
Mulţumiri 


Am hotărît să încerc să scriu o carte de popularizare 
despre spaţiu şi timp după ce am ţinut cursurile Loeb 
la Harvard, în 1982. Exista deja un număr considera¬ 
bil de cărţi privind începuturile universului şi găurile 
negre, variind de la foarte bune, cum ar fi cartea lui 
Steven Weinberg Primele trei minute, pînă la foarte 
proaste, pe care nu le voi numi. Totuşi, am simţit că 
nici una dintre ele nu răspunde întrebărilor care m-au 
condus la efectuarea cercetărilor în cosmologie şi teoria 
cuantică: De unde vine universul? Cum şi cînd a în¬ 
ceput? Va ajunge la un sfîrşit, şi dacă da, cum? Acestea 
sînt întrebări care ne interesează pe toţi. Ştiinţa moder¬ 
nă a devenit însă atît de tehnică încît numai un număr 
foarte mic de specialişti sînt capabili să stăpînească 
matematica utilizată pentru descrierea lor. Totuşi, ideile 
de bază privind originea şi soarta universului pot fi 
enunţate fără utilizarea matematicii, într-o formă pe 
care o pot înţelege oamenii care nu au educaţie ştiinţi¬ 
fică. Este ceea ce am încercat să fac în această carte. 
Cititorul trebuie să judece dacă am reuşit. 

Cineva mi-a spus că fiecare ecuaţie pe care o includ 
în carte va înjumătăţi vînzările. Prin urmare, am hotărît 
să nu existe ecuaţii. Totuşi, în cele din urmă, am intro¬ 
dus o ecuaţie, faimoasa ecuaţie a lui Einstein, E = mc 2 . 
Sper ca aceasta să nu sperie jumătate din cititorii mei 
potenţiali. 

In afară de faptul că am fost destul de ghinionist 
să am ALS, sau boala neuro-motorie, am avut noroc 
în aproape toate celelalte privinţe. Ajutorul şi sprijinul 

pe care le-am primit de la soţia mea Jane şi de la copiii 
mei Robert, Lucy şi Timmy au făcut posibil să duc o 
viaţă cît se poate de normală şi să am o carieră reuşită. 
Am mai fost norocos pentru că am ales fizica teoreti¬ 
că, deoarece aceasta este toată numai gîndire. Astfel 
că invaliditatea mea nu a reprezentat un handicap se¬ 
rios. Colegii mei din domeniul ştiinţei mi-au fost, fără 
excepţie, de cel mai mare ajutor. 

In prima fază „clasică" a carierei mele, asociaţii şi 
colaboratorii mei principali au fost Roger Penrose, 
Robert Geroch, Brandon Carter şi George Ellis. Le sînt 
recunoscător pentru ajutorul pe care mi l-au dat şi pen¬ 
tru lucrările pe care le-am realizat împreună. Această 
fază a fost rezumată în cartea The Large Scale Structure 
ofSpacetime pe care Ellis şi cu mine am scris-o în 1973. 
Nu sfătuiesc cititorii prezentei cărţi să consulte acea 
lucrare pentru informaţii suplimentare: este foarte teh¬ 
nică şi aproape de necitit. Sper că de atunci am învăţat 
cum să scriu într-un mod mai uşor de înţeles. 

în a doua fază „cuantică" a activităţii mele, din 1974, 
colaboratorii mei principali au fost Gary Gibbons, Don 
Page şi Jim Hârtie. Le datorez foarte mult lor şi stu¬ 
denţilor mei din cercetare, care mi-au fost de mare 
ajutor atît în sens concret, cît şi din punct de vedere 
moral. Faptul că a trebuit să ţin pasul cu studenţii mei 
a reprezentat un mare stimulent şi m-a împiedicat, sper, 
să mă înţepenesc în rutină. 

Pentru această carte am avut un mare ajutor de la 
Brian Whitt, unul din studenţii mei. în 1985, după ce 
am schiţat primul proiect al cărţii, am făcut pneumo¬ 
nie. A trebuit să fac o operaţie de traheotomie dato¬ 
rită căreia nu am mai putut să vorbesc şi care m-a făcut 
să-mi fie aproape imposibil să comunic. Am crezut că 
nu voi putea să termin cartea. Totuşi, Brian nu numai 
că m-a ajutat să o revizuiesc, dar m-a făcut să utilizez 
un program de comunicare numit Living Center care 
mi-a fost donat de Walt Woltosz de la Words Plus Inc., 
din Sunnyvale, California. Cu acesta am putut să scriu 

cărţi şi lucrări şi să vorbesc cu oamenii utilizînd un 
sintetizator de vorbire donat de Speech Plus, tot din 
Sunnyvale, California. Sintetizatorul şi un mic com¬ 
puter personal au fost montate pe scaunul meu cu rotile 
de David Mason. Acest sistem a schimbat totul: de fapt, 
pot să comunic acum mai bine decît înainte de a-mi 
pierde vocea. 

Am primit sugestii privind modul de îmbunătăţire 
a cărţii de la un mare număr de persoane care au vă¬ 
zut versiunile preliminare. In special Peter Guzzardi, 
editorul meu de la Bantam Books, mi-a trimis pagini 
întregi de comentarii şi întrebări despre punctele pe 
care credea că nu le-am explicat cum trebuie. Trebuie 
să admit că am fost destul de iritat cînd am primit lista 
lungă cu lucrurile care trebuiau modificate, dar a avut 
dreptate. Sînt sigur că această carte este mai bună ca 
urmare a faptului că m-a pus la treabă. 

Sînt foarte recunoscător asistenţilor mei. Colin Wil¬ 
liams, David Thomas şi Raymond Laflamme; secreta¬ 
relor mele Judy Felia, Ann Ralph, Cheryl Billlington 
şi Sue Masey; şi echipei mele de asistente medicale. 
Nimic din acestea nu ar fi fost posibil fără suportul 
acordat pentru cheltuielile mele de cercetare şi medica¬ 
le de Gonville and Caius College, Science and Engine- 
ering Research Council (Consiliul de Cercetare Ştiinţifică 
şi Tehnică) şi Fundaţiile Leverhulme, McArthur, 
Nuffield şi Ralph Smith. Le sînt foarte recunoscător. 

Stephen Hawking 

20 octombrie 1987 



Introducere 


Ne vedem de viaţa noastră zilnică neînţelegînd a- 
proape nimic despre lume. Ne gîndim prea puţin la 
mecanismul care generează lumina soarelui ce face 
posibilă viaţa, la gravitaţia ce ne ţine pe un Pămînt care 
altfel ne-ar trimite învîrtindu-ne în spaţiu, sau la atomii 
din care sîntem făcuţi şi de a căror stabilitate depindem 
fundamental. Cu excepţia copiilor (care nu ştiu destul 
pentru a nu pune întrebări importante) puţini dintre 
noi îşi petrec mult timp întrebîndu-se de ce natura este 
aşa cum este: de unde vine cosmosul sau dacă a fost 
întotdeauna acolo; dacă într-o zi timpul va curge înapoi 
şi efectul va preceda cauza; sau dacă există limite ul¬ 
time pentru ceea ce poate cunoaşte omul. Există chiar 
copii, şi eu am întîlnit pe unii dintre ei, care vor să ştie 
cum arată o gaură neagră; care este cea mai mică parti¬ 
culă de materie; de ce ne amintim trecutul şi nu viitorul; 
cum se face, dacă la început a fost haos, că acum exis¬ 
tă, aparent, ordine; şi de ce există un univers. 

In societatea noastră încă se mai obişnuieşte ca pă¬ 
rinţii şi profesorii să răspundă la majoritatea acestor 
întrebări cu o ridicare din umeri, sau făcînd apel la 
precepte religioase amintite vag. Unii sînt incomodaţi 
de asemenea subiecte, deoarece ele expun atît de viu 
limitele înţelegerii umane. 

Dar multe din rezultatele filozofiei şi ştiinţei au fost 
obţinute datorită unor astfel de întrebări. Un număr 
din ce în ce mai mare de adulţi doresc să pună între- 

bări de acest fel şi uneori obţin nişte răspunsuri sur¬ 
prinzătoare. La distanţă egală faţă de atomi şi stele, 
noi ne extindem orizonturile de cercetare pentru a le 
cuprinde pe amîndouă: infinitul mic şi infinitul mare. 

In primăvara lui 1974, cu circa doi ani înainte ca 
nava spaţială Viking să coboare pe Marte, am fost în 
Anglia, la o întrunire sponsorizată de Societatea Regală 
din Londra, privind problema modalităţilor de căutare 
a vieţii extraterestre. Intr-o pauză am observat că o în¬ 
trunire mult mai mare avea loc într-o sală alăturată, 
în care am intrat din curiozitate. Curînd mi-am dat 
seama că asistam la un vechi ritual: învestitura de noi 
membri ai Societăţii Regale, una dintre cele mai vechi 
organizaţii ştiinţifice ale planetei. In rîndul întîi, un tînăr 
într-un scaun cu rotile îşi semna, foarte încet, numele 
într-o carte care purta pe primele pagini semnătura lui 
Isaac Newton. Cînd în sfîrşit a terminat, au izbucnit 
ovaţii emoţionante. încă de atunci Stephen Hawking 
era o legendă. 

Hawking este acum profesor de matematică la Uni¬ 
versitatea Cambridge, un post deţinut odată de Newton 
şi apoi de RA.M. Dirac, doi cercetători celebri ai infini¬ 
tului mare şi infinitului mic. El este vrednicul lor suc¬ 
cesor. Această primă carte pentru nespecialişti a lui 
Hawking cuprinde recompense de multe feluri pentru 
cititorul nespecializat. Tot aşa de interesantă ca şi con¬ 
ţinutul variat al cărţii este imaginea pe care o dă asu¬ 
pra funcţionării gîndirii autorului. în această carte 
există revelaţii lucide asupra frontierelor fizicii, astro¬ 
nomiei, cosmologiei şi curajului. 

Aceasta este, de asemenea, o carte despre Dumne¬ 
zeu. .. sau, poate, despre absenţa lui Dumnezeu. Cuvîn- 
tul Dumnezeu umple aceste pagini. Hawking porneşte 
în căutarea răspunsului la faimoasa întrebare a lui 
Einstein dacă Dumnezeu a avut de ales în crearea uni- 

versului. Hawking încearcă, aşa cum afirmă explicit, 
să înţeleagă gîndirea lui Dumnezeu. Şi aceasta face cu 
atît mai neaşteptat rezultatul efortului, cel puţin pînă 
acum: un univers fără margini în spaţiu, fără început 
sau sfîrşit în timp, şi nimic de făcut pentru Creator. 

Carl Sagan 
Universitatea Corneli 
Ithaca, New York 



1 

Imaginea noastră despre 
univers 


Un savant bine cunoscut (unii spun că a fost Ber- 
trand Russell) a ţinut odată o conferinţă publică de as¬ 
tronomie. El a arătat cum pămîntul se învîrteşte în jurul 
soarelui şi cum soarele, la rîndul său, se învîrteşte în 
jurul centrului unei colecţii vaste de stele numită ga¬ 
laxia noastră. La sfîrşitul conferinţei sale, o bătrînică 
din fundul sălii s-a ridicat şi a spus: „Ceea ce ne-aţi 
spus sînt prostii. In realitate, lumea este un disc aşezat 
pe spatele unei broaşte ţestoase gigantice/' Savantul 
a avut un zîmbet de superioritate înainte de a replica: 
„Şi pe ce stă broasca ţestoasă?" „Eşti foarte deştept, ti¬ 
nere, foarte deştept," a spus bătrîna doamnă. „Dar sînt 
broaşte ţestoase pînă jos." 

Majoritatea oamenilor ar găsi ridicolă imaginea 
universului nostru ca un turn infinit de broaşte ţestoase, 
dar de ce credem că noi ştim mai bine? Ce ştim despre 
univers, şi cum o ştim? De unde vine universul şi în¬ 
cotro merge? Are universul un început şi dacă da, ce 
s-a întîmplat înainte de acesta? Care este natura tim¬ 
pului? Va ajunge el la un sfîrşit? Progrese recente ale 
fizicii, posibile în parte datorită unor tehnologii fan¬ 
tastice, sugerează răspunsuri la unele dintre aceste 
întrebări vechi. Poate că într-o zi aceste răspunsuri vor 
părea tot atît de evidente ca şi mişcarea pămîntului în 
jurul soarelui — sau poate tot aşa de ridicole ca un 
turn de broaşte ţestoase. Numai timpul (oricare ar fi 
acesta) ne va spune. 

încă din anul 340 î. Cr., filozoful grec Aristotel, în 
cartea sa Despre ceruri, a putut să ofere două argumente 

în sprijinul credinţei că pămîntul este o sferă rotundă 
şi nu un disc. In primul rînd, el şi-a dat seama că 
eclipsele de lună erau produse de pămînt, care se afla 
între soare şi lună. Umbra pămîntului pe lună era 
întotdeauna rotundă, ceea ce ar fi adevărat numai da¬ 
că pămîntul ar fi sferic. Dacă pămîntul ar fi fost un 
disc plat, umbra ar fi fost alungită şi eliptică, în afară 
de cazul în care eclipsa s-ar fi produs întotdeauna în 
momentul în care soarele era chiar sub centrul discului. 
In al doilea rînd, grecii ştiau din călătoriile lor că 
Steaua Polară apare mai jos pe cer cînd se vede din 
sud decît cînd se vede din regiunile mai nordice. 
(Deoarece Steaua Polară se găseşte deasupra Polului 
Nord, ea îi apare unui observator aflat la Polul Nord 
chiar deasupra, dar pentru cineva care priveşte de la 
ecuator ea pare să se afle chiar la orizont.) Aristotel a 
efectuat chiar, din diferenţa dintre poziţiile aparente 
ale Stelei Polare în Egipt şi în Grecia, o evaluare a dis¬ 
tanţei din jurul pămîntului, de 400 000 stadii. Nu se 
ştie exact care era lungimea unei stadii, dar probabil 
a avut circa 200 iarzi, ceea ce face ca estimarea lui Aris¬ 
totel să fie de două ori mai mare decît cifra acceptată 
în mod curent. Grecii aveau chiar şi un al treilea argu¬ 
ment că pămîntul este rotund, pentru că altfel de ce 
se văd mai întîi pînzele unei corăbii deasupra orizon¬ 
tului şi numai după aceea se vede copastia? 

Aristotel credea că pămîntul era fix, iar soarele, luna, 
planetele şi stelele se deplasează pe orbite circulare în 
jurul lui. El credea astfel deoarece simţea, din motive 
mistice, că pămîntul era centrul universului şi că 
mişcarea circulară era perfectă. Această idee a fost ela¬ 
borată de Ptolemeu în secolul al doilea p. Chr. într-un 
model cosmologic complex. Pămîntul stătea în centru, 
înconjurat de opt sfere care purtau luna, soarele, stelele 
şi cele cinci planete cunoscute în acel moment: Mercur, 
Venus, Marte, Jupiter şi Saturn (fig. 1.1). La rîndul lor 
planetele se mişcau pe cercuri mai mici ataşate unor 

1. Sfera stelelor fixe 
4. Sfera lui Marte 
7. Sfera lui Mercur 


Figura 1.1 

2. Sfera lui Saturn 
5. Sfera Soarelui 
8. Sfera Lunii 


3. Sfera lui Jupiter 
6. Sfera lui Venus 


sfere, pentru a explica traiectoriile lor mai complicate 
pe cer. Sfera exterioară purta aşa-numitele stele fixe, 
care stau întotdeauna în aceleaşi poziţii unele faţă de 
celelalte, dar care se rotesc împreună pe cer. Ceea ce 
se găsea dincolo de ultima sferă nu a fost niciodată 
foarte clar, dar în mod sigur nu făcea parte din univer¬ 
sul observabil al umanităţii. Modelul lui Ptolemeu 
dădea un sistem destul de precis pentru precizarea po¬ 
ziţiilor corpurilor cereşti pe cer. Dar, pentru a prezice 

corect aceste poziţii, Ptolemeu a trebuit să facă ipoteza 
că luna urma o traiectorie care o aducea în unele cazuri 
la o distanţă de două ori mai aproape de pămînt decît 
în altele. Şi aceasta însemna că luna trebuia să fie în 
unele cazuri de două ori mai mare decît în altele. Pto¬ 
lemeu a recunoscut acest punct slab dar, cu toate aces¬ 
tea, modelul era acceptat în general, deşi nu universal. 
El a fost recunoscut de Biserica creştină ca o imagine 
a universului care era în conformitate cu Scriptura, 
deoarece avea marele avantaj că lăsa, în afara sferei 
cu stelele fixe, o mulţime de spaţiu pentru rai şi iad. 

Totuşi, în 1514 un preot polonez, Nicholas Copernic, 
a propus un model mai simplu. (La început, poate de 
frică să nu fie stigmatizat ca eretic de biserica sa, Co¬ 
pernic a pus anonim în circulaţie modelul său.) Ideea 
sa era că soarele era staţionar în centru şi planetele se 
mişcă pe orbite circulare în jurul soarelui. A trecut 
aproape un secol înainte ca această idee să fie luată în 
serios. Atunci, doi astronomi — germanul Johannes 
Kepler şi italianul Galileo Galilei — au început să spri¬ 
jine public teoria lui Copernic, în ciuda faptului că orbi¬ 
tele pe care le-a prezis nu se potriveau exact cu cele 
observate. Lovitura de graţie i s-a dat teoriei aristoteli- 
ano-ptolemeice în 1609. In acel an, Galilei a început să 
observe cerul nopţii cu un telescop, care tocmai fusese 
inventat. Cînd a privit la planeta Jupiter, Galilei a 
observat că ea era însoţită de cîţiva sateliţi mici, sau 
luni, care se roteau în jurul ei. Aceasta însemna că nu 
orice corp trebuia să se învîrtă în jurul pămîntului, aşa 
cum credeau Aristotel şi Ptolemeu. (Desigur, era încă 
posibil să se creadă că pămîntul era fix în centrul uni¬ 
versului şi că lunile lui Jupiter se mişcau pe traiectorii 
extrem de complicate în jurul pămîntului, dînd apa¬ 
renţa că ele se rotesc în jurul lui Jupiter. Totuşi, teoria 
lui Copernic era mult mai simplă.) In acelaşi timp, 
Johannes Kepler a modificat teoria lui Copernic, su- 

gerînd că planetele nu se mişcă pe orbite circulare ci 
eliptice (o elipsă este un cerc alungit). Acum prezicerile 
se potriveau în sfîrşit cu observaţiile. 

In ceea ce-1 priveşte pe Kepler, orbitele eliptice erau 
doar o ipoteză ad-hoc, şi încă una respingătoare, deoa¬ 
rece elipsele erau mai puţin perfecte decît cercurile. 
Descoperind aproape accidental că orbitele eliptice se 
potrivesc bine observaţiilor, el nu a putut să le împace 
cu ideea sa că planetele erau determinate de forţe 
magnetice să se mişte în jurul soarelui. O explicaţie a 
fost dată abia mult mai tîrziu, în 1687, cînd Sir Isaac 
Newton a publicat cartea sa Philosophiae Naturalis 
Principia Mathematica, probabil cea mai importantă lu¬ 
crare care a fost publicată vreodată în ştiinţele fizice, 
în aceasta nu numai că Newton a prezentat o teorie 
privind modul în care se mişcă corpurile în spaţiu şi 
timp, dar a dezvoltat şi aparatul matematic complicat, 
necesar pentru analiza acelor mişcări. în plus. Newton 
a postulat o lege a gravitaţiei universale conform căreia 
fiecare corp din univers era atras spre oricare alt corp 
cu o forţă care era cu atît mai mare cu cît corpurile 
erau mai masive şi cu cît erau mai aproape unele de 
altele. Era aceeaşi forţă care producea căderea obiectelor 
spre pămînt. (Povestea că Newton a fost inspirat de 
un măr care l-a lovit în cap este aproape sigur apocri¬ 
fă. Tot ceea ce Newton însuşi a spus vreodată a fost 
că ideea gravitaţiei i-a venit atunci cînd se afla „într-o 
stare contemplativă" şi „a fost ocazionată de căderea 
unui măr".) Conform acestei legi. Newton a arătat că 
forţa gravitaţională determină luna să se mişte pe o 
orbită eliptică în jurul pămîntului, iar pămîntul şi pla¬ 
netele să urmeze traiectorii eliptice în jurul soarelui. 

Modelul lui Copernic a renunţat la sferele celeste 
ale lui Ptolemeu şi, o dată cu ele, la ideea că universul 
are limite naturale. Deoarece „stelele fixe" nu par să-şi 
modifice poziţiile în afară de o rotaţie pe cer cauzată 

de rotaţia pămîntului în jurul axei sale, a părut natu¬ 
ral să se presupună că stelele fixe erau obiecte ca şi 
soarele nostru, dar la distanţe foarte mari. 

Newton a înţeles că, în conformitate cu teoria sa 
privind gravitaţia, stelele trebuie să se atragă unele pe 
altele, astfel încît părea că ele nu pot rămîne nemişcate. 
Nu ar trebui să cadă toate într-un punct? Intr-o scrisoare 
din 1691 către Richard Bentley, un alt gînditor de pri¬ 
mă mărime din vremea sa. Newton argumenta că 
aceasta s-ar întîmpla într-adevăr dacă ar exista numai 
un număr finit de stele distribuite pe o regiune finită 
a spaţiului. Dar el a gîndit că dacă, pe de altă parte, 
ar exista un număr infinit de stele, distribuite mai 
mult sau mai puţin uniform în spaţiul infinit, acest lu¬ 
cru nu s-ar întîmpla, deoarece nu ar exista un punct 
central către care acestea să cadă. 

Acest argument este o ilustrare a capcanelor pe care 
le puteţi întîlni cînd vorbiţi despre infinit. Intr-un uni¬ 
vers infinit, fiecare punct poate fi privit ca un centru, 
deoarece fiecare punct are un număr infinit de stele 
de fiecare parte a sa. Abordarea corectă, care s-a reali¬ 
zat mult mai tîrziu, este de a considera situaţia finită 
în care stelele cad fiecare una pe alta, şi apoi de a întreba 
cum se modifică lucrurile dacă se adaugă mai multe 
stele distribuite aproape uniform în afara acestei 
regiuni. Conform legii lui Newton, stelele în plus nu 
vor produce, în medie, modificări celor iniţiale, astfel 
că stelele vor cădea tot atît de repede. Putem adăuga 
cît de multe stele dorim, dar ele se vor prăbuşi întot¬ 
deauna pe ele însele. Ştim acum că este imposibil să 
avem un model static infinit al universului în care 
gravitaţia este întotdeauna forţă de atracţie. 

O reflecţie interesantă asupra climatului general al 
gîndirii dinaintea secolului al douăzecilea este că ni¬ 
meni nu a sugerat că universul era în expansiune sau 
în contracţie. Era general acceptat că universul a exis¬ 
tat dintotdeauna într-o stare nemodificată sau că el a 
fost creat la un anumit moment de timp în trecut, mai 

mult sau mai puţin aşa cum îl observăm astăzi. 
Aceasta s-a putut datora în parte tendinţei oamenilor 
de a crede în adevăruri eterne, ca şi mîngîierii pe care 
au găsit-o la gîndul că ei pot îmbătrîni şi muri, dar 
universul este etern şi nemodificat. 

Chiar aceia care au înţeles că teoria gravitaţiei a lui 
Newton arăta că universul nu poate fi static nu s-au 
gîndit să sugereze că el poate fi în expansiune. In loc 
de aceasta, ei au încercat să modifice teoria considerînd 
că forţa gravitaţională este de respingere la distanţe 
foarte mari. Aceasta nu afecta semnificativ prezicerile 
lor asupra mişcării planetelor, dar permitea rămînerea 
în echilibru a unei distribuţii infinite a stelelor — 
forţele de atracţie dintre stelele apropiate fiind echili¬ 
brate de forţele de respingere de la acelea care erau 
depărtate. Totuşi, acum credem că un astfel de echilibru 
ar fi instabil: dacă stelele dintr-o regiune ajung doar 
puţin mai aproape unele de altele, forţele de atracţie 
dintre ele ar deveni mai puternice şi ar domina forţele 
de respingere astfel încît stelele ar continua să cadă 
una spre cealaltă. Pe de altă parte, dacă stelele ajung 
doar puţin mai departe una de alta, forţele de respin¬ 
gere ar domina şi le-ar îndepărta unele de altele. 

O altă obiecţie împotriva unui univers static infinit 
este atribuită în mod normal filozofului german 
Heinrich Olbers, care a scris despre această teorie în 
1823. De fapt, diferiţi contemporani ai lui Newton au 
ridicat problema, şi articolul lui Olbers nu a fost nici 
măcar primul care să conţină argumente plauzibile 
împotriva sa. El a fost, totuşi, larg remarcat. Dificultatea 
este că, într-un univers static infinit, aproape fiecare 
linie de vedere s-ar termina pe suprafaţa unei stele. 
Astfel, ar fi de aşteptat ca întregul cer să fie tot aşa de 
strălucitor ca soarele, chiar şi noaptea. Contraargu- 
mentul lui Olbers era că lumina stelelor îndepărtate 
s-ar diminua prin absorbţie în materia interstelară. 
Totuşi, dacă aceasta s-ar întîmpla, materia interstelară 
s-ar încălzi în cele din urmă pînă cînd ar străluci tot 

atît cît stelele. Singura cale de a evita concluzia că tot 
cerul nopţii trebuie să fie la fel de strălucitor ca şi 
suprafaţa soarelui ar fi să se presupună că stelele nu 
au strălucit întotdeauna, ci au început să strălucească 
la un moment finit în trecut. In acest caz, materia 
absorbantă poate nu s-a încălzit încă sau lumina de la 
stelele îndepărtate poate să nu ne fi ajuns încă. Şi 
aceasta ne pune problema cauzei care ar fi putut deter¬ 
mina stelele să înceapă să strălucească prima oară. 

începutul universului a fost discutat, desigur, cu 
mult înainte de aceasta. Conform unui număr de cos¬ 
mologii timpurii şi tradiţiei evreieşti, creştine, musul¬ 
mane, universul a început la un moment finit şi nu 
foarte îndepărtat din trecut. Un argument pentru un 
astfel de început a fost sentimentul că era necesar să 
existe o „Primă Cauză" pentru a explica existenţa uni¬ 
versului. (în univers, întotdeauna se explică un eveni¬ 
ment ca fiind cauzat de un eveniment anterior, dar 
existenţa universului însuşi putea fi explicată în acest 
fel numai dacă el avea un început.) Un alt argument 
a fost prezentat de Sf. Augustin în cartea De Civitate 
Dei. El a arătat că civilizaţia progresează şi noi ne a- 
mintim cine a realizat această faptă sau a dezvoltat acea 
tehnică. Astfel omul, şi poate şi universul, poate nu 
au existat de la început. Sf. Augustin a acceptat, con¬ 
form Cărţii Genezei, data de circa 5000 a. Chr. pentru 
crearea universului. (Este interesant că aceasta nu este 
prea departe de sfîrşitul ultimei ere glaciare, la circa 
10 000 a. Chr, care este momentul în care arheologii ne 
spun că a început în realitate civilizaţia.) 

Pe de altă parte, Aristotel şi majoritatea celorlalţi 
filozofi greci nu agreau ideea unei creaţii deoarece 
aducea prea mult cu o intervenţie divină. Prin urmare, 
ei credeau că rasa umană şi lumea înconjurătoare au 
existat şi vor exista întotdeauna. Anticii analizaseră deja 
argumentul despre progres descris mai sus şi au 

răspuns spunînd că au existat inundaţii sau alte dezas¬ 
tre periodice care au trimis repetat rasa umană înapoi 
la începutul civilizaţiei. 

întrebările dacă universul avea un început în timp 
şi dacă este limitat în spaţiu au fost apoi extensiv 
examinate de filozoful Immanuel Kant în lucrarea sa 
monumentală (şi foarte obscură) Critica Raţiunii Pure, 
publicată în 1781. El a numit aceste întrebări antinomii 
(adică, contradicţii) ale raţiunii pure deoarece el simţea 
că existau argumente egale pentru a crede teza, că uni¬ 
versul are un început, şi antiteza, că el a existat din- 
totdeauna. Argumentul său în favoarea tezei era că 
dacă universul nu a avut un început, ar fi existat o 
perioadă infinită de timp înaintea oricărui eveniment, 
ceea ce el considera că era absurd. Argumentul pentru 
antiteză era că dacă universul avea un început, ar fi 
existat o perioadă infinită de timp înainte de acesta, 
astfel încît de ce ar începe universul la un anumit 
moment? De fapt, cazurile sale pentru teză şi antiteză 
reprezintă în realitate acelaşi argument. Ambele se ba¬ 
zează pe ipoteza sa, neexprimată, că timpul există din- 
totdeauna, indiferent dacă universul a existat sau nu 
dintotdeauna. Aşa cum vom vedea, conceptul de timp 
nu are sens înainte de începutul universului. Acest 
lucru a fost arătat prima oară de Sf. Augustin. Cînd a 
fost întrebat: Ce-a făcut Dumnezeu înainte de a crea 
universul? Augustin nu a replicat: El pregătea iadul 
pentru oamenii care pun astfel de întrebări. în schimb, 
el a spus că timpul era o proprietate a universului pe 
care l-a creat Dumnezeu şi că timpul nu a existat îna¬ 
inte de începutul universului. 

Cînd majoritatea oamenilor credeau într-un univers 
esenţial static şi nemodificabil, întrebarea dacă el are 
sau nu un început era în realitate o problemă de 
metafizică sau teologie. Ceea ce se observa se putea 
explica tot aşa de bine pe baza teoriei că universul a 
existat dintotdeauna sau pe baza teoriei că el a fost 
pus în mişcare la un moment finit astfel încît să arate 

ca şi cînd ar exista dintotdeauna. Dar în 1929, Edwin 
Hubble a făcut observaţia crucială că oriunde priveşti, 
galaxiile aflate la distanţă mai mare se îndepărtează 
rapid de noi. Cu alte cuvinte, universul este în expan¬ 
siune. Aceasta înseamnă că, la început, obiectele ar fi 
fost strînse la un loc. De fapt, se pare că a fost un mo¬ 
ment, cu circa zece sau douăzeci de mii de milioane 
de ani înainte, cînd ele se găseau exact în acelaşi loc 
şi cînd, deci, densitatea universului era infinită. Această 
descoperire a adus în final problema începutului uni¬ 
versului în domeniul ştiinţei. 

Observaţiile lui Hubble sugerau că a existat un 
moment numit Big Bang*, cînd universul era infinit 
de mic şi infinit de dens. In aceste condiţii, toate legile 
ştiinţei şi, prin urmare, toată capacitatea de a preciza 
viitorul, nu funcţionau. Dacă au existat evenimente 
înaintea acestui moment, atunci ele nu puteau afecta 
ceea ce se întîmplă în prezent. Existenţa lor poate fi 
ignorată deoarece nu ar avea consecinţe observabile. 
Se poate spune că timpul a avut un început la Big Bang, 
în sensul că timpul dinainte pur şi simplu nu ar putea 
fi definit. Trebuie accentuat că acest început al timpului 
este foarte diferit de acelea care au fost considerate ante¬ 
rior. Intr-un univers care nu se modifică, începutul tim¬ 
pului este ceva care trebuie să fie impus de o fiinţă 
din afara universului; nu există necesitate fizică pentru 
un început. Se poate imagina că Dumnezeu a creat uni¬ 
versul pur şi simplu în orice moment din trecut. Pe 
de altă parte, dacă universul este în expansiune, pot 
exista motive fizice pentru care a trebuit să fie un 
început. Se mai poate imagina că Dumnezeu a creat 
universul în momentul Big Bangului sau chiar după 
aceea, în aşa fel încît să arate ca şi cînd ar fi existat Big 
Bang, dar ar fi fără sens să se presupună că el a fost 
creat înainte de Big Bang. Un univers în expansiune 


* Marea Explozie ( n.t .). 

nu exclude posibilitatea unui creator, dar introduce li¬ 
mitări asupra momentului cînd el ar fi putut să facă 
aceasta! 

Pentru a vorbi despre natura universului şi a dis¬ 
cuta probleme cum este cea a existenţei unui început 
sau a unui sfîrşit, trebuie să vă fie clar ce este o teorie 
ştiinţifică. Voi lua în considerare părerea simplă că o 
teorie este doar un model al universului, sau o parte 
restrînsă a sa, şi un set de reguli care leagă mărimile 
din model de observaţiile pe care le facem. Ea există 
doar în minţile noastre şi nu are altă realitate (oricare 
ar putea fi). O teorie este bună dacă satisface două cerin¬ 
ţe: ea trebuie să descrie precis o clasă largă de obser¬ 
vaţii pe baza unui model care conţine numai cîteva 
elemente arbitrare, şi trebuie să facă predicţii definite 
asupra rezultatelor observaţiilor viitoare. De exemplu, 
teoria lui Aristotel că orice lucru era făcut din patru 
elemente — pămîntul, aerul, focul şi apa — era destul 
de simplă ca descriere, dar nu făcea predicţii definite. 
Pe de altă parte, teoria gravitaţională a lui Newton se 
baza pe un model şi mai simplu, în care corpurile se 
atrăgeau unele pe altele cu o forţă care era proporţio¬ 
nală cu o mărime numită masa lor şi invers propor¬ 
ţională cu pătratul distanţei dintre ele. Totuşi, ea prezice 
cu un grad înalt de precizie mişcările soarelui, lunii şi 
planetelor. 

Orice teorie fizică este întotdeauna temporară, în 
sensul că este doar o ipoteză: niciodată nu poţi s-o do¬ 
vedeşti. Indiferent de cît de multe ori rezultatele expe¬ 
rimentelor concordă cu o teorie, niciodată nu poţi fi 
sigur că data viitoare rezultatul nu va contrazice teoria. 
Pe de altă parte, poţi să infirmi o teorie găsind doar o 
singură observaţie care nu corespunde prezicerilor 
sale. Aşa cum a subliniat filozoful ştiinţei Karl Popper, 
o teorie bună se caracterizează prin faptul că face un 
număr de predicţii care pot fi, în principiu, contrazise 
sau falsificate de observaţie. De fiecare dată cînd se 
observă că noile experimente corespund prezicerilor. 

teoria supravieţuieşte, iar încrederea noastră în ea 
creşte; dar dacă se găseşte vreodată o nouă observaţie 
care nu corespunde, trebuie să abandonăm sau să mo¬ 
dificăm teoria. Cel puţin aşa se presupune că se întîm- 
plă, dar întotdeauna poţi să pui la îndoială competenţa 
persoanei care a făcut observaţia. 

în practică, adeseori se întîmplă că o nouă teorie 
apărută este în realitate o extindere a teoriei anterioare. 
De exemplu, observaţii foarte precise ale planetei 
Mercur au pus în evidenţă o mică diferenţă între miş¬ 
carea sa şi prezicerile teoriei gravitaţionale a lui New¬ 
ton. Teoria generală a relativităţii a lui Einstein a prezis 
o mişcare uşor diferită de cea obţinută cu teoria lui 
Newton. Faptul că predicţiile lui Einstein s-au potrivit 
cu ceea ce a fost văzut, în timp ce predicţiile lui Newton 
nu s-au potrivit, a reprezentat una din confirmările cru¬ 
ciale ale noii teorii. Totuşi, noi utilizăm încă teoria lui 
Newton pentru toate scopurile practice deoarece dife¬ 
renţa dintre predicţiile sale şi acelea ale relativităţii ge¬ 
neralizate este foarte mică în situaţiile în care avem 
de-a face cu ea în mod normal. (De asemenea, teoria 
lui Newton are marele avantaj că este mult mai simplu 
să lucrezi cu ea decît cea a lui Einstein.) 

Scopul final al ştiinţei este de a da o singură teorie 
care descrie întregul univers. Totuşi, în realitate, abor¬ 
darea urmată de majoritatea oamenilor de ştiinţă este 
de a divide problema în două părţi. în prima parte, 
există legi care ne spun cum se modifică universul în 
timp. (Dacă ştim cum este universul la un moment dat, 
aceste legi fizice ne spun cum va arăta în orice moment 
ulterior.) în cea de a doua parte, există problema stării 
iniţiale a universului. Unii oameni cred că ştiinţa tre¬ 
buie să se concentreze numai asupra primei părţi; ei 
privesc problema stării iniţiale ca pe o chestiune de 
metafizică sau de religie. Ei ar spune că Dumnezeu, 
fiind atotputernic, a putut pune în mişcare universul 
în orice fel ar fi dorit. Ar putea fi aşa, dar în acest caz 
el ar fi putut, de asemenea, să-l facă să evolueze într-un 

mod complet arbitrar. Totuşi, se pare că el a ales să-l 
facă să evolueze într-un mod foarte regulat, conform 
anumitor legi. Prin urmare, pare tot aşa de rezonabil 
să se presupună că există şi legi care guvernează starea 
iniţială. 

Reiese că este foarte dificil să se elaboreze o teorie 
care să descrie complet universul. In schimb, am divizat 
problema în bucăţi şi am inventat mai multe teorii 
parţiale. Fiecare dintre aceste teorii parţiale descrie şi 
prezice o anumită clasă limitată de observaţii, negli- 
jînd efectele celorlalte mărimi, sau reprezentîndu-le 
prin seturi simple de numere. Poate că această abor¬ 
dare este complet greşită. Dacă orice lucru din univers 
depinde de oricare alt lucru în mod fundamental, poa¬ 
te fi imposibil să se ajungă la o soluţie completă prin 
cercetarea părţilor separate ale problemei. Totuşi, 
aceasta este în mod sigur calea pe care am făcut pro¬ 
grese în trecut. Din nou, exemplul clasic este teoria 
newtoniană a gravitaţiei, care ne spune că forţa gravi¬ 
taţională dintre două corpuri depinde numai de un 
număr asociat fiecărui corp, masa sa, dar altfel este 
independent de materialul din care este făcut corpul. 
Astfel, nu trebuie să existe o teorie privind structura 
şi constituţia soarelui şi planetelor pentru a calcula 
orbitele lor. 

Oamenii de ştiinţă de astăzi descriu universul cu 
ajutorul a două teorii parţiale de bază — teoria gene¬ 
rală a relativităţii şi mecanica cuantică. Ele reprezintă 
marile realizări intelectuale ale primei jumătăţi a acestui 
secol. Teoria generală a relativităţii descrie forţa de gra¬ 
vitaţie şi structura la scară mare a universului, adică 
structura pe scară de la numai cîţiva kilometri la mili¬ 
oane de milioane de milioane de milioane (unu cu 
douăzeci şi patru de zerouri după el) de kilometri, 
dimensiunea universului observabil. Pe de altă parte, 
mecanica cuantică tratează fenomene la scară extrem 
de mică, cum ar fi o milionime dintr-o milionime de 
centimetru. Totuşi, din nefericire, se ştie că aceste teorii 

nu sînt compatibile una cu alta — ele nu pot fi ambele 
corecte. Unul dintre eforturile majore ale fizicii de 
astăzi, şi tema majoră a acestei cărţi, este căutarea unei 
noi teorii care să le încorporeze pe amîndouă — o teorie 
cuantică a gravitaţiei. Nu avem încă o teorie de acest 
fel şi poate dura mult pînă să avem una, dar cunoaştem 
deja multe din proprietăţile pe care trebuie să le aibă. 
Şi vom vedea, în capitolele următoare, că ştim deja des¬ 
tule despre prezicerile pe care trebuie să le facă o teo¬ 
rie cuantică a gravitaţiei. 

Acum, dacă credeţi că universul nu este arbitrar, 
ci este guvernat de legi definite, trebuie să combinaţi 
teoriile parţiale într-o teorie unificată completă care va 
descrie totul în univers. Dar, în căutarea unei astfel de 
teorii unificate complete, există un paradox funda¬ 
mental. Ideile privind teoriile ştiinţifice schiţate mai 
sus presupun că sîntem fiinţe raţionale, libere să ob¬ 
servăm universul aşa cum dorim şi să tragem concluzii 
logice din ceea ce vedem. Intr-o schemă de acest fel 
este rezonabil să presupunem că putem progresa şi mai 
mult spre legile care guvernează universul nostru. 
Totuşi, dacă există în realitate o teorie unificată com¬ 
pletă, ea ar determina probabil şi acţiunile noastre. Şi 
astfel teoria însăşi ar determina rezultatul cercetării 
noastre asupra ei. Şi de ce trebuie să ne determine ca 
din dovezi să tragem concluziile juste? Nu poate tot 
aşa de bine să ne determine să tragem concluzii greşite? 
Sau nici o concluzie? 

Singurul răspuns pe care îl pot da acestei probleme 
se bazează pe principiul selecţiei naturale al lui Darwin. 
Ideea este că în orice populaţie de organisme autore- 
producătoare vor exista variaţii ale materialului genetic 
şi educaţiei pe care le au diferiţi indivizi. Aceste diferen¬ 
ţe vor însemna că unii indivizi sînt mai capabili decît 
alţii să tragă concluziile juste privind lumea din jurul 
lor şi să acţioneze corespunzător. Va exista o probabi¬ 
litate mai mare ca aceşti indivizi să supravieţuiască şi 
să se reproducă şi astfel tipul lor de comportare şi de 

gîndire va deveni dominant. în trecut a fost în mod 
sigur adevărat că ceea ce noi numim inteligenţă şi 
descoperire ştiinţifică a reprezentat un avantaj pentru 
supravieţuire. Totuşi, dacă universul a evoluat în mod 
regulat, ne putem aştepta ca aptitudinile de gîndire 
pe care ni le-a dat selecţia naturală să fie valabile şi în 
căutarea unei teorii unificate complete şi astfel să nu 
ne conducă la concluzii greşite. 

Deoarece teoriile parţiale pe care le avem sînt sufi¬ 
ciente pentru a face preziceri corecte pentru toate si¬ 
tuaţiile în afara celor extreme, căutarea unei teorii 
finale a universului pare dificil să se justifice din punct 
de vedere practic. (Totuşi, aceasta nu valorează nimic, 
deoarece argumente similare au putut fi utilizate 
împotriva teoriei relativităţii şi mecanicii cuantice, iar 
aceste teorii ne-au dat atît energia nucleară cît şi revo¬ 
luţia microelectronicii!) Prin urmare, descoperirea unei 
teorii unificate complete poate să nu ajute la supra¬ 
vieţuirea speciei noastre. Poate chiar să nu ne afecteze 
stilul de viaţă. Dar, chiar de la începuturile civiliza¬ 
ţiei, oamenii nu erau mulţumiţi să vadă evenimentele 
fără legătură şi inexplicabile. Ei au dorit cu ardoare 
înţelegerea ordinii fundamentale a lumii. Astăzi noi 
tînjim încă să ştim de ce sîntem aici şi de unde venim. 
Dorinţa cea mai profundă a umanităţii de a cunoaşte 
reprezintă o justificare suficientă a căutării noastre 
continue. Şi scopul nostru este nu mai puţin decît o 
descriere completă a universului în care trăim. 


2 

Spaţiul şi timpul 


Ideile actuale asupra mişcării corpurilor datează de 
la Galilei şi Newton. înaintea lor oamenii îl credeau 
pe Aristotel, care spunea că starea naturală a unui corp 
era în repaus şi că el se mişcă numai acţionat de o forţă 
sau de un impuls. Rezultă că un corp greu trebuie să 
cadă mai repede decît unul uşor, deoarece ar fi fost 
atras mai mult spre pămînt. 

Tradiţia aristoteliană consideră, de asemenea, că 
toate legile care guvernează universul pot fi elaborate 
doar prin gîndire pură: nu era necesar să se verifice 
prin observaţie. Astfel, nimeni pînă la Galilei nu s-a 
deranjat să vadă dacă într-adevăr corpurile cu greutăţi 
diferite cad cu viteze diferite. Se spune că Galilei a 
demonstrat că părerea lui Aristotel era falsă, lăsînd să 
cadă greutăţi din turnul înclinat din Pisa. Povestea este 
aproape sigur neadevărată, dar Galilei a făcut ceva 
echivalent: el a lăsat să se rostogolească bile cu greutăţi 
diferite pe o pantă netedă. Situaţia este similară aceleia 
a unor corpuri grele care cad vertical, dar este mai uşor 
de observat deoarece vitezele sînt mai mici. Măsurările 
lui Galilei au arătat că fiecare corp şi-a mărit viteza cu 
aceeaşi valoare, indiferent de greutatea sa. De exemplu, 
dacă lăsaţi să meargă o bilă pe o pantă care coboară 
cu un metru la fiecare 10 metri lungime, bila se va de¬ 
plasa în josul pantei cu o viteză de circa un metru pe 
secundă după o secundă, de doi metri pe secundă după 
două secunde ş.a.m.d., indiferent cît de grea este bila. 
Desigur, o greutate de plumb ar cădea mai repede decît 
o pană, dar aceasta numai pentru că o pană este înce- 

tinită de rezistenţa aerului. Dacă se lasă să cadă două 
corpuri care nu întîmpină o rezistenţă mare a aerului, 
cum ar fi două greutăţi diferite de plumb, ele cad la 
fel. 

Măsurările lui Galilei au fost utilizate de Newton 
ca bază pentru legile mişcării. In experimentele lui Ga¬ 
lilei, atunci cînd un corp se rostogolea pe pantă, el era 
acţionat întotdeauna de aceeaşi forţă (greutatea sa) şi 
efectul era că viteza sa creştea constant. Aceasta arată 
că efectul real al unei forţe este întotdeauna modifi¬ 
carea vitezei unui corp, nu acela de a-1 pune în mişcare, 
aşa cum se credea anterior. Aceasta mai însemna că 
ori de cîte ori asupra unui corp nu acţionează o forţă, 
el îşi va menţine mişcarea în linie dreaptă cu aceeaşi 
viteză. Această idee a fost pentru prima dată enunţată 
explicit de Newton în lucrarea sa Principia Mathematica 
publicată în 1687, şi este cunoscută ca legea întîia a lui 
Newton. Legea a doua a lui Newton explică ce se în- 
tîmplă cu un corp atunci cînd asupra sa acţionează o 
forţă. Aceasta afirmă că un corp va accelera, sau viteza 
lui se va modifica, cu o valoare proporţională cu forţa. 
(De exemplu, acceleraţia este de două ori mai mare, 
dacă forţa este de două ori mai mare.) De asemenea, 
acceleraţia este de atîtea ori mai mică de cîte ori este 
mai mare masa (sau cantitatea de materie) a corpului. 
(Aceeaşi forţă care acţionează asupra unui corp cu 
masa dublă va produce jumătate din acceleraţie.) Un 
exemplu familiar este dat de un automobil: cu cît este 
mai puternic motorul, cu atît este mai mare accelera¬ 
ţia, dar cu cît este mai greu automobilul, cu atît este 
mai mică acceleraţia, pentru acelaşi motor. 

în plus faţă de legile mişcării. Newton a descoperit 
o lege care descrie forţa de gravitaţie; aceasta afirmă 
că fiecare corp atrage orice alt corp cu o forţă propor¬ 
ţională cu masa fiecărui corp. Astfel, forţa dintre două 
corpuri va fi de două ori mai puternică dacă unul dintre 
corpuri (să spunem, corpul A) are masa de două ori 
mai mare. Acest lucru este de aşteptat deoarece se poate 

considera că noul corp A este format din două corpuri 
cu masa iniţială. Fiecare ar atrage corpul B cu forţa 
iniţială. Astfel, forţa totală dintre A şi B ar fi de două 
ori forţa iniţială. Şi dacă, să presupunem, unul dintre 
corpuri avea de două ori masa iniţială şi celălalt avea 
de trei ori masa sa iniţială, atunci forţa ar fi de şase 
ori mai puternică. Se poate vedea acum de ce toate cor¬ 
purile cad la fel: un corp cu greutatea dublă va avea 
o forţă de gravitaţie dublă care-1 trage în jos, dar va 
avea şi masa dublă. Conform legii a doua a lui Newton, 
aceste două efecte se vor anula unul pe celălalt, astfel 
că acceleraţia va fi aceeaşi în toate cazurile. 

Legea gravitaţiei a lui Newton ne mai spune că, 
atunci cînd corpurile sînt mai depărtate, forţa este mai 
mică. Legea gravitaţiei a lui Newton spune că atracţia 
gravitaţională a unei stele este exact un sfert din aceea 
a unei stele similare aflate la jumătatea distanţei. 
Această lege prezice cu mare precizie orbitele pămîn- 
tului, lunii şi planetelor. Dacă legea ar fi că atracţia gra¬ 
vitaţională a unei stele scade mai rapid cu distanţa, 
orbitele planetelor nu ar fi eliptice, ele ar fi spirale spre 
soare. Dacă ea ar scădea mai lent, forţele gravitaţionale 
ale stelelor depărtate ar predomina faţă de aceea a 
pămîntului. 

Marea diferenţă dintre ideile lui Aristotel şi acelea 
ale lui Galilei şi Newton este că Aristotel credea într-o 
stare preferenţială de repaus, pe care orice corp ar 
trebui s-o aibă dacă nu s-ar acţiona asupra sa cu o forţă 
sau un impuls. In particular, el credea că pămîntul era 
în repaus. Dar din legile lui Newton rezultă că nu există 
un criteriu unic al repausului. Se poate spune tot aşa 
de bine că, să presupunem, corpul A era în repaus şi 
corpul B în mişcare cu viteză constantă în raport cu 
corpul A, sau corpul B era în repaus şi corpul A era 
în mişcare. De exemplu, dacă se lasă deoparte pentru 
moment rotaţia pămîntului şi mişcarea pe orbită în ju¬ 
rul soarelui, se poate spune că pămîntul era în repaus 
şi că un tren de pe pămînt se deplasa spre nord cu 

nouăzeci de mile pe oră sau că trenul era în repaus şi 
că pămîntul era în mişcare spre sud cu 145 km pe oră. 
Dacă se efectuează experimente cu corpuri în mişcare 
în tren, toate legile lui Newton sînt de asemenea vala¬ 
bile. De exemplu, jucînd ping-pong în tren, s-ar găsi 
că mingea ascultă de legile lui Newton exact ca o min¬ 
ge pe o masă de lîngă calea ferată. Astfel nu există nici 
o modalitate de a spune cine se mişcă: trenul sau pă¬ 
mîntul. 

Lipsa unui criteriu absolut pentru repaus înseamnă 
că nu se poate determina dacă două evenimente care 
au loc la momente diferite se produc în aceeaşi pozi¬ 
ţie în spaţiu. De exemplu, să presupunem că mingea 
de ping-pong din tren saltă în sus şi în jos, lovind masa 
de două ori în acelaşi loc la distanţă de o secundă. 
Pentru cineva de lîngă calea ferată cele două salturi 
ar părea că au loc la patruzeci de metri distanţă, deoa¬ 
rece aceasta este distanţa parcursă de tren pe calea fe¬ 
rată, între salturi. Prin urmare, inexistenţa unui repaus 
absolut înseamnă că nu se poate da unui eveniment 
o poziţie absolută în spaţiu aşa cum credea Aristotel. 
Poziţiile evenimentelor şi distanţele dintre ele ar fi 
diferite pentru o persoană din tren şi una de lîngă calea 
ferată şi nu ar exista un motiv pentru a prefera pozi¬ 
ţia unei persoane sau a celeilalte. 

Newton a fost foarte îngrijorat de această lipsă a 
poziţiei absolute, sau a spaţiului absolut aşa cum a fost 
numit, deoarece ea nu era în concordanţă cu ideea sa 
despre un Dumnezeu absolut. De fapt, el a refuzat să 
accepte lipsa unui spaţiu absolut, chiar dacă aceasta 
era o consecinţă a legilor sale. Pentru această credinţă 
iraţională el a fost sever criticat de mulţi, cel mai no¬ 
tabil fiind episcopul Berkeley, un filozof care credea 
că toate obiectele materiale şi spaţiul şi timpul sînt o 
iluzie. Cînd faimosului dr Johnson i s-a spus despre 
părerea lui Berkeley, el a strigat „O resping astfel" şi 
a făcut un gest de strivire cu piciorul pe o piatră mare. 

Atît Aristotel cît şi Newton credeau în timpul ab¬ 
solut. Adică, ei credeau că intervalul de timp dintre 
două evenimente se poate măsura fără ambiguităţi şi 
că acest timp ar fi acelaşi indiferent cine l-ar măsura, 
cu condiţia să aibă un ceas bun. Timpul era complet 
separat de spaţiu şi independent de acesta. Majoritatea 
oamenilor ar spune că acesta este un punct de vedere 
de bun-simţ. Totuşi, trebuie să ne schimbăm părerile 
despre spaţiu şi timp. Deşi aparent noţiunile noastre 
de bun-simţ acţionează corect cînd se tratează obiecte 
ca merele, sau planetele, care se deplasează relativ 
lent, ele nu mai acţionează pentru obiecte care se de¬ 
plasează cu sau aproape de viteza luminii. 

Faptul că lumina se propagă cu o viteză finită, dar 
foarte mare, a fost descoperit prima oară în 1686 de 
astronomul danez Ole Christensen Roemer. El a ob¬ 
servat că timpii în care sateliţii lui Jupiter treceau în 
spatele lui Jupiter nu erau egal distanţaţi, aşa cum ar 
fi de aşteptat dacă sateliţii s-ar deplasa în jurul lui Ju¬ 
piter cu viteză constantă. Deoarece pămîntul şi Jupiter 
se deplasează pe orbite în jurul Soarelui, distanţa 
dintre ele variază. Roemer a observat că eclipsele sa¬ 
teliţilor lui Jupiter apăreau cu atît mai tîrziu cu cît noi 
eram mai departe de Jupiter. El a argumentat că acest 
lucru se întîmplă deoarece lumina provenită de la 
sateliţi are nevoie de mai mult timp pentru a ajunge 
la noi atunci cînd sîntem mai departe. Totuşi, măsu¬ 
rările variaţiilor distanţei dintre pămînt şi Jupiter, fă¬ 
cute de el, nu erau foarte precise, astfel că valoarea sa 
pentru viteza luminii era de 225 000 km pe secundă, 
faţă de valoarea modernă de 300 000 km pe secundă. 
Cu toate acestea, realizarea lui Roemer, care nu numai 
că a dovedit că lumina se propagă cu viteză finită dar 
a şi măsurat acea viteză, a fost remarcabilă — apărînd 
cu unsprezece ani înainte ca Newton să publice 
Principia Mathematica. 

O teorie corectă a propagării luminii nu a apărut 
pînă în 1865 cînd fizicianul britanic James Clerk Max- 

well a reuşit să unifice teoriile parţiale care fuseseră 
utilizate pînă atunci pentru descrierea forţelor elec¬ 
tricităţii şi magnetismului. Ecuaţiile lui Maxwell pre¬ 
cizau că în cîmpul combinat electromagnetic puteau 
exista perturbaţii ondulatorii şi acestea se propagau 
cu viteză fixă, ca undele dintr-un bazin. Dacă lungimea 
de undă a acestora (distanţa dintre două vîrfuri succe¬ 
sive ale undei) este de un metru sau mai mare, ele sînt 
ceea ce acum numim unde radio. Pentru lungimi de 
undă mai mici de cîţiva centimetri, ele se numesc 
microunde sau infraroşii (mai mari decît a zecea mia 
parte dintr-un centimetru). Lumina vizibilă are o lun¬ 
gime de undă între a patruzecea mia parte şi a optzecea 
mia parte dintr-un centimetru. Pentru lungimi de undă 
şi mai scurte, ele se numesc raze ultraviolete, X şi 
gamma. 

Teoria lui Maxwell prezicea că undele radio sau 
luminoase trebuie să se deplaseze cu o anumită viteză 
fixă. 

Din teoria lui Newton el eliminase ideea de repaus 
absolut, astfel că dacă se presupunea că lumina se de¬ 
plasează cu viteză fixă, trebuie să se indice şi în raport 
cu ce trebuie măsurată acea viteză fixă. Prin urmare 
s-a sugerat că există o substanţă numită „eter" care 
există peste tot chiar în spaţiul „gol". Undele de lumină 
trebuie să se deplaseze prin eter aşa cum undele sonore 
se deplasează în aer şi viteza lor trebuie deci să fie în 
raport cu eterul. Diferiţi observatori, care se deplasează 
în raport cu eterul, ar vedea lumina venind spre ei cu 
viteze diferite, dar viteza luminii în raport cu eterul 
ar rămîne fixă. In particular, atunci cînd pămîntul se 
mişcă prin eter pe orbita sa în jurul soarelui, viteza 
luminii măsurată în direcţia mişcării pămîntului prin 
eter (cînd noi ne mişcăm spre sursa de lumină) tre¬ 
buie să fie mai mare decît viteza luminii pe o direcţie 
perpendiculară faţă de direcţia mişcării (cînd noi nu 
ne mişcăm spre sursă). In 1887 Albert Michelson (care 
apoi a devenit primul american ce a primit premiul 


33 


Nobel pentru fizică) şi Edward Morley au efectuat un 
experiment foarte atent la Case School of Applied 
Science din Cleveland. Ei au comparat viteza luminii 
în direcţia mişcării pămîntului cu aceea în direcţia 
perpendiculară pe cea a mişcării pămîntului. Spre 
marea lor surpriză, au găsit că ele sînt aceleaşi! 

între 1887 şi 1905 au fost cîteva încercări, cea mai 
notabilă a fizicianului olandez Hendrik Lorentz, pentru 
a explica rezultatul experimentului Michelson-Morley 
prin obiecte care se contractă şi ceasuri care rămîn în 
urmă atunci cînd se mişcă prin eter. Totuşi, într-o fai¬ 
moasă lucrare din 1905, un funcţionar pînă atunci ne¬ 
cunoscut din biroul elveţian de patente, Albert Einstein, 
a arătat că întreaga idee a eterului nu era necesară, cu 
condiţia să se abandoneze ideea timpului absolut. O 
atitudine similară a fost luată cîteva săptămîni mai 
tîrziu de un matematician francez de primă mărime. 
Henri Poincare. Argumentele lui Einstein erau mai 
aproape de fizică decît acelea ale lui Poincare care con¬ 
sidera că problema este matematică. De obicei noua 
teorie i se atribuie lui Einstein, dar Poincare este amintit 
ca avînd numele legat de o parte importantă a sa. 

Postulatul fundamental al teoriei relativităţii, cum 
a fost numită, era că legile ştiinţei trebuie să fie aceleaşi 
pentru orice observatori care se mişcă liber, indiferent 
de viteza lor. Acest lucru era adevărat pentru legile 
mişcării ale lui Newton, dar acum ideea a fost dez¬ 
voltată pentru a include teoria lui Maxwell şi viteza 
luminii; toţi observatorii trebuie să măsoare aceeaşi 
viteză a luminii, indiferent cît de repede se mişcă ei. 
Această idee simplă are unele consecinţe remarcabile. 
Probabil cele mai bine cunoscute sînt echivalenţa masei 
şi energiei, exprimată de faimoasa ecuaţie a lui Einstein: 
E = mc 2 (unde E este energia, m este masa şi c este 
viteza luminii) şi legea că nici un corp nu se poate de¬ 
plasa mai repede decît viteza luminii. Datorită echi¬ 
valenţei energiei şi masei, energia pe care o are un corp 
datorită mişcării sale se va adăuga masei sale. Cu alte 

cuvinte, va face să fie mai greu să i se mărească viteza, 
în realitate acest efect este semnificativ numai pentru 
obiecte care se mişcă cu viteze apropiate de viteza lu¬ 
minii. De exemplu, la 10% din viteza luminii, masa 
unui obiect este cu numai 0,5% mai mare decît în mod 
normal, în timp ce la 90% din viteza luminii ea ar fi 
de mai mult de două ori masa lui normală. Atunci cînd 
un obiect se apropie de viteza luminii, masa lui creşte 
şi mai rapid, astfel încît este necesară din ce în ce mai 
multă energie pentru a-i mări viteza. De fapt, el nu 
poate atinge viteza luminii, deoarece masa lui ar deveni 
infinită şi, prin echivalenţa energiei şi masei, ar trebui 
o cantitate infinită de energie pentru a realiza aceasta. 
De aceea, orice obiect normal este întotdeauna limitat 
de relativitate să se mişte cu viteze mai mici decît vi¬ 
teza luminii. Numai lumina sau alte unde care nu au 
masă intrinsecă se pot deplasa cu viteza luminii. 

O consecinţă tot atît de remarcabilă a relativităţii 
este modul în care ea a revoluţionat ideile noastre des¬ 
pre spaţiu şi timp. în teoria lui Newton, dacă un im¬ 
puls de lumină este trimis dintr-un loc în altul, diferiţi 
observatori ar fi de acord asupra timpului necesar 
pentru acea deplasare (deoarece timpul este absolut), 
dar nu vor fi de acord întotdeauna asupra distanţei 
parcurse de lumină (deoarece spaţiul nu este absolut). 
Deoarece viteza luminii este raportul dintre distanţa 
pe care a parcurs-o şi timpul necesar pentru aceasta, 
observatori diferiţi vor măsura viteze diferite ale 
luminii. Pe de altă parte, în relativitate, toţi observa¬ 
torii trebuie să fie de acord asupra vitezei luminii. 
Totuşi, ei tot nu sînt de acord asupra distanţei pe care 
a parcurs-o lumina, astfel că acum ei nu trebuie deci 
să fie de acord nici asupra timpului necesar pentru 
aceasta. (Timpul reprezintă raportul dintre distanţa pe 
care a parcurs-o lumina — asupra căreia observatorii 
nu sînt de acord — şi viteza luminii — asupra căreia 
ei sînt de acord.) Cu alte cuvinte, teoria relativităţii pune 
capăt ideii timpului absolut! Reiese că fiecare obser- 

vator trebuie să aibă propria măsură a timpului, înregis¬ 
trată de un ceas pe care îl poartă cu el şi că ceasuri 
identice purtate de observatori diferiţi nu vor fi, în mod 
necesar, de acord. 

Fiecare observator poate utiliza radarul pentru a 
spune unde şi cînd are loc un eveniment, trimiţînd un 
impuls de lumină sau unde radio. O parte din impuls 
se reflectă înapoi la locul de producere a evenimen¬ 
tului şi observatorul măsoară timpul după care pri¬ 
meşte ecoul. Atunci se spune că timpul producerii 
evenimentului este exact la mijloc, între momentul 
trimiterii impulsului şi momentul primirii undelor 
reflectate; distanţa la care se produce evenimentul este 
jumătate din timpul pentru această deplasare dus-în- 
tors înmulţit cu viteza luminii. (In acest sens, un eveni¬ 
ment este ceva care are loc într-un singur punct în 
spaţiu, într-un moment specificat.) Această idee este 
prezentată în figura 2.1, care reprezintă un exemplu 
de diagramă spaţiu-timp. Utilizînd acest procedeu, 
observatorii care se mişcă unii faţă de alţii vor atribui 
timpi diferiţi şi poziţii diferite aceluiaşi eveniment. Nici 
o măsurare a unui anumit observator nu este mai 
corectă decît o măsurare a altui observator, dar toate 
măsurările sînt corelate. Orice observator poate calcula 
precis ce timp şi ce poziţie va atribui evenimentului 
oricare alt observator, cu condiţia să ştie viteza rela¬ 
tivă a celuilalt observator. 

Astăzi noi utilizăm această metodă pentru a măsura 
precis distanţele, deoarece putem măsura timpul mai 
precis decît lungimea. De fapt, metrul este definit ca fiind 
distanţa parcursă de lumină în 0,000000003335640952 
secunde, măsurate cu un ceas cu cesiu. (Explicaţia a- 
cestui număr este că el corespunde definiţiei istorice 
a metrului — în funcţie de două semne pe o anumită 
bară de platină ţinută la Paris.) De asemenea, putem 
utiliza o unitate de lungime nouă, mai convenabilă, 
numită secundă-lumină. Aceasta este definită simplu 
ca fiind distanţa parcursă de lumină într-o secundă. 

în teoria relativităţii, definim acum distanţa în funcţie 
de timp şi viteza luminii, astfel că rezultă automat că 
fiecare observator va măsura aceeaşi viteză a luminii 
(prin definiţie, 1 metru pe 0,000000003335640952 se¬ 
cunde). Nu este nevoie să se introducă ideea de eter, 
a cărui prezenţă oricum nu poate fi detectată aşa cum 
a arătat experimentul Michelson-Morley. Totuşi, teoria 
relativităţii ne forţează să ne schimbăm fundamental 
ideile despre spaţiu şi timp. Trebuie să acceptăm că 
timpul nu este complet separat şi independent de 
spaţiu, ci se combină cu acesta formînd un obiect nu¬ 
mit spaţiu-timp. 

Este bine cunoscut că poziţia unui punct în spaţiu 
poate fi descrisă de trei numere, sau coordonate. De 
exemplu, se poate spune că un punct dintr-o cameră 
se găseşte la doi metri faţă de un perete, la un metru 
de altul şi un metru şi jumătate deasupra podelei. Sau 
se poate stabili că un punct era la o anumită latitu¬ 
dine şi longitudine şi la o anumită înălţime deasupra 
nivelului mării. Se pot utiliza oricare trei coordonate 
adecvate, deşi ele au doar un domeniu limitat de vala¬ 
bilitate. Nu s-ar putea specifica poziţia lunii printr-un 
număr de kilometri la nord şi la vest de Piccadilly Cir- 
cus şi la un număr de metri deasupra nivelului mării, 
în schimb, ea se poate descrie prin distanţa faţă de soa¬ 
re, distanţa faţă de planul orbitelor planetelor şi unghiul 
dintre linia care uneşte luna şi soarele şi linia care uneş¬ 
te soarele cu o stea apropiată cum ar fi Alpha Centauri. 
Chiar aceste coordonate nu ar fi de mare folos pentru 
descrierea poziţiei soarelui în galaxia noastră sau a 
poziţiei galaxiei noastre în grupul local de galaxii. De 
fapt, întregul univers se poate descrie printr-o colecţie 
de zone care se suprapun. în fiecare zonă, pentru a 
specifica poziţia unui punct se poate utiliza un set di¬ 
ferit de trei coordonate. 

Un eveniment este ceva care se întîmplă într-un 
anumit punct din spaţiu şi într-un anumit moment. 
Astfel, el poate fi specificat prin patru numere sau coor- 

donate. Şi aici, alegerea coordonatelor este arbitrară; 
se pot utiliza oricare trei coordonate spaţiale bine de¬ 
finite şi oricare măsură a timpului. In teoria relativităţii 
nu există o distincţie reală între coordonatele spaţiale 
şi temporale exact aşa cum nu există o diferenţă reală 
între oricare două coordonate spaţiale. Se poate alege 
un set nou de coordonate în care, să spunem, prima 
coordonată spaţială era o combinaţie între prima şi a 
doua dintre vechile coordonate spaţiale. De exemplu, 
în loc de a măsura poziţia unui punct de pe pămînt 
prin distanţa în kilometri la nord de Piccadilly şi la 
vest de Piccadilly se poate utiliza distanţa în kilometri 
la nord-est de Piccadilly şi la nord-vest de Piccadilly. 
Asemănător, în teoria relativităţii se poate utiliza o nouă 
coordonată temporală care era vechiul timp (în secun¬ 
de) plus distanţa (în secunde-lumină) la nord de Pic¬ 
cadilly. 

Adesea este util să se ia în considerare cele patru 
coordonate ce specifică poziţia sa într-un spaţiu cvadri- 
dimensional numit spaţiu-timp. Este imposibil să se 
imagineze un spaţiu cvadri-dimensional. Mie personal 
mi se pare destul de greu să vizualizez spaţiul tri-di- 
mensional! Totuşi, este uşor să se traseze diagrame ale 
spaţiilor bi-dimensionale, cum este suprafaţa pămîn- 
tului. (Suprafaţa pămîntului este bi-dimensională 
deoarece poziţia unui punct poate fi specificată prin 
două coordonate, latitudine şi longitudine.) In general, 
eu voi utiliza diagrame în care timpul creşte în sus şi 
una din dimensiunile spaţiale este prezentată ori¬ 
zontal. Celelalte două dimensiuni spaţiale sînt igno¬ 
rate sau, uneori, una din ele este indicată în perspectivă. 
(Acestea se numesc diagrame spaţio-temporale, cum 
este figura 2.1.) De exemplu, în figura 2.2 timpul se 
măsoară pe verticală în ani şi distanţa de-a lungul liniei 
de la soare la Alpha Centauri se măsoară pe orizon¬ 
tală în kilometri. Traiectoriile soarelui şi Alpha Centauri 
în spaţiu şi timp sînt prezentate ca linii verticale în 

Figura 2.1. 


Timpul se măsoară vertical şi distanţa faţă de observator ori¬ 
zontal. Traiectoria observatorului în spaţiu şi timp este prezen¬ 
tată ca o linie verticală în stînga. Traiectoriile razelor de lumină 
la şi de la eveniment sînt liniile oblice. 


stînga şi în dreapta diagramei. O rază de lumină de 
la soare urmează o linie diagonală şi are nevoie de patru 
ani pentru a ajunge de la soare la Alpha Centauri. 

Aşa cum am văzut, ecuaţiile lui Maxwell preziceau 
că viteza luminii trebuie să fie aceeaşi indiferent de vi¬ 
teza sursei, şi acest lucru a fost confirmat de măsurări 

precise. Rezultă din aceasta că dacă se emite un impuls 
de lumină la un anumit moment şi într-un anumit 
punct din spaţiu, atunci pe măsură ce trece timpul el 
se va împrăştia ca o sferă de lumină ale cărei dimensi¬ 
une şi poziţie sînt independente de viteza sursei. După 

Figura 2.2 


o milionime de secundă lumina se va împrăştia for- 
mînd o sferă cu raza de 300 metri; după două milio¬ 
nimi de secundă, raza va fi de 600 metri ş.a.m.d. Va fi 
la fel ca undele care se răspîndesc pe suprafaţa unui 
bazin cînd se aruncă o piatră în apă. Undele se răspîn¬ 
desc ca un cerc ce devine tot mai mare cu trecerea tim¬ 
pului. Dacă se consideră un model tri-dimensional 
care constă din suprafaţa bi-dimensională a bazinului 
şi o dimensiune a timpului, cercul de unde în expansi¬ 
une va marca un con cu vîrful în locul şi timpul în 


40 







care piatra a lovit apa (fig. 2.3). Asemănător, lumina 
care se răspîndeşte de la un eveniment formează un 
con tridimensional în spaţiu-timpul cvadri-dimen- 
sional. Acest con se numeşte conul de lumină viitor 
al evenimentului. In acelaşi fel putem trasa un alt con, 
numit conul de lumină trecut, care reprezintă setul de 
evenimente din care impulsul de lumină poate ajunge 
la evenimentul dat (fig. 2.4). 

Conurile de lumină trecut şi viitor ale evenimen¬ 
tului P împart spaţiul-timpul în trei regiuni (fig. 2.5). 
Viitorul absolut al evenimentului este regiunea din inte¬ 
riorul conului de lumină viitor al lui P. El este setul 
tuturor evenimentelor care pot fi afectate de ceea ce 
se întîmplă în P. Evenimentele din afara conului de lu¬ 
mină al lui P nu pot fi ajunse de semnalele din P de¬ 
oarece nimic nu se deplasează mai repede decît lumina. 
Prin urmare ele nu pot fi influenţate de ceea ce se 
întîmplă în P. Trecutul absolut al lui P este regiunea 
din interiorul conului de lumină trecut. El este setul 
tuturor evenimentelor ale căror semnale care se de¬ 
plasează la sau sub viteza luminii pot ajunge în P. El 
este setul tuturor evenimentelor care pot afecta ceea 
ce se întîmplă în P. Dacă se cunoaşte ceea ce se întîmplă 
la un anumit moment undeva într-o regiune a spaţiu¬ 
lui care se găseşte în conul de lumină trecut al lui P, 
se poate prezice ce se va întîmplă în P. Restul reprezin¬ 
tă regiunea de spaţiu-timp care nu se găseşte în conurile 
de lumină viitor sau trecut ale lui P. Evenimentele din 
această regiune nu pot afecta sau nu pot fi afectate de 
evenimente din P. De exemplu, dacă soarele ar înceta 
să lumineze chiar în momentul de faţă, el nu ar afecta 
obiectele de pe Pămînt în momentul de faţă deoarece 
ele s-ar găsi în regiunea din afara conului evenimen¬ 
tului corespunzînd stingerii soarelui (fig. 2.6). Noi am 
şti despre aceasta numai după 8 minute, timpul necesar 
luminii să ajungă de la soare la noi. Numai atunci 
evenimentele de pe Pămînt s-ar găsi în conul de lumi¬ 
nă viitor al evenimentului corespunzător stingerii 
soarelui. In mod asemănător, nu cunoaştem ce se în- 

Figura 2.5 

tîmplă la momente îndepărtate în univers; lumina pe 
care o vedem de la galaxiile îndepărtate le-a părăsit 
acum milioane de ani şi în cazul obiectelor celor mai 
îndepărtate pe care le vedem, lumina le-a părăsit acum 
circa opt miliarde de ani. Astfel, cînd privim universul, 
îl vedem aşa cum a fost în trecut. 

Dacă se neglijează efectele gravitaţionale, aşa cum 
au făcut Einstein şi Poincare în 1905, se obţine ceea se 
numeşte teoria specială a relativităţii. Pentru fiecare 
eveniment în spaţiu-timp putem construi un con de 
lumină (setul tuturor traiectoriilor posibile ale luminii 
în spaţiu-timp emise de eveniment) şi deoarece viteza 

Figura 2.6 

luminii este aceeaşi pentru orice eveniment şi în orice 
direcţie, toate conurile de lumină vor fi identice şi vor 
fi îndreptate în aceeaşi direcţie. Teoria mai spune că 
nimic nu se poate deplasa mai repede decît lumina. 
Aceasta înseamnă că traiectoria oricărui obiect în spaţiu 
şi timp trebuie să fie reprezentată printr-o linie care 
se găseşte în interiorul conului de lumină pentru fiecare 
eveniment din el (fig. 2.7). 

Teoria specială a relativităţii a reuşit foarte bine să 
explice că viteza luminii apare aceeaşi pentru toţi 
observatorii (aşa cum a arătat experimentul Michel- 
son-Morley) şi să descrie ce se întîmplă atunci cînd 



Figura 2.7 

obiectele se mişcă la viteze apropiate de viteza luminii. 
Totuşi, ea nu era compatibilă cu teoria newtoniană a 
gravitaţiei, care spune că obiectele se atrăgeau unele 
pe altele cu o forţă care depinde de distanţa dintre ele. 
Aceasta înseamnă că dacă se deplasează unul dintre 
obiecte, forţa exercitată asupra celorlalte s-ar schimba 
instantaneu. Sau, cu alte cuvinte, efectele gravitaţionale 

s-ar deplasa cu viteză infinită, în loc să se deplaseze 
la sau sub viteza luminii, aşa cum cerea teoria specială 
a relativităţii. Intre 1908 şi 1914 Einstein a făcut mai 
multe încercări nereuşite de a găsi o teorie a gravitaţiei 
care să fie compatibilă cu teoria specială a relativităţii. 
In cele din urmă, în 1915, el a propus ceea ce noi nu¬ 
mim acum teoria generală a relativităţii. 

Einstein a emis ipoteza revoluţionară că gravitaţia 
nu este o forţă ca celelalte forţe, ci este o consecinţă a 
faptului că spaţiu-timpul nu este plan, aşa cum s-a pre¬ 
supus anterior; el este curbat, sau „înfăşurat", de dis¬ 
tribuţia masei şi energiei în el. Corpuri ca pămîntul 
nu sînt determinate să se mişte pe orbite curbe de o 
forţă numită gravitaţie; în schimb ele urmează corpul 
cel mai apropiat printr-o traiectorie dreaptă într-un 
spaţiu curbat, care se numeşte o linie geodezică. O linie 
geodezică este traiectoria cea mai scurtă (sau cea mai 
lungă) între două puncte apropiate. De exemplu, 
suprafaţa pămîntului este un spaţiu curbat bi-dimen- 
sional. O linie geodezică pe pămînt se numeşte un cerc 
mare şi este ruta cea mai scurtă dintre două puncte 
(fig. 2.8). Deoarece linia geodezică este calea cea mai 
scurtă între două aeroporturi, aceasta este ruta pe care 
un navigator aerian o va indica pilotului pentru zbor. 
In relativitatea generalizată, corpurile urmează întot¬ 
deauna linii drepte în spaţiu-timpul cvadri-dimen- 
sional dar, cu toate acestea, nouă ni se va părea că se 
deplasează pe traiectorii curbe în spaţiul nostru tri¬ 
dimensional. (Este la fel ca atunci cînd se priveşte un 
avion care zboară deasupra unui teren deluros. Deşi 
el urmează o linie dreaptă în spaţiul tri-dimensional, 
urma sa parcurge o traiectorie curbată pe solul bi¬ 
dimensional.) 

Masa soarelui curbează spaţiu-timpul astfel încît 
deşi pămîntul urmează o linie dreaptă în spaţiu-timpul 
cvadri-dimensional, nouă ni se pare că se mişcă de-a 
lungul unei orbite circulare în spaţiul tri-dimensional. 
De fapt, orbitele planetelor prezise de relativitatea 

Figura 2.8 

generalizată sînt aproape exact aceleaşi cu cele prezise 
de teoria newtoniană a gravitaţiei. Totuşi, în cazul lui 
Mercur care, fiind cea mai apropiată planetă de soare, 
simte efectele gravitaţionale cel mai puternic şi are o 
orbită mai alungită, relativitatea generalizată prezice 
că axa lungă a elipsei trebuie să se rotească în jurul 
soarelui cu o valoare de circa un grad în zece mii de 
ani. Oricît de mic este acest efect, el a fost observat 
înainte de 1915 şi a servit drept una din primele confir¬ 
mări ale teoriei lui Einstein. In ultimii ani au fost mă¬ 
surate cu radarul abateri chiar mai mici ale orbitelor 
celorlalte planete faţă de prezicerile newtoniene şi s-a 
descoperit că sînt în concordanţă cu prezicerile relati¬ 
vităţii generalizate. 

De asemenea, razele de lumină trebuie să urmeze 
linii geodezice în spaţiu-timp. Din nou, faptul că spaţiul 
este curbat înseamnă că lumina nu mai pare că se pro- 

pagă după linii drepte în spaţiu. Astfel, relativitatea 
generalizată prezice că lumina trebuie să fie curbată 
de cîmpurile gravitaţionale. De exemplu, teoria prezice 
că conurile de lumină ale punctelor din apropierea 
soarelui ar fi uşor curbate spre interior, datorită masei 
soarelui. Aceasta înseamnă că lumina unei stele în¬ 
depărtate care trece pe lîngă soare ar fi deviată cu un 
unghi mic, făcînd ca steaua să apară într-o poziţie 
diferită pentru un observator de pe pămînt (fig. 2.9). 
Desigur, dacă lumina stelei a trecut întotdeauna în apro¬ 
pierea soarelui, noi nu am putea spune dacă lumina 
a fost deviată sau steaua a fost în realitate acolo unde 

Figura 2.9 

o vedem. Totuşi, atunci cînd pămîntul se mişcă în ju¬ 
rul soarelui, diferite stele par a trece în spatele soarelui 
şi lumina lor este deviată. Prin urmare, ele îşi schimbă 
poziţia aparentă în raport cu celelalte stele. 

în mod normal, acest efect este foarte greu de văzut, 
deoarece lumina soarelui face imposibilă observarea 
stelelor care apar pe cer în apropierea soarelui. Totuşi, 
acest lucru este posibil în timpul unei eclipse de soare, 
cînd lumina soarelui este blocată de lună. Prezicerea lui 
Einstein privind devierea luminii nu a putut fi testată ime¬ 
diat în 1915, deoarece era în timpul primului război mon¬ 
dial şi abia în 1919 o expediţie britanică, ce a observat o 
eclipsă din vestul Africii, a arătat că într-adevăr lumina 
a fost deviată de soare, exact aşa cum a prezis teoria. 
Această verificare a unei teorii germane de oameni de 
ştiinţă britanici a fost salutată ca un act măreţ de recon¬ 
ciliere între cele două ţări după război. De aceea, este o 
ironie că o examinare ulterioară a fotografiilor luate de 
acea expediţie a arătat că erorile erau tot atît de mari ca 
şi efectul pe care încercau să-l măsoare. Măsurarea lor a 
fost un noroc pur, sau un caz de cunoaştere a rezultatu¬ 
lui pe care au dorit să-l obţină, o întîmplare care nu este 
neobişnuită în ştiinţă. Totuşi, devierea luminii a fost 
precis confirmată de mai multe observaţii ulterioare. 

O altă prezicere a relativităţii generalizate este că 
timpul trebuie să pară că trece mai încet lîngă un corp 
masiv ca pămîntul. Aceasta deoarece există o relaţie 
între energia luminii şi frecvenţa sa (adică numărul de 
unde de lumină pe secundă): cu cît este mai mare ener¬ 
gia cu atît este frecvenţa mai mare. Atunci cînd lumina 
se propagă în sus în cîmpul gravitaţional al pămîntului, 
ea pierde energie şi astfel frecvenţa sa scade. (Aceasta 
înseamnă că timpul dintre un vîrf al undei şi urmă¬ 
torul creşte.) Pentru cineva aflat la înălţime ar părea 
că tot ce se întîmplă jos necesită un timp mai lung. 
Această prezicere a fost testată în 1962, cu ajutorul unei 
perechi de ceasuri foarte precise montate în vîrful şi 
la baza unui turn de apă. S-a descoperit că ceasul de 

la bază, care era mai aproape de pămînt, mergea mai 
încet, în exactă concordanţă cu relativitatea generali¬ 
zată. Diferenţa de viteză a ceasurilor la diferite înălţimi 
deasupra pămîntului este acum de importanţă prac¬ 
tică considerabilă, o dată cu apariţia sistemelor de na¬ 
vigaţie foarte precise bazate pe semnale de la sateliţi. 
Dacă se ignoră prezicerile relativităţii generalizate, 
poziţia calculată va fi greşită cu cîţiva kilometri. 

Legea mişcării a lui Newton pune capăt ideii de 
poziţie absolută în spaţiu. Teoria relativităţii a renunţat 
la timpul absolut. Să considerăm o pereche de gemeni. 
Să presupunem că unul dintre gemeni se duce să 
trăiască pe vîrful unui munte, iar celălalt locuieşte la 
malul mării. Primul va îmbătrîni mai repede decît al 
doilea. Astfel, dacă se întîlnesc, unul va fi mai în vîrstă 
decît celălalt. In acest caz, diferenţa de vîrstă va fi foarte 
mică, dar ea ar fi mult mai mare dacă unul dintre 
gemeni pleacă într-o călătorie lungă cu o navă spaţială 
care se deplasează cu o viteză apropiată de viteza lu¬ 
minii. Atunci cînd se întoarce, el va fi mult mai tînăr 
decît cel care a rămas pe pămînt. Acesta se numeşte 
paradoxul gemenilor, dar el este un paradox numai 
dacă se consideră că timpul este absolut. în teoria rela¬ 
tivităţii nu există timp absolut unic, dar în schimb fie¬ 
care individ are propria sa măsură a timpului care 
depinde de locul către care se deplasează şi de modul 
în care se deplasează. 

înainte de 1915, spaţiul şi timpul au fost conside¬ 
rate ca o arenă fixă în care au loc evenimentele, dar 
care nu este afectată de ceea ce se întîmplă în ea. Acest 
lucru a fost adevărat chiar pentru teoria specială a rela¬ 
tivităţii. Corpurile se mişcau, forţele atrăgeau şi res¬ 
pingeau, dar timpul şi spaţiul pur şi simplu continuau 
să rămînă neafectate. Era natural să se considere că 
spaţiul şi timpul se derulau la infinit. 

Totuşi, în teoria generală a relativităţii situaţia este 
destul de diferită. Spaţiul şi timpul sînt acum mărimi 
dinamice: atunci cînd un corp se mişcă, sau o forţă 


50 


acţionează, aceasta afectează curbarea spaţiului şi tim¬ 
pului — şi la rîndul său structura spaţiu-timpului 
afectează modul în care corpurile se mişcă şi forţele 
acţionează. Spaţiul şi timpul nu numai că afectează, 
dar sînt afectate de orice se întîmplă în univers. Exact 
aşa cum nu se poate vorbi despre evenimente din 
univers fără noţiuni de spaţiu şi timp, tot aşa în rela¬ 
tivitatea generalizată nu are sens să se vorbească despre 
spaţiu şi timp în afara universului. 

Pentru următoarele decenii această nouă înţelegere 
a spaţiului şi timpului a revoluţionat imaginea noastră 
despre univers. Vechea idee despre universul în esenţă 
neschimbător care a existat şi continuă să existe a fost 
înlocuită pentru totdeauna cu noţiunea de univers 
dinamic în expansiune care părea să fi început la un 
moment finit în trecut şi care ar putea să se termine 
la un moment finit în viitor. Această revoluţie formează 
subiectul următorului capitol. Şi, ani de zile mai tîrziu, 
a fost de asemenea punctul de început al activităţii mele 
în fizica teoretică. Roger Penrose şi cu mine am arătat 
că teoria generală a relativităţii a lui Einstein însemna 
că universul trebuie să aibă un început şi, posibil, un 
sfîrşit. 


3 

Universul în expansiune 


Dacă cineva priveşte cerul într-o noapte senină, fă¬ 
ră lună, obiectele cele mai strălucitoare care se văd sînt 
probabil planetele Venus, Marte, Jupiter şi Saturn. Vor 
mai fi şi un număr mare de stele exact la fel ca soarele 
nostru, dar mult mai departe de noi. De fapt, unele 
din aceste stele fixe par a-şi schimba foarte lent pozi¬ 
ţiile una faţă de cealaltă atunci cînd pămîntul se mişcă 
pe orbită în jurul soarelui: în realitate ele nu sînt deloc 
fixe! Aceasta deoarece ele sînt relativ aproape de noi. 
Pe măsură ce pămîntul se mişcă în jurul soarelui le ve¬ 
dem din diferite poziţii pe fondul stelelor mult mai 
îndepărtate. Din fericire, aceasta ne permite să mă¬ 
surăm direct distanţa dintre stele şi noi: cu cît sînt mai 
aproape, cu atît par că se deplasează mai mult. Steaua 
cea mai apropiată, numită Proxima Centauri, este la 
o distanţă de circa patru ani lumină (lumina care vine 
de la ea are nevoie de circa patru ani să ajungă la Pă- 
mînt), sau aproape treizeci şi şapte de milioane de mili¬ 
oane de kilometri. Majoritatea celorlalte stele care sînt 
vizibile cu ochiul liber se găsesc în limitele a cîteva 
sute de ani lumină de noi. Pentru comparaţie, soarele 
nostru este la numai 8 minute lumină depărtare! Stelele 
vizibile apar împrăştiate pe tot cerul nopţii, dar sînt 
concentrate în special într-o bandă pe care o numim 
Calea Lactee. In anul 1750, unii astronomi sugerau că 
apariţia Căii Lactee poate fi explicată dacă majoritatea 
stelelor vizibile se găsesc într-o singură configuraţie 
în formă de disc, un exemplu de ceea ce numim galaxie 
spirală. Numai cîteva zeci de ani mai tîrziu, astronomul 

Sir William Herschel a confirmat ideea catalogînd mi¬ 
nuţios poziţiile şi distanţele unui mare număr de stele. 
Chiar aşa, ideea a fost complet acceptată abia la 
începutul acestui secol. 

Imaginea modernă a universului datează doar din 
1924, cînd astronomul american Edwin Hubble a 
demonstrat că galaxia noastră nu era singura. De fapt 
existau multe altele, cu întinderi vaste de spaţiu gol 
între ele. Pentru a dovedi aceasta, a trebuit să deter¬ 
mine distanţele pînă la celelalte galaxii, care sînt atît 
de îndepărtate încît, spre deosebire de stelele apropiate, 
ele apar fixe. Prin urmare, Hubble a fost silit să uti¬ 
lizeze metode indirecte pentru măsurarea distanţelor. 
Acum, strălucirea aparentă a unei stele depinde de doi 
factori: de cît de multă lumină radiază (luminozitatea 
sa) şi de cît este de departe de noi. Pentru stelele 
apropiate, putem măsura strălucirea lor aparentă şi dis¬ 
tanţa pînă la ele, astfel că putem afla luminozitatea lor. 
Invers, dacă ştim luminozitatea stelelor din alte galaxii, 
putem afla distanţa la care se află măsurînd strălucirea 
lor aparentă. Hubble a observat că atunci cînd sînt 
destul de aproape de noi ca să le măsurăm, anumite 
tipuri de stele au întotdeauna aceeaşi luminozitate, prin 
urmare, a argumentat el, dacă găsim stele de acest fel 
în altă galaxie, putem presupune că ele au aceeaşi 
luminozitate — şi astfel putem calcula distanţa pînă 
la acea galaxie. Dacă putem face acest lucru pentru mai 
multe stele din aceeaşi galaxie şi calculele noastre dau 
mereu aceeaşi distanţă, putem fi destul de siguri de 
estimarea noastră. 

în acest fel, Edwin Hubble a aflat distanţele pînă 
la nouă galaxii diferite. Ştim acum că galaxia noastră 
este numai una din cîteva sute de miliarde care se pot 
vedea cu telescoapele moderne, fiecare galaxie 
conţinînd cîteva sute de miliarde de stele. Figura 3.1 
prezintă o imagine a unei galaxii spirale văzută din 
profil, similară cu felul în care credem că trebuie să 
arate galaxia noastră pentru cineva care trăieşte în 

altă galaxie. Noi trăim într-o galaxie care are aproape 
o sută de mii de ani lumină diametru şi care se roteşte 
lent; stelele din braţele sale spirale se învîrtesc în jurul 
centrului său o dată la fiecare cîteva sute de milioane 
de ani. Soarele nostru este doar o stea galbenă, 
obişnuită, de dimensiune medie, aflată lîngă marginea 
interioară a uneia dintre braţele spirale. Am parcurs 
desigur un drum lung de la Aristotel şi Ptolemeu cînd 
credeam că pămîntul era centrul universului! 

Stelele sînt atît de îndepărtate încît ne apar doar ca 
puncte de lumină. Nu putem vedea dimensiunea sau 
forma lor. Atunci, cum putem împărţi stelele în diferite 
tipuri? Pentru marea majoritate a stelelor există doar 
o trăsătură caracteristică pe care o putem observa — 



Figura 3.1 

culoarea luminii lor. Newton a descoperit că dacă lu¬ 
mina soarelui trece printr-o bucată de sticlă de formă 
triunghiulară, numită prismă, ea se descompune în cu¬ 
lorile sale componente (spectrul său) ca într-un curcu¬ 
beu. Focalizînd un telescop pe stea sau pe o galaxie, 
se poate observa în mod asemănător spectrul luminii 
acelei stele sau galaxii. Stele diferite au spectre diferite, 
dar strălucirea relativă a diferitelor culori este întot¬ 
deauna exact ceea ce ar fi de aşteptat să se găsească 
în lumina emisă de un obiect incandescent. De fapt, 
lumina emisă de un obiect incandescent are un spectru 
caracteristic care depinde numai de temperatura sa — 
un spectru termic. Aceasta înseamnă că putem spune 
care este temperatura unei stele din spectrul luminii 
sale. Mai mult, descoperim că anumite culori foarte 
specifice lipsesc din spectrele stelelor şi aceste culori 
lipsă pot varia de la o stea la alta. Deoarece ştim că 
fiecare element chimic absoarbe un set caracteristic de 
culori foarte specifice, comparîndu-le cu acelea care 
lipsesc din spectrul unei stele, putem determina exact 
ce elemente există în atmosfera stelei. 

In anii '20, cînd astronomii au început să privească 
spectrele stelelor din alte galaxii, au descoperit ceva 
deosebit: erau aceleaşi seturi caracteristice de culori 
lipsă ca şi la stelele din galaxia noastră, dar toate erau 
deplasate spre capătul roşu al spectrului cu aceeaşi can¬ 
titate relativă. Pentru a înţelege implicaţiile acestui 
fapt, trebuie să înţelegem mai întîi efectul Doppler. Aşa 
cum am văzut, lumina vizibilă constă din fluctuaţii, 
sau unde, în cîmpul electromagnetic. Frecvenţa (sau 
numărul de unde pe secundă) luminii este extrem de 
înaltă, variind de la patru la şapte sute de milioane de 
milioane de unde pe secundă. Diferitele frecvenţe ale 
luminii reprezintă ceea ce ochiul uman vede ca diferite 
culori, frecvenţele cele mai joase apărînd la capătul roşu 
al spectrului şi frecvenţele cele mai înalte la capătul 
albastru. Să ne imaginăm acum o sursă de lumină 
aflată la distanţă constantă de noi, cum este o stea, care 
emite unde de lumină cu frecvenţă constantă. Evident, 

frecvenţa undelor pe care le recepţionăm va fi aceeaşi 
cu frecvenţa la care sînt emise (cîmpul gravitaţional 
al galaxiei nu ar fi suficient de mare pentru a avea un 
efect semnificativ). Să presupunem acum că sursa 
începe să se mişte spre noi. Cînd sursa emite următo¬ 
rul maxim al undei ea va fi mai aproape de noi astfel 
încît timpul necesar maximului undei să ajungă la noi 
este mai mic şi prin urmare numărul de unde pe care-1 
recepţionăm în fiecare secundă (adică frecvenţa) este 
mai mare decît atunci cînd steaua era staţionară. In 
mod corespunzător, dacă sursa se depărtează de noi, 
frecvenţa undelor pe care le recepţionăm va fi mai mică. 
Prin urmare, în cazul luminii, aceasta înseamnă că 
stelele care se depărtează de noi vor avea spectrul de¬ 
plasat spre capătul roşu al spectrului (deplasare spre 
roşu) şi acelea care se mişcă spre noi vor avea spectrul 
deplasat spre albastru. Această relaţie între frecvenţă 
şi viteză, care se numeşte efectul Doppler, reprezintă 
o experienţă de fiecare zi. Ascultaţi o maşină care trece 
pe stradă: atunci cînd maşina se apropie motorul său 
are sunetul mai ascuţit (corespunzător unei frecvenţe 
mai înalte a undelor sonore) şi atunci cînd trece şi se 
îndepărtează, sunetul său este mai grav. Comportarea 
undelor de lumină sau radio este similară. Intr-ade¬ 
văr, poliţia utilizează efectul Doppler pentru a măsura 
viteza maşinilor măsurînd frecvenţa impulsurilor 
undelor radio reflectate de acestea. 

După ce a dovedit existenţa altor galaxii, în anii care 
au urmat, Hubble şi-a petrecut timpul catalogînd dis¬ 
tanţele la care se află şi observînd spectrele lor. în acea 
vreme majoritatea oamenilor se aşteptau ca galaxiile 
să se mişte de jur împrejur la întîmplare, şi deci se aş¬ 
teptau să găsească tot atît de multe spectre deplasate 
către albastru ca şi cele deplasate spre roşu. Prin ur¬ 
mare, a fost destul de surprinzătoare descoperirea că 
majoritatea galaxiilor apăreau deplasate spre roşu: 
aproape toate se depărtau de noi! Şi mai surprinză¬ 
toare a fost descoperirea pe care Hubble a publicat-o 

în 1929: nici mărimea deplasării spre roşu a unei galaxii 
nu este întîmplătoare, ci este direct proporţională cu 
distanţa galaxiei faţă de noi. Sau, cu alte cuvinte, cu 
cit este mai îndepărtată de galaxie, cu atît se depărtează 
mai repede! Şi aceasta însemna că universul nu poate 
fi static, aşa cum credeau toţi înainte, ci de fapt este 
în expansiune; distanţa dintre diferitele galaxii creşte 
neîncetat. 

Descoperirea expansiunii universului a fost una 
din marile revoluţii intelectuale ale secolului douăzeci. 
Acum este uşor să te miri de ce nu s-a gîndit nimeni 
la ea mai înainte. Newton şi alţii ar fi trebuit să realize¬ 
ze că un univers static ar începe curînd să se contracte 
sub influenţa gravitaţiei. Totuşi, dacă expansiunea s-ar 
face mai repede decît cu o anumită valoare critică, 
gravitaţia nu ar fi niciodată suficient de puternică să 
o oprească şi universul ar continua să se extindă pentru 
totdeauna. Cam aşa se întîmplă cînd se lansează o ra¬ 
chetă în sus de pe suprafaţa pămîntului. Dacă ea are 
o viteză destul de scăzută, gravitaţia va opri în cele 
din urmă racheta şi ea va începe să cadă. Pe de altă 
parte, dacă racheta are o viteză mai mare decît o valoa¬ 
re critică (unsprezece km pe secundă) gravitaţia nu va 
fi suficient de puternică s-o tragă înapoi, astfel că ea 
se va depărta de pămînt pentru totdeauna. Această 
comportare a universului ar fi putut fi prezisă de teo¬ 
ria gravitaţiei a lui Newton în orice moment al seco¬ 
lelor nouăsprezece, optsprezece sau chiar la sfîrşitul 
secolului şaptesprezece. Totuşi, credinţa într-un univers 
static era atît de puternică încît a persistat pînă la 
începutul secolului douăzeci. Chiar Einstein, cînd a for¬ 
mulat teoria generală a relativităţii în 1915, era atît de 
sigur că universul trebuia să fie static încît şi-a modi¬ 
ficat teoria ca să facă acest lucru posibil, introducînd 
în ecuaţiile sale o aşa-numită constantă cosmologică. 
Einstein a introdus o nouă forţă „antigravitaţională" 
care, spre deosebire de alte forţe, nu provenea dintr-o 
anumită sursă ci era încorporată în structura spaţiu-tim- 

pului. El pretindea că spaţiu-timpul are o tendinţă de 
expansiune încorporată şi aceasta poate fi făcută să 
echilibreze exact atracţia întregii materii din univers, 
astfel încît ar rezulta un univers static. Se pare că nu¬ 
mai un singur om a fost dispus să ia drept bună rela¬ 
tivitatea generalizată şi, în timp ce Einstein şi alţi 
fizicieni căutau modalităţi de evitare a predicţiei unui 
univers nestatic, fizicianul şi, matematicianul rus Ale- 
xander Friedmann s-a apucat s-o explice. 

Friedmann a emis două ipoteze foarte simple despre 
univers: că universul arată identic în orice direcţie 
privim şi că acest lucru ar fi adevărat şi dacă am ob¬ 
serva universul din altă parte. Numai din aceste două 
idei, Friedmann a arătat că nu trebuie să ne aşteptăm 
ca universul să fie static. De fapt, în 1922, cu cîţiva ani 
înainte de descoperirea lui Edwin Hubble, Friedmann 
a prezis exact ce a descoperit Hubble! 

In mod clar ipoteza că universul arată la fel în orice 
direcţie nu este în realitate adevărată. De exemplu, aşa 
cum am văzut, celelalte stele din galaxie formează o 
bandă distinctă de lumină pe cerul nopţii, numită 
Calea Lactee. Dar dacă privim galaxiile îndepărtate, 
pare să fie mai mult sau mai puţin acelaşi număr de 
galaxii. Astfel, universul pare să fie aproximativ acelaşi 
în orice direcţie, cu condiţia să fie văzut la scară mare 
în comparaţie cu distanţa dintre galaxii şi să fie igno¬ 
rate diferenţele la scară mică. Pentru multă vreme, 
aceasta a fost o justificare suficientă pentru ipoteza lui 
Friedmann — ca o aproximaţie grosieră a universului 
real. Dar mai recent un accident fericit a pus în evi¬ 
denţă faptul că ipoteza lui Friedmann este de fapt o 
descriere remarcabil de precisă a universului nostru. 

In 1965 doi fizicieni americani de la Bell Telephone 
Laboratories din New Jersey, Arno Penzias şi Robert 
Wilson, testau un detector foarte sensibil la microunde. 
(Microundele sînt exact ca undele de lumină, dar cu 
o frecvenţă de ordinul a numai zece miliarde de unde 
pe secundă.) Penzias şi Wilson au fost îngrijoraţi cînd 

au descoperit că detectorul lor capta mai mult zgomot 
decît ar fi trebuit. Zgomotul nu părea să vină dintr-o 
anumită direcţie. Mai întîi au descoperit dejecţii de 
păsări în detectorul lor şi au verificat şi alte posibile 
defecte în funcţionare, dar curînd acestea au fost elimi¬ 
nate. Ei ştiau că orice zgomot din atmosferă era mai 
puternic atunci cînd detectorul nu era îndreptat în sus 
decît în cazul cînd era, deoarece razele de lumină par¬ 
curg o distanţă mai mare în atmosferă cînd sînt recep¬ 
ţionate din apropierea orizontului decît atunci cînd sînt 
recepţionate direct de sus. Zgomotul suplimentar era 
acelaşi indiferent de direcţia în care era îndreptat detec¬ 
torul, astfel că el trebuia să provină din afara atmo¬ 
sferei. De asemenea, el era acelaşi ziua şi noaptea, în 
tot timpul anului, chiar dacă pămîntul se rotea în jurul 
axei sale şi se mişca pe orbită în jurul soarelui. Aceasta 
a arătat că radiaţia trebuie să vină de dincolo de sis¬ 
temul solar şi chiar de dincolo de galaxie, deoarece 
altfel ar fi variat atunci cînd mişcarea pămîntului 
îndrepta detectorul în direcţii diferite. De fapt, ştim că 
radiaţia trebuie să fi călătorit spre noi prin cea mai mare 
parte a universului observabil, şi deoarece pare a fi 
aceeaşi în diferite direcţii, universul trebuie să fie, de 
asemenea, acelaşi în orice direcţie, cel puţin la scară 
mare. Ştim acum că în orice direcţie privim, acest 
zgomot nu variază niciodată cu mai mult de unu la 
zece mii — astfel că Penzias şi Wilson au nimerit fără 
să-şi dea seama peste o confirmare remarcabil de pre¬ 
cisă a primei ipoteze a lui Friedmann. 

Aproximativ în acelaşi timp doi fizicieni americani 
de la Universitatea Princeton, Bob Dicke şi Jim Peebles, 
erau interesaţi de microunde. Ei lucrau la o ipoteză, 
emisă de George Gamow (fost student al lui Alexander 
Friedmann), că universul timpuriu trebuie să fi fost 
fierbinte şi dens, incandescent. Dicke şi Peebles au argu¬ 
mentat că ar trebui să putem vedea încă strălucirea uni¬ 
versului timpuriu, deoarece lumina unor părţi foarte 
îndepărtate ale sale ar ajunge la noi abia acum. Totuşi, 

expansiunea universului însemna că această lumină 
trebuia să fie atît de mult deplasată spre roşu încît ea 
ne-ar apărea ca radiaţie de microunde. Dicke şi Peebles 
se pregăteau să caute această radiaţie atunci cînd Pen- 
zias şi Wilson au auzit despre activitatea lor şi au rea¬ 
lizat că ei o găsiseră deja. Pentru aceasta, Penzias şi 
Wilson au primit premiul Nobel în 1978 (ceea ce nu 
le-a prea convenit lui Dicke şi Peebles, ca să nu mai 
vorbim de Gamow!). 

Acum, la prima vedere, această dovadă că univer¬ 
sul arată acelaşi indiferent în ce direcţie privim ar pă¬ 
rea să sugereze că există ceva special în ceea ce priveşte 
locul nostru în univers. Mai ales, ar părea că dacă ob¬ 
servăm că toate celelalte galaxii se depărtează de noi, 
atunci noi trebuie să fim în centrul universului. Există, 
totuşi, o altă explicaţie; universul poate să arate la fel 
în orice direcţie şi văzut din oricare altă galaxie. Aceas¬ 
ta, aşa cum am văzut, a fost a doua ipoteză a lui Fried- 
mann. Nu avem o dovadă ştiinţifică pentru sau 
împotriva acestei ipoteze. O credem datorită modes¬ 
tiei: ar fi fost cu totul extraordinar dacă universul ar 
fi arătat acelaşi în orice direcţie în jurul nostru, şi nu 
în jurul altor puncte din univers! In modelul lui Fried- 
mann, toate galaxiile se depărtează una de alta. Situaţia 
se prezintă ca un balon cu mai multe pete pictate pe 
el care este umflat în mod constant. Cînd balonul se 
umflă, distanţa dintre oricare două pete creşte, dar nu 
există o pată care să poată fi considerată centrul expan¬ 
siunii. Mai mult, cu cît distanţa dintre pete este mai 
mare, cu atît mai repede se vor îndepărta una de alta. 
In mod asemănător, în modelul lui Friedmann viteza 
cu care se îndepărtează două galaxii este proporţională 
cu distanţa dintre ele. Astfel, el a prezis că deplasarea 
spre roşu a unei galaxii trebuie să fie direct pro¬ 
porţională cu distanţa la care se găseşte faţă de noi, 
exact cum a descoperit Hubble. în ciuda succesului mo¬ 
delului său şi prezicerii observaţiilor lui Hubble, lu¬ 
crarea lui Friedmann a rămas necunoscută în vest pînă 

cînd fizicianul american Arthur Walker a descoperit 
modele similare în 1935, ca răspuns la descoperirea lui 
Hubble a expansiunii uniforme a universului. 

Deşi Friedmann nu a găsit decît unul, există, de fapt, 
trei tipuri diferite de modele care ascultă de cele două 
ipoteze fundamentale ale lui Friedmann. In primul tip 
(pe care l-a găsit Friedmann) universul se extinde sufi¬ 
cient de încet încît atracţia gravitaţională dintre dife¬ 
ritele galaxii să provoace încetinirea şi în cele din urmă 
oprirea expansiunii. Atunci galaxiile încep să se mişte 
una spre cealaltă şi universul se contractă. Figura 3.2 
arată modul în care se modifică cu timpul distanţa 
dintre două galaxii învecinate. Ea porneşte de la zero, 
creşte la o valoare maximă şi apoi descreşte din nou 
la zero. în al doilea tip de soluţie, expansiunea uni¬ 
versului este atît de rapidă încît atracţia gravitaţională 
nu poate s-o oprească deşi o încetineşte puţin. Figura 
3.3 prezintă distanţa dintre galaxiile învecinate, în 
acest model. Ea porneşte de la zero şi în cele din urmă 
galaxiile se îndepărtează cu viteză constantă. în sfîrşit, 
există o a treia soluţie, în care expansiunea universului 
este exact atît de rapidă încît să evite colapsul. în acest 
caz, distanţa, prezentată în figura 3.4, porneşte, de a- 
semenea, de la zero şi creşte mereu. Totuşi, viteza cu 
care se îndepărtează galaxiile devine din ce în ce mai 
mică, deşi ea nu ajunge niciodată la zero. 

O caracteristică remarcabilă a primului tip al mode¬ 
lului lui Friedmann este că în el universul nu este infinit 
în spaţiu, dar totodată spaţiul nu are limite. Gravitaţia 
este atît de puternică încît spaţiul este curbat în el însuşi, 
făcîndu-1 asemănător cu suprafaţa pămîntului. Dacă 
cineva călătoreşte într-o anumită direcţie pe suprafaţa 
pămîntului, niciodată nu ajunge la o barieră de netrecut 
sau nu cade peste margine, ci în cele din urmă se 
întoarce de unde a plecat. în primul model al lui Fried¬ 
mann, spaţiul este la fel ca acesta, dar cu trei dimen¬ 
siuni în loc de cele două de pe suprafaţa pămîntului. 
Cea de-a patra dimensiune, timpul, este de asemenea 

finită, dar este ca o linie cu două capete sau limite, un 
început şi un sfîrşit. Vom vedea mai tîrziu că atunci 
cînd se combină relativitatea generalizată cu principiul 
de incertitudine din mecanica cuantică, este posibil ca 
atît spaţiul cît şi timpul să fie finite fără margini sau 
limite. 

Ideea că cineva poate călători în jurul universului 
şi termina călătoria acolo unde a început-o este bună 
pentru literatura ştiinţifico-fantastică dar nu are mare 
semnificaţie practică, deoarece se poate arăta că uni¬ 
versul ar suferi un colaps către dimensiunea zero îna¬ 
inte ca cineva să-l străbată de jur împrejur. Ar trebui 
să vă deplasaţi mai repede decît lumina pentru a în¬ 
cheia călătoria acolo unde aţi început-o înainte ca uni¬ 
versul să ajungă la un sfîrşit — şi acest lucru nu este 
permis! 

In primul tip al modelului lui Friedmann, în care 
suferă expansiunea şi colapsul, spaţiul este curbat în 
el însuşi, ca suprafaţa pămîntului. Prin urmare are o 
întindere finită. In al doilea tip de model, în care ex¬ 
pansiunea este eternă, spaţiul este curbat altfel, ca su¬ 
prafaţa unei şei. Astfel, în acest caz spaţiul este infinit. 
In sfîrşit, în al treilea tip al modelului lui Friedmann, 
în care are exact rata critică de expansiune, spaţiul este 
plat (şi deci este de asemenea infinit). 

Dar care model al lui Friedmann descrie universul 
nostru? îşi va opri universul în cele din urmă expan¬ 
siunea şi va începe să se contracte sau se va extinde 
pentru totdeauna? Pentru a răspunde la această între¬ 
bare trebuie să cunoaştem rata actuală de expansiune 
a universului şi densitatea sa medie actuală. Dacă den¬ 
sitatea este mai mică decît o anumită valoare critică, 
determinată de rata de expansiune, atracţia gravi¬ 
taţională va fi prea slabă pentru a opri expansiunea. 
Dacă densitatea este mai mare decît valoarea critică, 
gravitaţia va opri expansiunea la un anumit moment 
în viitor şi va determina colapsul universului. 

Figura 3.2 



Figura 3.3 

Figura 3.4 

Putem determina rata actuală de expansiune mă- 
surînd vitezele cu care celelalte galaxii se depărtează 
de noi, utilizînd efectul Doppler. Aceasta se poate face 
foarte precis. Totuşi, distanţele pînă la galaxii nu sînt 
foarte bine cunoscute, deoarece nu le putem măsura 
decît indirect. Astfel, tot ceea ce ştim este că universul 
se extinde cu o valoare între 5 şi 10% la fiecare miliard 
de ani. Totuşi, incertitudinea asupra densităţii medii 
actuale prezente a universului este şi mai mare. Dacă 
adunăm masele tuturor stelelor pe care le putem vedea 
din galaxia noastră şi alte galaxii, totalul este mai mic 
decît o sutime din cantitatea necesară pentru a opri 
expansiunea universului, chiar pentru estimarea cea 
mai scăzută a ratei de expansiune. Totuşi, galaxia 
noastră şi alte galaxii trebuie să conţină o mare canti¬ 
tate de „materie neagră" pe care nu o putem vedea di¬ 
rect, dar despre care ştim că trebuie să fie acolo datorită 
influenţei atracţiei sale gravitaţionale asupra orbitelor 
stelelor din galaxie. Mai mult, majoritatea galaxiilor 
formează roiuri şi putem deduce în mod asemănător 
prezenţa unei cantităţi mai mari de materie neagră între 

galaxiile din aceste roiuri prin efectul său asupra 
mişcării galaxiilor. Atunci cînd adunăm toată această 
materie neagră, obţinem doar circa o zecime din can¬ 
titatea necesară pentru a opri expansiunea. Totuşi, nu 
putem exclude posibilitatea că ar putea exista o altă 
formă a materiei, distribuită aproape uniform în uni¬ 
vers, pe care nu am detectat-o încă şi care poate mări 
densitatea medie a universului pînă la valoarea critică 
necesară pentru a opri expansiunea. Prin urmare, 
dovezile actuale sugerează că universul se va extinde 
probabil la nesfîrşit dar nu putem fi siguri decît de 
faptul că şi în cazul în care se va produce colapsul uni¬ 
versului, aceasta nu se va întîmpla cel puţin încă alte 
zece miliarde de ani, deoarece universul s-a extins 
deja cel puţin pe această durată. Acest lucru nu trebu¬ 
ie să ne îngrijoreze nejustificat; la acel moment, dacă 
nu am făcut colonii dincolo de sistemul solar, omeni¬ 
rea va fi murit de mult, stinsă o dată cu soarele nostru! 

Toate soluţiile lui Friedmann au caracteristic faptul 
că la un anumit moment în trecut (acum zece-douăzeci 
miliarde de ani) distanţa dintre galaxiile învecinate tre¬ 
buie să fi fost zero. In acel moment, pe care noi îl nu¬ 
mim Big Bang, densitatea universului şi curbura 
spaţiu-timpului ar fi fost infinite. Deoarece matematica 
nu poate trata realmente cu numere infinite, aceasta 
înseamnă că teoria generală a relativităţii (pe care se 
bazează soluţiile lui Friedmann) prezice că există un 
punct în univers unde teoria însăşi nu mai funcţio¬ 
nează. Un astfel de punct este un exemplu de ceea ce 
matematicienii numesc o singularitate. De fapt, toate 
teoriile noastre ştiinţifice sînt bazate pe ipoteza că spa- 
ţiu-timpul este neted şi aproape plat, astfel că ele nu 
funcţionează la singularitatea Big Bang-ului, unde curbu¬ 
ra spaţiului este infinită. Aceasta înseamnă că şi dacă 
ar fi existat evenimente înainte de Big Bang, ele nu ar 
putea fi utilizate pentru a determina ce s-ar fi întîm- 
plat după aceea, deoarece capacitatea de predicţie ar 
fi încetat la Big Bang. In mod asemănător, dacă — aşa 

cum este cazul — cunoaştem numai ceea ce s-a întîm- 
plat de la Big Bang, nu am putea să determinăm ce 
s-a întîmplat înainte. In ceea ce ne priveşte, evenimen¬ 
tele dinainte de Big Bang nu pot avea consecinţe, astfel 
că ele nu trebuie să formeze o parte a unui model 
ştiinţific al universului. Prin urmare trebuie să le elimi¬ 
năm din model şi să spunem că timpul are un început 
la Big Bang. 

Multă lume nu agreează ideea că timpul are un 
început, probabil deoarece aduce a intervenţie divină. 
(Biserica Catolică, pe de altă parte, a pus mîna pe mo¬ 
delul Big Bang şi în 1951 a declarat oficial că este în 
conformitate cu Biblia.) Prin urmare, au fost mai multe 
încercări de evitare a concluziei că a existat un Big Bang. 
Propunerea care a cîştigat sprijinul cel mai larg s-a nu¬ 
mit teoria stării staţionare. Ea a fost sugerată în 1948 
de doi refugiaţi din Austria ocupată de nazişti, Her- 
mann Bondi şi Thomas Gold, împreună cu un englez, 
Fred Hoyle, care a lucrat cu ei la perfecţionarea rada¬ 
rului în timpul războiului. Ideea era că atunci cînd 
galaxiile se depărtează una de alta, în golurile dintre 
ele se formează continuu noi galaxii. Deci universul 
ar arăta aproximativ la fel tot timpul, cît şi în toate 
punctele din spaţiu. Teoria stării staţionare cerea o 
modificare a relativităţii generalizate pentru a permi¬ 
te crearea continuă de materie, dar rata implicată era 
atît de mică (de circa o particulă pe kilometru cub pe 
an) încît nu era în conflict cu experimentul. Teoria era 
o teorie ştiinţifică bună, în sensul descris în capitolul 
1; ea era simplă şi făcea preziceri clare care puteau fi 
testate prin observaţii. Una dintre aceste preziceri era 
că numărul de galaxii sau obiecte similare în orice 
volum dat al spaţiului trebuie să fie acelaşi oriunde 
sau oricînd privim în univers. La sfîrşitul anilor '50 şi 
începutul anilor '60, un grup de astronomi condus de 
Martin Ryle (care a lucrat şi cu Bondi, Gold şi Hoyle 
la radar în timpul războiului), la Cambridge, a efec¬ 
tuat o cercetare a surselor de unde radio din spaţiul 

cosmic. Grupul de la Cambridge a arătat că majorita¬ 
tea surselor radio trebuie să se găsească în afara galaxiei 
noastre (într-adevăr, multe din ele pot fi identificate 
cu alte galaxii) şi că existau mai multe surse slabe decît 
cele puternice. Ei au interpretat sursele slabe ca fiind 
cele mai îndepărtate şi pe cele mai puternice ca fiind 
mai apropiate. Apoi păreau să fie mai puţine surse 
obişnuite pe unitatea de volum al spaţiului pentru sur¬ 
sele apropiate decît pentru cele îndepărtate. Aceasta 
ar putea însemna că noi sîntem în centrul unei mari 
regiuni din univers în care sursele sînt mai puţine 
decît în altă parte. O altă interpretare presupune că 
sursele au fost mai numeroase în trecut, în momentul 
în care undele radio le-au părăsit pornind spre noi, decît 
sînt acum. Ambele explicaţii contraziceau predicţiile 
teoriei stării staţionare. Mai mult, descoperirea radia¬ 
ţiei de microunde făcută de Penzias şi Wilson în 1965 
a indicat, de asemenea, că universul trebuie să fi fost 
mult mai dens în trecut. Prin urmare, teoria stării sta¬ 
ţionare a trebuit să fie abandonată. 

O altă încercare de a evita concluzia că trebuie să 
fi existat un Big Bang, şi deci un început al timpului, 
a fost făcută de doi oameni de ştiinţă ruşi, Evgheni 
Lifshitz şi Isaac Khalatnikov, în 1963. Ei sugerau că Big 
Bang-ul putea fi o particularitate doar a modelelor lui 
Friedmann, care la urma urmelor erau numai aproxi¬ 
maţii ale universului real. Poate că, din toate mode¬ 
lele care erau aproximativ ca universul real, numai cel 
al lui Friedmann ar conţine o singularitate Big Bang. 
In modelele lui Friedmann, toate galaxiile se depărtează 
direct una de cealaltă — astfel, nu este surprinzător 
că la un anumit moment din trecut toate se găseau în 
acelaşi loc. In universul real, totuşi, galaxiile nu se înde¬ 
părtează direct una de alta — ele au de asemenea mici 
viteze transversale. Astfel, în realitate nu a fost nevoie 
să fie toate exact în acelaşi loc, ci numai foarte aproape 
una de alta. Poate că atunci universul actual în expan¬ 
siune a rezultat nu dintr-o singularitate Big Bang ci 

dintr-o fază anterioară de contracţie; cînd s-a produs 
colapsul universului se putea ca nu toate particulele 
să se ciocnească, ci au trecut una pe lingă alta şi apoi 
s-au îndepărtat, producînd expansiunea actuală a uni¬ 
versului. Atunci cum putem spune dacă universul 
real a început cu un Big Bang? Ceea ce au făcut Lifshitz 
şi Khalatnikov a fost să studieze modele ale univer¬ 
sului care erau aproximativ ca modelele lui Friedmann 
dar luau în consideraţie neregularităţile şi vitezele 
întîmplătoare ale galaxiilor din universul real. Ei au 
arătat că astfel de modele pot începe cu un Big Bang, 
chiar dacă galaxiile nu se mai îndepărtează întot¬ 
deauna direct una de alta, dar susţineau că acest lucru 
ar fi posibil numai în anumite modele excepţionale în 
care galaxiile se mişcau toate în linie dreaptă. 

Ei argumentau că deoarece păreau să existe infinit 
mai multe modele tip Friedmann fără o singularitate 
Big Bang decît cele care aveau una, trebuie să con¬ 
chidem că în realitate nu a fost un Big Bang. Ulterior 
ei au realizat, totuşi, că există o clasă mult mai gene¬ 
rală de modele tip Friedmann care aveau singularităţi 
şi în care galaxiile nu trebuiau să se mişte într-un fel 
special. De aceea, în 1970, şi-au retras propunerea. 

Lucrarea lui Lifshitz şi Khalatnikov a fost valoroasă 
deoarece a arătat că universul ar fi putut avea o singula¬ 
ritate, un Big Bang, dacă teoria generală a relativităţii 
era corectă. Totuşi, ea nu a rezolvat problema crucială: 
Relativitatea generalizată prezice că universul nostru 
ar fi trebuit să aibă un Big Bang, un început al timpului? 
Răspunsul a venit dintr-o abordare complet diferită 
introdusă de un matematician şi fizician britanic, Roger 
Penrose, în 1965. Utilizînd modul în care conurile de 
lumină se comportă în relativitatea generalizată îm¬ 
preună cu faptul că gravitaţia este întotdeauna o forţă 
de atracţie, el a arătat că o stea care suferă un colaps 
datorită propriei gravitaţii este prinsă într-o regiune 
a cărei suprafaţă se reduce la dimensiunea zero. Şi de¬ 
oarece suprafaţa regiunii se reduce la zero, aşa trebuie 

să se întîmple şi cu volumul său. Toată materia din 
stea va fi comprimată într-o regiune cu volum zero, ast¬ 
fel că densitatea materiei şi curbura spaţiu-timpului 
devin infinite. Cu alte cuvinte, există o singularitate 
conţinută într-o regiune a spaţiu-timpului numită 
gaură neagră. 

La prima vedere, rezultatul lui Penrose se aplica 
numai stelelor; el nu avea nimic de spus despre între¬ 
barea dacă întregul univers a avut o singularitate Big 
Bang în trecutul său. Totuşi, în vremea în care Penrose 
şi-a elaborat teorema, eu lucram în cercetare ca stu¬ 
dent şi căutam cu disperare o problemă pentru a-mi 
elabora teza de doctorat. Cu doi ani înainte mi se pu¬ 
sese diagnosticul de ALS, cunoscut în mod obişnuit 
ca boala lui Lou Gehrig, sau boala neuro-motorie şi 
mi se dăduse de înţeles că mai am numai unul sau doi 
ani de trăit. In aceste împrejurări, lucrul la teza de doc¬ 
torat nu părea de mare importanţă — nu mă aşteptam 
să supravieţuiesc atît de mult. Şi totuşi trecuseră doi 
ani şi nu eram mult mai rău. De fapt, lucrurile mergeau 
mai bine pentru mine şi mă logodisem cu o fată foarte 
drăguţă, Jane Wilde. Dar pentru a mă căsători, aveam 
nevoie de un serviciu, aveam nevoie de un doctorat. 

In 1965 am citit despre teorema lui Penrose care 
arăta că orice corp care suferea un colaps gravitaţional 
trebuie să formeze în cele din urmă o singularitate. Am 
realizat curînd că dacă în teorema lui Penrose se in¬ 
versează direcţia timpului astfel încît colapsul să devină 
o expansiune, condiţiile teoremei sale ar fi încă vala¬ 
bile, cu condiţia ca în momentul actual universul să 
fie aproximativ ca un model Friedmann la scară ma¬ 
re. Teorema lui Penrose a arătat că orice stea care su¬ 
feră un colaps trebuie să sfîrşească într-o singularitate; 
argumentul timpului inversat a arătat că orice univers 
în expansiune tip Friedmann trebuie să înceapă cu o 
singularitate. Din motive tehnice, teorema lui Penrose 
cerea ca universul să fie infinit în spaţiu. Astfel, am 
putut de fapt să o utilizez pentru a dovedi că trebuie 

să fie o singularitate numai dacă universul se extindea 
destul de repede pentru a evita colapsul din nou (de¬ 
oarece numai acele modele Friedmann erau infinite în 
spaţiu). 

In următorii cîţiva ani am elaborat noi tehnici mate¬ 
matice pentru a elimina aceasta şi alte condiţii tehnice 
din teoremele care dovedeau că singularităţile trebuie 
să se producă. Rezultatul final a fost o lucrare în cola¬ 
borare a lui Penrose şi a mea în 1970, care a demon¬ 
strat în cele din urmă că ar fi trebuit să existe un Big 
Bang numai dacă relativitatea generalizată era corectă 
şi universul conţine atîta materie cîtă observăm. Au 
existat mai multe critici la această lucrare, pe de o parte 
din partea ruşilor, din cauza credinţei lor marxiste în 
determinismul ştiinţific şi pe de altă parte din partea 
unor oameni care simţeau că întreaga idee a singula¬ 
rităţilor era respingătoare şi strica frumuseţea teoriei 
lui Einstein. Totuşi, în realitate nu se poate pune la 
îndoială o teoremă matematică. Astfel că în cele din 
urmă lucrarea noastră a fost general acceptată şi astăzi 
aproape toată lumea consideră că universul a început 
cu o singularitate Big Bang. Poate că este o ironie că, 
schimbîndu-mi părerea, acum încerc să conving alţi 
fizicieni că de fapt la începutul universului nu a exis¬ 
tat o singularitate — aşa cum vom vedea mai tîrziu, 
ea poate dispărea o dată ce sînt luate în considerare 
efectele cuantice. 

In acest capitol am văzut cum s-a transformat, în 
mai puţin de jumătate de secol, imaginea omului de¬ 
spre univers, formată în milenii. Descoperirea lui Hub- 
ble că universul era în expansiune şi realizarea lipsei 
de importanţă a propriei noastre planete în vastitatea 
universului au fost doar punctul de plecare. Pe măsură 
ce s-au adunat dovezi experimentale şi teoretice, a 
devenit din ce în ce mai clar că universul trebuie să fi 
avut un început în timp, pînă ce în 1970 acest lucru a 
fost dovedit de Penrose împreună cu mine, pe baza 
teoriei generale a relativităţii a lui Einstein. Demon- 

straţia a arătat că relativitatea generalizată este doar 
o teorie incompletă: ea nu ne poate spune cum a în¬ 
ceput universul, deoarece ea prezice că toate teoriile 
fizice, inclusiv ea însăşi, nu mai funcţionează la înce¬ 
putul universului. Totuşi, relativitatea generalizată 
pretinde a fi numai o teorie parţială, astfel că ceea ce 
arată în realitate teoremele singularităţilor este că tre¬ 
buie să fi fost un timp în universul foarte timpuriu cînd 
universul era atît de mic, încît nu se mai pot ignora 
efectele la scară mică ale celeilalte mari teorii parţiale 
a secolului douăzeci, mecanica cuantică. La începutul 
anilor 1970, deci, eram forţaţi să ne îndreptăm cerce¬ 
tările pentru înţelegerea universului de la teoria noastră 
asupra infinitului mare la teoria noastră asupra infini¬ 
tului mic. Acea teorie, mecanica cuantică, va fi descrisă 
în cele ce urmează, înainte de a ne îndrepta eforturile 
către combinarea celor două teorii parţiale într-o sin¬ 
gură teorie cuantică a gravitaţiei. 


4 

Principiul de incertitudine 


Succesul teoriilor ştiinţifice, în special al teoriei 
gravitaţiei a lui Newton, a condus pe savantul francez 
marchizul de Laplace, la începutul secolului al nouă¬ 
sprezecelea, să considere că universul era complet de¬ 
terminist. Laplace a sugerat că ar trebui să existe un 
set de legi ştiinţifice care ne-ar permite să prezicem 
orice s-ar întîmpla în univers, numai dacă am cunoaşte 
starea completă a universului la un moment dat. De 
exemplu, dacă ştim poziţiile şi vitezele soarelui şi pla¬ 
netelor la un anumit moment, atunci putem utiliza le¬ 
gile lui Newton pentru a calcula starea Sistemului 
Solar în oricare alt moment. Determinismul pare destul 
de evident în acest caz, dar Laplace a mers şi mai 
departe presupunînd că existau legi similare care 
guvernează orice altceva, inclusiv comportamentul 
uman. 

Doctrina determinismului ştiinţific a fost respinsă 
de mulţi oameni care simţeau că aceasta încalcă liber¬ 
tatea lui Dumnezeu de a interveni asupra lumii, dar 
ea a rămas ipoteza clasică a ştiinţei pînă în primii ani 
ai acestui secol. Una din primele indicaţii că această 
ipoteză ar trebui abandonată a apărut atunci cînd cal¬ 
culele savanţilor britanici Lord Rayleigh şi Sir James 
Jeans au sugerat că un obiect fierbinte, sau un corp, 
cum ar fi o stea, trebuie să radieze energie în cantitate 
infinită. Conform legilor în care credeam în acea vreme, 
un corp fierbinte trebuia să emită unde electromag¬ 
netice (cum sînt undele radio, lumina vizibilă sau ra¬ 
zele X) în mod egal, la toate frecvenţele. De exemplu. 

un corp fierbinte ar trebui să radieze aceeaşi cantitate 
de energie în unde cu frecvenţele între unu şi două 
milioane de milioane de unde pe secundă, ca şi în unde 
cu frecvenţe între două şi trei milioane de milioane de 
unde pe secundă. Dar, deoarece numărul de unde pe 
secundă este nelimitat, aceasta ar însemna că energia 
totală radiată ar fi infinită. 

Pentru a evita acest rezultat evident ridicol, savantul 
german Max Planck a sugerat, în 1900, că lumina, 
razele X şi alte unde nu pot fi emise într-o cantitate 
arbitrară, ci numai în anumite pachete pe care le-a nu¬ 
mit cuante. Mai mult, fiecare cuantă are o anumită can¬ 
titate de energie care este cu atît mai mare cu cît este 
mai mare frecvenţa undelor, astfel că la o frecvenţă 
destul de înaltă, emisia unei singure cuante ar cere mai 
multă energie decît era disponibilă. Astfel, radiaţia la 
frecvenţe înalte ar fi redusă, şi deci cantitatea de energie 
radiată de corp ar fi finită. 

Ipoteza cuantică a explicat foarte bine valoarea 
observată a emisiei radiaţiei corpurilor fierbinţi, dar 
implicaţiile sale pentru determinism nu au fost înţe¬ 
lese pînă în 1926, cînd un alt savant german, Werner 
Heisenberg, a formulat faimosul său principiu de incer¬ 
titudine. Pentru a prezice poziţia şi viteza viitoare ale 
unei particule, trebuie să i se poată măsura precis po¬ 
ziţia şi viteza actuale. Calea evidentă pentru a face acest 
lucru era să se trimită lumină pe particulă. Unele 
dintre undele de lumină vor fi împrăştiate de particulă 
şi aceasta va indica poziţia sa. Totuşi, poziţia particu¬ 
lei nu se va putea determina mai precis decît distanţa 
dintre maximele undei de lumină, astfel că pentru a 
măsura precis poziţia particulei, este necesar să se uti¬ 
lizeze lumină cu lungime de undă mică. Dar, conform 
ipotezei cuantice a lui Planck, nu se poate utiliza o can¬ 
titate arbitrar de mică de lumină; trebuie să se utilizeze 
cel puţin o cuantă. Această cuantă va perturba par¬ 
ticula şi-i va modifica viteza într-un mod care nu poate 
fi prezis. Mai mult, cu cît se măsoară mai precis pozi- 

ţia, cu atît este mai scurtă lungimea de undă a luminii 
necesare şi deci cu atît este mai mare energia unei sin¬ 
gure cuante. Astfel, viteza particulei va fi perturbată 
cu o cantitate mai mare. Cu alte cuvinte, cu cît încer¬ 
caţi să măsuraţi mai precis poziţia particulei, cu atît 
mai puţin precis îi puteţi măsura viteza şi viceversa. 
Heisenberg a arătat că incertitudinea poziţiei particu¬ 
lei înmulţită cu incertitudinea vitezei sale înmulţită cu 
masa particulei nu poate fi niciodată mai mică decît 
o anumită cantitate numită constanta lui Planck. Mai 
mult, această limită nu depinde de modul în care se 
încearcă măsurarea poziţiei sau vitezei particulei, sau 
de tipul particulei: principiul de incertitudine al lui 
Heisenberg este o proprietate fundamentală, inevitabilă 
a lumii. 

Principiul de incertitudine a avut implicaţii profun¬ 
de pentru modul în care vedem lumea. Chiar după 
mai mult de cincizeci de ani ele nu au fost complet în¬ 
ţelese de mulţi filozofi şi sînt încă subiectul multor con¬ 
troverse. Principiul de incertitudine a semnalat sfîrşitul 
visului lui Laplace despre o teorie a ştiinţei, un model 
al universului care ar fi complet determinist: desigur, 
nu se pot prezice precis evenimente viitoare dacă nu 
se poate măsura precis starea actuală a universului! 
Ne putem încă imagina că există un set de legi care 
determină complet evenimentele pentru unele fiinţe 
supranaturale, care ar putea observa starea actuală a 
universului fără să o perturbe. Totuşi, astfel de modele 
ale universului nu prea ne interesează pe noi, muri¬ 
torii obişnuiţi. Se pare că este mai bine să se utilizeze 
principiul economiei cunoscut drept briciul lui Occam, 
şi să se elimine toate aspectele teoriei care nu pot fi 
observate. Această abordare i-a condus pe Heisenberg, 
Erwin Schrodinger şi Paul Dirac în anii 1920 să refor- 
muleze mecanica într-o nouă teorie numită mecanica 
cuantică, bazată pe principiul de incertitudine. în 
această teorie, particulele nu mai aveau viteze şi pozi¬ 
ţii separate, bine definite, care nu ar putea fi obser- 

vate. în schimb, ele aveau o stare cuantică, care era o 
combinaţie a poziţiei şi vitezei. 

în general, mecanica cuantică nu prezice un singur 
rezultat clar pentru o observaţie. în schimb, ea prezice 
mai multe rezultate diferite posibile şi ne spune cît de 
probabil este fiecare dintre ele. Aceasta înseamnă că, 
dacă cineva face aceeaşi măsurare pe un număr mare 
de sisteme similare, fiecare începînd în acelaşi fel, ar 
vedea că rezultatul măsurării ar fi A într-un anumit 
număr de cazuri, B în alt număr de cazuri ş.a.m.d. S-ar 
putea prezice numărul corespunzător de ori în care 
rezultatul ar fi A sau B, dar nu s-ar putea prezice re¬ 
zultatul specific al unei singure măsurări. Prin urmare, 
mecanica cuantică introduce în ştiinţă un element ine¬ 
vitabil de imprevizibilitate sau întîmplare. Einstein a 
obiectat foarte puternic la aceasta, în ciuda rolului im¬ 
portant pe care l-a jucat în dezvoltarea acestor idei. 
Einstein a primit premiul Nobel pentru contribuţia sa 
la teoria cuantică. Cu toate acestea, Einstein nu a ac¬ 
ceptat niciodată ideea că universul era guvernat de 
întîmplare; sentimentele sale au fost exprimate în fai¬ 
moasa sa afirmaţie „Dumnezeu nu joacă zaruri". Totuşi, 
majoritatea celorlalţi savanţi erau dispuşi să accepte 
mecanica cuantică deoarece era în perfectă concor¬ 
danţă cu experimentul. într-adevăr, a fost o teorie re¬ 
marcabil de reuşită şi ea stă la baza aproape a întregii 
ştiinţe şi tehnologii moderne. Ea guvernează com¬ 
portarea tranzistorilor şi circuitelor integrate care sînt 
componentele esenţiale ale unor aparate electronice 
cum sînt televizoarele şi computerele şi reprezintă, de 
asemenea, baza chimiei şi biologiei moderne. Singurele 
domenii din fizică în care mecanica cuantică nu a fost 
încorporată sînt gravitaţia şi structura la scară mare a 
universului. 

Deşi lumina este formată din unde, ipoteza cuan¬ 
tică a lui Planck ne spune că în unele cazuri ea se com¬ 
portă ca şi cînd ar fi compusă din particule: ea poate 
fi emisă sau absorbită numai în pachete sau cuante. 

De asemenea, principiul de incertitudine al lui Hei- 
senberg implică faptul că particulele se comportă în 
anumite privinţe ca nişte unde: ele nu au o poziţie de¬ 
finită dar sînt „răspîndite" cu o anumită probabilitate 
de distribuţie. Teoria mecanicii cuantice se bazează pe 
un tip de matematică complet nou, care nu mai descrie 
lumea reală în termeni de particule şi unde; ea reprezin¬ 
tă numai observaţii ale lumii care pot fi descrise prin 
aceşti termeni. Există astfel în mecanica cuantică un 
dualism între unde şi particule: pentru unele scopuri 
este util să se considere particulele drept unde şi pentru 
alte scopuri este mai bine să se considere undele drept 
particule. O consecinţă importantă a acestui fapt este 
că se poate observa ceea ce se numeşte interferenţa 
dintre două seturi de unde sau particule. Cu alte 
cuvinte, maximele unui set de unde pot coincide cu 
minimele celuilalt set. Atunci cele două seturi de unde 
se anulează reciproc, în loc să se adune într-o undă 
mai puternică, aşa cum ar fi de aşteptat (fig. 4.1). Un 
exemplu familiar de interferenţă în cazul luminii îl 
reprezintă culorile care se văd adesea în baloanele de 
săpun. Acestea sînt cauzate de reflexia luminii pe cele 
două feţe ale peliculei subţiri de apă care formează 
balonul. Lumina albă constă din unde cu lungimi de 
undă diferite sau culori diferite. Pentru anumite lun¬ 
gimi de undă maximele undelor reflectate pe o parte 
a peliculei de săpun coincid cu minimele reflectate pe 
cealaltă parte. Culorile care corespund acestor lungimi 
de undă lipsesc din lumina reflectată, care apare deci 
colorată. 

Interferenţa se poate produce şi pentru particule 
datorită dualismului introdus de mecanica cuantică. 
Un exemplu faimos este experimentul celor două fante 
(fig. 4.2). Considerăm un perete despărţitor care are 
două fante înguste tăiate în el. Pe de o parte a peretelui 
se plasează o sursă de lumină cu o anumită culoare 
(adică, cu o anumită lungime de undă). Majoritatea 
luminii va lovi peretele, dar o cantitate mică va trece 
prin fante. Presupunem acum că de partea cealaltă a 

peretelui despărţitor, cea opusă luminii, se plasează 
un ecran. Orice punct de pe ecran va primi unde de 
la cele două fante. Totuşi, în general, distanţa pe care 
trebuie să o parcurgă lumina de la sursă la ecran prin 
cele două fante va fi diferită. Aceasta va însemna că 
undele care vin de la cele două fante nu vor fi în fază 
atunci cînd ajung la ecran: în unele locuri undele se 
vor anula reciproc şi în altele se vor întări reciproc. 
Rezultatul este un model caracteristic de franje de lu¬ 
mină şi întuneric. 

Un lucru remarcabil este că se obţine exact acelaşi 
fel de franje dacă se înlocuieşte sursa de lumină cu o 
sursă de particule cum sînt electronii cu o viteză deter¬ 
minată (aceasta înseamnă că undele corespunzătoare 
au o lungime determinată). Acest lucru pare şi mai 
ciudat pentru că dacă există numai o fantă, pe ecran 
nu se obţin franje, ci doar o distribuţie uniformă de 
electroni. Se poate crede deci că deschiderea unei alte 
fante ar mări numărul de electroni care lovesc fiecare 
punct de pe ecran, dar în realitate, în unele locuri din 
cauza interferenţei numărul electronilor descreşte. 
Dacă electronii sînt trimişi prin fante unul cîte unul. 



Figura 4.2 

ar fi de aşteptat ca fiecare să treacă printr-o fantă sau 
alta şi deci să se comporte exact ca şi cînd fanta prin 
care trec ar fi singura acolo — dînd o distribuţie uni¬ 
formă pe ecran. In realitate însă, chiar dacă electronii 
sînt trimişi unul cîte unul, franjele tot apar. Prin urmare, 
fiecare electron trebuie să treacă prin ambele fante în 
acelaşi timp! 

Fenomenul de interferenţă între particule a fost 
crucial pentru înţelegerea structurii atomilor, unităţile 
de bază în chimie şi biologie şi cărămizile din care 
sîntem făcuţi noi şi tot ce este în jurul nostru. La în¬ 
ceputul acestui secol se credea că atomii erau ca plane¬ 
tele care se deplasează pe orbite în jurul soarelui, cu 
electronii (particule de electricitate negativă) mişcîn- 
du-se pe orbite în jurul unui nucleu central, care posedă 
electricitate pozitivă. Se presupunea că atracţia dintre 
electricitatea pozitivă şi cea negativă ţine electronii pe 
orbitele lor în acelaşi fel în care atracţia gravitaţională 
dintre soare şi planete ţine planetele pe orbitele lor. 
Problema existentă aici era că, înainte de mecanica 
cuantică, legile mecanicii şi electricităţii preziceau că 
electronii ar pierde energie şi deci s-ar deplasa pe o 
spirală din ce în ce mai mică pînă ce s-ar ciocni cu nu¬ 
cleul. Aceasta ar însemna că atomul, şi deci toată ma¬ 
teria, trebuie să sufere rapid un colaps către o stare cu 
densitate foarte mare. O soluţie parţială a acestei pro¬ 
bleme a fost găsită de savantul danez Niels Bohr în 
1913. El a sugerat că poate electronii nu se pot deplasa 
pe orbite la orice distanţă de nucleul central, ci numai 
la anumite distanţe specificate. Dacă se mai presupune 
că pe oricare din aceste orbite se pot mişca numai unul 
sau doi electroni, aceasta ar rezolva problema colap¬ 
sului atomului, deoarece electronii nu s-ar putea mişca 
în spirală mai mult decît pentru a umple orbitele cu 
distanţele şi energiile cele mai mici. 

Acest model a explicat destul de bine structura 
celui mai simplu atom, hidrogenul, care are numai un 
singur electron ce se mişcă pe orbită în jurul nucleu- 

lui. Dar nu era clar cum ar trebui să fie extins la atomi 
mai complicaţi. în plus, ideea unui set limitat de orbite 
permise părea foarte arbitrară. Noua teorie a mecanicii 
cuantice a rezolvat această dificultate. Ea a arătat că 
un electron care se mişcă pe orbită în jurul nucleului 
poate fi considerat ca o undă, cu o lungime de undă 
care depinde de viteza sa. Pentru anumite orbite, lun¬ 
gimea orbitei ar corespunde unui număr întreg (în 
opoziţie cu un număr fracţionar) de lungimi de undă 
ale electronului. Pentru aceste orbite maximul undei 
ar fi în aceeaşi poziţie de fiecare dată cînd şi face o ro¬ 
taţie completă, astfel că undele s-ar aduna: aceste orbi¬ 
te ar corespunde orbitelor permise ale lui Bohr. Totuşi, 
pentru orbitele a căror lungime nu reprezintă un număr 
întreg de lungimi de undă, fiecare maxim al undei ar 
fi anulat în cele din urmă de un minim atunci cînd se 
face o rotaţie; aceste orbite nu ar fi permise. 

Un mod agreabil de vizualizare a dualismului un¬ 
dă/ particulă este aşa-numita sumă a istoriilor introdu¬ 
să de savantul american Richard Feynman. în această 
abordare se presupune că particula nu are o singură 
istorie sau traiectorie în spaţiu-timp aşa cum ar fi în- 
tr-o teorie clasică, necuantică. în schimb, se presupune 
că trece de la A la B prin fiecare traiectorie posibilă. 
Fiecărei traiectorii îi sînt asociate două numere: unul 
reprezintă dimensiunea undei şi celălalt reprezintă 
poziţia în ciclu (adică, dacă este un maxim sau un 
minim). Probabilitatea de trecere de la Ala B se găseşte 
adunînd undele pentru toate traiectoriile. în general, 
dacă se compară un set de traiectorii învecinate, fazele 
sau poziţiile în ciclu vor diferi considerabil. Aceasta 
înseamnă că undele asociate acestor traiectorii se vor 
anula aproape exact una pe alta. Totuşi, pentru unele 
seturi de traiectorii învecinate faza nu va varia mult 
de la o traiectorie la alta. Pentru aceste traiectorii un¬ 
dele nu se vor anula. Aceste traiectorii corespund 
orbitelor permise ale lui Bohr. 

Cu aceste idei, în formă matematică concretă, a 
fost relativ simplu să se calculeze orbitele permise în 
atomii mai complicaţi şi chiar în molecule, care sînt 
formate din mai mulţi atomi menţinuţi împreună de 
electronii care se mişcă în jurul mai multor nuclee. 
Deoarece structura moleculelor şi reacţiile lor reci¬ 
proce stau la baza chimiei şi biologiei, mecanica cuan¬ 
tică ne permite, în principiu, să prezicem aproape tot 
ce vedem în jurul nostru, în limitele determinate de 
principiul de incertitudine. (în practică, însă, calculele 
necesare pentru sisteme cu mai mult de cîţiva electroni 
sînt atît de complicate încît nu le putem efectua.) 

Teoria generală a relativităţii a lui Einstein pare să 
guverneze structura la scară mare a universului. Ea 
este ceea ce se numeşte o teorie clasică; adică ea nu ia 
în considerare principiul de incertitudine din mecanica 
cuantică, aşa cum ar trebui pentru a fi compatibilă cu 
alte teorii. Aceasta nu conduce la discrepanţe cu obser¬ 
vaţia, deoarece toate cîmpurile gravitaţionale pe care 
le simţim sînt foarte slabe. Totuşi, teoremele singu¬ 
larităţilor discutate anterior arată că există cel puţin 
două situaţii în care cîmpul gravitaţional trebuie să fie 
foarte puternic: găurile negre şi Big Bang-ul. în aceste 
cîmpuri puternice, efectele mecanicii cuantice trebuie 
să fie importante. Astfel, într-un fel, relativitatea genera¬ 
lizată clasică, prezicînd puncte cu densitate infinită, 
prezice propria sa dispariţie, la fel cum mecanica cla¬ 
sică (adică necuantică) şi-a prezis dispariţia sugerînd 
că atomii trebuie să sufere un colaps spre o densitate 
infinită. Nu avem încă o teorie completă, solidă care 
să unifice relativitatea generalizată şi mecanica cuan¬ 
tică, dar cunoaştem mai multe caracteristici pe care tre¬ 
buie să le aibă. Consecinţele pe care acestea le-ar avea 
asupra găurilor negre şi Big Bang-ului vor fi descrise 
în capitolele următoare. Pentru moment, totuşi, ne 
vom întoarce la încercările recente de a reuni cunoş¬ 
tinţele noastre asupra celorlalte forţe ale naturii într-o 
singură teorie cuantică unificată. 

5 

Particulele elementare 
şi forţele naturii 


Aristotel credea că toată materia din univers era 
formată din patru elemente de bază: pămînt, aer, foc 
şi apă. Asupra acestor elemente acţionau două forţe: 
gravitaţia, tendinţa pămîntului şi apei de a cădea şi 
levitaţia, tendinţa aerului şi focului de a se înălţa. Di¬ 
vizarea conţinutului universului în materie şi forţe se 
mai utilizează şi astăzi. 

Aristotel credea că materia era continuă, adică, o 
bucată de materie se poate diviza în bucăţi din ce în 
ce mai mici fără limită: niciodată nu se poate ajunge 
la un grăunte de materie care să nu mai poată fi divizat. 
Totuşi, cîţiva greci, ca Democrit, susţineau că materia 
era în mod firesc granulară şi că totul era format din- 
tr-un număr mare de atomi de diferite tipuri. (Cuvîntul 
atom înseamnă în greceşte „indivizibil".) Secole întregi 
discuţia a continuat fără o dovadă reală de-o parte sau 
de alta, dar în 1803 chimistul şi fizicianul britanic John 
Dalton a explicat combinarea compuşilor chimici întot¬ 
deauna în anumite proporţii prin gruparea atomilor 
în unităţi numite molecule. Totuşi, discuţia între cele 
două şcoli nu s-a rezolvat în favoarea atomiştilor pînă 
în primii ani ai acestui secol. Una dintre dovezile fizice 
importante a fost furnizată de Einstein. Intr-o lucrare 
scrisă în 1905, cu cîteva săptămîni înainte de faimoasa 
lucrare asupra relativităţii speciale, Einstein a arătat 
că ceea ce se numea mişcarea browniană — mişcarea 
neregulată, întîmplătoare a unor particule mici de praf 

suspendate într-un lichid — se putea explica prin 
efectul ciocnirilor atomilor de lichid cu particulele de 
praf. 

în acel moment existau deja suspiciuni că aceşti 
atomi nu ar fi, totuşi, indivizibili. Cu cîţiva ani înainte, 
un membru al Trinity College, Cambridge, J. J. Thom¬ 
son, demonstrase existenţa unei particule de materie 
numită electron, care avea o masă mai mică decît o 
miime din masa atomului cel mai uşor. El a utilizat o 
instalaţie asemănătoare cu un tub modern de tele¬ 
vizor: un filament incandescent emitea electroni şi de¬ 
oarece aceştia au o sarcină electrică negativă, se poate 
utiliza un cîmp electric pentru a-i accelera către un 
ecran acoperit cu fosfor. Atunci cînd ei loveau ecranul, 
apăreau scînteieri. Curînd s-a realizat că aceşti elec¬ 
troni trebuie să provină din atomi şi în cele din urmă, 
în 1911, fizicianul britanic Ernest Rutherford a arătat 
că, într-adevăr, atomii de materie au o structură internă: 
ei sînt formaţi dintr-un nucleu extrem de mic, încărcat 
pozitiv, în jurul căruia se mişcă pe orbită mai mulţi 
electroni. El a dedus aceasta din analiza modului în 
care sînt deviate particulele a, care sînt particule încăr¬ 
cate pozitiv, emise de atomi radioactivi, atunci cînd se 
ciocnesc cu atomii. 

La început s-a considerat că nucleul atomului era 
format din electroni şi mai multe particule încărcate 
pozitiv, numite protoni, de la cuvîntul grec care în¬ 
semna „primul", deoarece se credea că este unitatea 
fundamentală din care era făcută materia. Totuşi, în 
1932, un coleg al lui Rutherford de la Cambridge, 
James Chadwick, a descoperit că nucleul conţinea o 
altă particulă, numită neutron, care avea aproape 
aceeaşi masă ca şi protonul, dar nu avea sarcină elec¬ 
trică. Chadwick a primit premiul Nobel pentru des¬ 
coperirea sa şi a fost ales profesor la Gonville and Caius 
College, Cambridge (colegiul în care eu fac parte acum 
din comitetul de conducere). Mai tîrziu el şi-a dat de¬ 
misia din postul de profesor datorită neînţelegerilor 

cu colegii săi. Au fost discuţii aprinse în colegiu de 
cînd un grup de membri tineri care s-au întors după 
război au votat scoaterea membrilor mai în vîrstă din 
funcţii pe care le deţineau de mult timp în colegiu. 
Aceasta a fost înainte de a veni eu; eu am venit la co¬ 
legiu în 1965, la sfîrşitul discuţiilor, cînd dezacorduri 
similare l-au forţat să demisioneze pe un alt profesor 
deţinător al premiului Nobel, Sir Nevill Mott. 

Pînă acum circa douăzeci de ani s-a crezut că pro¬ 
tonii şi neutronii erau particulele „elementare", dar 
experimentele în care protonii se ciocneau cu alţi pro¬ 
toni sau electroni cu viteză mare arătau că ei erau for¬ 
maţi, de fapt, din particule mai mici. Aceste particule 
au fost numite quarci de Murray Gell-Mann, fizician 
la Institutul Tehnologic din California, care a cîştigat 
premiul Nobel în 1969 pentru lucrările sale asupra aces¬ 
tora. (Originea numelui este un citat enigmatic din 
James Joyce: „Three quarks for Muster Mark!" . Se pre¬ 
supune că cuvîntul quark se pronunţa ca şi quart dar 
cu un k la sfîrşit în loc de t, pronunţîndu-se de obicei 
astfel încît să rimeze cu lark.) 

Există mai multe varietăţi de quarci: se crede că 
există cel puţine şase „arome" pe care le numim sus 
(up), jos (down), straniu (strânge), fermecat (charmed), 
bază ( bottom ) şi vîrf (top). Fiecare aromă apare în trei 
„culori": roşu, verde şi albastru. (Trebuie subliniat că 
aceşti termeni sînt doar denumiri: quarcii sînt mult mai 
mici decît lungimea de undă a luminii vizibile şi deci 
ei nu au o culoare în sensul propriu al cuvîntului. Re¬ 
zultă că fizicienii moderni par să aibă moduri mai ima¬ 
ginative de numire a noilor particule şi fenomene — 
ele nu se mai limitează la limba greacă!) Un proton 
sau un neutron este format din trei quarci, cîte unul 
din fiecare culoare. Un proton constă din doi quarci 
sus şi un quarc jos; un neutron conţine doi jos şi unul 
sus. Putem crea particule făcute din ceilalţi quarci 
(straniu, fermecat, bază şi vîrf), dar toate acestea au o 
masă mult mai mare şi se dezintegrează foarte rapid 
în protoni şi neutroni. 

Ştim acum că nici atomii, nici protonii şi neutronii 
din atomi nu sînt indivizibili. Astfel, problema este: 
Care sînt adevăratele particule elementare, cărămizile 
de bază din care este făcut totul? Deoarece lungimea 
de undă a luminii este mult mai mare decît dimensi¬ 
unea unui atom, nu putem spera să „privim" în mod 
obişnuit părţile unui atom. Avem nevoie să utilizăm 
ceva cu o lungime de undă mult mai mică. Aşa cum 
am văzut în capitolul anterior, mecanica cuantică ne 
spune că toate particulele sînt de fapt unde şi că, cu 
cît este mai mare energia particulei, cu atît este mai 
mică lungimea de undă a undei corespunzătoare. 
Astfel, răspunsul cel mai bun pe care îl putem da în¬ 
trebării noastre depinde de cît de mare este energia 
disponibilă a particulei; deoarece aceasta determină cît 
de mică este scara la care putem privi. Energiile par¬ 
ticulelor se măsoară de obicei în unităţi numite elec¬ 
tron-volţi. (In experimentele cu electroni, am văzut că 
Thomson a utilizat pentru accelerarea electronilor un 
cîmp electric. Energia pe care o cîştigă un electron de 
la un cîmp electric de un volt este ceea ce numim elec- 
tron-volt.) In secolul al nouăsprezecelea, cînd singurele 
energii ale particulelor pe care oamenii ştiau să le 
folosească erau energiile joase de cîţiva electron-volţi 
generate de reacţii chimice cum este arderea, se credea 
că atomii erau unităţile cele mai mici. In experimentul 
lui Rutherford, particulele a aveau energii de milioane 
de electron-volţi. Mai recent, am învăţat cum să uti¬ 
lizăm cîmpurile electromagnetice pentru a da particu¬ 
lelor energii la început de milioane şi apoi de miliarde 
de electron-volţi. Şi astfel ştim că particulele care erau 
considerate „elementare" acum douăzeci de ani sînt 
formate, de fapt, din particule mai mici. Se poate ca, 
pe măsură ce mergem spre energii mai înalte să găsim 
că acestea sînt formate din particule şi mai mici? 
Desigur, acest lucru este posibil, dar avem unele motive 
teoretice să credem că ştim, sau sîntem foarte aproape 
de a cunoaşte, ultimele cărămizi ale naturii. 

Utilizînd dualismul undă/particulă discutat în ca¬ 
pitolul anterior, totul în univers, inclusiv lumina şi gra¬ 
vitaţia, se poate descrie în funcţie de particule. Aceste 
particule au o proprietate numită spin. Un mod de a 
considera spinul este de a imagina particulele ca nişte 
mici titirezi care se rotesc în jurul unei axe. Totuşi, aceas¬ 
ta poate conduce la o înţelegere greşită, deoarece me¬ 
canica cuantică ne spune că particulele nu au o axă 
bine determinată. Ceea ce ne spune în realitate spinul 
unei particule este cum arată particula din diferite 
direcţii. O particulă de spin 0 este ca un punct: ea arată 
la fel din diferite direcţii (fig. 5.1-i). Pe de altă parte, 
o particulă de spin 1 este ca o săgeată: ea arată diferit 
din direcţii diferite (fig. 5.l-ii). Particula arată la fel nu¬ 
mai dacă se efectuează o rotaţie completă (360 grade). 
O particulă de spin 2 este ca o săgeată dublă (fig. 5.1-iii): 
ea arată la fel dacă se efectuează o jumătate de rotaţie 
(180 grade). Asemănător, particulele de spin mai mare 
arată la fel dacă se rotesc cu fracţiuni mai mici dintr-o 
rotaţie completă. Toate acestea par destul de simple, 
dar este remarcabil că există particule care nu arată la 
fel dacă se efectuează doar o rotaţie completă: trebuie 
să se efectueze două rotaţii complete! Particulele de 
acest fel au spin 1/2. 

Toate particulele cunoscute din univers pot fi îm¬ 
părţite în două grupe: particule cu spin 1/2, care for¬ 
mează materia universului şi particule de spin 0,1 şi 
2 care, aşa cum vom vedea, dau naştere forţelor din 
particulele materiei. Particulele de materie ascultă de 
ceea ce se numeşte principiul de excluziune al lui 
Pauli. Acesta a fost descoperit în 1925 de un fizician 
austriac, Wolfgang Pauli — care a primit premiul 
Nobel în 1945. El era prototipul de fizician teoretician: 
se spunea despre el că numai prezenţa sa într-un oraş 
strica experienţele! Principiul de excluziune al lui Pauli 
spune că două particule similare nu pot exista în 
aceeaşi stare, adică ele nu pot avea aceeaşi poziţie şi 
aceeaşi viteză, în limitele date de principiul de incer- 

(I) SPIN = O 



(II) SPIN = 1 (HI) SPIN = 2 


Figura 5.1 

titudine. Principiul de excluziune este crucial deoarece 
el explică de ce particulele de materie nu suferă un 
colaps spre o stare cu densitatea foarte mare sub influ¬ 
enţa forţelor produse de particulele de spin 0, 1 şi 2: 
dacă particulele de materie au aproape aceleaşi pozi¬ 
ţii, ele trebuie să aibă viteze diferite, ceea ce înseamnă 
că ele nu vor sta multă vreme în aceeaşi poziţie. Dacă 
lumea ar fi fost creată fără principiul de excluziune, 
quarcii nu ar forma protoni şi neutroni separaţi, bine 
definiţi. Şi nici aceştia nu ar putea forma, împreună 
cu electronii, atomi bine definiţi. Ei toţi ar suferi un 
colaps formînd o „supă" densă, aproape uniformă. 

O înţelegere corectă a electronului şi a altor par¬ 
ticule cu spin 1/2 nu a avut loc pînă în 1928 cînd a 
fost propusă o nouă teorie de către Paul Dirac, care a 
fost ales mai tîrziu profesor de matematică la Cam- 
bridge (aceeaşi funcţie pe care a avut-o Newton şi pe 

care o am eu acum). Teoria lui Dirac a fost prima de 
acest fel care era în acord atît cu mecanica cuantică, 
cît şi cu teoria specială a relativităţii. Ea explica matema¬ 
tic de ce electronul are spinul 1/2, adică de ce nu arată 
la fel atunci cînd efectuează o rotaţie completă, dar arată 
la fel dacă efectuează două rotaţii. Ea a prezis, de ase¬ 
menea, că electronul trebuie să aibă un partener: un 
antielectron sau pozitron. Descoperirea pozitronului 
în 1932 a confirmat teoria lui Dirac şi a făcut ca acesta 
să primească premiul Nobel pentru fizică în 1933. Ştim 
acum că fiecare particulă are o antiparticulă cu care 
poate fi anihilată. (în cazul particulelor purtătoare de 
forţă, antiparticulele sînt aceleaşi ca particulele însele.) 
Ar putea exista lumi întregi şi oameni făcuţi din 
antiparticule. Totuşi, dacă vă întîlniţi cu antipersoana 
dumneavoastră, nu daţi mîna! Aţi dispărea amîndoi 
într-o mare străfulgerare de lumină. Faptul că în jurul 
nostru par să existe atît de multe particule faţă de 
antiparticule este extrem de important şi am să mă 
întorc la el mai tîrziu în acest capitol. 

în mecanica cuantică se presupune că forţele sau 
interacţiunile între particulele de materie sînt purtate 
de particule cu spin întreg — 0, 1 sau 2. O particulă 
de materie, cum este un electron sau un quarc emite 
o particulă purtătoare de forţă. Reculul datorat acestei 
emisii modifică viteza particulei de materie. Apoi par¬ 
ticula purtătoare de forţă se ciocneşte cu altă particulă 
de materie şi este absorbită. Această ciocnire modifică 
viteza celei de-a doua particule, exact ca şi cînd ar fi 
existat o interacţie între cele două particule de materie. 

O proprietate importantă a particulelor purtătoare 
de forţă este că ele nu ascultă de principiul de excluzi¬ 
une. Aceasta înseamnă că numărul particulelor care 
pot fi schimbate este nelimitat şi astfel ele pot da 
naştere unei interacţii tari. Totuşi, dacă particulele 
purtătoare de forţă au o masă mare, va fi dificil să fie 
produse şi schimbate pe o distanţă mare. Astfel că for¬ 
ţele pe care le poartă vor avea numai o rază scurtă de 

acţiune. Pe de altă parte, dacă particulele care poartă 
forţa nu au masă proprie, forţele vor fi de rază lungă. 
Se spune că particulele purtătoare de forţă schimbate 
între particulele de materie sînt particule virtuale 
deoarece, spre deosebire de particulele „reale", ele nu 
pot fi detectate direct de un detector de particule. 
Totuşi, ştim că ele există deoarece au un efect măsurabil: 
ele dau naştere interacţiilor dintre particulele de ma¬ 
terie. De asemenea, particulele de spin 0,1 sau 2 exis¬ 
tă ca particule reale, în anumite condiţii, cînd ele pot 
fi detectate direct. Atunci, ele ne apar sub forma a ceea 
ce un fizician clasic ar numi unde, cum sînt undele 
luminoase sau undele gravitaţionale. Ele pot fi emise 
uneori atunci cînd particulele de materie interac- 
ţionează una cu alta prin schimb de particule virtuale 
purtătoare de forţă. (De exemplu, forţa de respingere 
electrică dintre doi electroni se datoreşte schimbului 
de fotoni virtuali, care nu pot fi niciodată detectaţi 
direct; dar, dacă un electron trece pe lîngă altul, pot fi 
emişi fotoni reali pe care îi detectăm sub formă de unde 
de lumină.) 

Particulele purtătoare de forţă pot fi grupate în pa¬ 
tru categorii conform cu mărimea forţei pe care o 
poartă şi particulele cu care inter acţionează. Trebuie 
subliniat că această împărţire în patru clase este făcută 
de om; ea este convenabilă pentru elaborarea teoriilor 
parţiale, dar poate să nu corespundă pentru ceva mai 
profund. In cele din urmă, majoritatea fizicienilor 
speră să găsească o teorie unificată care va explica toate 
cele patru forţe ca fiind aspecte diferite ale unei sin¬ 
gure forţe. într-adevăr, mulţi ar spune că acesta este 
scopul principal al fizicii contemporane. Recent, au fost 
făcute încercări reuşite de a unifica trei din cele patru 
categorii de forţe — şi le voi descrie în acest capitol. 
Problema unificării categoriei rămase, gravitaţia, o voi 
lăsa pentru mai tîrziu. 

Prima categorie este forţa gravitaţională. Această 
forţă este universală, adică orice particulă simte forţa 

de gravitaţie, corespunzător cu masa sau energia sa. 
Gravitaţia este de departe cea mai slabă dintre cele 
patru forţe; ea este atît de slabă încît nu am observa-o 
deloc dacă nu ar avea două proprietăţi speciale: ea 
acţionează pe distanţe mari şi este întotdeauna o forţă 
de atracţie. Aceasta înseamnă că forţele gravitaţionale 
foarte slabe dintre particulele individuale din două cor¬ 
puri mari, cum sînt pămîntul şi soarele, se pot aduna 
producînd o forţă semnificativă. Celelalte trei forţe 
sînt ori de domeniu scurt, ori sînt uneori de atracţie 
şi uneori de respingere, astfel că ele tind să se anuleze. 
In modul mecanicii cuantice de a privi cîmpul gravita¬ 
ţional, forţa dintre două particule de materie este 
reprezentată ca fiind purtată de o particulă cu spin 2, 
numită graviton. Acesta nu are masă proprie, astfel că 
forţa pe care o poartă este de rază lungă. Forţa gravi¬ 
taţională dintre soare şi pămînt este atribuită schim¬ 
bului de gravitoni între particulele care formează aceste 
două corpuri. Deşi particulele schimbate sînt virtuale, 
ele produc în mod sigur un efect măsurabil — fac 
pămîntul să se deplaseze pe orbită în jurul soarelui! 
Gravitonii reali formează ceea ce fizicienii clasici ar 
numi unde gravitaţionale, care sînt foarte slabe — şi 
atît de greu de detectat încît nu au fost observate nicio¬ 
dată. 

Următoarea categorie este forţa electromagnetică, 
ce interacţionează cu particule încărcate electric, cum 
sînt electronii şi quarcii, dar nu interacţionează cu par¬ 
ticule neîncărcate, cum sînt gravitonii. Ea este mult mai 
puternică decît forţa gravitaţională: forţa electromag¬ 
netică dintre doi electroni este de circa un milion de 
milioane de milioane de milioane de milioane de mili¬ 
oane de milioane (1 cu patruzeci şi două de zerouri 
după el) de ori mai mare decît forţa gravitaţională. 
Totuşi, există două feluri de sarcini electrice, pozitive 
şi negative. Forţa dintre două sarcini pozitive este o 
forţă de respingere, la fel ca forţa dintre două sarcini 
negative, dar între o sarcină pozitivă şi una negativă 

există o forţă de atracţie. Un corp mare, cum este pă- 
mîntul sau soarele, conţine sarcini pozitive şi negative 
în numere aproape egale. Astfel forţele de atracţie şi 
de respingere dintre particulele individuale aproape 
se anulează reciproc şi forţa electromagnetică exis¬ 
tentă este foarte mică. Insă la scara mică a atomilor şi 
moleculelor, forţele electromagnetice sînt dominante. 
Atracţia electromagnetică dintre electronii încărcaţi 
negativ şi protonii încărcaţi pozitiv din nucleu determi¬ 
nă mişcarea pe orbită a electronilor în jurul nucleului 
atomului, la fel cum atracţia gravitaţională determină 
mişcarea pămîntului pe orbită în jurul soarelui. Atracţia 
electromagnetică este imaginată ca fiind produsă prin 
schimbul unui număr mare de particule virtuale, fără 
masă, cu spin 1, numite fotoni. Şi aici, fotonii care sînt 
schimbaţi sînt particule virtuale. Totuşi, atunci cînd un 
electron trece de la o orbită permisă la alta mai apro¬ 
piată de nucleu, se eliberează energie şi se emite un 
foton real — care poate fi observat de ochiul uman ca 
lumină vizibilă, dacă are lungimea de undă corespun¬ 
zătoare, sau de un detector de fotoni, cum este filmul 
fotografic. La fel, dacă un foton real se ciocneşte cu un 
atom, el poate deplasa un electron de pe o orbită mai 
apropiată de nucleu pe una mai îndepărtată. Aceasta 
utilizează energia fotonului, astfel că el este absorbit. 

A treia categorie se numeşte interacţie nucleară sla¬ 
bă, care este responsabilă pentru radioactivitate şi care 
acţionează asupra tuturor particulelor de materie cu 
spin 1/2, dar nu acţionează asupra particulelor cu 
spin 0,1 sau 2, cum sînt fotonii şi gravitonii. Interacţia 
nucleară slabă nu a fost bine înţeleasă pînă în 1967, 
cînd Abdus Salam de la Imperial College, Londra, şi 
Steve Weinberg de la Harvard au propus teorii care 
unificau această interacţie cu forţa electromagnetică, 
la fel cum Maxwell a unificat electricitatea şi magnetis¬ 
mul cu o sută de ani mai înainte. Ei sugerau că în afară 
de foton mai există alte trei particule cu spin 1, numite 
colectiv bozoni vectori masivi care purtau interacţia 

slabă. Aceştia au fost numiţi W + (pronunţat W plus), 
W - (pronunţat W minus) şi Z° (pronunţat Z zero) şi 
fiecare are o masă de circa 100 GeV (GeV înseamnă 
gigaelectron-volt sau un miliard de electron-volţi). 
Teoria Weinberg-Salam prezintă o proprietate numită 
distrugerea spontană a simetriei. Aceasta înseamnă că 
ceea ce par a fi mai multe particule complet diferite 
la energii joase sînt de fapt acelaşi tip de particule, dar 
în stări diferite. La energii înalte, toate aceste particule 
se comportă asemănător. Efectul este asemănător com¬ 
portării unei bile pe roata unei rulete. La energii înalte 
(cînd roata se învîrteşte repede) bila se comportă în- 
tr-un singur fel — ea se roteşte de jur împrejur. Dar 
cînd roata îşi încetineşte mişcarea, energia bilei scade 
şi în cele din urmă bila cade într-una din cele 37 
despărţituri ale roţii. Cu alte cuvinte, la energii joase 
există treizeci şi şapte de stări diferite în care se poate 
găsi bila. Dacă, pentru un motiv oarecare, noi am 
putea observa bila numai la energii joase, am crede că 
există treizeci şi şapte de tipuri diferite de bile! 

In teoria Weinberg-Salam, la energii mult mai mari 
de 100 GeV, cele trei particule noi şi fotonul s-ar com¬ 
porta în mod asemănător. Dar la energii mai joase ale 
particulelor care apar în majoritatea situaţiilor normale, 
această simetrie între particule va fi distrusă. W + , W~ 
şi Z° ar căpăta mase mari, făcînd ca forţele pe care le 
poartă să aibă un domeniu foarte scurt. In momentul 
în care Salam şi Weinberg şi-au propus teoria, puţine 
persoane îi credeau, iar acceleratoarele de particule nu 
erau suficient de puternice pentru a atinge energiile 
de 100 GeV necesare pentru producerea particulelor 
reale W + , W" sau Z°. Totuşi, în următorii aproximativ 
zece ani celelalte preziceri ale teoriei la energii joase 
concordau destul de bine cu experimentul astfel că, în 
1979, Salam şi Weinberg primeau premiul Nobel pentru 
fizică, împreună cu Sheldon Glashow, tot de la Harvard, 
care sugerase teorii unificate similare ale interacţiilor 
nucleare slabe şi forţelor electromagnetice. Comitetul 

Nobel a fost scutit de neplăcerea de a fi făcut o greşeală 
datorită descoperirii în 1983 la CERN (Centrul Eu¬ 
ropean de Cercetări Nucleare) a celor trei parteneri 
masivi ai fotonului, cu masele şi alte proprietăţi prezise 
corect. Carlo Rubia, care a condus echipa de cîteva sute 
de fizicieni care a făcut descoperirea, a primit premiul 
Nobel în 1984, împreună cu Simon van der Meer, 
inginerul de la CERN care a elaborat sistemul utilizat 
pentru stocarea antimateriei. (Este foarte greu să te faci 
remarcat astăzi în fizica experimentală dacă nu eşti deja 
în vîrf!) 

Cea de-a patra categorie o reprezintă interacţia nu¬ 
cleară tare, care ţine quarcii împreună în proton şi 
neutron şi ţine protonii şi neutronii împreună în nucleul 
atomului. Se crede că această interacţie este purtată 
de altă particulă cu spin 1, numită gluon, care inter- 
acţionează numai cu ea însăşi şi cu quarcii. Interacţia 
nucleară tare are o proprietate numită restricţie: ea leagă 
întotdeauna particulele într-o combinaţie care nu are 
culoare. Nu poate exista un singur quarc independent 
deoarece el ar trebui să aibă o culoare (roşu, verde sau 
albastru). In schimb, un quarc roşu trebuie să se unească 
cu un quarc verde şi unul albastru printr-un „şir" de 
gluoni (roşu + verde + albastru = alb). O tripletă de 
acest fel constituie un proton sau un neutron. O altă 
posibilitate este o pereche formată dintr-un quarc şi 
un antiquarc (roşu + antiroşu , sau verde + antiverde, 
sau albastru + antialbastru = alb). Astfel de combinaţii 
formează particulele numite mezoni, care sînt instabi¬ 
le deoarece un quarc şi un antiquarc se pot anihila reci¬ 
proc, producînd electroni şi alte particule. Asemănător, 
restricţia împiedică existenţa independentă a unui sin¬ 
gur gluon deoarece gluonii sînt coloraţi. In schimb, tre¬ 
buie să existe o colecţie de gluoni ale căror culori să 
se adune formînd alb. O colecţie de acest fel formează 
o particulă numită glueball. 

Faptul că restricţia împiedică observarea unui quarc 
sau gluon izolat poate face ca noţiunea de quarc şi cea 

de gluon ca particule să pară metafizice. Totuşi, există 
o altă proprietate a interacţiilor nucleare tari, numită 
libertate asimptotică, ce defineşte bine conceptul de 
quarc sau de gluon. La energii normale, interacţia 
nucleară tare este într-adevăr tare şi ea leagă strîns 
quarcii. Totuşi, experimentele cu acceleratori mari de 
particule arată că la energii înalte interacţia devine mult 
mai slabă şi quarcii şi gluonii se comportă ca particule 
aproape libere. Figura 5.2 prezintă o fotografie a cioc¬ 
nirii dintre un antiproton şi un proton cu energie înal¬ 
tă. S-au produs cîţiva quarci aproape liberi şi au dat 
naştere „jeturilor" de urme vizibile din imagine. 

Succesul unificării interacţiilor nucleare slabe şi 
forţelor electromagnetice a condus la mai multe încer¬ 
cări de a combina aceste două forţe cu interacţia nu¬ 
cleară tare în ceea ce se numeşte marea teorie unificată 
(sau MTU). Această denumire este mai degrabă o 
exagerare: teoriile rezultante nu sînt deloc mari, şi nici 
nu sînt complet unificate deoarece ele nu includ gravi¬ 
taţia. In realitate, ele nu sînt nici teorii complete, 
deoarece conţin mai mulţi parametri ale căror valori 
nu pot fi prezise de teorie, ci care trebuie să fie alese 
astfel încît să se potrivească cu experimentul. Cu toate 
acestea, ele pot reprezenta un pas spre o teorie com¬ 
pletă, pe deplin unificată. Ideea de bază a MTU este 
următoarea: Aşa cum s-a menţionat mai sus, interacţiile 
nucleare tari devin mai slabe la energii înalte. Pe de 
altă parte, forţele electromagnetice şi interacţiile slabe, 
care nu sînt asimptotic libere, devin mai tari la energii 
înalte. La o energie foarte mare, numită energia marii 
unificări, aceste trei forţe ar avea toate aceeaşi tărie şi 
deci pot reprezenta doar aspecte diferite ale unei sin¬ 
gure forţe. MTU prezice, de asemenea, că la această 
energie diferite particule de materie cu spin 1/2, cum 
sînt quarcii şi electronii, ar fi în mod esenţial aceleaşi, 
realizîndu-se o altă unificare. 

Valoarea energiei marii unificări nu este prea bine 
cunoscută, dar probabil ar trebui să fie de cel puţin 

Figura 5.2 

Un proton şi un antiproton se ciocnesc la energie înaltă, pro- 
ducînd o pereche de quarci aproape liberi. 

un milion de milioane de GeV. Generaţia actuală de 
acceleratori de particule poate realiza ciocnirea par¬ 
ticulelor la energii de circa o sută de GeV şi maşinile 
sînt astfel proiectate încît s-ar putea ridica la cîteva mii 
de GeV. Dar o maşină care ar fi suficient de puternică 
pentru a accelera particule la energia marii unificări 
ar trebui să fie tot atît de mare ca şi Sistemul Solar — 
şi ar fi improbabil de finanţat în climatul economic ac¬ 
tual. Astfel, teoriile marii unificări nu pot fi testate. 
Totuşi, ca şi în cazul teoriei unificate electromagnetică 
şi slabă, la energii joase, există consecinţe ale teoriei 
care pot fi testate. 

Cea mai interesantă este prezicerea că protonii, 
care reprezintă mare parte din masa materiei obişnuite, 
se pot dezintegra spontan în particule mai uşoare, ca 

antielectronii. Acest lucru este posibil deoarece la ener¬ 
gia marii unificări nu există o diferenţă esenţială între 
un quarc şi un antielectron. Cei trei quarci dintr-un 
proton nu au în mod normal destulă energie pentru 
a se schimba în antielectroni, dar foarte rar unul dintre 
ei poate căpăta destulă energie pentru a face tranziţia, 
deoarece principiul de incertitudine arată că energia 
quarcilor din interiorul protonului nu poate fi deter¬ 
minată exact. Atunci protonul s-ar dezintegra. Proba¬ 
bilitatea ca un quarc să capete energie suficientă este 
atît de mică încît este probabil că trebuie să se aştepte 
cel puţin un milion de milioane de milioane de mili¬ 
oane de milioane (1 urmat de treizeci de zerouri) de 
ani. Acesta este un timp mult mai lung decît timpul 
scurs de la Big Bang, care este doar de zece miliarde 
de ani (1 urmat de zece zerouri). Astfel, s-ar putea crede 
că posibilitatea de dezintegrare spontană a protonului 
n-ar putea fi testată experimental. Totuşi, şansele de 
detectare a dezintegrării se pot mări dacă se observă 
o mare cantitate de materie care conţine un număr 
foarte mare de protoni. (Dacă, de exemplu, s-ar observa 
un număr de protoni egal cu 1 urmat de treizeci şi unu 
de zerouri timp de un an, ar fi de aşteptat, conform 
celei mai simple MTU, să se observe mai mult decît o 
dezintegrare a protonului.) 

Au fost realizate mai multe experimente de acest 
fel, dar nimeni nu a dat o dovadă clară a dezintegrării 
protonului sau neutronului. Unul din experimente a 
utilizat opt mii de tone de apă şi a fost realizat în Salina 
Morton din Ohio (pentru a evita producerea altor 
evenimente cauzate de razele cosmice, care pot fi con¬ 
fundate cu efectele dezintegrării protonului). Deoarece 
în timpul experimentului nu a fost observată vreo 
dezintegrare spontană a protonului, se poate calcula 
că timpul de viaţă probabil al protonului trebuie să fie 
mai mare decît zece milioane de milioane de milioane 
de milioane de milioane de ani (1 cu treizeci şi unu 
de zerouri). Acesta este un timp mai lung decît durata 

de viaţă prezisă de marea teorie unificată cea mai 
simplă, dar există teorii mai dezvoltate în care duratele 
de viaţă prezise sînt mai mari. Pentru a le testa vor fi 
necesare experimente şi mai precise care utilizează 
cantităţi şi mai mari de materie. 

Chiar dacă este foarte greu să se observe dezintegra¬ 
rea spontană a protonului, se poate întîmpla că pro¬ 
pria noastră existenţă este o consecinţă a procesului 
invers, producerea protonilor sau, mai simplu, a quar- 
cilor, dintr-o situaţie iniţială în care nu existau mai mulţi 
quarci decît antiquarci, care reprezintă modul cel mai 
natural de imaginat începutul universului. Materia de 
pe pămînt este formată în principal din protoni şi neu¬ 
troni, care la rîndul lor sînt formaţi din quarci. Nu există 
antiprotoni şi antineutroni, formaţi din quarci, cu 
excepţia cîtorva pe care fizicienii îi produc în marile 
acceleratoare de particule. Avem dovezi de la razele 
cosmice că acelaşi lucru este adevărat pentru toată 
materia din galaxia noastră: nu există antiprotoni sau 
antineutroni în afară de un număr mic care sînt produşi 
ca perechi particulă/antiparticulă în ciocnirile la energii 
înalte. Dacă în galaxia noastră ar fi existat regiuni mari 
de antimaterie ne-am aştepta să observăm cantităţi mari 
de radiaţii de la graniţele dintre regiunile de materie 
şi antimaterie, unde multe particule s-ar fi ciocnit cu 
antiparticulele lor, anihilîndu-se reciproc şi eliminînd 
radiaţie de energie înaltă. 

Nu avem dovezi directe că materia din alte galaxii 
este formată din protoni şi neutroni sau antiprotoni şi 
antineutroni, dar trebuie să fie ori una ori alta: nu poate 
fi un amestec într-o singură galaxie deoarece atunci 
ar trebui să observăm, de asemenea, o mare cantitate 
de radiaţii din anihilări. Credem, deci, că toate galaxiile 
sînt compuse din quarci mai degrabă decît din anti¬ 
quarci; pare imposibil ca unele galaxii să fie materie 
şi altele antimaterie. 

De ce trebuie să existe atît de mulţi quarci faţă de 
antiquarci? De ce nu există numere egale din fiecare? 
Este, desigur, un noroc pentru noi că numerele sînt 

inegale deoarece, dacă ele ar fi aceleaşi, aproape toţi 
quarcii şi antiquarcii s-ar fi anihilat reciproc la începutul 
universului şi ar fi lăsat un univers cu radiaţie, dar a- 
proape fără materie. Atunci, nu ar fi existat galaxii, stele 
sau planete pe care să se fi putut dezvolta viaţa umană. 
Din fericire, marile teorii unificate pot da o explicaţie 
a faptului că universul trebuie să conţină acum mai 
mulţi quarci decît antiquarci, chiar dacă a început cu 
numere egale din fiecare. Aşa cum am văzut, MTU per¬ 
mite quarcilor să se transforme în antielectroni la ener¬ 
gie înaltă. Ea permite, de asemenea, procesele inverse, 
antiquarcii transformîndu-se în electroni şi electronii 
şi antielectronii transformîndu-se în antiquarci şi quarci. 
A fost un timp în universul foarte timpuriu cînd el era 
atît de fierbinte încît energiile particulelor ar fi fost 
destul de înalte pentru ca aceste transformări să aibă 
loc. Dar de ce trebuie să conducă aceasta la mai mulţi 
quarci decît antiquarci? Motivul este că legile fizicii 
nu sînt exact aceleaşi pentru particule şi antiparticule. 

Pînă în 1956 s-a crezut că legile fizicii ascultau de 
fiecare dintre cele trei simetrii separate C, P şi T. 
Simetria C înseamnă că legile sînt aceleaşi pentru par¬ 
ticule şi antiparticule. Simetria P înseamnă că legile sînt 
aceleaşi pentru orice situaţie şi imaginea sa în oglindă 
(imaginea în oglindă a unei particule care se roteşte 
spre dreapta este o particulă care se roteşte spre stînga). 
Simetria T înseamnă că dacă se inversează direcţia de 
mişcare a tuturor particulelor şi antiparticulelor, sis¬ 
temul trebuie să se întoarcă la ceea ce a fost mai înainte; 
cu alte cuvinte, legile sînt aceleaşi în direcţie înainte 
şi înapoi în timp. 

In 1956, doi fizicieni americani, Tsung-Dao Lee şi 
Chen Ning Yang, sugerau că de fapt interacţia slabă 
nu ascultă de simetria P. Cu alte cuvinte, interacţia slabă 
ar face ca universul să se dezvolte diferit faţă de modul 
în care s-ar dezvolta imaginea sa în oglindă. In acelaşi 
an, o colegă, Chien-Shiung Wo, a dovedit că prezicerea 
lor era corectă. Ea a făcut aceasta aliniind nucleele 

atomilor radioactivi într-un cîmp magnetic, astfel că 
toate se roteau în aceeaşi direcţie, şi a arătat că elec¬ 
tronii erau emişi mai mult într-o direcţie decît în 
cealaltă. In anul următor, Lee şi Yang au primit pre¬ 
miul Nobel pentru ideea lor. S-a descoperit, de ase¬ 
menea, că interacţia slabă nu ascultă de simetria C. 
Adică, aceasta ar face ca un univers format din antipar¬ 
ticule să se comporte diferit de universul nostru. Cu 
toate acestea, părea că interacţia slabă ascultă de sime¬ 
tria combinată CP. Adică, universul s-ar dezvolta în 
acelaşi fel ca şi imaginea sa în oglindă dacă, în plus, 
fiecare particulă ar fi înlocuită cu antiparticula sa! 
Totuşi, în 1964, încă doi americani, J. W. Cronin şi Val 
Fitch au descoperit că dezintegrarea anumitor par¬ 
ticule numite mezoni K nu ascultă de simetria CP. 
Cronin şi Fitch au primit în cele din urmă premiul 
Nobel pentru lucrarea lor, în 1980. (Au fost acordate 
multe premii pentru a arăta că universul nu este atît 
de simplu cum am fi putut crede!) 

Există o teoremă matematică, ce spune că orice 
teorie care ascultă de mecanica cuantică şi de teoria re¬ 
lativităţii trebuie să asculte întotdeauna de simetria 
combinată CPT. Cu alte cuvinte, universul ar fi trebuit 
să se comporte la fel dacă se înlocuiau particulele cu 
antiparticulele, dacă se lua imaginea în oglindă şi dacă 
se inversa direcţia timpului. Dar Cronin şi Fitch au 
arătat că dacă se înlocuiesc particulele cu antiparticu¬ 
lele şi se ia imaginea în oglindă, dar nu se inversează 
direcţia timpului, atunci universul nu se comportă la 
fel. Prin urmare, legile fizicii trebuie să se schimbe dacă 
se inversează direcţia timpului — ele nu ascultă de 
simetria T. 

In mod sigur universul timpuriu nu asculta de 
simetria T: pe măsură ce timpul merge înainte universul 
se extinde — dacă el ar curge înapoi, universul s-ar 
contracta. Şi, deoarece există forţe care nu ascultă de 
simetria T, rezultă că atunci cînd universul se extinde 
aceste forţe pot cauza transformarea mai multor anti- 

electroni în quarci, decît electroni în antiquarci. Atunci, 
cînd universul se extindea şi se răcea, antiquarcii se 
anihilau cu quarcii, dar deoarece erau mai mulţi quarci 
decît antiquarci, rămînea un mic exces de quarci. Din 
aceştia s-a format materia pe care o vedem azi şi din 
care sîntem făcuţi noi înşine. Astfel, chiar existenţa 
noastră ar putea fi privită ca o confirmare a marilor 
teorii unificate, deşi numai o confirmare calitativă; exis¬ 
tă incertitudini, astfel că nu se poate prezice numărul 
de quarci care va rămîne după anihilare, sau chiar dacă 
rămîn quarci sau antiquarci. (Totuşi, dacă ar fi fost 
exces de antiquarci, noi am fi numit pur şi simplu anti¬ 
quarcii quarci şi quarcii antiquarci.) 

Marile teorii unificate nu includ forţa de gravitaţie. 
Aceasta nu are prea mare importanţă, deoarece gravi¬ 
taţia este o forţă atît de slabă încît, de obicei, efectele 
sale pot fi neglijate cînd tratăm particulele elementare 
sau atomii. Totuşi, faptul că are un domeniu mare de 
acţiune şi este întotdeauna o forţă de atracţie înseamnă 
că efectele sale se adună. Astfel, pentru un număr 
suficient de mare de particule materiale, forţele gravi¬ 
taţionale pot domina toate celelalte forţe. Din această 
cauză gravitaţia determină evoluţia universului. Chiar 
pentru obiecte de dimensiunea unor stele, forţa de 
atracţie gravitaţională poate învinge celelalte forţe pro- 
ducînd colapsul stelei. Lucrarea mea din 1970 se refe¬ 
rea la găurile negre care pot rezulta dintr-un astfel de 
colaps stelar şi la cîmpurile gravitaţionale intense din 
jurul lor. Aceasta a condus la primele indicaţii asupra 
modului în care teoria mecanicii cuantice şi teoria 
generală a relativităţii se pot afecta reciproc — o scurtă 
privire asupra unei teorii cuantice a gravitaţiei care 
urmează să apară. 


6 

Găurile negre 


Termenul de gaură neagră este de origine foarte 
recentă. El a fost inventat în 1969 de savantul ameri¬ 
can John Wheeler ca o descriere grafică a unei idei care 
are o vechime de cel puţin două sute de ani, într-o 
vreme cînd existau două teorii asupra luminii: una, 
susţinută de Newton, era că lumina este formată din 
particule; cealaltă era că lumina este formată din unde. 
Ştim acum că ambele teorii sînt corecte. Prin dualismul 
undă/particulă din mecanica cuantică lumina poate 
fi privită atît ca undă cît şi ca particulă. în cadrul 
teoriei care susţinea că lumina este formată din unde 
nu era clar modul în care ea ar trebui să răspundă la 
gravitaţie. Dar dacă lumina este formată din particule, 
ar fi de aşteptat ca acestea să fie afectate de gravitaţie 
în acelaşi fel în care sînt afectate ghiulele de tun, 
rachetele şi planetele. La început oamenii credeau că 
particulele de lumină se deplasează cu viteză infinită, 
dar descoperirea lui Roemer că lumina se deplasează 
cu viteză finită a arătat că gravitaţia poate avea un efect 
important. John Michell, un membru în consiliul unui 
Colegiu din Cambridge, a scris, pe baza acestei ipoteze, 
în 1783, o lucrare în revista Philosophical Transactions a 
Societăţii Regale din Londra, în care a arătat că o stea 
care este suficient de masivă şi compactă ar avea un 
cîmp gravitaţional atît de puternic încît lumina nu 
poate ieşi: orice lumină emisă de suprafaţa stelei ar fi 
atrasă înapoi de atracţia gravitaţională a stelei înainte 
de a putea ajunge foarte departe. Michell sugera că ar 
putea exista multe stele ca aceasta. Deşi nu le-am 

putea vedea, pentru că lumina lor nu ar ajunge la noi, 
totuşi am putea să simţim atracţia lor gravitaţională. 
Aceste obiecte sînt numite acum găuri negre pentru 
că asta sînt: goluri negre în spaţiu. O sugestie similară 
a fost făcută cîţiva ani mai tîrziu de savantul francez 
marchizul de Laplace, aparent independent de Michell. 
Este destul de interesant că Laplace a inclus-o numai 
în prima şi a doua ediţie a cărţii sale Sistemul lumii şi 
a scos-o din ediţiile ulterioare; poate că a hotărît că 
era o idee aiurită. (De asemenea, teoria corpusculară 
a luminii nu a mai fost susţinută în secolul al 
nouăsprezecelea; părea că totul se putea explica prin 
teoria ondulatorie şi, conform acesteia, nu era clar 
dacă lumina era afectată de gravitaţie.) 

De fapt, nu este logic ca lumina să fie tratată ca nişte 
ghiulele în teoria gravitaţiei a lui Newton, pentru că 
viteza luminii este fixă. (O ghiulea lansată în sus de 
la pămînt va fi încetinită de gravitaţie şi în cele din 
urmă se va opri şi va cădea; totuşi, un foton continuă 
să se deplaseze în sus cu viteză constantă. Atunci, 
cum poate gravitaţia newtoniană să afecteze lumina?) 
O teorie consistentă privind modul în care gravitaţia 
afectează lumina nu a apărut pînă cînd Einstein n-a 
propus relativitatea generalizată, în 1915. Şi chiar 
atunci a durat mult timp pînă cînd au fost înţelese im¬ 
plicaţiile teoriei pentru stelele masive. 

Pentru a înţelege modul în care se poate forma o 
gaură neagră, avem nevoie mai întîi de înţelegerea unui 
ciclu de viaţă a unei stele. O stea se formează atunci 
cînd o cantitate mare de gaz (în majoritate hidrogen) 
începe să sufere un colaps în sine însuşi, datorită 
atracţiei sale gravitaţionale. Atunci cînd ea se contrac¬ 
tă, atomii gazului se ciocnesc între ei din ce în ce mai 
des şi cu viteze din ce în ce mai mari — gazul se în¬ 
călzeşte. In cele din urmă, gazul va fi atît de fierbinte 
încît atunci cînd atomii de hidrogen se ciocnesc ei nu 
se mai depărtează unul de altul, ci fuzionează formînd 
heliu. Căldura eliberată în această reacţie, care este ca 

o explozie controlată a unei bombe cu hidrogen, este 
aceea care face ca steaua să strălucească. Această căldu¬ 
ră suplimentară măreşte şi mai mult presiunea gazului 
pînă ce este suficientă pentru a echilibra atracţia gravi¬ 
taţională şi gazul încetează să se contracte. Este cam 
ca un balon — există un echilibru între presiunea ae¬ 
rului din interior, care încearcă să producă umflarea 
balonului şi tensiunea din cauciuc, care încearcă să 
micşoreze balonul. Stelele vor rămîne stabile un timp 
îndelungat în care căldura degajată de reacţiile nucleare 
echilibrează atracţia gravitaţională. In cele din urmă 
însă steaua nu va mai avea hidrogen şi alţi combustibili 
nucleari. In mod paradoxal, cu cît stelele au mai mult 
combustibil la început, cu atît mai curînd se termină. 
Aceasta se întîmplă deoarece cu cît o stea este mai 
masivă, cu atît trebuie să fie mai fierbinte pentru a 
echilibra atracţia sa gravitaţională. Şi cu cît este mai 
fierbinte, cu atît mai repede se consumă combustibilul 
său. Soarele nostru are probabil destul combustibil 
pentru încă cinci miliarde de ani, dar stelele mai masive 
pot să-şi epuizeze combustibilul doar într-o sută de 
milioane de ani, mult mai puţin decît vîrsta univer¬ 
sului. Atunci cînd o stea nu mai are combustibil, ea 
începe să se răcească şi astfel se contractă. Ce poate să 
i se întîmple apoi a fost înţeles pentru prima oară abia 
la sfîrşitul anilor '20. 

în 1928 un student indian, Subrahmanyan Chandra- 
sekhar, a luat vaporul spre Anglia, pentru a studia la 
Cambridge cu astronomul britanic Sir Arthur Ed- 
dington, un expert în relativitatea generalizată. (Con¬ 
form unor relatări, un ziarist i-a spus lui Eddington 
la începutul anilor '20 că a auzit că ar fi numai trei 
oameni în lume care înţelegeau relativitatea generali¬ 
zată. Eddington a tăcut un timp, apoi a replicat „încerc 
să mă gîndesc cine este a treia persoană".) în timpul 
călătoriei din India, Chandrasekhar a calculat modul 
în care o stea mare putea exista şi se putea menţine 
contra gravitaţiei sale după ce şi-a consumat tot com- 

bustibilul. Ideea era aceasta: atunci cînd o stea se mic¬ 
şorează, particulele de materie ajung foarte aproape 
una de alta şi astfel, conform principiului de excluzi¬ 
une al lui Pauli, ele trebuie să aibă viteze foarte diferite. 
Aceasta le face să se îndepărteze una de alta şi tinde 
să producă expansiunea stelei. Prin urmare, o stea se 
poate menţine la o rază constantă printr-un echilibru 
între atracţia gravitaţională şi respingerea care apare 
datorită principiului de excluziune, aşa cum mai înainte 
gravitaţia sa era echilibrată de căldură. 

Chandrasekhar a realizat însă că există o limită 
pentru respingerea datorată principiului de excluziune. 
Teoria relativităţii limitează diferenţa maximă între 
vitezele particulelor de materie din stea la viteza lu¬ 
minii. Aceasta înseamnă că atunci cînd o stea ajunge 
destul de densă, respingerea cauzată de principiul de 
excluziune ar fi mai mică decît atracţia gravitaţională. 
(Această masă se numeşte acum limita Chandrasekhar.) 
O descoperire similară a fost făcută aproape în acelaşi 
timp de savantul rus Lev Davidovici Landau. 

Aceasta a avut implicaţii serioase pentru soarta 
finală a stelelor masive. Dacă masa unei stele este mai 
mică decît limita Chandrasekhar, ea poate să-şi opreas¬ 
că în cele din urmă contracţia şi să se stabilizeze la o 
stare finală posibilă ca o „pitică albă" cu o rază de cîteva 
mii de kilometri şi o densitate de sute de tone pe cen¬ 
timetru cub. O pitică albă este susţinută de repulsia, 
datorată principiului de excluziune, între electronii 
materiei sale. Observăm un număr mare din aceste stele 
pitice albe. Una dintre primele descoperite este o stea 
care se deplasează pe orbită în jurul lui Sirius, cea mai 
strălucitoare stea de pe cerul nopţii. 

Landau a arătat că există o altă stare finală posi¬ 
bilă pentru o stea, tot cu masă limită de aproximativ 
o dată sau de două ori masa soarelui, dar mult mai 
mică chiar decît o pitică albă. Aceste stele ar fi susţinute 
de respingerea, datorată principiului de excluziune, 
dintre neutroni şi protoni, nu între electroni. Ele au fost 

numite, deci, stele neutronice. Ele ar avea o rază de 
numai aproximativ şaisprezece kilometri şi o densita¬ 
te de sute de milioane de tone pe centimetru cub. în 
momentul cînd au fost prezise prima oară, nu exista 
o modalitate de observare a stelelor neutronice. Ele nu 
au fost detectate, în realitate, decît mult mai tîrziu. 

Pe de altă parte, stelele cu masa peste limita Chan- 
drasekhar au o mare problemă atunci cînd îşi termină 
combustibilul. în unele cazuri ele pot exploda sau 
reuşesc să elimine destulă materie pentru a-şi reduce 
masa sub limită şi deci să evite colapsul gravitaţional 
catastrofal, dar era greu de crezut că acest lucru se în- 
tîmpla întotdeauna, indiferent cît de mare era steaua. 
Cum ar fi ştiut ea că trebuie să piardă din greutate? 
Şi chiar dacă fiecare stea reuşea să piardă destulă masă 
pentru a evita colapsul, ce s-ar fi întîmplat dacă aţi fi 
adăugat masă la o pitică albă sau la o stea neutronică 
astfel încît să depăşească limita? Ar fi suferit un colaps 
spre densitate infinită? Eddington a fost şocat de 
această implicaţie şi a refuzat să creadă rezultatul lui 
Chandrasekhar. Eddington credea că pur şi simplu nu 
era posibil ca o stea să sufere un colaps către un punct. 
Acesta a fost punctul de vedere al multor savanţi; 
Einstein însuşi a scris o lucrare în care pretindea că 
stelele nu se vor restrînge la dimensiunea zero. Osti¬ 
litatea celorlalţi oameni de ştiinţă, în special a lui Ed¬ 
dington, fostul său profesor şi o autoritate de primă 
importanţă în ceea ce priveşte structura stelelor, l-a con¬ 
vins pe Chandrasekhar să abandoneze această direcţie 
de lucru şi să treacă la alte probleme de astronomie, 
cum este mişcarea roiurilor de stele. Totuşi, atunci 
cînd i s-a decernat premiul Nobel în 1983, acesta a fost, 
în parte cel puţin, pentru lucrarea sa de început asupra 
masei limită a stelelor reci. 

Chandrasekhar a arătat că principiul de excluziune 
putea să nu oprească colapsul unei stele mai masive 
decît limita Chandrasekhar, dar problema înţelegerii 
a ceea ce i se întîmplă unei stele de acest fel, conform 

teoriei relativităţii generalizate, a fost rezolvată pentru 
prima oară de un tînăr american, Robert Oppenheimer, 
în 1939. Rezultatul său sugera însă că nu ar fi existat 
consecinţe observabile care să poată fi detectate de teles- 
coapele de atunci. Apoi a intervenit cel de-al doilea 
război mondial şi Oppenheimer însuşi a fost implicat 
în proiectul bombei atomice. După război, problema 
colapsului gravitaţional a fost uitată deoarece majori¬ 
tatea oamenilor de ştiinţă erau preocupaţi de ceea ce 
se întîmpla la scara atomului şi nucleului său. Totuşi, 
în anii '60, interesul problemelor la scară mare ale as¬ 
tronomiei şi cosmologiei a fost retrezit de o creştere 
însemnată a numărului şi domeniului de observaţii 
astronomice, determinată de aplicarea tehnologiei 
moderne. Atunci lucrarea lui Oppenheimer a fost re¬ 
descoperită şi extinsă de mai multe persoane. 

Imaginea pe care o avem acum din lucrarea lui 
Oppenheimer este următoarea: cîmpul gravitaţional al 
stelei modifică traiectoriile razelor de lumină în spa- 
ţiu-timp faţă de traiectoriile care ar fi fost dacă steaua 
nu exista. Conurile de lumină care indică traiectoriile 
urmate în spaţiu şi timp de scînteierile de lumină emi¬ 
se de vîrfurile lor sînt curbate spre interior lîngă supra¬ 
faţa unei stele. Aceasta se poate vedea la curbarea 
luminii stelelor îndepărtate observată în timpul unei 
eclipse de soare. Cînd steaua se contractă, cîmpul 
gravitaţional la suprafaţa sa devine mai puternic şi 
conurile de lumină se curbează şi mai mult spre inte¬ 
rior. Aceasta face şi mai dificilă ieşirea luminii din stea 
şi, pentru un observator aflat la distanţă, lumina apare 
mai slabă şi mai roşie. In cele din urmă, cînd steaua 
s-a micşorat pînă la o anumită rază critică, cîmpul gra¬ 
vitaţional la suprafaţă devine atît de puternic încît 
conurile de lumină sînt curbate spre interior aşa de 
mult că lumina nu mai poate ieşi (fig. 6.1). Conform 
teoriei relativităţii, nimic nu se poate deplasa mai re¬ 
pede decît lumina. Astfel, dacă lumina nu poate ieşi, 
nu poate ieşi nimic altceva; totul este atras de cîmpul 


106 



SINGULARITATE 


RAZĂ DE LUMINĂ EMISĂ 
DUPĂ CE SE FORMEAZĂ 
ORIZONTUL EVENIMENTULUI 


TIMPUL 


'RAZĂ DE LUMINĂ EMISĂ 
ÎN MOMENTUL FORMĂRII 
ORIZONTULUI EVENIMENTULUI 


CONURILE DE LUMINA 


/ 

A 

RAZĂ DE LUMINĂ EMISĂ 
ÎNAINTE DE FORMAREA 
ORIZONTULUI EVENIMENTULUI 


INTERIORUL UNEI STELE 


< - 0 - - 

DISTANŢA DE LA CENTRUL STELEI 

Figura 6.1 

gravitaţional. Există deci un set de evenimente într-o 
regiune a spaţiu-timpului din care nu se poate ieşi pen¬ 
tru a ajunge la un observator aflat la distanţă. Această 
regiune se numeşte o gaură neagră. Limita sa se 
numeşte orizontul evenimentului şi el coincide cu 
traiectoriile razelor de lumină care nu au reuşit să iasă 
din gaura neagră. 

Pentru a înţelege ce aţi vedea dacă aţi privi colapsul 
unei stele ce formează o gaură neagră, trebuie să rea¬ 
mintim că în teoria relativităţii nu există timp absolut. 
Fiecare observator are propria sa măsură a timpului. 
Timpul pentru cineva de pe stea va diferi de timpul 
pentru cineva aflat la distanţă, datorită cîmpului gravi¬ 
taţional al stelei. Să presupunem că un astronaut cu¬ 
tezător aflat pe suprafaţa unei stele care suferă un 
colaps, şi care se prăbuşeşte o dată cu ea, trimite un 
semnal la fiecare secundă, conform ceasului său, către 
nava sa spaţială, aflată pe orbită în jurul stelei. La un 
moment dat indicat de ceasul său, să presupunem 
11: 00, steaua s-ar micşora sub raza critică la care 
cîmpul gravitaţional devine atît de puternic încît nimic 
nu mai poate ieşi şi semnalele sale nu mai ajung la 
navă. Pe măsură ce se apropie ora 11:00 camarazii săi, 
care privesc din navă, ar găsi că intervalele dintre 
semnalele succesive emise de astronaut ar fi din ce în 
ce mai lungi, dar acest efect ar fi foarte mic înainte de 
10:59:59. Ei ar trebui să aştepte doar foarte puţin mai 
mult de o secundă între semnalul astronautului de la 
ora 10:59:58 şi cel trimis cînd ceasul său arăta 10:59:59, 
dar ar trebui să aştepte pentru totdeauna semnalul de 
la 11:00. Undele de lumină emise de suprafaţa stelei 
între 10:59:59 şi 11:00, după ceasul astronautului, ar fi 
împrăştiate pe o perioadă infinită de timp, după cum 
se vede din nava spaţială. Intervalul de timp dintre 
sosirile undelor succesive la nava spaţială ar fi din ce 
în ce mai lung, astfel că lumina stelei ar apărea din ce 
în ce mai roşie şi din ce în ce mai slabă. In cele din 
urmă, steaua ar fi atît de întunecată încît nu ar mai 
putea fi văzută de pe nava spaţială; tot ce rămîne este 
o gaură neagră în spaţiu. Steaua ar continua însă să 
exercite aceeaşi forţă gravitaţională asupra navei 
spaţiale, care ar continua să se deplaseze pe orbită în 
jurul găurii negre. 

Totuşi, scenariul nu este în întregime realist datorită 
următoarei probleme. Gravitaţia devine mai slabă pe 

măsură ce vă depărtaţi de stea, astfel încît forţa gravi¬ 
taţională asupra picioarelor cutezătorului nostru astro¬ 
naut ar fi întotdeauna mai mare decît forţa exercitată 
asupra capului său. Această diferenţă între forţe l-ar 
întinde pe astronautul nostru ca pe nişte spaghetti 
sau l-ar rupe înainte ca steaua să se contracte la raza 
critică la care s-a format orizontul evenimentului! 
Totuşi, credem că există obiecte mult mai mari în uni¬ 
vers, cum sînt regiunile centrale ale galaxiilor, care pot 
suferi, de asemenea, un colaps gravitaţional formînd 
găuri negre; un astronaut aflat pe unul din acestea nu 
ar fi rupt înainte de a se forma gaura neagră. De fapt, 
el nu ar simţi nimic special cînd ar atinge raza critică 
şi ar putea trece de punctul fără întoarcere fără să-l 
observe. Totuşi, doar în cîteva ore, pe măsură ce re¬ 
giunea continuă să sufere colapsul, diferenţa dintre 
forţele gravitaţionale exercitate asupra capului său şi 
picioarelor sale ar deveni atît de mare încît, din nou, 
l-ar rupe în bucăţi. 

Lucrarea pe care Roger Penrose şi cu mine am fă- 
cut-o între 1965 şi 1970 a arătat, conform teoriei re¬ 
lativităţii, că într-o gaură neagră trebuie să fie o 
singularitate de densitate infinită şi curbură infinită a 
spaţiu-timp ului. Aceasta este ca Big Bang-ul de la în¬ 
ceputul timpului, numai că el ar fi un sfîrşit al tim¬ 
pului pentru corpul care suferă colapsul şi pentru 
astronaut. La această singularitate legile ştiinţei şi 
capacitatea noastră de a prezice viitorul nu ar mai 
funcţiona. Totuşi, orice observator rămas în afara găurii 
negre nu ar fi afectat de acest eşec al predictibilităţii, 
deoarece nici lumina, nici orice alt semnal din singu¬ 
laritate nu l-ar putea ajunge. Acest fapt remarcabil l-a 
făcut pe Roger Penrose să propună ipoteza cenzurii 
cosmice care poate fi parafrazată astfel: „Dumnezeu 
detestă o singularitate nudă/' Cu alte cuvinte, singu¬ 
larităţile produse de colapsul gravitaţional se produc 
numai în locuri ca găurile negre, unde ele sînt decent 
ascunse de o privire exterioară orizontului evenimen- 

tului. Strict, aceasta se numeşte ipoteza cenzurii cos¬ 
mice slabe: ea protejează observatorii care rămîn în afa¬ 
ra găurii negre de consecinţele eşecului capacităţii de 
prezicere care se produce la singularitate, dar nu face 
nimic pentru bietul astronaut nefericit care cade în 
gaură. 

Există unele soluţii ale ecuaţiilor relativităţii genera¬ 
lizate în care este posibil ca astronautul nostru să vadă 
o singularitate nudă: el poate să evite să atingă singula¬ 
ritatea şi în schimb să cadă printr-o „gaură de vierme" 
şi să iasă în altă regiune a universului. Aceasta ar oferi 
mari posibilităţi de a călători în spaţiu şi timp, dar din 
nefericire se pare că aceste soluţii sînt toate foarte 
instabile; cea mai mică perturbaţie, cum ar fi prezenţa 
unui astronaut, le poate modifica astfel încît astro¬ 
nautul nu ar putea vedea singularitatea pînă nu ajunge 
la ea şi timpul său ajunge la sfîrşit. Cu alte cuvinte, 
singularitatea s-ar găsi întotdeauna în viitorul său şi 
niciodată în trecutul său. Versiunea tare a ipotezei cen¬ 
zurii cosmice afirmă că, într-o soluţie realistă, singu¬ 
larităţile s-ar găsi întotdeauna ori în întregime în viitor 
(ca singularităţile colapsului gravitaţional), ori în 
întregime în trecut (ca Big Bang-ul). Este măreţ să se 
spere că este valabilă o versiune a ipotezei cenzurii, 
deoarece în apropierea singularităţilor nude poate fi 
posibilă călătoria în trecut. Deşi acest lucru ar fi grozav 
pentru scriitorii de literatură ştiinţifico-fantastică, ar 
însemna că nimeni nu ar mai avea o viaţă sigură: cine¬ 
va poate intra în trecut şi-ţi poate omorî tatăl sau ma¬ 
ma înainte ca tu să fii conceput! 

Orizontul evenimentului, limita regiunii spaţiu-tim- 
pului de unde nu se mai poate ieşi, acţionează ca o 
membrană într-un singur sens în jurul găurii negre: 
obiecte ca astronauţii imprudenţi pot cădea prin ori¬ 
zontul evenimentului în gaura neagră, dar din gaura 
neagră nu mai iese nimic prin orizontul evenimentului. 
(Amintim că orizontul evenimentului este traiectoria 
în spaţiu-timp a luminii care încearcă să iasă din gaura 

neagră, şi că nimic nu se poate deplasa mai repede decît 
lumina.) S-ar putea spune despre orizontul eveni¬ 
mentului ceea ce poetul Dante spunea despre intrarea 
în Infern: „Voi ce intraţi aici, lăsaţi orice speranţă/' Orice 
sau oricine cade prin orizontul evenimentului va ajunge 
curînd la regiunea de densitate infinită şi la sfîrşitul 
timpului. 

Relativitatea generalizată prezice că obiectele grele 
în mişcare determină emisia de unde gravitaţionale, 
unde ale curburii spaţiului care se deplasează cu viteza 
luminii. Acestea sînt similare undelor de lumină, care 
sînt unde ale cîmpului electromagnetic, dar sînt mult 
mai greu de detectat. Ca şi lumina, ele transportă 
energia din obiectele care le emit. Ar fi deci de aşteptat 
ca un sistem de obiecte masive să ajungă în cele din 
urmă într-o stare staţionară deoarece energia din orice 
mişcare va fi transportată de emisia undelor gravi¬ 
taţionale. (Este ca atunci cînd cade un dop în apă: la 
început el se mişcă destul de mult în sus şi în jos, dar 
deoarece undele duc cu ele energia sa, el va ajunge în 
cele din urmă la o stare staţionară.) De exemplu, 
mişcarea pămîntului pe orbita sa în jurul soarelui pro¬ 
duce unde gravitaţionale. Ca efect al pierderii de ener¬ 
gie, orbita pămîntului se va modifica astfel încît treptat 
el ajunge din ce în ce mai aproape de soare, ciocnin- 
du-se de el şi ajungînd într-o stare staţionară. Rata pier¬ 
derii de energie este foarte mică — aproape destul să 
pună în funcţiune un radiator electric. Aceasta înseam¬ 
nă că vor fi necesari o mie de milioane de milioane de 
milioane de milioane de ani pînă cînd pămîntul va că¬ 
dea pe soare, astfel că nu este necesar să vă îngrijoraţi 
acum! Modificarea orbitei pămîntului este prea lentă 
pentru a fi observată, dar producerea acestui efect a 
fost observată în ultimii cîţiva ani în sistemul numit 
PSR 1913+16 (PSR înseamnă „pulsar", un tip special 
de stea neutronică, ce emite impulsuri regulate de 
unde radio). Acest sistem conţine două stele neutro- 
nice care se mişcă pe orbită una în jurul celeilalte, şi 

energia pe care o pierd prin emisia de unde gravi¬ 
taţionale le face să se deplaseze pe spirală una către 
cealaltă. 

In timpul colapsului gravitaţional al unei stele cînd 
se formează o gaură neagră, mişcările ar fi mult mai 
rapide, astfel că energia este transportată cu o rată mult 
mai mare. Prin urmare, nu va dura mult pînă cînd ea 
va ajunge într-o stare staţionară. Cum ar arăta această 
stare finală? Se poate presupune că ea ar depinde de 
toate caracteristicile complexe ale stelei din care s-a 
format — nu numai de masa sa şi de viteza de rotaţie, 
dar şi de diferite densităţi ale diferitelor părţi ale stelei 
şi de mişcările complicate ale gazelor din stea. Şi dacă 
găurile negre ar fi tot atît de variate ca şi obiectele din 
care s-au format în urma colapsului, poate fi foarte greu 
să se facă preziceri despre găurile negre, în general. 

Totuşi, în 1967 studiul găurilor negre a fost revolu¬ 
ţionat de Werner Israel, un savant canadian (care s-a 
născut în Berlin, a crescut în Africa de Sud şi şi-a luat 
doctoratul în Irlanda). Israel a arătat că, în conformi¬ 
tate cu relativitatea generalizată, găurile negre care nu 
se rotesc trebuie să fie foarte simple; ele erau perfect 
sferice, dimensiunea lor depindea numai de masa lor 
şi oricare două găuri negre de acest fel avînd aceeaşi 
masă erau identice. De fapt, ele ar putea fi descrise de 
o soluţie particulară a ecuaţiilor lui Einstein care era 
cunoscută încă din 1917, descoperită de Karl Schwar- 
zschild la scurtă vreme după descoperirea relativităţii 
generalizate. La început, multe persoane, printre care 
chiar Israel, au argumentat că deoarece găurile negre 
trebuie să fie perfect sferice, o gaură neagră poate fi 
formată numai prin colapsul unui obiect perfect sferic. 
Orice stea reală — care nu ar fi niciodată perfect sferică 
— ar putea deci să sufere un colaps formînd doar o 
singularitate nudă. 

A existat însă o interpretare diferită a rezultatului 
obţinut de Israel, care a fost susţinută în special de 
Roger Penrose şi John Wheeler. Ei susţineau că miş- 

cările rapide care au loc în timpul colapsului unei 
stele ar însemna că undele gravitaţionale pe care le emi¬ 
te ar face-o şi mai sferică şi în momentul în care ajunge 
la o stare staţionară, ea ar fi precis sferică. Conform 
acestui punct de vedere, orice stea care nu se roteşte, 
indiferent cît de complicată este forma sa şi structura 
sa internă, ar sfîrşi după colapsul gravitaţional ca o 
gaură neagră perfect sferică, a cărei dimensiune de¬ 
pinde numai de masa sa. Calculele ulterioare au con¬ 
firmat acest punct de vedere şi curînd acesta a fost 
general adoptat. 

Rezultatul lui Israel trata cazul găurilor negre for¬ 
mate numai din corpuri care nu se rotesc. In 1963, Roy 
Kerr din Noua Zeelandă a descoperit un set de soluţii 
ale ecuaţiilor relativităţii generalizate care descriau 
găurile negre rotitoare. Aceste găuri negre „Kerr" se 
rotesc cu viteză constantă, dimensiunea şi forma lor 
depinzînd numai de masa şi viteza lor de rotaţie. Dacă 
rotaţia este zero, gaura neagră este perfect rotundă şi 
soluţia este identică cu soluţia Schwarzschild. Dacă 
rotaţia este diferită de zero, gaura neagră se bombează 
spre exterior la ecuatorul său (la fel cum pămîntul sau 
soarele se bombează datorită rotaţiei lor) şi cu cît se 
roteşte mai repede, cu atît se bombează mai mult. Ast¬ 
fel, pentru a extinde rezultatul lui Israel ca să includă 
corpurile rotitoare, s-a presupus că orice corp rotitor 
care suferă un colaps formînd o gaură neagră ar ajunge 
în cele din urmă la o stare staţionară descrisă de soluţia 
Kerr. 

In 1970 un student în cercetare şi coleg al meu de 
la Cambridge, Brandon Carter, a făcut primul pas în 
demonstrarea acestei ipoteze. El a arătat că, în cazul 
în care o gaură neagră rotitoare are o axă de simetrie, 
ca un titirez, dimensiunea şi forma sa ar depinde nu¬ 
mai de masa şi viteza sa de rotaţie. Apoi, în 1971, eu 
am demonstrat că orice gaură neagră rotitoare sta¬ 
ţionară ar avea într-adevăr o asemenea axă de sime¬ 
trie. In sfîrşit, în 1973, David Robinson de la Kings 

College din Londra a utilizat rezultatele lui Carter şi 
ale mele pentru a arăta că ipoteza fusese corectă: o 
asemenea gaură neagră trebuie într-adevăr să fie o 
soluţie Kerr. Astfel, după colapsul gravitaţional o gaură 
neagră trebuie să ajungă într-o stare în care ea poate 
fi rotitoare, dar nu pulsantă. Mai mult, dimensiunea 
şi forma sa ar depinde numai de masa şi viteza sa de 
rotaţie şi nu de natura corpului care a suferit colapsul 
formînd-o. Acest lucru a devenit cunoscut prin maxima 
„O gaură neagră nu are păr". Teorema „fără păr" este 
de mare importanţă practică, deoarece restrînge foarte 
mult tipurile posibile de găuri negre. Prin urmare, se 
pot elabora modele detaliate de obiecte care pot conţine 
găurile negre, şi prezicerile modelelor se pot compara 
cu observaţiile. Aceasta mai înseamnă că atunci cînd 
se formează o gaură neagră se pierde o cantitate foarte 
mare de informaţii privind corpul care a suferit 
colapsul, deoarece după aceea putem măsura numai 
masa şi viteza de rotaţie a corpului. Semnificaţia acestui 
fapt se va vedea în următorul capitol. 

Găurile negre reprezintă unul din foarte puţinele 
cazuri din istoria ştiinţei în care teoria a fost elaborată 
foarte detaliat ca un model matematic, înainte de a 
exista vreo dovadă experimentală a corectitudinii sale. 
Intr-adevăr, acesta era principalul argument al celor 
care erau împotriva găurilor negre: cum ar putea cine¬ 
va să creadă în existenţa unor obiecte pentru care sin¬ 
gura dovadă o constituie calculele bazate pe teoria 
dubioasă a relativităţii generalizate? Totuşi, în 1963, 
Maarten Schmidt, un astronom de la Observatorul Pa- 
lomar din California, a măsurat deplasarea spre roşu 
a unui obiect ca o stea slabă în direcţia sursei de unde 
radio numită 3C273 (adică, sursa numărul 273 din al 
treilea catalog Cambridge de surse radio). El a des¬ 
coperit că aceasta era prea mare pentru a fi cauzată 
de un cîmp gravitaţional: dacă ar fi fost o deplasare 
spre roşu gravitaţională, obiectul ar fi trebuit să fie atît 
de masiv şi atît de aproape de noi încît el ar fi pertur- 

bat orbitele planetelor din sistemul solar. Aceasta a 
sugerat că deplasarea spre roşu era cauzată de expan¬ 
siunea universului, care, la rîndul său, însemna că 
obiectul era la foarte mare depărtare. Şi pentru a fi vizi¬ 
bil de la o distanţă aşa de mare, obiectul trebuie să fie 
foarte strălucitor, cu alte cuvinte să emită o cantitate 
uriaşă de energie. Singurul mecanism care s-ar putea 
crede că ar produce cantităţi aşa de mari de energie 
pare a fi colapsul gravitaţional nu numai al unei singu¬ 
re stele, ci al întregii regiuni centrale a unei galaxii. 
Au fost descoperite mai multe „obiecte cvasistelare" 
similare, sau quasari, toate cu deplasări mari spre ro¬ 
şu. Dar ele sînt toate prea departe şi deci prea greu de 
observat pentru a furniza dovezi sigure pentru găurile 
negre. 

Un sprijin suplimentar pentru existenţa găurilor 
negre a apărut în 1967 o dată cu descoperirea de către 
o studentă de la Cambridge, Jocelyn Bell, a obiectelor 
din spaţiu care emiteau impulsuri regulate de unde 
radio. La început Bell şi conducătorul său ştiinţific, 
Anthony Hewish, au crezut că poate au luat contact 
cu civilizaţii extraterestre din galaxie! Intr-adevăr, la 
seminarul în care au anunţat descoperirea, îmi amintesc 
că au numit primele patru surse găsite LGM 1-4, LGM 
însemnînd „Micii omuleţi verzi" (Little Green Men). 
In cele din urmă însă ei şi toţi ceilalţi au ajuns la con¬ 
cluzia, mai puţin romantică, după care aceste obiecte 
care au primit denumirea de pulsari erau de fapt stele 
neutronice rotative care emiteau impulsuri de unde 
radio, datorită unei interacţii complicate între cîm- 
purile lor magnetice şi materia înconjurătoare. Aceasta 
a reprezentat o veste proastă pentru scriitorii de 
western-uri spaţiale, dar foarte promiţătoare pentru 
puţinii dintre noi care credeau în acel timp în găurile 
negre: a fost prima dovadă pozitivă că stelele neu¬ 
tronice existau. O stea neutronică are o rază de circa 
şaisprezece kilometri, numai de cîteva ori mai mare 
decît raza critică la care o stea devine o gaură neagră. 

Dacă o stea poate suferi un colaps spre o dimensiune 
atît de mică, se poate aştepta ca şi alte stele să poată 
suferi un colaps spre o dimensiune şi mai mică şi să 
devină găuri negre. 

Cum am putea spera să detectăm o gaură neagră 
dacă prin definiţie ea nu emite nici o lumină? Ar fi ca 
şi cum am căuta o pisică neagră într-o pivniţă întune¬ 
cată. Din fericire, există o cale. Aşa cum arăta John 
Michell în lucrarea sa de pionierat din 1783, o gaură 
neagră îşi exercită forţa gravitaţională asupra obiectelor 
din apropiere. Astronomii au observat multe sisteme 
în care două stele se deplasează pe orbite una în jurul 
celeilalte, atrase una spre cealaltă de gravitaţie. Ei au 
mai observat sisteme în care există doar o stea vizibilă 
care se deplasează pe orbită în jurul unui companion 
nevăzut. Desigur, nu se poate conchide imediat că 
acest companion este o gaură neagră: poate fi pur şi 
simplu o stea care este prea slabă pentru a fi văzută. 
Totuşi, unele dintre aceste sisteme, ca acela numit Cyg- 
nus X-l sînt, de asemenea, surse puternice de raze X. 
Cea mai bună explicaţie pentru acest fenomen este că 
materia de la suprafaţa stelei vizibile a fost aruncată 
în afară. Cînd ea cade către companionul nevăzut, are 
o mişcare în spirală (aşa cum se scurge apa dintr-o baie) 
şi devine foarte fierbinte, emiţînd raze X. Pentru ca acest 
mecanism să lucreze, obiectul nevăzut trebuie să fie 
foarte mic, ca o pitică albă, stea neutronică sau gaură 
neagră. Din orbita observată a stelei vizibile se poate 
determina masa cea mai mică posibilă a obiectului ne¬ 
văzut. în cazul lui Cygnus X-l, aceasta era de şase ori 
masa soarelui, care, conform rezultatului lui Chan- 
drasekhar este prea mare pentru ca obiectul nevăzut 
să fie o pitică albă. El are, de asemenea, o masă prea 
mare pentru a fi o stea neutronică. Prin urmare, se pare 
că trebuie să fie o gaură neagră. 

Există şi alte modele care explică Cygnus X-l, care 
nu includ o gaură neagră, dar ele sînt cam forţate. O 
gaură neagră pare a fi singura explicaţie naturală a 

observaţiilor. în ciuda acestui fapt eu am făcut pariu 
cu Kip Thorne de la Institutul de Tehnologie din Ca¬ 
lifornia că, de fapt, Cygnus X-l nu conţine o gaură 
neagră! Aceasta este ca o poliţă de asigurare pentru 
mine. Am lucrat foarte mult la găurile negre şi totul 
ar fi fost o pierdere dacă ar fi reieşit că găurile negre 
nu există. Dar, în acel caz, aş avea consolarea că am 
cîştigat pariul, care mi-ar aduce un abonament pe pa¬ 
tru ani la revista Private Eye. Dacă găurile negre există, 
Kip va obţine un abonament pe un an la Penthouse. în 
1975, cînd am făcut pariul, eram 80% siguri că Cygnus 
era o gaură neagră. Acum aş spune că sîntem 95% 
siguri, dar pariul nu s-a terminat încă. 

De asemenea, avem acum dovada existenţei cîtorva 
găuri negre în sisteme ca Cygnus X-l din galaxia 
noastră şi din două galaxii învecinate numite Norii lui 
Magellan. Totuşi, numărul găurilor negre este aproape 
sigur mult mai mare; în lunga istorie a universului, 
multe stele trebuie să-şi fi ars tot combustibilul nuclear 
şi să fi suferit un colaps. Numărul găurilor negre poate 
fi mult mai mare chiar decît numărul stelelor vizibile, 
care reprezintă circa o sută de miliarde numai în galaxia 
noastră. Atracţia gravitaţională suplimentară a unui 
număr atît de mare de găuri negre ar putea explica de 
ce galaxia noastră se roteşte cu viteza pe care o are: 
masa stelelor vizibile este insuficientă pentru a explica 
aceasta. Avem, de asemenea, unele dovezi că în cen¬ 
trul galaxiei noastre există o gaură neagră mult mai 
mare, cu o masă de circa o sută de mii de ori mai mare 
decît aceea a soarelui. Stelele din galaxie care se apropie 
prea mult de această gaură neagră vor fi sfărîmate de 
diferenţa dintre forţele gravitaţionale de pe feţele 
apropiată şi îndepărtată. Rămăşiţele lor şi gazul aruncat 
de alte stele vor cădea spre gaura neagră. Ca şi în cazul 
lui Cygnus X-l, gazul se va deplasa pe o spirală spre 
interior şi se va încălzi, deşi nu aşa de mult ca în acel 
caz. El nu va ajunge destul de fierbinte pentru a emite 

raze X, dar ar putea explica sursa foarte compactă de 
unde radio şi raze infraroşii care se observă în centrul 
galactic. 

Se crede că în centrul quasarilor există găuri negre 
similare, dar şi mai mari, cu mase de sute de milioane 
de ori mai mari decît masa soarelui. Materia care cade 
într-o astfel de gaură neagră supermasivă ar reprezen¬ 
ta singura sursă de putere destul de mare pentru a 
explica enorma cantitate de energie pe care o emit aceste 
obiecte. Deplasarea în spirală a materiei în gaura nea¬ 
gră ar face ca aceasta să se rotească în aceeaşi direcţie, 
determinînd crearea unui cîmp magnetic asemănător 
cu cel al pămîntului. Particule cu energie foarte înaltă 
ar fi generate lîngă gaura neagră de materia care cade 
înăuntru. Cîmpul magnetic ar fi atît de puternic încît 
ar putea focaliza aceste particule în jeturi aruncate 
spre exterior de-a lungul axei de rotaţie a găurii negre, 
adică în direcţiile polilor săi nord şi sud. Astfel de jeturi 
sînt observate într-adevăr în mai multe galaxii şi 
quasari. 

Se poate considera, de asemenea, cazul în care ar 
putea exista găuri negre cu mase mult mai mici decît 
cea a soarelui. Aceste găuri negre nu pot fi formate 
prin colaps gravitaţional, deoarece masele lor sînt sub 
masa limită Chandrasekhar: stelele cu masa atît de 
scăzută se pot susţine singure contra forţei de gravi¬ 
taţie chiar atunci cînd şi-au epuizat combustibilul 
nuclear. Găurile negre cu masă scăzută se puteau 
forma numai dacă materia era comprimată la densităţi 
enorme de presiuni exterioare foarte mari. Aceste 
condiţii s-ar putea produce într-o bombă cu hidrogen 
foarte mare: fizicianul John Wheeler a calculat odată 
că dacă cineva ar lua toată apa grea din toate oceanele 
lumii, ar putea construi o bombă cu hidrogen care ar 
comprima materia în centru atît de mult încît s-ar crea 
o gaură neagră. (Desigur, nu ar mai rămîne nimeni să 
o observe!) O posibilitate mai practică este că astfel de 
găuri negre cu masă mică s-ar fi putut forma la pre- 

siunile şi temperaturile înalte ale universului foarte tim¬ 
puriu. Găurile negre s-ar fi format numai dacă uni¬ 
versul timpuriu nu ar fi fost neted şi uniform, deoarece 
numai o regiune mică ce era mai densă decît media 
putea fi comprimată astfel pentru a forma o gaură 
neagră. Dar noi ştim că trebuie să fi existat unele 
neregularităţi, deoarece altfel materia din univers ar 
mai fi încă şi acum distribuită perfect uniform, în loc 
de a fi grupată în stele şi galaxii. 

Faptul că neregularităţile necesare pentru expli¬ 
carea stelelor şi galaxiilor au dus sau nu la formarea 
unui număr semnificativ de găuri negre „primordiale" 
depinde evident de detalii ale condiţiilor din universul 
timpuriu. Astfel, dacă am putea determina cît de multe 
găuri negre primordiale există acum, am învăţa o mul¬ 
ţime despre etapele foarte timpurii ale universului. 
Găurile negre primordiale cu mase mai mari decît un 
miliard de tone (masa unui munte mare) ar putea fi 
detectate numai prin influenţa lor gravitaţională asupra 
celeilalte materii, vizibile, sau asupra expansiunii uni¬ 
versului. Totuşi, aşa cum vom vedea în următorul 
capitol, în realitate, găurile negre nu sînt deloc negre: 
ele strălucesc ca un corp fierbinte şi cu cît sînt mai mici 
cu atît strălucesc mai mult. Astfel, paradoxal, rezultă 
că găurile negre mai mici pot fi mai uşor detectate decît 
cele mari! 


7 

Găurile negre 
nu sînt aşa de negre 


înainte de 1970, cercetarea mea asupra relativităţii 
generalizate se concentra în principal asupra proble¬ 
mei dacă existase sau nu o singularitate Big Bang. To¬ 
tuşi, într-o seară de noiembrie a acelui an, la scurtă 
vreme după naşterea fiicei mele, Lucy, pe cînd mă 
duceam la culcare am început să mă gîndesc la găurile 
negre. Invaliditatea mea face ca această operaţie să fie 
un proces lent, astfel că aveam destul timp. în acel timp 
nu exista o definiţie precisă a punctelor din spaţiu-timp 
care se găsesc în interiorul şi în afara unei găuri negre. 
Discutasem deja cu Roger Penrose ideea de a defini o 
gaură neagră ca un set de evenimente din care nu era 
posibilă ieşirea la o distanţă mare, definiţie care acum 
este general acceptată. Ea înseamnă că limita găurii 
negre, orizontul evenimentului, este formată din traiec¬ 
toriile în spaţiu-timp ale razelor de lumină care nu mai 
pot ieşi din gaura neagră, rămînînd pentru totdeauna 
la marginea ei (fig. 7.1). Este cam ca atunci cînd fugiţi 
de poliţie şi reuşiţi să păstraţi doar un pas înaintea ei, 
dar nu puteţi scăpa definitiv! 

Deodată am realizat că traiectoriile acestor raze de 
lumină nu s-ar putea apropia niciodată una de alta. 
Dacă s-ar apropia, ele ar trebui în cele din urmă să intre 
una în alta. Ar fi ca şi cînd aţi întîlni pe cineva care 
fuge de poliţie în direcţie opusă — aţi fi prinşi amîndoi! 
(Sau, în acest caz, ar cădea într-o gaură neagră.) Dar, 
dacă aceste raze de lumină ar fi înghiţite de gaura 
neagră, atunci ele nu ar fi putut fi la limita găurii ne¬ 
gre. Astfel, traiectoriile razelor de lumină în orizontul 


120 


evenimentului trebuie să fie întotdeauna paralele sau 
divergente una faţă de alta. Un alt mod de a vedea 
aceasta este că orizontul evenimentului, limita găurii 
negre, este marginea unei umbre — umbra unui sfîrşit 
iminent. Dacă priviţi umbra făcută de o sursă aflată 
la mare distanţă, cum este soarele, veţi vedea că razele 
de lumină de la margine nu se apropie unele de altele. 

Dacă razele de lumină care formează orizontul 
evenimentului, limita găurii negre, nu se pot apropia 
niciodată una de alta, aria orizontului evenimentului 
poate rămîne aceeaşi sau se poate mări cu timpul dar 
nu se poate micşora niciodată — deoarece aceasta ar 

însemna că cel puţin unele dintre razele de lumină de 
la limită ar trebui să se apropie una de alta. De fapt, 
aria ar creşte ori de cîte ori în gaura neagră ar cădea 
materie sau radiaţie (fig. 7.2). Or, dacă două găuri 
negre s-ar ciocni şi s-ar uni formînd o singură gaură 
neagră, orizontul evenimentului găurii negre finale ar 
fi mai mare decît sau egal cu suma ariilor orizon¬ 
turilor evenimentului găurilor negre iniţiale (fig. 7.3). 
Această proprietate de a nu se micşora a ariei orizon¬ 
tului evenimentului a introdus o restricţie importantă 
asupra comportării posibile a găurilor negre. Am fost 
atît de surescitat de descoperirea mea că nu am prea 
dormit în noaptea aceea. A doua zi l-am sunat pe 
Roger Penrose. El a fost de acord cu mine. Cred, de 
fapt, că el îşi dăduse seama de această proprietate a 
ariei. Totuşi, el folosise o definiţie uşor diferită a unei 
găuri negre. El nu realizase că limitele unei găuri 
negre, conform celor două definiţii, ar fi aceleaşi şi deci 
la fel ar fi şi ariile lor, cu condiţia ca gaura neagră să 
se stabilizeze la o stare care nu se modifică în timp. 

Comportarea fără micşorare a ariei unei găuri negre 
amintea foarte mult de comportarea unei mărimi fizice 
numită entropie, care măsoară gradul de dezordine al 
unui sistem. Se ştie din experienţă că dezordinea tinde 
să crească dacă lucrurile sînt lăsate în voia lor. (Cineva 
trebuie numai să înceteze de a mai face reparaţii în 
jurul casei pentru a vedea aceasta!) Se poate crea ordine 
din dezordine (de exemplu, se poate zugrăvi casa) dar 
aceasta necesită cheltuirea unui efort sau a unei energii 
şi astfel scade cantitatea disponibilă de energie ordo¬ 
nată. 

O enunţare exactă a acestei idei este a doua lege a 
termodinamicii. Ea afirmă că entropia unui sistem 
izolat creşte întotdeauna şi că atunci cînd se unesc două 
sisteme, entropia sistemului combinat este mai mare 
decît suma entropiilor sistemelor individuale. De 
exemplu, să considerăm un sistem de molecule de 
gaz dintr-o cutie. Moleculele pot fi considerate ca mici 

bile de biliard care se ciocnesc încontinuu una de alta 
şi de pereţii cutiei. Cu cît este mai mare temperatura 
gazului, cu atît se mişcă mai repede moleculele gazului 
şi cu atît mai frecvent şi mai tare se vor ciocni cu 
pereţii cutiei, cu atît mai mare va fi presiunea exerci¬ 
tată de ele asupra pereţilor. Să presupunem că iniţial 
toate moleculele sînt limitate printr-un perete la partea 
stîngă a cutiei. Dacă apoi peretele se scoate, mole¬ 
culele vor tinde să se împrăştie şi să ocupe ambele ju¬ 
mătăţi ale cutiei. La un anumit moment ulterior ele ar 
putea, datorită întîmplării, să se găsească toate în ju¬ 
mătatea dreaptă sau înapoi în jumătatea stîngă, dar 
este mult mai probabil că vor exista numere aproxi¬ 
mativ egale în cele două jumătăţi. O astfel de stare este 

mai puţin ordonată, sau mai dezordonată decît starea 
iniţială în care toate moleculele erau într-o jumătate 
de cutie. Prin urmare, se spune că entropia gazului a 
crescut. în mod asemănător, să presupunem că se 
începe cu două cutii, una care conţine molecule de 
oxigen şi cealaltă cu molecule de azot. Dacă se unesc 
cutiile şi se elimină peretele intermediar, moleculele 
de oxigen şi de azot vor începe să se amestece. La un 
moment ulterior cea mai probabilă stare ar fi un 
amestec destul de uniform de molecule de oxigen şi 
azot în ambele cutii. Această stare ar fi mai puţin ordo¬ 
nată şi deci ar avea o entropie mai mare decît starea 
iniţială a celor două cutii separate. 

A doua lege a termodinamicii are un statut diferit 
de acela al celorlalte legi ale ştiinţei, cum este legea 
gravitaţiei a lui Newton, de exemplu, deoarece ea nu 
este valabilă întotdeauna, doar în marea majoritate a 
cazurilor. Probabilitatea ca toate moleculele de gaz 
din prima noastră cutie să se găsească într-o jumătate 
de cutie la un moment ulterior este de unu la multe 
milioane de milioane, dar acest lucru se poate întîmpla. 
Totuşi, dacă cineva are o gaură neagră în apropiere, 
pare a fi un mod mai uşor de a încălca legea a doua: 
trebuie numai să se arunce în gaura neagră materie 
cu entropie mare, cum ar fi o cutie cu gaz. Entropia 
totală a materiei din afara găurii negre ar scădea. 
Desigur, se poate încă spune că entropia totală, inclusiv 
entropia din interiorul găurii negre, nu a scăzut — dar, 
deoarece nu se poate privi în interiorul găurii negre, 
nu putem spune cît de multă entropie are materia din 
interior. Deci, ar fi bine dacă ar exista o caracteristică 
a găurii negre prin care observatorii din afara găurii 
negre să poate spune care este entropia sa, şi care ar 
creşte ori de cîte ori în gaura neagră cade materie care 
transportă entropie. Ca urmare a descoperirii descrise 
mai sus, că aria orizontului evenimentelor creşte atunci 
cînd în gaura neagră cade materie, un student în cerce¬ 
tare de la Princeton numit Jacob Bekenstein a sugerat 

că aria orizontului evenimentelor era o măsură a en¬ 
tropiei găurii negre. Atunci cînd în gaura neagră cade 
materie care transportă entropie, aria orizontului său 
va creşte, astfel că suma entropiilor materiei din afara 
găurii negre şi a ariei orizonturilor nu s-ar micşora 
niciodată. 

Această ipoteză părea să împiedice încălcarea legii 
a doua a termodinamicii în majoritatea situaţiilor. 
Totuşi, avea un defect fatal. Dacă o gaură neagră are 
entropie, atunci ea trebuie să aibă şi temperatură. Dar 
un corp cu o anumită temperatură trebuie să emită 
radiaţii cu o anumită rată. Este un lucru bine cunoscut 
că dacă cineva încălzeşte un vătrai în foc el străluceşte 
incandescent şi emite radiaţii, dar şi corpurile cu tem¬ 
peraturi mai scăzute emit radiaţii; acest lucru nu se 
observă în mod normal, deoarece cantitatea lor este 
destul de mică. Această radiaţie este necesară pentru 
a preveni încălcarea legii a doua. Astfel, găurile negre 
trebuie să emită radiaţii. Dar chiar prin definiţie, se 
presupune că găurile negre sînt obiecte care nu emit 
nimic. Prin urmare se pare că aria orizontului eveni¬ 
mentelor unei găuri negre nu poate fi privită ca en¬ 
tropia sa. In 1972 am scris o lucrare cu Brandon Carter 
şi un coleg american, Jim Bardeen, în care am arătat 
că deşi erau foarte multe asemănări între entropie şi 
aria orizontului evenimentului, există această dificul¬ 
tate aparent fatală. Trebuie să admit că am scris această 
lucrare în parte datorită faptului că eram iritat de 
Bekenstein care, simţeam, utilizase în mod greşit des¬ 
coperirea mea privind creşterea ariei orizontului eveni¬ 
mentului. Totuşi, în cele din urmă a reieşit că el era 
esenţialmente corect, deşi într-un mod la care desigur 
nu se aştepta. 

In septembrie 1973, în timp ce vizitam Moscova, 
am discutat despre găurile negre cu doi experţi sovie¬ 
tici Jakov Zeldovici şi Alexandr Starobinsky. Ei m-au 
convins că, în conformitate cu principiul de incertitu¬ 
dine din mecanica cuantică, corpurile negre rotitoare 

trebuie să creeze şi să emită particule. Am crezut argu¬ 
mentele lor din punct de vedere fizic, dar nu mi-a plă¬ 
cut modul matematic în care au calculat emisia. Prin 
urmare, am început să elaborez o tratare matematică 
mai bună, pe care am descris-o la un seminar ţinut la 
Oxford la sfîrşitul lui noiembrie 1973. In acel moment 
nu făcusem calculele pentru a afla cît de mult s-ar emite 
în realitate. Mă aşteptam să descopăr doar radiaţia 
găurilor negre rotitoare pe care Zeldovici şi Starobinsky 
o preziseseră. Totuşi, cînd am făcut calculul, am des¬ 
coperit, spre surpriza şi iritarea mea, că şi găurile ne¬ 
gre nerotitoare ar trebui aparent să creeze şi să emită 
particule cu o rată staţionară. La început am crezut că 
această emisie arăta că una din aproximaţiile pe care 
le-am utilizat nu era valabilă. Mi-era teamă că dacă 
Bekenstein află aceasta, ar putea să o utilizeze ca un 
argument suplimentar pentru a-şi susţine ideile privind 
entropia găurilor negre, care mie tot nu-mi plăcea. 
Totuşi, cu cît mă gîndeam mai mult la ea, cu atît mai 
mult părea că aproximaţiile ar trebui să fie valabile în- 
tr-adevăr. Dar ceea ce m-a convins în cele din urmă 
că emisia era reală a fost faptul că spectrul particu¬ 
lelor emise era exact acela care ar fi fost emis de un 
corp fierbinte şi că gaura neagră emitea particule cu 
exact rata corectă pentru a împiedica încălcarea legii 
a doua. De atunci calculele au fost repetate în mai multe 
forme de alte persoane. Toate confirmă că o gaură 
neagră trebuie să emită particule şi radiaţie ca şi cînd 
ar fi un corp fierbinte cu o temperatură care depinde 
numai de masa găurii negre: cu cît este masa mai ma¬ 
re, cu atît este mai scăzută temperatura. 

Cum este posibil să rezulte că o gaură neagră emite 
particule cînd noi ştim că nimic nu poate scăpa din 
orizontul evenimentului său? Teoria cuantică ne dă răs¬ 
punsul: particulele nu vin din gaura neagră, ci din spa¬ 
ţiul „gol" care se află imediat în afara orizontului 
găurii negre! Putem înţelege acest lucru în felul urmă¬ 
tor: Ceea ce noi considerăm un spaţiu „gol" nu poate 

fi complet gol deoarece aceasta ar însemna că toate cîm- 
purile, cum sînt cîmpurile gravitaţional şi electromag¬ 
netic, ar trebui să fie exact zero. Totuşi, valoarea unui 
cîmp şi rata sa de modificare în timp sînt ca poziţia şi 
viteza unei particule: principiul de incertitudine arată 
că, cu cît se cunoaşte mai precis una din aceste can¬ 
tităţi, cu atît mai puţin precis se poate cunoaşte cealaltă. 
Astfel, în spaţiul liber cîmpul nu poate fi exact zero, 
deoarece atunci el ar trebui să aibă atît o valoare pre¬ 
cisă (zero), cît şi o rată de modificare precisă (zero). în 
valoarea cîmpului trebuie să existe o valoare minimă 
a incertitudinii sau fluctuaţiei cuantice. Se pot considera 
aceste fluctuaţii ca perechi de particule de lumină sau 
gravitaţie care apar împreună în acelaşi timp, se depăr¬ 
tează şi apoi se unesc din nou şi se anihilează reciproc. 
Aceste particule sînt particule virtuale ca particulele 
care transportă forţa gravitaţională a soarelui: spre de¬ 
osebire de particulele reale, ele nu pot fi observate direct 
cu un detector de particule. Totuşi, efectele lor indi¬ 
recte, cum sînt modificări mici ale energiei orbitelor 
electronilor din atomi, se pot măsura şi concordă cu 
prezicerile teoretice cu un grad de precizie remarcabil. 
Principiul de incertitudine mai prezice că vor exista 
perechi virtuale similare de particule de materie cum 
sînt electronii şi quarcii. în acest caz însă, un membru 
al perechii va fi o particulă şi celălalt o antiparticulă 
(antiparticulele de lumină şi gravitaţie sînt aceleaşi ca 
particulele). 

Deoarece energia nu poate fi creată din nimic, unul 
din partenerii dintr-o pereche particulă/antiparticulă 
va avea energie pozitivă şi celălalt partener energie 
negativă. Cel cu energie negativă este condamnat să 
fie o particulă virtuală de viaţă scurtă, deoarece în situ¬ 
aţii normale particulele reale au întotdeauna energie 
pozitivă. Prin urmare trebuie să-şi caute partenerul şi 
să se anihileze reciproc. Totuşi, o particulă reală în apro¬ 
pierea unui corp masiv are mai puţină energie decît 
dacă s-ar afla la mare distanţă, deoarece ar fi nevoie 


127 


de energie pentru a ridica-o la distanţă împotriva atrac¬ 
ţiei gravitaţionale a corpului. In mod normal, energia 
particulei este încă pozitivă, dar cîmpul gravitaţional 
din interiorul unei găuri negre este atît de puternic încît 
chiar o particulă reală poate avea acolo energie nega¬ 
tivă. Prin urmare, este posibil, în prezenţa unei găuri 
negre, ca particula virtuală cu energie negativă să cadă 
în gaura neagră şi să devină o particulă sau antipar¬ 
ticulă reală. In acest caz ea nu mai trebuie să se ani¬ 
hileze cu partenerul său. Şi partenerul său abandonat 
poate cădea în gaura neagră. Sau, avînd energie pozi¬ 
tivă, el poate scăpa din vecinătatea găurii negre ca o 
particulă sau antiparticulă reală (fig. 7.4). Pentru un 
observator aflat la distanţă, el va părea că a fost emis 
din gaura neagră. Cu cît este mai mică gaura neagră, 
cu atît este mai scurtă distanţa pe care particula cu 
energie negativă va trebui să o parcurgă înainte de a 
deveni o particulă reală şi astfel cu atît va fi mai mare 
rata de emisie şi temperatura aparentă a găurii negre. 

Energia pozitivă a radiaţiei energetice ar fi echili¬ 
brată de o curgere a particulelor de energie negativă 
în gaura neagră. Prin ecuaţia lui Einstein E = mc 2 
(unde E este energia, m este masa şi c este viteza lu¬ 
minii), energia este proporţională cu masa. Prin urmare, 
o curgere a energiei negative în gaura neagră reduce 
masa sa. Deoarece gaura neagră pierde masă, aria ori¬ 
zontului evenimentului devine mai mică, dar această 
descreştere a entropiei găurii negre este mai mult decît 
compensată de entropia radiaţiei emise, astfel că legea 
a doua nu este încălcată niciodată. 

O gaură neagră cu masa de cîteva ori mai mare decît 
masa soarelui ar avea o temperatură de numai o zecime 
de milionime de grad peste zero absolut. Aceasta este 
mult mai mică decît temperatura radiaţiilor de micro¬ 
unde care umplu universul (circa 2,7° peste zero ab¬ 
solut), astfel că găurile negre ar emite chiar mai puţin 
decît absorb. Dacă universul este destinat să se extindă 
mereu, temperatura radiaţiilor de microunde va des- 

creşte în cele din urmă pînă la mai puţin decît aceea 
a unei găuri negre de acest fel, care va începe să piardă 
masă. Dar, chiar şi atunci, temperatura sa ar fi atît de 
scăzută încît ar trebui un milion de milioane de mili¬ 
oane de milioane de milioane de milioane de milioane 
de milioane de milioane de milioane de milioane de 
ani (1 urmat de şaizeci şi şase de zerouri) pentru a se 
evapora complet. Acesta este un timp mult mai mare 
decît vîrsta universului, care este de numai zece sau 
douăzeci de miliarde de ani (1 sau 2 urmat de zece 
zerouri). Pe de altă parte, aşa cum s-a menţionat în 
capitolul 6, puteau exista găuri negre primordiale cu 
masa mult mai mică decît dacă s-ar fi format prin 
colapsul neregularităţilor din etapele foarte timpurii 

ale universului. Astfel de găuri negre ar avea o tem¬ 
peratură mult mai mare şi ar emite radiaţie cu o rată 
mult mai mare. O gaură neagră primordială cu o masă 
iniţială de un miliard de tone ar avea un timp de viaţă 
aproximativ egal cu vîrsta universului. Găurile negre 
primordiale cu masele iniţiale mai mici decît această 
valoare ar fi deja complet evaporate, dar acelea cu mase 
puţin mai mari ar emite încă radiaţii sub formă de raze 
X şi raze gamma. Aceste raza X şi gamma sînt ca un¬ 
dele de lumină, dar cu lungimea de undă mult mai 
mică. Astfel de găuri merită cu greu calificativul de 
negre : în realitate ele sînt alb incandescent şi emit energie 
cu o rată de circa zece mii de megawaţi. 

Dacă s-ar putea valorifica puterea sa, o gaură neagră 
de acest fel ar putea acţiona zece centrale electrice 
mari. Totuşi, acest lucru ar fi dificil: gaura neagră ar 
avea masa unui munte comprimată în mai puţin de a 
milioana milionime dintr-un centimetru, dimensiunea 
nucleului unui atom! Dacă am avea o gaură neagră 
de acest fel la suprafaţa pămîntului, nu ar exista nici 
un mijloc care s-o oprească să cadă prin podea spre 
centrul pămîntului. Ea ar oscila prin pămînt înainte şi 
înapoi, pînă ce, în cele din urmă, s-ar stabiliza în cen¬ 
tru. Astfel că singurul loc unde se poate pune o ast¬ 
fel de gaură neagră în care să se poată utiliza energia 
pe care o emite ar fi pe o orbită în jurul pămîntului — 
şi singurul mod în care poate fi pusă pe orbită în jurul 
pămîntului ar fi prin remorcarea unei mase mari în 
faţa sa, ca un morcov în faţa unui măgar. Aceasta nu 
sună ca o propunere foarte practică, cel puţin nu în 
viitorul apropiat. 

Dar, chiar dacă nu putem valorifica emisia acestor 
găuri negre primordiale, care sînt şansele noastre de 
a le observa? Putem căuta razele gamma pe care le emit 
găurile negre primordiale în majoritatea vieţii lor. Deşi 
radiaţia celor mai multe ar fi foarte slabă deoarece ele 
sînt foarte îndepărtate, totalul radiaţiilor lor ar putea 
fi detectabil. într-adevăr, observăm un astfel de fond 

de raze gamma: figura 7.5 arată modul în care inten¬ 
sitatea observată diferă la diferite frecvenţe (numărul 
de unde pe secundă). Totuşi, acest fond ar fi putut să 
fie generat, şi probabil a fost, de alte procese decît 
găurile negre primordiale. Linia întreruptă din figura 
7.5 arată modul în care ar varia intensitatea cu frecvenţa 
pentru razele gamma emise de găurile negre primor¬ 
diale, dacă ar fi în medie 300 pe an-lumină cub. Această 
limită înseamnă că găurile negre primordiale ar fi 
putut forma cel mult o milionime din materia din 
univers. 

Găurile negre primordiale fiind atît de puţine, ar 
părea puţin probabil să existe una destul de aproape 
de noi pentru a o observa ca sursă individuală de raze 
gamma. Dar, deoarece gravitaţia ar atrage găurile ne¬ 
gre primordiale spre orice materie, ele trebuie să fie 
mult mai multe în şi în jurul galaxiilor. Astfel, deşi 
fondul de raze gamma ne spune că nu pot exista în 
medie mai mult de 300 de găuri negre primordiale pe 
an-lumină cub, nu ne spune nimic despre cît de multe 
pot fi în galaxia noastră. Dacă ar fi, să spunem, de un 
milion de ori mai multe decît cifra de mai sus, atunci 
gaura neagră cea mai apropiată de noi ar fi probabil 
la o distanţă de circa un miliard de kilometri, sau cam 
tot atît de departe ca şi Pluto, cea mai îndepărtată pla¬ 
netă cunoscută. Şi la această distanţă ar fi foarte dificil 
să se detecteze emisia constantă a unei găuri negre, 
chiar dacă ar fi de zece mii de megawaţi. Pentru a ob¬ 
serva o gaură neagră primordială ar trebui să se detec¬ 
teze cîteva cuante de raze gamma care vin din aceeaşi 
direcţie, într-un interval de timp rezonabil, de exemplu, 
o săptămînă. Altfel, ele pot reprezenta pur şi simplu 
o parte din fond. Dar principiul cuantic al lui Planck 
ne spune că fiecare cuantă de raze gamma are o energie 
foarte înaltă, astfel că pentru a radia chiar zece mii de 
megawaţi nu sînt necesare multe cuante. Şi pentru a 
observa aceste cîteva cuante ce vin de la o distanţă ca 

ENERGIA FOTONULUI (MeV) 


Figura 7.5 


aceea la care se găseşte Pluto, ar fi necesar un detector 
de raze gamma mai mare decît oricare detector con¬ 
struit pînă acum. în plus, detectorul ar trebui să fie în 
spaţiu, deoarece razele gamma nu pot străbate atmo¬ 
sfera. 

Desigur, dacă o gaură neagră aflată la distanţa la 
care se găseşte Pluto ar ajunge la sfîrşitul vieţii sale şi 
ar exploda, emisia exploziei finale ar fi uşor de detectat. 
Dar, dacă gaura neagră emite de zece sau douăzeci de 
miliarde de ani, şansa de a ajunge la un sfîrşit în urmă¬ 
torii cîţiva ani, în loc de cîteva milioane de ani în tre¬ 
cut sau în viitor, este într-adevăr foarte mică! Astfel, 


132 



pentru a avea o şansă rezonabilă de a vedea o explozie 
înainte ca fondurile pentru cercetare să se termine, ar 
trebui să se găsească o cale de detectare a exploziei 
aflate în interiorul unei distanţe de un an lumină şi 
încă ar exista problema unui mare detector de raze 
gamma pentru a observa cele cîteva cuante de raze 
gamma provenite din explozie. In acest caz însă, nu 
ar fi necesar să se determine că toate cuantele vin din 
aceeaşi direcţie: ar fi destul să se observe că ele au sosit 
toate într-un interval de timp, pentru a avea destulă 
încredere că ele provin din aceeaşi explozie. 

Un detector de raze gamma capabil să depisteze 
găurile negre primordiale este întreaga atmosferă a 
pămîntului. (In orice caz, noi nu putem construi un 
detector mai mare!) Atunci cînd o cuantă de raze 
gamma cu energie înaltă loveşte atomii atmosferei 
noastre, ea creează perechi de electroni şi pozitroni 
(antielectroni). Cînd aceştia lovesc alţi atomi ei creează 
la rîndul lor mai multe perechi de electroni şi pozitroni, 
astfel că se obţine aşa-numita cascadă de electroni. 
Rezultatul este o formă de lumină numită radiaţia 
Cerenkov. Prin urmare, se pot detecta impulsurile de 
raze gamma căutînd scînteieri de lumină pe cerul 
nopţii. Desigur, există şi alte fenomene care pot pro¬ 
duce scînteieri pe cer, cum sînt fulgerele şi reflexiile 
luminii solare pe sateliţi şi resturi de sateliţi în mişcare 
pe orbită. Impulsurile de raze gamma se pot deosebi 
de aceste efecte observînd scînteierile simultan din 
două locuri îndepărtate unul de celălalt. O astfel de 
cercetare a fost efectuată în Arizona de doi oameni de 
ştiinţă din Dublin, Neil Porter şi Trevor Weekes, folo¬ 
sind telescoape. Ei au găsit mai multe scînteieri, dar 
nici una care să poată fi atribuită sigur impulsurilor 
de raze gamma provenite de la găurile negre primor¬ 
diale. 

Chiar dacă rezultatele căutării găurilor negre pri¬ 
mordiale sînt negative, ele ne dau, totuşi, informaţii 
importante despre etapele foarte timpurii ale univer- 


133 


sului. Dacă universul timpuriu era haotic sau neregu¬ 
lat, sau dacă presiunea materiei era scăzută, ar fi fost 
de aşteptat să se producă mai multe găuri negre pri¬ 
mordiale decît limita stabilită deja de observaţiile 
noastre asupra fondului de raze gamma. Numai dacă 
universul timpuriu era foarte omogen şi izotrop, cu o 
presiune înaltă, se poate explica absenţa unui număr 
mai mare de găuri negre primordiale observate. 


* * * 

Ideea radiaţiilor ce provin de la găurile negre a fost 
primul exemplu de prezicere care depinde în mod 
esenţial de ambele mari teorii ale acestui secol, relativi¬ 
tatea generalizată şi mecanica cuantică. Iniţial, ea a 
stîrnit multe opoziţii deoarece deranja punctul de 
vedere existent: „Cum poate o gaură neagră să emită 
ceva?" Atunci cînd am anunţat prima oară rezultatele 
calculelor mele la o conferinţă la Laboratorul Rut- 
herford-Appleton de lîngă Oxford, am fost întîmpinat 
cu neîncredere. La sfîrşitul comunicării mele preşedin¬ 
tele şedinţei, John G. Taylor de la Kings College, Lon¬ 
dra, a pretins că totul era o prostie. El a scris chiar o 
lucrare pe această temă. Totuşi, în cele din urmă majori¬ 
tatea oamenilor, inclusiv John Taylor au ajuns la con¬ 
cluzia că găurile negre trebuie să radieze ca şi corpurile 
fierbinţi dacă ideile noastre privind relativitatea gene¬ 
ralizată şi mecanica cuantică sînt corecte. Astfel, chiar 
dacă nu am reuşit să găsim o gaură neagră primordia¬ 
lă, există un acord destul de general că dacă am fi reuşit, 
ea ar fi trebuit să emită o mulţime de raze gamma şi 
raze X. 

Existenţa radiaţiei găurilor negre pare să însemne 
că colapsul gravitaţional nu este atît de final şi irever¬ 
sibil cum am crezut odată. Dacă un astronaut cade 
într-o gaură neagră, masa acesteia va creşte, dar în cele 
din urmă energia echivalentă masei suplimentare va 
fi returnată universului sub formă de radiaţii. Astfel, 
într-un sens, astronautul va fi „reciclat". Ar fi totuşi 

un mod nesatisfăcător de imortalitate, deoarece orice 
noţiune personală despre timp va ajunge la sfîrşit a- 
tunci cînd astronautul este distrus în interiorul găurii 
negre! Chiar şi tipurile de particule care ar fi emise în 
cele din urmă de gaura neagră ar fi în general diferite 
de acelea care formau astronautul: singura caracteris¬ 
tică a astronautului care ar supravieţui ar fi masa sau 
energia sa. 

Aproximaţiile pe care le-am folosit pentru obţinerea 
emisiei găurilor negre ar trebui să acţioneze bine atunci 
cînd gaura neagră are o masă mai mare decît o fracţiune 
dintr-un gram. Totuşi, ele vor da greş la sfîrşitul vieţii 
găurii negre cînd masa sa devine foarte mică. Rezultatul 
cel mai probabil pare a fi că gaura neagră pur şi simplu 
va dispărea, cel puţin din regiunea noastră a univer¬ 
sului, luînd cu ea astronautul şi orice singularitate 
care ar putea fi în ea, dacă într-adevăr există una. 
Aceasta a fost prima indicaţie că mecanica cuantică poa¬ 
te elimina singularităţile prezise de relativitatea gene¬ 
ralizată. Totuşi, metodele pe care eu şi alţii le-am 
utilizat în 1974 nu au putut să răspundă întrebărilor 
cum este aceea dacă singularităţile s-ar produce în 
gravitaţia cuantică. Prin urmare, din 1975 am început 
să elaborez o abordare mai puternică a gravitaţiei 
cuantice bazată pe ideea lui Richard Feynman a sumei 
istoriilor. Răspunsurile pe care această abordare le su¬ 
gerează pentru originea şi soarta universului şi ele¬ 
mentelor sale, cum sînt astronauţii, vor fi prezentate 
în următoarele două capitole. Vom vedea că, deşi prin¬ 
cipiul de incertitudine introduce limitări asupra pre¬ 
ciziei tuturor prezicerilor noastre, el poate elimina, în 
acelaşi timp, lipsa fundamentală de predictibilitate 
care se produce la o singularitate a spaţiu-timpului. 

8 

Originea şi soarta universului 


Teoria generală a relativităţii a lui Einstein prezicea 
că spaţiu-timpul a început la singularitatea Big Bang 
şi ar ajunge la sfîrşit la singularitatea Big Crunch* 
(dacă întreg universul ar suferi din nou un colaps) sau 
la o singularitate în interiorul unei găuri negre (dacă 
o regiune locală, cum este o stea, ar suferi un colaps). 
Orice materie care ar cădea în gaură ar fi distrusă la 
singularitate, iar în afară ar continua să se simtă doar 
efectul gravitaţional al masei sale. Pe de altă parte, 
atunci cînd sînt luate în considerare efectele cuantice, 
părea că masa sau energia materiei s-ar reîntoarce în 
cele din urmă la restul universului şi că gaura neagră, 
împreună cu singularitatea din interiorul său s-ar 
evapora şi, în final, ar dispărea. Ar putea avea mecanica 
cuantică un efect tot atît de dramatic asupra singu¬ 
larităţilor Big Bang şi Big Crunch? Ce se întîmplă în 
realitate în etapele foarte timpurii sau tîrzii ale uni¬ 
versului, cînd cîmpurile gravitaţionale sînt atît de pu¬ 
ternice încît efectele cuantice nu pot fi ignorate? Are 
universul, de fapt, un început sau un sfîrşit? Şi dacă 
da, cum arată ele? 

Prin anii 1970 studiam în principal găurile negre, 
dar în 1981 interesul meu în ceea ce priveşte originea 
şi soarta universului s-a redeşteptat cînd am ascultat 
o conferinţă asupra cosmologiei, organizată de iezuiţi 
la Vatican. Biserica Catolică a făcut o mare greşeală cu 
Galilei cînd a încercat să supună legii o problemă de 


* Marea Implozie (ni.). 

ştiinţă, declarînd că soarele se mişcă în jurul pămîn- 
tului. Acum, după mai multe secole, ea a hotărît să 
invite mai mulţi experţi cu care să se consulte în proble¬ 
me de cosmologie. La sfîrşitul conferinţei participanţii 
au avut o audienţă la Papă. El ne-a spus că era bine 
să se studieze evoluţia universului după Big Bang, dar 
nu ar trebui să facem cercetări în ceea ce priveşte Big 
Bang-ul însuşi deoarece acela a fost momentul Creaţiei 
şi deci lucrul Domnului. Am fost bucuros atunci că el 
nu cunoştea subiectul comunicării pe care tocmai o 
ţinusem la conferinţă — posibilitatea ca spaţiu-timpul 
să fie finit dar să nu aibă limite, ceea ce înseamnă că 
el nu a avut un început, un moment al Creaţiei. Nu 
doream să am soarta lui Galilei, cu care împărtăşesc 
un sentiment de solidaritate, în parte datorită coinci¬ 
denţei de a mă fi născut la exact 300 de ani după 
moartea sa! 

Pentru a explica ideile pe care eu şi alţii le aveam 
despre modul în care mecanica cuantică poate afecta 
originea şi soarta universului, este necesar mai întîi să 
fie înţeleasă istoria general acceptată a universului, con¬ 
form cu ceea ce se cunoaşte sub numele de „modelul 
Big Bang fierbinte". Aceasta presupune că universul 
este descris înapoi pînă la Big Bang de un model Fried- 
mann. Conform acestor modele, atunci cînd universul 
se extinde, materia sau radiaţia din el se răcesc. (Atunci 
cînd universul îşi dublează mărimea, temperatura sa 
scade la jumătate.) Deoarece temperatura este o măsură 
a energiei (sau vitezei) medii a particulelor, această 
răcire a universului ar avea un efect important asupra 
materiei din el. La temperaturi foarte înalte, particulele 
s-ar mişca atît de repede încît ele ar putea scăpa de 
orice atracţie dintre ele datorată forţelor nucleare sau 
electromagnetice, dar atunci cînd se răcesc ar fi de 
aşteptat ca particulele care se atrag reciproc să înceapă 
să se grupeze. Mai mult, chiar şi tipurile de particule 
care există în univers ar depinde de temperatură. La 
temperaturi destul de înalte, particulele au o energie 

atît de mare încît ori de cîte ori se ciocnesc s-ar produ¬ 
ce multe perechi particulă/antiparticulă diferite — şi 
deşi unele din aceste particule s-ar anihila prin cioc¬ 
nirea cu antiparticule, ele s-ar produce mai repede 
decît s-ar putea anihila. Totuşi, la temperaturi mai 
joase, cînd particulele care se ciocnesc au mai puţină 
energie, perechile particulă/antiparticulă s-ar produce 
mai lent — şi anihilarea ar deveni mai rapidă decît pro¬ 
ducerea. 

Chiar la Big Bang, se crede că universul avea dimen¬ 
siunea zero şi astfel era infinit de fierbinte. Dar pe mă¬ 
sură ce universul se extindea, temperatura radiaţiei 
scădea. O secundă după Big Bang, ea ar fi scăzut la 
circa zece miliarde de grade. Aceasta este de circa o 
mie de ori mai mare decît temperatura din centrul 
soarelui, dar temperaturi atît de înalte se ating în 
exploziile bombelor H. In acest moment universul ar 
fi conţinut în majoritate fotoni, electroni şi neutrini (par¬ 
ticule extrem de uşoare care sînt afectate numai de 
interacţiile slabe şi de gravitaţie) şi antiparticulele lor, 
împreună cu protoni şi neutroni. Cînd universul con¬ 
tinua să se extindă şi temperatura continua să scadă, 
rata cu care perechile electron/antielectron erau pro¬ 
duse în ciocniri ar fi scăzut sub rata la care erau distruşi 
prin anihilare. Astfel, majoritatea electronilor şi anti- 
electronilor s-ar fi anihilat reciproc producînd mai 
mulţi fotoni, rămînînd doar cîţiva electroni. Totuşi, neu- 
trinii şi antineutrinii nu s-ar fi anihilat reciproc, deoa¬ 
rece aceste particule interacţionează foarte slab între 
ele şi cu alte particule. Astfel, ele pot exista şi astăzi. 
Dacă am putea să le observăm, aceasta ar reprezenta 
imaginea unei etape timpurii foarte fierbinţi a uni¬ 
versului. Din nefericire, astăzi energiile lor ar fi prea 
scăzute pentru ca să le putem observa direct. Totuşi, 
dacă neutrinii nu sînt lipsiţi de masă, ei au o masă pro¬ 
prie mică; aşa cum a sugerat un experiment rusesc 
neconfirmat, realizat în 1981, am putea să-i detectăm 
indirect: ei ar putea fi o formă de „materie neagră". 

ca aceea menţionată mai înainte, cu o atracţie gravi¬ 
taţională suficientă pentru a opri expansiunea uni¬ 
versului şi a determina colapsul său. 

La circa o sută de secunde după Big Bang, tempera¬ 
tura ar fi scăzut la un miliard de grade, temperatura 
din interiorul celor mai fierbinţi stele. La această tem¬ 
peratură protonii şi neutronii nu ar mai avea energie 
suficientă pentru a scăpa de atracţia interacţiei nucleare 
tari şi ar fi început să se combine producînd nucleele 
atomului de deuteriu (hidrogenul greu), care conţine 
un proton şi un neutron. Nucleele de deuteriu s-au 
combinat apoi cu mai mulţi protoni şi neutroni for- 
mînd nucleele de heliu, care conţin doi protoni şi doi 
neutroni, precum şi cantităţi mici din două elemente 
mai grele, litiu şi beriliu. Se poate calcula că în mode¬ 
lul Big Bang fierbinte circa un sfert din protoni şi neu¬ 
troni ar fi fost convertiţi în nuclee de heliu, împreună 
cu o cantitate mică de hidrogen greu şi alte elemente. 
Neutronii rămaşi s-ar fi dezintegrat în protoni, care sînt 
nucleele atomilor de hidrogen obişnuit. 

Această imagine a unei etape timpurii fierbinţi a 
universului a fost lansată pentru prima oară de sa¬ 
vantul George Gamow într-o celebră lucrare scrisă în 
1948 cu un student al său, Ralph Alpher. Gamow avea 
simţul umorului — el l-a convins pe savantul Hans 
Bethe să-şi adauge numele la lucrare pentru ca lista 
de autori „Alpher, Bethe, Gamow" să semene cu 
primele litere din alfabetul grec alpha, beta, gamma, 
care erau foarte potrivite pentru o lucrare privind 
începutul universului! In această lucrare, ei au făcut 
o prezicere remarcabilă că radiaţia (în formă de fotoni) 
din etapele timpurii foarte fierbinţi ale universului ar 
trebui să existe şi astăzi, dar avînd temperatura redusă 
la numai cîteva grade peste zero absolut (-273°C). 
Această radiaţie a fost descoperită de Penzias şi Wilson 
în 1965. In timpul în care Alpher, Bethe şi Gamow îşi 
scriau lucrarea, nu se ştiau prea multe despre reacţiile 
nucleare ale protonilor şi neutronilor. Prezicerile făcute 
pentru proporţiile diferitelor elemente din universul 

timpuriu au fost deci destul de inexacte, dar aceste cal¬ 
cule au fost repetate în lumina unei cunoaşteri mai bune 
şi acum concordă foarte bine cu ceea ce observăm. In 
plus, este foarte greu să explicăm altfel de ce trebuie 
să fie atît de mult heliu în univers. Prin urmare, avem 
destulă încredere că aceasta este imaginea corectă, cel 
puţin mergînd înapoi pînă la circa o secundă după Big 
Bang. 

în timp de cîteva ore de la Big Bang, producerea 
heliului şi a altor elemente s-ar fi oprit. Şi după aceea, 
în următorul milion de ani universul ar fi continuat 
să se extindă, fără a se întîmpla prea multe. în cele din 
urmă, o dată ce temperatura a scăzut la cîteva mii de 
grade şi electronii şi nucleele nu mai aveau suficientă 
energie pentru a depăşi atracţia electromagnetică dintre 
ele, ei ar fi început să se combine formînd atomii. 
Universul ca un întreg ar fi continuat să se extindă şi 
să se răcească, dar, în regiuni care erau puţin mai 
dense decît media, expansiunea ar fi fost încetinită de 
atracţia gravitaţională suplimentară. Aceasta ar opri 
în cele din urmă expansiunea în unele regiuni şi le-ar 
determina să producă din nou colapsul. în timp ce se 
producea colapsul lor, atracţia gravitaţională a materiei 
din afara acestor regiuni le poate face să înceapă să se 
rotească uşor. Pe măsură ce regiunea colapsului devine 
mai mică, ea s-ar roti mai repede — aşa cum patina¬ 
torii care se rotesc pe gheaţă, se rotesc mai repede dacă 
îşi ţin braţele strînse. în final, cînd regiunea a devenit 
destul de mică, ea s-ar roti destul de repede pentru a 
echilibra atracţia gravitaţională şi astfel s-au născut 
galaxiile rotitoare, în formă de disc. Alte regiuni, care 
nu au început să se rotească, ar deveni obiecte de 
formă ovală, numite galaxii eliptice. în acestea, colapsul 
s-ar opri deoarece părţile individuale ale galaxiei s-ar 
roti pe orbită stabil în jurul centrului său, dar galaxia 
nu ar avea o rotaţie globală. 

Pe măsură ce trece timpul, gazul de hidrogen şi 
heliu din galaxii s-ar rupe în nori mai mici care ar suferi 
un colaps sub propria lor gravitaţie. Cînd aceştia se 

contractă şi atomii din interior se ciocnesc unii cu alţii, 
temperatura gazului ar creşte, pînă ce, în final, el ar 
deveni destul de fierbinte pentru a începe reacţiile de 
fuziune nucleară. Acestea convertesc hidrogenul în 
mai mult heliu şi căldura degajată determină creşterea 
presiunii şi astfel oprirea contracţiei ulterioare a norilor. 
Ele rămîn stabile în această stare un timp îndelungat 
ca stele asemănătoare soarelui nostru, care transformă 
hidrogenul în heliu şi radiază energia rezultantă sub 
formă de căldură şi lumină. Stelele mai masive ar 
trebui să fie mai fierbinţi pentru a echilibra atracţia lor 
gravitaţională mai puternică, determinînd producerea 
atît de rapidă a reacţiilor nucleare de fuziune încît ele 
şi-ar epuiza hidrogenul doar într-o sută de milioane 
de ani. Atunci ele s-ar contracta uşor, pe măsură ce 
continuă să se încălzească, ar începe să transforme 
heliul în elemente mai grele cum sînt carbonul sau oxi¬ 
genul. Aceasta însă nu ar elibera prea multă energie, 
astfel că s-ar produce o criză, aşa cum s-a arătat în capi¬ 
tolul despre găurile negre. Ce se întîmplă apoi nu este 
complet clar, dar se pare că regiunile centrale ale stelei 
ar suferi un colaps spre o stare foarte densă, cum este 
o stea neutronică sau o gaură neagră. Regiunile exte¬ 
rioare ale stelei pot izbucni uneori într-o explozie teri¬ 
bilă numită supernova, care ar lumina toate celelalte 
stele din galaxia sa. Unele din elementele mai grele 
produse spre sfîrşitul vieţii stelei ar fi azvîrlite înapoi 
în gazul din galaxie şi ar reprezenta o parte din materia¬ 
lul brut pentru următoarea generaţie de stele. Propriul 
nostru soare conţine circa doi la sută din aceste ele¬ 
mente mai grele, deoarece el este o stea din generaţia 
a doua sau a treia, formată acum circa cinci miliarde 
de ani dintr-un nor rotitor de gaz care conţinea res¬ 
turile unor supernove anterioare. Majoritatea gazului 
din nor a format soarele sau a fost aruncat în afară, 
dar o cantitate mică de elemente grele s-au grupat şi 
au format corpurile care acum se mişcă pe orbite în 
jurul soarelui, planete aşa cum este pămîntul. 


141 


Pămîntul a fost la început foarte fierbinte şi fără at¬ 
mosferă. In decursul timpului el s-a răcit şi a căpătat 
o atmosferă din emisia de gaze a rocilor. în această 
atmosferă timpurie nu am fi putut supravieţui. Ea nu 
conţinea oxigen, ci o mulţime de alte gaze otrăvitoare 
pentru noi, cum sînt hidrogenul sulfurat (gazul care 
dă ouălor stricate mirosul lor). Există însă alte forme 
primitive de viaţă care se pot dezvolta în aceste condiţii. 
Se crede că ele s-au dezvoltat în oceane, posibil ca 
rezultat al combinărilor întîmplătoare de atomi formînd 
structuri mari, numite macromolecule, care erau capa¬ 
bile să asambleze alţi atomi din ocean în structuri ase¬ 
mănătoare. Astfel, ele s-ar fi reprodus şi multiplicat, 
în unele cazuri existau erori la reproducere. Majoritatea 
acestor erori erau astfel încît noile macromolecule nu 
se puteau reproduce şi în cele din urmă se distrugeau. 
Totuşi, cîteva erori ar fi produs macromolecule care 
erau chiar mai bune reproducătoare. Ele aveau deci 
un avantaj şi au încercat să înlocuiască macromoleculele 
iniţiale. în acest fel a început un proces de evoluţie care 
a dus la dezvoltarea unor organisme auto-reproducă- 
toare din ce în ce mai complicate. Primele forme primi¬ 
tive de viaţă consumau diferite materiale, inclusiv 
hidrogen sulfurat, şi eliberau oxigen. Acest fapt a mo¬ 
dificat treptat atmosfera la compoziţia pe care o are 
astăzi şi a permis dezvoltarea unor forme de viaţă mai 
evoluate cum sînt peştii, reptilele, mamiferele şi, în cele 
din urmă, rasa umană. 

Această imagine a universului care a început foarte 
fierbinte şi s-a răcit pe măsură ce s-a extins este în con¬ 
cordanţă cu toate dovezile experimentale pe care le 
avem astăzi. Cu toate acestea, ea lasă fără răspuns mai 
multe întrebări importante: 

1) De ce a fost universul timpuriu aşa de fierbinte? 

2) De ce este universul atît de omogen la scară mare? 

De ce arată la fel în toate punctele din spaţiu şi în 

toate direcţiile? în special, de ce temperatura radi- 

aţiei de fond de microunde este aproape aceeaşi cînd 
privim în direcţii diferite? Intr-un fel este ca atunci 
cînd pui o întrebare la examen mai multor stu¬ 
denţi. Dacă toţi dau exact acelaşi răspuns, poţi fi 
sigur că au comunicat între ei. Şi totuşi, în mode¬ 
lul descris mai sus, lumina nu ar fi avut timp de 
la Big Bang să ajungă de la o regiune îndepărtată 
la alta, chiar dacă regiunile erau apropiate în uni¬ 
versul timpuriu. Conform teoriei relativităţii, dacă 
lumina nu poate ajunge de la o regiune la alta, nici 
o altă informaţie nu poate. Astfel, nu ar fi existat 
nici un mod în care diferite regiuni din universul 
timpuriu ar fi putut ajunge să aibă aceeaşi tem¬ 
peratură, în afară de cazul cînd pentru un motiv 
necunoscut s-a întîmplat ca ele să pornească de la 
aceeaşi temperatură. 

3) De ce a început universul cu o rată de expansiune 
atît de apropiată de cea critică, ce separă modelele 
care suferă un nou colaps de acelea în care continuă 
să se extindă pentru totdeauna, astfel că acum, 
zece miliarde de ani mai tîrziu, el tot se mai extinde 
cu o rată apropiată de cea critică? Dacă rata de ex¬ 
pansiune la o secundă după Big Bang ar fi fost mai 
mică cu o parte dintr-o sută de miliarde de mili¬ 
oane, universul ar fi suferit un nou colaps înainte 
de a fi ajuns la dimensiunea actuală. 

4) In ciuda faptului că universul este atît de omogen 
şi izotrop la scară mare, el conţine neregularităţi 
cum sînt stelele şi galaxiile. Se crede că acestea 
s-au dezvoltat din mici diferenţe ale densităţii uni¬ 
versului timpuriu de la o regiune la alta. Care a fost 
originea acestor fluctuaţii ale densităţii? 

Teoria generală a relativităţii nu poate explica sin¬ 
gură aceste caracteristici sau răspunde la aceste între¬ 
bări datorită prezicerii sale că universul a început cu 
o densitate infinită la singularitatea Big Bang-ului. La 
singularitate, relativitatea generalizată şi toate celelalte 
legi ale fizicii încetează să mai funcţioneze: nu se poate 


143 


prezice ce va rezulta din singularitate. Aşa cum s-a 
explicat ulterior aceasta înseamnă că Big Bang-ul şi 
toate evenimentele dinaintea lui pot fi eliminate din 
teorie, deoarece ele nu pot avea vreun efect asupra ceea 
ce observăm noi. Spaţiu-timpul ar avea o limită — un 
început la Big Bang. 

Se pare că ştiinţa nu a descoperit un set de legi care, 
în limitele determinate de principiul de incertitudine, 
ne spun cum se va dezvolta universul în timp, dacă 
ştim starea sa la un moment dat. Poate că aceste legi 
au fost iniţial decretate de Dumnezeu, dar rezultă că 
de atunci el a lăsat universul să evolueze conform 
acestora şi nu intervine. Dar cum a ales el starea sau 
configuraţia iniţială a universului? Care erau „condiţiile 
la limită" la începutul timpului? 

Un răspuns posibil este de a spune că Dumnezeu 
a ales configuraţia iniţială a universului din motive pe 
care noi nu putem spera să le înţelegem. Aceasta, 
desigur, ar fi fost în puterea unei fiinţe atotputernice, 
dar dacă ea ar fi creat universul într-un mod atît de 
neînţeles, de ce a ales să-l lase să evolueze conform 
unor legi pe care le-am putea înţelege? întreaga istorie 
a ştiinţei a constat în înţelegerea treptată a faptului că 
evenimentele nu se produc arbitrar, ci reflectă o anu¬ 
mită ordine fundamentală, care poate fi sau nu de inspi¬ 
raţie divină. Ar fi natural să se presupună că această 
ordine ar trebui să se aplice nu numai legilor, dar şi 
condiţiilor la limită ale spaţiu-timpului care specifică 
starea iniţială a universului. Poate exista un mare 
număr de modele ale universului cu diferite condiţii 
iniţiale care toate respectă legile. Ar trebui să existe 
un principiu care să aleagă o stare iniţială şi deci un 
model care să reprezinte universul nostru. 

O astfel de posibilitate o reprezintă aşa-numitele 
condiţii la limită haotice. Acestea presupun implicit 
că universul este spaţial infinit sau că există infinit de 
multe universuri. în condiţiile la limită haotice, proba¬ 
bilitatea de a găsi o anumită regiune a spaţiului într-o 

configuraţie dată imediat după Big Bang este aceeaşi, 
într-un fel, cu probabilitatea de a o găsi în oricare altă 
configuraţie: starea iniţială a universului este aleasă 
pur şi simplu întîmplător. Aceasta ar însemna că uni¬ 
versul timpuriu a fost probabil foarte haotic, neregu¬ 
lat, deoarece există mult mai multe configuraţii haotice 
şi dezordonate ale universului decît cele omogene şi 
ordonate. (Dacă fiecare configuraţie are probabilitate 
egală, este probabil că universul a început într-o stare 
haotică şi dezordonată, pur şi simplu deoarece există 
mult mai multe dintre acestea.) Este greu de văzut cum 
au putut da naştere aceste condiţii iniţiale haotice unui 
univers atît de omogen şi regulat la scară mare cum 
este al nostru astăzi. Ar fi fost de aşteptat ca fluctua¬ 
ţiile de densitate într-un model de acest fel să conducă 
la formarea mult mai multor găuri negre primordiale 
decît limita superioară care a fost determinată prin 
observaţiile asupra fondului de raze gamma. 

Dacă universul este într-adevăr infinit în spaţiu, sau 
dacă există infinit de multe universuri, ar exista pro¬ 
babil unele regiuni mari undeva, care au început în 
mod omogen şi uniform. Este cam ca bine cunoscuta 
ceată de maimuţe care lovesc clapele unor maşini de 
scris — majoritatea celor scrise nu ar însemna nimic, 
dar foarte rar, pur şi simplu din întîmplare, vor scrie 
unul dintre sonetele lui Shakespeare. Similar, în cazul 
universului, s-ar putea întîmpla ca noi să trăim într-o 
regiune care din întîmplare este omogenă şi izotropă? 
La prima vedere acest lucru ar fi foarte puţin probabil 
deoarece numărul unor astfel de regiuni netede ar fi 
cu mult depăşit de cel al regiunilor haotice şi neregu¬ 
late. Totuşi, să presupunem că numai în regiunile omo¬ 
gene se formau galaxii şi stele şi erau condiţii propice 
pentru dezvoltarea unor organisme complicate auto- 
reproducătoare ca ale noastre, care erau capabile să 
pună întrebarea: De ce este universul atît de omogen? 

Acesta este un exemplu de aplicare a ceea ce se numeşte 
principiul antropic, care poate fi parafrazat astfel: 
„Vedem universul aşa cum este deoarece existăm/' 

Există două versiuni ale principiului antropic, slab 
şi tare. Principiul antropic slab afirmă că într-un univers 
care este mare sau infinit în spaţiu şi/sau timp, con¬ 
diţiile necesare pentru dezvoltarea vieţii inteligente s-ar 
întîlni numai în anumite regiuni limitate în spaţiu şi 
timp. Fiinţele inteligente din aceste regiuni nu ar trebui 
deci să fie surprinse dacă ar observa că poziţia lor în 
univers satisface condiţiile necesare pentru existenţa 
lor. Este cam ca o persoană bogată care trăieşte într-o 
vecinătate prosperă fără să vadă sărăcia. 

Un exemplu de utilizare a principiului antropic 
slab este de a „explica" de ce s-a produs Big Bang-ul 
acum circa zece miliarde de ani — pentru că atît este 
necesar fiinţelor inteligente să evolueze. Aşa cum s-a 
explicat mai sus, a trebuit să se formeze mai întîi o 
generaţie timpurie de stele. Aceste stele au transformat 
o parte din hidrogenul şi heliul iniţial în elemente 
cum sînt carbonul şi oxigenul, din care sîntem făcuţi. 
Apoi stelele au explodat formînd supernove şi resturile 
lor au format alte stele şi planete, printre care acelea 
din Sistemul nostru Solar, care are vîrsta de circa cinci 
miliarde de ani. Primele unul sau două miliarde de 
ani din existenţa pămîntului au fost prea fierbinţi 
pentru ca să se poată dezvolta ceva complicat. Restul 
de trei miliarde de ani au fost consumaţi de lentul 
proces al evoluţiei biologice, care a condus de la orga¬ 
nismele cele mai simple la fiinţe capabile să măsoare 
timpul înapoi pînă la Big Bang. 

Puţine persoane ar contrazice valabilitatea sau utili¬ 
tatea principiului antropic slab. Unii însă merg mult 
mai departe şi propun o versiune tare a principiului. 
Conform acestei teorii există multe universuri diferite 
sau multe regiuni diferite ale unui singur univers, 
fiecare cu propria configuraţie iniţială şi, poate, cu 
propriul set de legi ale ştiinţei. în majoritatea acestor 

universuri, condiţiile nu ar fi corespunzătoare pentru 
dezvoltarea organismelor complicate; numai în puţine 
universuri care sînt ca al nostru s-ar dezvolta fiinţe 
inteligente şi ar pune întrebarea: „De ce este universul 
aşa cum îl vedem?" Atunci răspunsul este simplu: 
Dacă ar fi fost altfel, noi nu am fi fost aici! 

Legile ştiinţei, aşa cum le cunoaştem în prezent, 
conţin multe numere fundamentale, cum sînt mărimea 
sarcinii electrice a electronului şi raportul dintre masele 
protonului şi electronului. Nu putem, cel puţin în pre¬ 
zent, să prezicem din teorie valorile acestor numere 
— trebuie să le găsim din observaţii. Poate că într-o 
zi vom descoperi o teorie unificată completă care să 
le prezică pe toate, dar este posibil, de asemenea, ca 
unele dintre ele sau toate să varieze de la un univers 
la altul sau în cadrul unui singur univers. Este remar¬ 
cabil că valorile acestor numere par să fi fost foarte 
bine ajustate, încît să facă posibilă dezvoltarea vieţii. 
De exemplu, dacă sarcina electrică a unui electron ar 
fi doar puţin diferită, stelele nu ar fi putut arde hi¬ 
drogen şi heliu, sau ele nu ar fi putut exploda. Desigur, 
ar fi putut exista alte forme de viaţă inteligentă, pe care 
scriitorii de literatură ştiinţifico-fantastică nici n-au 
visat-o, care nu ar avea nevoie de lumina unei stele ca 
soarele nostru sau de elementele chimice mai grele care 
se formează în stele şi sînt împrăştiate în spaţiu atunci 
cînd steaua explodează. Cu toate acestea, pare să fie 
clar că există relativ puţine valori numerice care ar per¬ 
mite dezvoltarea unei forme de viaţă inteligente. 
Majoritatea seturilor de valori ar da naştere unor uni¬ 
versuri care, deşi ar putea fi foarte frumoase, nu ar 
conţine pe cineva care să poată admira acea frumuseţe. 
Acest fapt poate fi considerat ca un scop divin al 
Creaţiei şi alegerii legilor ştiinţei sau ca sprijin pentru 
principiul antropic tare. 

Există mai multe obiecţii care pot fi aduse princi¬ 
piului antropic tare ca o explicaţie a stării observate a 
universului. In primul rînd, în ce sens se poate spune 

că există aceste universuri diferite? Dacă ele sînt 
într-adevăr separate unul de altul, ceea ce se întîmplă 
în alt univers nu poate avea consecinţe observabile în 
propriul nostru univers. Prin urmare trebuie să utilizăm 
principiul economiei şi să le eliminăm din teorie. Dacă, 
pe de altă parte, ele sînt doar regiuni diferite ale unui 
singur univers, legile ştiinţei ar fi aceleaşi în fiecare 
regiune, deoarece altfel nu s-ar putea efectua o depla¬ 
sare continuă de la o regiune la alta. In acest caz, sin¬ 
gura diferenţă între regiuni ar fi configuraţia lor iniţială 
şi astfel principiul antropic tare se reduce la principiul 
antropic slab. 

O a doua obiecţie la principiul antropic tare este 
că el se opune evoluţiei întregii istorii a ştiinţei. Noi 
am evoluat de la cosmologiile geocentrice ale lui 
Ptolemeu şi strămoşilor săi, prin cosmologia helio¬ 
centrică a lui Copernic şi Galilei, la imaginea modernă 
în care pămîntul este o planetă de mărime medie, care 
se mişcă pe orbită în jurul unei stele medii în marginile 
unei galaxii spirale obişnuite, care este ea însăşi una 
din circa un milion de milioane de galaxii din universul 
observabil. Şi totuşi principiul antropic tare ar susţine 
că toată această vastă construcţie există numai de 
dragul nostru. Acest lucru este foarte greu de crezut. 
Sistemul nostru Solar este desigur o necesitate pentru 
existenţa noastră şi aceasta se poate extinde la toată 
galaxia pentru a permite generarea anterioară a stelelor 
care au creat elementele grele. Dar nu pare a fi o nece¬ 
sitate a existenţei celorlalte galaxii nici ca universul să 
fie atît de uniform şi asemănător în orice direcţie, la 
scară mare. 

Principiul antropic ar fi privit mai favorabil, cel 
puţin în versiunea slabă, dacă s-ar putea arăta că mai 
multe configuraţii iniţiale diferite ale universului ar fi 
evoluat astfel încît să producă un univers ca acela pe 
care-1 observăm. Dacă se întîmplă aşa, un univers care 
s-a dezvoltat din condiţii iniţiale întîmplătoare ar trebui 
să conţină mai multe regiuni omogene şi izotrope şi 

adecvate pentru evoluţia vieţii inteligente. Pe de altă 
parte, dacă starea iniţială a universului a trebuit să fie 
aleasă extrem de atent pentru a conduce la ceva 
asemănător cu ceea ce vedem în jurul nostru, nu ar fi 
probabil ca universul să conţină vreo regiune în care 
ar apărea viaţă. In modelul Big Bang fierbinte descris 
mai sus, în universul timpuriu nu era suficient timp 
încît căldura să treacă de la o regiune la alta. Aceasta 
înseamnă că starea iniţială a universului ar fi trebuit 
să aibă exact aceeaşi temperatură peste tot pentru a 
explica faptul că fondul de microunde are aceeaşi tem¬ 
peratură în orice direcţie privim. Rata iniţială de expan¬ 
siune ar fi trebuit, de asemenea, să fie aleasă foarte 
precis pentru ca rata de expansiune să fie atît de apro¬ 
piată de rata critică necesară pentru a evita colapsul. 
Aceasta înseamnă că starea iniţială a universului tre¬ 
buie să fi fost într-adevăr foarte bine aleasă dacă mode¬ 
lul Big Bang fierbinte era corect atunci, la începutul 
timpului. Ar fi foarte greu să se explice de ce universul 
a trebuit să înceapă exact aşa, în afară de faptul că a 
fost un act al lui Dumnezeu care intenţiona să creeze 
fiinţe ca noi. 

Incercînd să găsească un model al universului în 
care mai multe configuraţii iniţiale diferite ar fi putut 
evolua către ceva asemenea universului actual, un 
savant de la Institutul Tehnologic din Massachusetts, 
Alan Guth, a sugerat că universul timpuriu trebuie să 
fi trecut printr-o perioadă de expansiune foarte rapidă. 
Această expansiune se numeşte „inflaţionistă", însem- 
nînd că odinioară universul s-a extins cu o rată crescă¬ 
toare, nu cu o rată descrescătoare cum o face astăzi. 
Conform lui Guth, raza universului a crescut de un 
milion de milioane de milioane de milioane de milioane 
(1 urmat de treizeci de zerouri) de ori numai într-o mică 
fracţiune dintr-o secundă. 

Guth a sugerat că universul a început de la Big Bang 
într-o stare foarte fierbinte, dar haotică. Aceste tempe¬ 
raturi înalte ar fi însemnat că particulele din univers 

s-ar fi mişcat foarte repede şi ar fi avut energii înalte. 
Aşa cum am discutat mai înainte, ar fi de aşteptat ca 
la temperaturi aşa de înalte interacţiile nucleare tari şi 
slabe, precum şi forţa electromagnetică, să fie toate uni¬ 
ficate într-o singură forţă. Pe măsură ce universul se 
extindea, el s-ar fi răcit şi energiile particulelor ar fi 
scăzut. In cele din urmă, ar fi existat o tranziţie de fază 
şi simetria între forţe ar fi fost distrusă: interacţia tare 
ar fi devenit diferită de interacţia slabă şi forţa elec¬ 
tromagnetică. Un exemplu obişnuit al unei tranziţii de 
fază este îngheţarea apei atunci cînd o răciţi. Apa 
lichidă este simetrică, aceeaşi în orice punct şi în orice 
direcţie. Totuşi, cînd se formează cristalele de gheaţă, 
ele vor avea poziţii definite şi vor fi aliniate într-o 
direcţie. Aceasta distruge simetria apei. 

In cazul apei, dacă se lucrează cu atenţie, se poate 
suprarăci apa, adică se poate reduce temperatura sub 
punctul de îngheţ (0°C) fără formarea gheţii. Guth a 
sugerat că universul ar putea să se comporte în mod 
asemănător: temperatura putea scădea sub valoarea 
critică fără a distruge simetria forţelor. Dacă s-a întîm- 
plat acest lucru, universul ar fi într-o stare instabilă, 
cu mai multă energie decît dacă simetria ar fi fost dis¬ 
trusă. Se poate arăta că această energie suplimentară 
specială are un efect antigravitaţional: ea ar fi acţionat 
precum constanta cosmologică pe care Einstein a in¬ 
trodus-o în relativitatea generalizată atunci cînd încerca 
să construiască un model static al universului. Deoarece 
universul se extindea deja exact ca în modelul Big 
Bang fierbinte, efectul de respingere al acestei constante 
cosmologice ar fi făcut deci ca universul să se extindă 
cu o rată care creştea uniform. Chiar în regiuni în care 
existau mai multe particule de materie decît media, 
atracţia gravitaţională a materiei ar fi depăşit respin¬ 
gerea constantei cosmologice efective. Astfel, aceste 
regiuni s-ar extinde, de asemenea, într-un mod accele¬ 
rat inflaţionist. Pe măsură ce ele se extindeau şi par¬ 
ticulele de materie se depărtau una de alta, ar fi rămas 

un univers în expansiune care conţinea foarte puţine 
particule şi era încă în stare suprarăcită. Neregularităţile 
existente în univers ar fi fost netezite de expansiune, 
aşa cum încreţiturile unui balon se netezesc atunci cînd 
este umflat. Astfel, starea actuală omogenă şi izotropă 
a universului ar fi putut evolua din multe stări iniţiale 
neuniforme diferite. 

Intr-un univers de acest fel, în care expansiunea era 
accelerată de o constantă cosmologică în loc de a fi înce¬ 
tinită de atracţia gravitaţională a materiei, ar fi fost timp 
suficient pentru ca lumina să se deplaseze de la o re¬ 
giune la alta în universul timpuriu. Aceasta ar putea 
da o soluţie problemei apărute mai înainte: de ce 
regiuni diferite din universul timpuriu au aceleaşi 
proprietăţi. Mai mult, rata expansiunii universului ar 
deveni automat foarte apropiată de rata critică deter¬ 
minată de densitatea energiei universului. Aceasta ar 
putea explica de ce rata de expansiune este încă atît 
de apropiată de rata critică, fără să trebuiască să pre¬ 
supunem că rata iniţială de expansiune a universului 
a fost aleasă cu multă grijă. 

Ideea inflaţiei ar putea explica, de asemenea, de ce 
există aşa de multă materie în univers. In regiunea uni¬ 
versului pe care o putem observa există circa zece 
milioane de milioane de milioane de milioane de mili¬ 
oane de milioane de milioane de milioane de milioane 
de milioane de milioane de milioane de milioane de 
milioane (1 urmat de optzeci şi cinci de zerouri) de 
particule. De unde au venit toate? Răspunsul este că, 
în teoria cuantică, particulele pot fi create din energie 
în formă de perechi de particulă/antiparticulă. Dar 
apare întrebarea de unde vine energia. Răspunsul este 
că energia totală a universului este exact zero. Materia 
din univers este formată din energie pozitivă. Totuşi, 
materia se atrage pe sine prin gravitaţie. Două bucăţi 
de materie apropiate au mai puţină energie decît 
aceleaşi două bucăţi aflate foarte departe una de alta, 
deoarece aţi cheltuit energie să le separaţi acţionînd 

împotriva forţei gravitaţionale care le atrage una spre 
alta. Astfel, într-un fel, cîmpul gravitaţional are energie 
negativă. In cazul unui univers care este aproximativ 
uniform în spaţiu, se poate arăta că această energie 
gravitaţională negativă anulează exact energia pozi¬ 
tivă reprezentată de materie. Astfel, energia totală a 
universului este zero. 

Dar, de două ori zero fac tot zero. Astfel, universul 
îşi poate dubla cantitatea de energie pozitivă a materiei 
şi-şi poate dubla şi energia gravitaţională negativă 
fără încălcarea conservării energiei. Acest lucru nu se 
întîmplă la expansiunea normală a universului în care 
densitatea energiei materiei scade pe măsură ce uni¬ 
versul devine mai mare. El se întîmplă, totuşi, la expan¬ 
siunea inflaţionistă, deoarece densitatea energiei stării 
suprarăcite rămîne constantă în timp ce universul se 
extinde; cînd universul îşi dublează dimensiunea, 
energia pozitivă a materiei şi energia negativă gravi¬ 
taţională se dublează amîndouă, astfel că energia totală 
rămîne zero. In timpul fazei inflaţioniste, universul îşi 
măreşte dimensiunea cu o valoare foarte mare. Astfel, 
cantitatea totală de energie disponibilă pentru crearea 
particulelor devine foarte mare. Aşa cum remarca 
Guth „Se spune că nu există lucruri ca un prînz gratis. 
Dar universul este ultimul prînz gratis/' 

Astăzi universul nu se extinde inflaţionist. Rezultă 
că trebuie să existe un mecanism care ar elimina con¬ 
stanta cosmologică efectivă foarte mare şi care ar 
schimba astfel rata de expansiune de la una accelerată 
la una încetinită de gravitaţie, aşa cum avem astăzi, 
în expansiunea inflaţionistă se poate aştepta ca pînă 
la urmă simetria dintre forţe să fie distrusă, exact aşa 
cum apa suprarăcită îngheaţă întotdeauna în final. 
Energia suplimentară a stării simetrice ar fi eliberată 
şi ar reîncălzi universul la o temperatură imediat sub 
temperatura critică pentru simetria dintre forţe. Atunci, 
universul ar continua să se extindă şi să se răcească 
exact ca în modelul Big Bang fierbinte, dar acum ar 

exista o explicaţie a faptului că universul se extindea 
exact cu rata critică şi că diferite regiuni aveau aceeaşi 
temperatură. 

In propunerea originală a lui Guth se presupunea 
că tranziţia de fază se produce brusc, aşa cum cristalele 
de gheaţă apar în apa foarte rece. Ideea era că în ve¬ 
chea fază se formau „bule" din noua fază cu simetria 
distrusă, ca bulele de aburi înconjurate de apa care 
fierbe. Se presupunea că bulele se extindeau şi se u- 
neau pînă ce întregul univers ajungea în noua fază. 
Problema era, aşa cum eu şi alţi cîţiva am arătat, că 
universul se extindea atît de repede încît chiar dacă 
bulele ar fi crescut cu viteza luminii, ele s-ar fi înde¬ 
părtat unele de altele astfel că nu ar fi putut să se uneas¬ 
că. Universul ar fi rămas într-o stare foarte neuniformă, 
cu unele regiuni avînd încă simetrie între diferitele 
forţe. Un model de acest fel al universului nu ar cores¬ 
punde cu ceea ce vedem. 

In octombrie 1981 m-am dus la Moscova pentru o 
conferinţă despre gravitaţia cuantică. După conferinţă 
am ţinut un seminar despre modelul inflaţionist şi 
problemele sale la Institutul Astronomic Sternberg. 
înainte de acesta, aveam pe altcineva care să-mi ţină 
cursurile, pentru că majoritatea oamenilor nu înţe¬ 
legeau ce spun. Dar nu am avut timp să pregătesc acest 
seminar, aşa că l-am ţinut chiar eu, unul dintre stu¬ 
denţii mei repetîndu-mi spusele. în sală era un tînăr 
rus. Andrei Linde, de la Institutul Lebedev din 
Moscova. El a spus că dificultatea datorată bulelor care 
nu se unesc poate fi evitată dacă bulele ar fi atît de 
mari încît regiunea noastră din univers să fie conţinută 
în întregime într-o singură bulă. Pentru ca acest lucru 
să fie corect, trebuia ca trecerea de la simetrie la lipsa 
de simetrie să se facă foarte lent în interiorul bulei, şi 
acest lucru este destul de posibil conform marilor 
teorii unificate. Ideea lui Linde despre distrugerea len¬ 
tă a simetriei a fost foarte bună, dar ulterior am reali¬ 
zat că bulele sale ar fi trebuit să fie mai mari decît 

dimensiunea de atunci a universului! Am arătat că, în 
schimb, simetria trebuia să fie distrusă peste tot în 
acelaşi timp nu numai în interiorul bulelor. Aceasta 
ar conduce la un univers uniform, aşa cum îl observăm. 
Am fost foarte interesat de această idee şi am discu- 
tat-o cu unul dintre studenţii mei, Jan Moss. Ca pri¬ 
eten al lui Linde, am fost stînjenit, totuşi, cînd ulterior 
o revistă ştiinţifică mi-a trimis lucrarea sa şi m-a întrebat 
dacă era bună de publicat. Am răspuns că exista această 
fisură a bulelor care trebuiau să fie mai mari decît uni¬ 
versul, dar că ideea de bază a distrugerii lente a sime¬ 
triei era foarte bună. Am recomandat ca lucrarea să 
fie publicată aşa cum este deoarece lui Linde i-ar trebui 
cîteva luni ca s-o corecteze, pentru că tot ce era trimis 
în vest trebuia să treacă prin cenzura sovietică, aceasta 
nefiind nici pricepută şi nici foarte rapidă cu lucrările 
ştiinţifice. In schimb, am scris o lucrare scurtă cu Jan 
Moss în aceeaşi revistă în care am descris această pro¬ 
blemă cu bulele şi am arătat cum ar putea fi rezolvată. 

A doua zi după ce m-am întors de la Moscova am 
plecat la Philadelphia, unde trebuia să primesc o 
medalie de la Institutul Franklin. Secretara mea Judy 
Felia şi-a utilizat farmecul deloc neglijabil pentru a 
convinge British Airways să ne dea ei şi mie locuri 
gratis pe un Concorde, pentru publicitate. Insă din cau¬ 
za ploii torenţiale am pierdut avionul. Totuşi, am ajuns 
la Philadelphia şi mi-am primit medalia. Mi s-a cerut 
atunci să ţin un seminar despre universul inflaţionist 
la Universitatea Drexel din Philadelphia. Am ţinut 
acelaşi seminar despre universul inflaţionist ca şi la 
Moscova. 

O idee foarte asemănătoare cu cea a lui Linde a fost 
propusă independent cîteva luni mai tîrziu de Paul 
Stenhardt şi Andreas Albrecht de la Universitatea din 
Pennsylvania. Ei sînt consideraţi acum împreună cu 
Linde creatorii „noului model inflaţionist" bazat pe 

ideea unei distrugeri lente a simetriei. (Vechiul model 
inflaţionist era propunerea originală a lui Guth a unei 
distrugeri rapide a simetriei o dată cu formarea bulelor.) 

Noul model inflaţionist a fost o încercare bună de 
a explica de ce universul este aşa cum este. Totuşi, eu 
şi cîteva alte persoane am arătat că, cel puţin în forma 
sa originală, el prezicea variaţii mult mai mari ale 
temperaturii radiaţiei de fond de microunde decît sînt 
observate. Activitatea ulterioară a pus la îndoială, de 
asemenea, dacă universul foarte timpuriu putea fi o 
tranziţie de fază de tipul necesar. După părerea mea, 
noul model inflaţionist este acum mort ca teorie ştiinţi¬ 
fică, deşi o mulţime de persoane nu par a fi auzit des¬ 
pre decesul său şi scriu lucrări ca şi cînd ar fi încă viabil. 
In 1983, Linde a propus un model mai bun, numit mo¬ 
delul inflaţionist haotic. In cadrul acestui model nu 
există tranziţie de fază sau suprarăcire. In schimb, 
există un cîmp de spin 0, care, datorită fluctuaţiilor 
cuantice, ar avea valori mari în unele regiuni din uni¬ 
versul timpuriu. Energia cîmpului din aceste regiuni 
s-ar comporta ca o constantă cosmologică. Ea ar avea 
un efect gravitaţional de respingere determinînd extin¬ 
derea inflaţionistă a acelor regiuni. Pe măsură ce ele 
se extind, energia cîmpului din ele ar descreşte lent 
pînă ce expansiunea inflaţionistă se schimbă într-o 
expansiune ca aceea din modelul Big Bang fierbinte. 
Una din aceste regiuni ar deveni ceea ce vedem acum 
ca univers observabil. Acest model are toate avanta¬ 
jele modelelor inflaţioniste anterioare, dar el nu de¬ 
pinde de o tranziţie de fază îndoielnică şi, în plus, el 
poate da o valoare rezonabilă a fluctuaţiilor de tem¬ 
peratură a fondului de microunde care concordă cu 
observaţia. 

Această activitate privind modelele inflaţioniste a 
arătat că starea actuală a universului ar fi putut proveni 
dintr-un număr destul de mare de configuraţii iniţiale 
diferite. Acest lucru este important, deoarece arată că 
starea iniţială a părţii de univers pe care o locuim nu 


155 


a trebuit să fie aleasă cu mare grijă. Astfel că, dacă 
dorim, putem utiliza principiul antropic slab pentru 
a explica de ce universul arată aşa cum este acum. Nu 
se poate însă ca fiecare configuraţie iniţială să fi condus 
la un univers ca acela pe care-1 observăm. Acest lucru 
se poate demonstra considerînd pentru universul 
actual o stare foarte diferită, să spunem o stare foarte 
neregulată şi neomogenă. Legile ştiinţei pot fi utilizate 
pentru a urmări înapoi în timp evoluţia universului, 
pentru a determina configuraţia sa la început. Conform 
teoremelor singularităţilor din relativitatea generali¬ 
zată clasică, ar fi existat o singularitate Big Bang. Dacă 
faceţi să evolueze un univers de acest fel înainte în timp 
conform legilor ştiinţei, veţi încheia cu starea neo¬ 
mogenă şi neregulată cu care aţi început. Astfel că tre¬ 
buie să fi existat configuraţii iniţiale care nu ar fi dat 
naştere unui univers ca acela pe care-1 vedem astăzi. 
Rezultă că modelul inflaţionist nu ne spune de ce con¬ 
figuraţia iniţială nu a fost astfel încît să producă ceva 
foarte diferit de ceea ce observăm. Trebuie să ne în¬ 
toarcem la principiul antropic pentru o explicaţie? A 
fost doar o întîmplare norocoasă? Aceasta ar părea o 
idee a disperării, o negare a tuturor speranţelor noastre 
de a înţelege ordinea fundamentală a universului. 

Pentru a prezice modul în care a început universul 
sînt necesare legi care sînt valabile la începutul tim¬ 
pului. Dacă teoria clasică a relativităţii generalizate era 
corectă, teoremele pe care Roger Penrose şi cu mine 
le-am demonstrat arată că începutul timpului trebuie 
să fi fost un punct de densitate infinită şi curbură 
infinită a spaţiu-timpului. Intr-un astfel de punct nici 
una dintre legile cunoscute ale ştiinţei nu mai func¬ 
ţionează. Se poate presupune că erau legi noi care 
erau valabile la singularităţi, dar ar fi foarte dificil chiar 
să se formuleze astfel de legi în puncte care se com¬ 
portă atît de prost şi nu am avea indicaţii din obser¬ 
vaţii despre ce ar putea fi aceste legi. Totuşi, teoremele 
singularităţilor arată că, în realitate, cîmpul gravi- 

taţional devine atît de puternic incit efectele gravi¬ 
taţionale cuantice devin importante; teoria clasică nu 
mai reprezintă o descriere bună a universului. De ace¬ 
ea, pentru a discuta etapele foarte timpurii ale uni¬ 
versului trebuie să se utilizeze o teorie cuantică a 
gravitaţiei. Aşa cum vom vedea, în teoria cuantică 
este posibil ca legile obişnuite ale ştiinţei să fie vala¬ 
bile peste tot, inclusiv la începutul timpului: nu este 
necesar să se postuleze noi legi pentru singularităţi, 
deoarece în teoria cuantică nu este necesar să existe 
singularităţi. 

Nu avem încă o teorie completă şi consistentă care 
să combine mecanica cuantică şi gravitaţia. Totuşi, 
sîntem destul de siguri de anumite caracteristici pe care 
o teorie unificată ar trebui să le aibă. Una este că ea 
trebuie să înglobeze propunerea lui Feynman de a 
formula teoria cuantică în funcţie de o sumă a istori¬ 
ilor. în această abordare, o particulă nu are doar o sin¬ 
gură istorie, aşa cum ar fi avut în teoria clasică. în 
schimb, se presupune că urmează fiecare traiectorie 
posibilă în spaţiu-timp şi fiecărei istorii i se asociază 
două numere, unul care reprezintă dimensiunea unei 
unde şi celălalt reprezentînd poziţia sa în ciclu (faza 
sa). Probabilitatea ca particula, să spunem, să treacă 
printr-un anumit punct se găseşte adunînd undele 
asociate fiecărei istorii posibile care trece prin acel 
punct. Dacă însă se încearcă într-adevăr efectuarea 
acestor sume, se ajunge la probleme tehnice serioase. 
Singura cale de a le ocoli este de a urma o indicaţie 
specială: trebuie să se adune undele pentru istoriile par¬ 
ticulei care nu sînt în timpul „real" pe care îl cunoaştem, 
ci au loc în ceea ce se numeşte timpul imaginar. Timpul 
imaginar poate suna a literatură ştiinţifico-fantastică 
dar, de fapt, este un concept matematic bine definit. 
Dacă luăm orice număr obişnuit (sau „real") şi îl 
înmulţim cu el însuşi, rezultatul este un număr pozi¬ 
tiv. (De exemplu, 2 ori 2 fac 4, dar se obţine acelaşi 
rezultat pentru -2 ori -2.) Există însă numere speciale 

(numite imaginare) care dau numere negative atunci 
cînd se înmulţesc cu ele însele. (Acela numit i, cînd 
este înmulţit cu el însuşi, dă -1, 2i înmulţit cu el însuşi 
dă - 4 ş.a.m.d.) Pentru a evita dificultăţile tehnice la 
suma istoriilor a lui Feynman, trebuie să se utilizeze 
timpul imaginar. Adică pentru efectuarea calculelor 
timpul trebuie să se măsoare utilizînd numere imagi¬ 
nare în loc de numere reale. Acest lucru are un efect 
interesant asupra spaţiu-timpului; distincţia dintre 
timp şi spaţiu dispare complet. Un spaţiu-timp în care 
evenimentele au valori imaginare ale coordonatei tim¬ 
pului se numeşte euclidian, după un grec din anti¬ 
chitate, Euclid, care a pus bazele studiului geometriei 
suprafeţelor bi-dimensionale. Ceea ce numim acum 
spaţiu-timp euclidian este foarte asemănător cu excep¬ 
ţia faptului că el are patru dimensiuni în loc de două. 
In spaţiul euclidian nu e nici o diferenţă între direcţia 
timpului şi direcţiile în spaţiu. Pe de altă parte, în spa- 
ţiu-timpul real, în care evenimentele sînt marcate de 
valori reale, obişnuite ale coordonatei timpului, este 
uşor să spui care este diferenţa — direcţia timpului în 
toate punctele se găseşte în conul de lumină şi direcţiile 
spaţiului se găsesc în afara lui. în orice caz, în ceea ce 
priveşte mecanica cuantică obişnuită, putem privi uti¬ 
lizarea timpului imaginar şi a spaţiu-timpului euclidian 
doar ca un aparat (sau artificiu) matematic pentru a 
calcula răspunsurile privind spaţiu-timpul real. 

O a doua caracteristică pe care credem că trebuie 
să o aibă orice teorie finală este ideea lui Einstein că 
un cîmp gravitaţional se reprezintă prin spaţiu-timpul 
curbat; particulele încearcă să urmeze corpul cel mai 
apropiat pe o traiectorie dreaptă într-un spaţiu curbat, 
dar deoarece spaţiu-timpul nu este plan, traiectoriile 
sale sînt curbate, aşa cum sînt într-un cîmp gravita¬ 
ţional. Atunci cînd la concepţia despre gravitaţie a lui 
Einstein aplicăm suma pe toate istoriile a lui Feynman, 
analogul istoriei unei particule este acum un spaţiu- 
timp complet curbat care reprezintă istoria întregului 


158 


univers. Pentru a evita dificultăţile tehnice la efectu¬ 
area reală a sumei peste toate istoriile, aceste sisteme 
spaţiu-timp curbate trebuie considerate euclidiene. 
Adică timpul este imaginar şi nu poate fi distins de 
direcţiile spaţiului. Pentru a calcula probabilitatea de 
găsire a unui spaţiu-timp real cu o anumită proprietate, 
cum este aceea că arată la fel în orice punct şi în orice 
direcţie, se adună undele asociate tuturor istoriilor 
care au acea proprietate. 

In teoria clasică a relativităţii generalizate există 
multe sisteme spaţiu-timp curbate posibile, fiecare 
corespunzînd unei stări iniţiale diferite a universului: 
Dacă ştim starea iniţială a universului nostru, am şti 
întreaga sa istorie. In mod asemănător, în teoria cuan¬ 
tică a gravitaţiei există multe stări cuantice diferite po¬ 
sibile pentru univers. Din nou, dacă ştim cum se 
comportă sistemele spaţiu-timp euclidiene curbate la 
început, am cunoaşte starea cuantică a universului. 

In teoria clasică a gravitaţiei, care se bazează pe un 
spaţiu-timp real, există doar două moduri posibile în 
care se poate comporta universul: ori a existat un timp 
infinit, ori a avut un început la o singularitate într-un 
anumit moment în trecut. Pe de altă parte, în teoria 
cuantică a gravitaţiei apare o a treia posibilitate. 
Deoarece se utilizează sisteme spaţiu-timp euclidiene 
în care direcţia timpului nu diferă de direcţiile spaţiu¬ 
lui, este posibil ca spaţiu-timpul să aibă întinderea finită 
şi totuşi să nu aibă singularităţi care să formeze o 
limită sau o margine. Spaţiu-timpul ar fi ca suprafaţa 
pămîntului, doar că ar avea încă două dimensiuni. 
Suprafaţa pămîntului are o întindere finită dar nu are 
limită sau o margine: dacă navigaţi spre apus nu cădeţi 
de pe margine sau nu intraţi într-o singularitate. (Ştiu, 
pentru că am fost în jurul lumii!) 

Dacă spaţiu-timpul euclidian se întinde înapoi spre 
un timp imaginar, sau începe la o singularitate în 
timpul imaginar, avem aceeaşi problemă ca şi specifi¬ 
carea stării iniţiale a universului în teoria clasică: poate 

că Dumnezeu ştie cum a început universul, dar noi 
nu putem indica un motiv special pentru a crede că a 
început într-un fel sau altul. Pe de altă parte, teoria 
cuantică a gravitaţiei a deschis o nouă posibilitate în 
care spaţiu-timpul nu ar avea limită şi deci nu ar fi 
necesar să se specifice comportarea lui la limită. Nu 
ar fi singularităţi la care legile ştiinţei să nu mai 
funcţioneze şi nici margine a spaţiu-timpului unde ar 
trebui să se facă apel la Dumnezeu sau la nişte legi 
noi pentru a stabili condiţiile la limită pentru spaţiu- 
timp. Se poate spune: „Condiţia la limită a universului 
este că nu are limită/' Universul ar fi complet inde¬ 
pendent şi nu ar fi afectat de nimic din afara sa. El nu 
ar fi nici creat, nici distrus. Pur şi simplu ar FI. 

La conferinţa de la Vatican menţionată anterior, eu 
am prezentat pentru prima oară ipoteza că poate 
timpul şi spaţiul formau împreună o suprafaţă care 
avea dimensiune finită dar nu avea limită sau mar¬ 
gine. Lucrarea mea era matematică însă, astfel că impli¬ 
caţiile sale pentru rolul lui Dumnezeu în crearea 
universului nu au fost general recunoscute în acel 
moment (nici chiar de mine). In momentul conferinţei 
de la Vatican, nu ştiam cum să utilizez ideea „fără 
limită" pentru a face precizări despre univers. Vara 
următoare am petrecut-o la Universitatea Santa Barbara 
din California. Acolo, un coleg şi prieten al meu, Jim 
Hârtie, a lucrat împreună cu mine pentru a găsi 
condiţiile pe care trebuie să le satisfacă universul dacă 
spaţiu-timpul nu are limită. Cînd m-am întors la Cam- 
bridge, am continuat această lucrare cu doi din stu¬ 
denţii mei, Julian Luttrel şi Jonathan Haliiwell. 

Aş vrea să subliniez că ideea că timpul şi spaţiul 
ar trebui să fie finit fără limită este doar o propunere; 
ea nu se poate deduce din alt principiu, ca oricare altă 
teorie ştiinţifică, ea a fost pusă în discuţie din motive 
estetice şi metafizice, dar testul real cere ca ea să facă 
predicţii care corespund observaţiilor. Acest lucru este 
însă greu de determinat, în cazul gravitaţiei cuantice. 

din două motive. în primul rînd, aşa cum se va explica 
în capitolul următor, nu sîntem încă siguri care teorie 
combină în mod reuşit relativitatea generalizată şi 
mecanica cuantică, deşi cunoaştem destul de multe 
despre forma pe care trebuie să o aibă o teorie de 
acest fel. în al doilea rînd, orice model care descrie în 
detaliu întregul univers ar fi prea complicat din punct 
de vedere matematic pentru a-i putea calcula exact 
predicţiile. Prin urmare, trebuie făcute ipoteze şi aproxi¬ 
maţii simplificatoare — şi chiar şi atunci problema 
obţinerii predicţiilor rămîne extraordinară. 

Fiecare istorie din suma istoriilor nu descrie numai 
spaţiu-timpul, ci şi tot ce se află în el, inclusiv organis¬ 
mele complicate ca fiinţele umane care pot observa 
istoria universului. Aceasta poate da o altă justificare 
principiului antropic, deoarece, dacă toate istoriile sînt 
posibile, atunci, atîta timp cît noi existăm într-una din 
istorii, putem utiliza principiul antropic pentru a 
explica de ce universul este aşa cum este. Nu este clar 
ce înţeles poate fi atribuit celorlalte istorii în care noi 
nu existăm. Acest punct de vedere al unei teorii cuan¬ 
tice a gravitaţiei ar fi mult mai satisfăcător, totuşi, dacă 
s-ar putea arăta că, utilizînd suma istoriilor, universul 
nostru nu este doar una din istoriile posibile, ci una 
din cele mai probabile. Pentru a face aceasta, trebuie 
să efectuăm suma istoriilor pentru toate sistemele 
spaţiu-timp euclidiene posibile care nu au limită. 

în cadrul propunerii „fără limită" se arată că şansa 
universului de a urma majoritatea istoriilor posibile 
este neglijabilă, dar există o familie specială de istorii 
care sînt mult mai probabile decît celelalte. Aceste 
istorii pot fi reprezentate ca suprafaţa pămîntului, dis¬ 
tanţa faţă de Polul Nord reprezentînd timpul imagi¬ 
nar iar dimensiunea unui cerc aflat la distanţă constantă 
de Polul Nord reprezentînd dimensiunea spaţială a uni¬ 
versului. Universul începe la Polul Nord ca un singur 
punct. Pe măsură ce ne deplasăm spre sud, paralelele 
aflate la distanţă constantă de Polul Nord devin mai 

mari, corespunzînd universului în expansiune în 
timpul imaginar (fig. 8.1). Universul ar ajunge la ecua¬ 
tor la o dimensiune maximă apoi s-ar contracta o dată 
cu creşterea timpului imaginar către un singur punct 
la Polul Sud. Chiar dacă universul ar avea dimensiu¬ 
nea zero la Polul Nord şi la Polul Sud, aceste puncte 
nu ar fi singularităţi, deşi Polul Nord şi Polul Sud de 
pe pămînt sînt singulare. Legile ştiinţei vor fi valabile 
în aceste puncte, exact cum sînt la Polul Nord şi la Polul 
Sud de pe pămînt. 

Istoria universului în timp real însă ar arăta foarte 
diferit. Acum zece sau douăzeci de miliarde de ani, el 
ar fi avut o dimensiune minimă, care era egală cu raza 
maximă a istoriei în timpul imaginar. La momente reale 
ulterioare, universul s-ar extinde ca în modelul haotic 
inflaţionist propus de Linde (dar acum nu mai trebuie 
să se presupună că universul a fost creat cumva într-o 
stare corespunzătoare). Universul s-ar extinde spre o 
dimensiune foarte mare şi în cele din urmă va suferi 
din nou un colaps către ceea ce arată ca o singulari¬ 
tate în timpul real. Astfel, într-un fel sîntem toţi con¬ 
damnaţi, chiar dacă ne ţinem departe de găurile negre. 
Numai dacă am putea reprezenta universul în funcţie 
de timpul imaginar nu ar fi singularităţi. 

Dacă universul este într-adevăr într-o astfel de stare 
cuantică, nu ar exista singularităţi în istoria universului 
în timpul imaginar. Prin urmare, s-ar părea că lucrarea 
mea recentă a distrus rezultatele lucrării mele anterioare 
privind singularităţile. Dar, aşa cum am arătat mai sus, 
importanţa reală a teoremelor singularităţilor era că 
ele arătau că de fapt cîmpul gravitaţional trebuia să 
devină atît de intens încît efectele gravitaţionale cuan¬ 
tice nu puteau fi ignorate. Aceasta, la rîndul său, con¬ 
duce la ideea că universul ar putea fi finit în timpul 
imaginar, dar fără limite sau singularităţi. Cînd se 
merge înapoi în timpul real în care trăim însă, tot mai 
apar singularităţi. Sărmanul astronaut care cade într-o 

gaură neagră tot va ajunge la un sfîrşit nebulos, numai 
că dacă ar fi trăit în timpul imaginar, nu ar fi întîlnit 
singularităţi. 

Aceasta poate sugera că aşa-numitul timp imaginar 
este în realitate timpul real şi ceea ce numim timp real 
este doar o plăsmuire a imaginaţiei noastre. In timpul 
real, universul are un început şi un sfîrşit la singulari¬ 
tăţi care formează o limită a spaţiu-timpului şi în care 
legile ştiinţei nu mai funcţionează. Dar în timpul imagi¬ 
nar nu există singularităţi sau limite. Astfel, poate că 
ceea ce noi numim timp imaginar este în realitate mai 
concret şi ceea ce numim timp real este doar o idee pe 
care o inventăm pentru a ne ajuta la descrierea a ceea 
ce vedem că este universul. Dar, conform abordării pe 
care am descris-o în capitolul 1, o teorie ştiinţifică este 
doar un model matematic pe care îl folosim pentru a 
descrie observaţiile noastre; el există doar în minţile 
noastre. Astfel, nu are sens să ne întrebăm: Care este 
real, timpul „real" sau timpul „imaginar"? Este pur şi 
simplu vorba de care este cea mai utilă descriere. 

Se poate utiliza, de asemenea, suma istoriilor, îm¬ 
preună cu propunerea „fără limite" pentru a afla care 
proprietăţi ale universului se produc împreună. De 
exemplu, se poate calcula probabilitatea ca universul 
să se extindă cu aproape aceeaşi rată în toate direcţiile 
simultan cînd densitatea universului are valoarea sa 
actuală. In modelele simplificate care au fost exami¬ 
nate pînă acum, această probabilitate s-a dovedit a fi 
mare; adică, condiţia „fără limită" propusă conduce 
la prezicerea că este extrem de probabil ca rata actuală 
de expansiune a universului să fie aproape aceeaşi în 
fiecare direcţie. Aceasta este în acord cu observaţiile 
radiaţiei de fond de microunde, care arată că ea are 
aproape aceeaşi intensitate în orice direcţie. Dacă uni¬ 
versul s-ar extinde mai rapid în unele direcţii decît în 
celelalte, intensitatea radiaţiei în acele direcţii s-ar 
reduce cu o deplasare spre roşu suplimentară. 

In mod curent se elaborează noi preziceri ale con¬ 
diţiei „fără limită". O problemă deosebit de interesantă 

este dimensiunea abaterilor mici faţă de densitatea 
uniformă din universul timpuriu, care au determinat 
formarea mai întîi a galaxiilor, apoi a stelelor şi în final 
a noastră. Principiul de incertitudine implică faptul că 
universul timpuriu nu putea fi complet uniform 
deoarece trebuie să fi existat unele incertitudini sau 
fluctuaţii ale poziţiilor şi vitezelor particulelor. Utilizînd 
condiţia „fără limită", găsim că universul trebuie să fi 
început, de fapt, doar cu neuniformitatea minimă posi¬ 
bilă permisă de principiul de incertitudine. Apoi uni¬ 
versul ar fi suferit o perioadă de expansiune rapidă, 
ca în modelele inflaţioniste. In această perioadă, neu- 
niformităţile iniţiale s-ar fi amplificat pînă ce au fost 
destul de mari pentru a explica originea structurilor 
pe care le vedem în jurul nostru. Intr-un univers în 
expansiune în care densitatea materiei varia uşor de 
la un loc la altul, gravitaţia ar fi determinat regiunile 
mai dense să-şi încetinească expansiunea şi să înceapă 
să se contracte. Aceasta ar fi condus la formarea galaxii¬ 
lor, stelelor şi, în cele din urmă, chiar a unor creaturi 
neînsemnate ca noi. Astfel, toate structurile complicate 
pe care le vedem în univers ar putea fi explicate prin 
condiţia „fără limită" a universului împreună cu prin¬ 
cipiul de incertitudine din mecanica cuantică. 

Ideea că spaţiul şi timpul pot forma o suprafaţă în¬ 
chisă fără limite are, de asemenea, implicaţii profunde 
pentru rolul lui Dumnezeu în problemele universului. 
Datorită succesului teoriilor ştiinţifice în descrierea 
evenimentelor, majoritatea oamenilor au ajuns să crea¬ 
dă că Dumnezeu a permis universului să evolueze con¬ 
form unui set de legi şi nu intervine în univers pentru 
a încălca aceste legi. Totuşi, legile nu ne spun cum tre¬ 
buie să fi arătat universul la început — ar fi încă la 
latitudinea lui Dumnezeu să întoarcă ceasul şi să aleagă 
modul în care să-l pornească. Atîta timp cît universul 
a avut un început, putem presupune că a avut un 
creator. Dar, dacă universul este complet independent, 
neavînd limită sau margine, el nu ar fi avut nici început 
nici sfîrşit: el pur şi simplu ar fi fost. Şi atunci, la ce 
bun un creator? 

9 

Sensul timpului 


în capitolele anterioare am văzut cum s-au schimbat 
de-a lungul anilor părerile noastre despre natura tim¬ 
pului. Pînă la începutul acestui secol oamenii credeau 
într-un timp absolut. Adică, fiecărui eveniment i se 
poate atribui în mod unic un număr numit „timp" şi 
toate ceasurile bune vor fi de acord asupra interva¬ 
lului dintre două evenimente. Totuşi, descoperirea 
faptului că viteza luminii este aceeaşi pentru orice ob¬ 
servator, indiferent de modul în care se mişcă, a condus 
la teoria relativităţii — şi în cadrul acesteia ideea exis¬ 
tenţei unui timp absolut a trebuit să fie abandonată, 
în schimb, fiecare observator ar avea propria sa măsură 
a timpului înregistrată de un ceas pe care îl poartă; 
ceasurile purtate de diferiţi observatori nu ar concor¬ 
da în mod necesar. Astfel, timpul devine un concept 
mai personal, legat de observatorul care îl măsoară. 

Cînd se încearcă unificarea gravitaţiei cu mecanica 
cuantică, trebuie să se introducă ideea timpului „ima¬ 
ginar". Timpul imaginar nu se distinge de direcţiile 
spaţiului. Dacă cineva poate merge spre nord, poate 
să se întoarcă şi să meargă spre sud; în mod egal, în 
timpul imaginar, dacă cineva poate merge înainte, 
atunci poate să se întoarcă şi să meargă înapoi. Aceasta 
înseamnă că nu poate fi o diferenţă importantă între 
direcţiile înainte şi înapoi ale timpului imaginar. Pe de 
altă parte, cînd se consideră timpul „real", există o 
diferenţă foarte mare între direcţiile înainte şi înapoi, 
aşa cum ştim cu toţii. De unde vine această diferenţă 
între trecut şi viitor? De ce ne amintim trecutul, dar 
nu viitorul? 

Legile ştiinţei nu fac diferenţă între trecut şi viitor. 
Mai exact, aşa cum s-a explicat anterior, legile ştiinţei 
nu se schimbă la combinarea operaţiilor (sau simetrii¬ 
lor) numite C, P şi T. (C înseamnă schimbarea parti¬ 
culelor cu antiparticule, P înseamnă schimbarea cu 
imaginea în oglindă astfel că stînga şi dreapta se schim¬ 
bă între ele. Şi T înseamnă inversarea direcţiei de miş¬ 
care a tuturor particulelor; de fapt mişcarea înapoi.) 
Legile ştiinţei care guvernează comportarea materiei 
în toate situaţiile normale nu se schimbă la combinarea 
aplicării a două din operaţiile C şi P asupra lor. Cu 
alte cuvinte, viaţa ar fi existat la fel pentru locuitorii 
unei alte planete care ar fi imaginea noastră în oglindă 
şi ei ar fi formaţi din antimaterie, nu din materie. 

Dacă legile ştiinţei nu se schimbă prin combinarea 
operaţiilor C şi P şi de asemenea prin combinarea C, 
P şi T, ele trebuie să rămînă, de asemenea, neschim¬ 
bate numai la operaţia T. Totuşi, există o mare diferen¬ 
ţă între direcţiile înainte şi înapoi ale timpului real în 
viaţa obişnuită. Imaginaţi-vă o ceaşcă de apă care cade 
de pe o masă şi se sparge în bucăţi pe podea. Dacă fil¬ 
maţi aceasta, puteţi spune uşor dacă filmul rulează 
înainte sau înapoi. Dacă îl rulaţi înapoi veţi vedea bu¬ 
căţile cum se adună de pe podea şi sar înapoi formînd 
o ceaşcă pe masă. Puteţi spune că filmul rulează înapoi 
deoarece acest fel de comportare nu se observă nicio¬ 
dată în viaţa obişnuită. Dacă ar fi aşa, producătorii de 
porţelanuri ar da faliment. 

Explicaţia care se dă de obicei pentru faptul că nu 
vedem ceşti sparte adunîndu-se de pe podea şi sărind 
din nou pe masă este că acest lucru este interzis de 
legea a doua a termodinamicii. Aceasta spune că în 
orice sistem închis dezordinea, sau entropia, creşte în¬ 
totdeauna cu timpul. Cu alte cuvinte, este o formă a 
legii lui Murphy: Lucrurile tind întotdeauna să meargă 
rău! O ceaşcă intactă pe masă reprezintă o stare foarte 
ordonată, dar o ceaşcă spartă pe podea este o stare 

dezordonată. Se poate trece uşor de la ceaşca de pe 
masă din trecut la ceaşca spartă de pe podea din viitor, 
dar nu invers. 

Creşterea dezordinii sau entropiei cu timpul repre¬ 
zintă un exemplu de sens al timpului, ceva care dife¬ 
renţiază trecutul de viitor, dînd timpului o direcţie. 
Există cel puţin trei sensuri diferite ale timpului. Primul 
este sensul termodinamic al timpului, direcţia timpu¬ 
lui în care dezordinea sau entropia creşte. Apoi, există 
sensul psihologic al timpului. Aceasta este direcţia în 
care noi simţim trecerea timpului, direcţia în care ne 
reamintim trecutul, dar nu viitorul. în sfîrşit, există un 
sens cosmologic al timpului. Acesta este direcţia tim¬ 
pului în care universul se extinde, nu se contractă. 

în acest capitol voi arăta că pentru univers condiţia 
„fără limită" împreună cu principiul antropic slab pot 
explica de ce toate cele trei sensuri sînt îndreptate în 
aceeaşi direcţie — şi, în plus, de ce trebuie să existe 
un sens al timpului bine definit. Voi arăta că sensul 
psihologic este determinat de sensul termodinamic şi 
că aceste două sensuri sînt îndreptate întotdeauna, în 
mod necesar, în aceeaşi direcţie. Dacă se presupune 
condiţia „fără limită" pentru univers, vom vedea că 
trebuie să existe sensuri termodinamice şi cosmologice 
bine definite ale timpului, dar ele nu vor fi îndreptate 
în aceeaşi direcţie pentru întreaga istorie a univer¬ 
sului. Totuşi, voi arăta că numai atunci cînd ele sînt 
îndreptate în aceeaşi direcţie sînt condiţii adecvate 
pentru dezvoltarea fiinţelor inteligente care pot pune 
întrebarea: De ce creşte dezordinea în aceeaşi direcţie 
a timpului cu aceea în care se extinde universul? 

Voi discuta mai întîi sensul termodinamic al tim¬ 
pului. A doua lege a termodinamicii rezultă din faptul 
că există întotdeauna mai multe stări dezordonate 
decît cele ordonate. De exemplu, să considerăm piesele 
unui puzzle într-o cutie. Există un aranjament, unul 
singur, în care piesele formează un tablou complet. Pe 

de altă parte, există un număr foarte mare de aranja¬ 
mente în care piesele sînt dezordonate şi nu formează 
tabloul. 

Să presupunem că un sistem începe într-una 
dintr-un număr mic de stări ordonate. Pe măsură ce 
trece timpul, sistemul va evolua conform legilor ştiinţei 
şi starea sa se va schimba. La un moment ulterior, este 
mai probabil că sistemul va fi într-o stare dezordonată 
decît într-una ordonată deoarece există mai multe stări 
dezordonate. Astfel, dezordinea va tinde să crească cu 
timpul, dacă sistemul satisface o stare iniţială foarte 
ordonată. 

Să presupunem că piesele puzzle încep într-o cutie 
aranjate ordonat formînd un tablou. Dacă scuturaţi 
cutia, piesele vor avea alt aranjament. Acesta va fi pro¬ 
babil un aranjament dezordonat în care piesele nu 
formează un tablou, pur şi simplu pentru că sînt mai 
multe aranjamente dezordonate. Unele grupuri de piese 
pot forma încă părţi ale tabloului, dar cu cît scuturaţi 
mai mult cutia, cu atît este mai probabil că aceste 
grupuri vor fi distruse şi piesele se vor găsi într-o sta¬ 
re complet amestecată în care nu mai formează nici 
un tablou. Astfel dezordinea pieselor va creşte proba¬ 
bil cu timpul dacă piesele satisfac condiţia iniţială că 
au început într-o stare foarte ordonată. 

Să presupunem însă că Dumnezeu a hotărît că uni¬ 
versul trebuie să termine într-o stare foarte ordonată 
dar că nu are importanţă în ce stare a început. La în¬ 
ceputuri universul ar fi probabil într-o stare dezordo¬ 
nată. Aceasta înseamnă că dezordinea va scădea cu 
timpul. Aţi vedea ceşti sparte adunîndu-se şi sărind 
înapoi pe masă. Totuşi, orice fiinţe umane care ar ob¬ 
serva ceştile ar trăi într-un univers în care dezordinea 
ar scădea cu timpul. Voi arăta că astfel de fiinţe ar avea 
un sens psihologic al timpului care ar fi îndreptat 
înapoi. Adică, ele şi-ar aminti evenimente din viitor 

şi nu şi-ar aminti evenimente din trecut. Cînd s-a spart 
ceaşca, ei şi-ar aminti-o stînd pe masă, dar cînd ar fi 
pe masă ei nu şi-ar aminti-o pe podea. 

Este destul de greu să vorbim despre memoria 
umană deoarece nu ştim cum lucrează creierul în de¬ 
taliu. Ştim însă totul despre modul în care lucrează 
memoria computerelor. Prin urmare, voi discuta sensul 
psihologic al timpului pentru computere. Cred că este 
rezonabil să se presupună că sensul pentru computere 
este acelaşi ca pentru fiinţele umane. Dacă nu ar fi, 
s-ar putea da o lovitură la bursă avînd un computer 
care şi-ar aminti preţurile de mîine! 

Memoria unui computer este un dispozitiv care 
conţine elemente care pot exista într-una din două 
stări. Un exemplu simplu este un abac. In forma sa 
cea mai simplă, acesta constă din mai multe sîrme; pe 
fiecare sîrmă există o bilă care poate fi pusă într-una 
din două poziţii. înainte ca un element să fie înregis¬ 
trat în memoria unui computer, memoria este în stare 
dezordonată, cu posibilităţi egale pentru cele două 
stări posibile. (Bilele abacului sînt împrăştiate întîm- 
plător pe sîrmele abacului.) După ce memoria interac- 
ţionează cu sistemul ce trebuie amintit, el se va găsi 
clar într-o stare sau alta, conform stării sistemului. 
(Fiecare bilă a abacului va fi ori la stînga ori la dreapta 
sîrmei abacului.) Astfel memoria a trecut de la o stare 
dezordonată la una ordonată. Totuşi, pentru a se 
asigura că memoria este într-o stare corectă, este necesar 
să se utilizeze o anumită cantitate de energie (pentru 
a mişca bila sau pentru a alimenta computerul, de 
exemplu). Această energie se disipează sub formă de 
căldură şi măreşte cantitatea de dezordine din univers. 
Se poate arăta că această creştere a dezordinii este 
întotdeauna mai mare decît creşterea ordinii memo¬ 
riei. Astfel, căldura eliminată de ventilatoarele de răcire 
a calculatorului înseamnă că, atunci cînd un computer 
înregistrează un element de memorie, cantitatea totală 

de dezordine din univers creşte. Direcţia timpului în 
care un computer îşi aminteşte trecutul este aceeaşi cu 
aceea în care creşte dezordinea. 

Sensul nostru subiectiv al direcţiei timpului, sensul 
psihologic al timpului, este determinat deci în creierul 
nostru de sensul termodinamic al timpului. La fel ca 
un computer, noi trebuie să ne amintim lucrurile în 
ordinea în care creşte entropia. Aceasta face legea a 
doua a termodinamicii aproape neînsemnată. Dezor¬ 
dinea creşte cu timpul deoarece noi măsurăm timpul 
în direcţia în care dezordinea creşte. Nu puteţi face un 
pariu mai sigur ca acesta! 

Dar de ce trebuie să existe sensul termodinamic al 
timpului? Sau, cu alte cuvinte, de ce trebuie ca univer¬ 
sul să fie într-o stare foarte ordonată la un capăt al tim¬ 
pului, capătul pe care-1 numim trecut? De ce nu este 
într-o stare de dezordine completă tot timpul? Doar 
aceasta ar părea mai probabilă. Şi de ce direcţia tim¬ 
pului în care dezordinea creşte este aceeaşi cu aceea 
în care universul se extinde? 

In teoria clasică a relativităţii generalizate nu se 
poate prezice modul în care universul ar fi început, 
deoarece nici una dintre legile cunoscute nu ar mai 
funcţiona la singularitatea Big Bang-ului. Universul 
putea să fi început într-o stare foarte omogenă şi ordo¬ 
nată. Aceasta ar fi condus la sensuri termodinamic şi 
cosmologic bine definite ale timpului, după cum 
observăm. Dar s-ar fi putut la fel de bine ca el să fi 
început într-o stare foarte neomogenă şi dezordonată. 
In acest caz, universul ar fi fost deja într-o stare de 
dezordine completă, astfel că dezordinea nu ar putea 
să crească cu timpul. Ea ar rămîne constantă, caz în 
care nu ar fi un sens termodinamic bine definit al tim¬ 
pului, sau ar descreşte, caz în care sensul termodinamic 
al timpului ar fi îndreptat în direcţie opusă sensului 
cosmologic. Nici una din aceste posibilităţi nu cores¬ 
punde cu ceea ce observăm. Totuşi, aşa cum am văzut, 
relativitatea generalizată clasică prezice propria sa că- 

dere. Atunci cînd curbura spaţiu-timpului devine mare, 
efectele gravitaţionale cuantice vor deveni importante 
şi teoria clasică va înceta să fie o descriere bună a uni¬ 
versului. Pentru a înţelege cum a început universul, 
trebuie să se utilizeze o teorie cuantică a gravitaţiei. 

Aşa cum am văzut în ultimul capitol, într-o teorie 
cuantică a gravitaţiei pentru a specifica starea uni¬ 
versului ar trebui să se spună cum s-ar comporta is¬ 
toriile posibile ale universului la limita spaţiu-timpului 
în trecut. Această dificultate de a descrie ceea ce nu 
ştim şi nu putem şti s-ar evita numai dacă istoriile satis¬ 
fac condiţia „fără limită"; ele au o întindere finită dar 
nu au limite, margini sau singularităţi. In acest caz, 
începutul timpului ar fi un punct regulat, omogen al 
spaţiu-timpului şi universul ar fi trebuit să-şi înceapă 
expansiunea într-o stare foarte omogenă şi ordonată. 
El nu ar fi putut fi complet uniform, deoarece aceasta 
ar fi încălcat principiul de incertitudine din teoria 
cuantică. Trebuie să fi existat fluctuaţii mici ale den¬ 
sităţii şi vitezelor particulelor. Totuşi, condiţia „fără 
limită" însemna că aceste fluctuaţii erau cît se putea 
de mici, conform principiului de incertitudine. 

Universul trebuie să fi început cu o perioadă de 
expansiune exponenţială sau „inflaţionistă" în care 
şi-ar fi mărit dimensiunea cu un factor foarte mare. In 
timpul acestei expansiuni, fluctuaţiile densităţii ar fi 
trebuit să rămînă mici la început, dar apoi ar fi trebuit 
să înceapă să crească. Regiunile în care densitatea era 
puţin mai mare decît media ar fi avut o expansiune 
încetinită de atracţia gravitaţională a masei suplimen¬ 
tare. In cele din urmă, aceste regiuni şi-ar fi oprit ex¬ 
pansiunea şi ar fi suferit un colaps formînd galaxii, stele 
şi fiinţe ca noi. Universul ar fi trebuit să înceapă într-o 
stare omogenă, ordonată şi ar fi devenit neomogen şi 
dezordonat pe măsură ce timpul trecea. Aceasta ar 
explica existenţa sensului termodinamic al timpului. 

Dar ce s-ar întîmpla dacă şi cînd universul şi-ar opri 
expansiunea şi ar începe să se contracte? S-ar inversa 
sensul termodinamic şi dezordinea ar începe să scadă 
cu timpul? Aceasta ar conduce la toate felurile de 
posibilităţi ale literaturii ştiinţifico-fantastice pentru 
persoanele care ar supravieţui forţei expansiunii şi 
contracţiei. Ar vedea ele ceştile sparte adunîndu-se de 
pe podea şi sărind înapoi pe masă? Ar putea să-şi 
amintească preţurile de mîine şi să facă avere la bursă? 
Pare a fi puţin cam academic să te îngrijorezi de ceea 
ce s-ar întîmpla cînd universul ar suferi din nou un 
colaps, deoarece el nu va începe să se contracte cel puţin 
zece miliarde de ani de acum încolo. Dar există o cale 
mai rapidă de a afla ce se va întîmpla: să sari într-o 
gaură neagră. Colapsul unei stele formînd o gaură 
neagră este la fel ca ultimele etape ale colapsului între¬ 
gului univers. Dacă dezordinea descreştea în faza de 
contracţie a universului, s-ar putea aştepta, de aseme¬ 
nea, să descrească într-o gaură neagră. Astfel, poate 
un astronaut care cade într-o gaură neagră ar putea 
să cîştige bani la ruletă amintindu-şi unde s-a oprit bila 
înainte de a miza. (Din nefericire însă el nu ar avea 
mult timp să joace înainte de a fi transformat în spa- 
ghetti. Nici nu ar putea să ne comunice inversarea sen¬ 
sului termodinamic, sau chiar să-şi încaseze cîştigul, 
deoarece el ar fi prins dincolo de orizontul evenimen¬ 
tului găurii negre.) 

La început, am crezut că dezordinea ar descreşte 
cînd universul ar suferi din nou un colaps. Aceasta 
deoarece credeam că universul trebuia să se întoarcă 
la o stare omogenă şi ordonată atunci cînd devenea 
din nou mic. Aceasta însemna că faza de contracţie ar 
fi ca inversarea timpului fazei de expansiune. In faza 
de contracţie, oamenii şi-ar trăi vieţile înapoi: ei ar muri 
înainte de a fi născuţi şi ar deveni mai tineri pe măsură 
ce universul se contractă. 

Această idee este atractivă, deoarece ar însemna o 
simetrie între fazele de expansiune şi de contracţie. 

Totuşi, ea nu poate fi adoptată singură, independent 
de celelalte idei despre univers. Problema e: Este expli¬ 
cată de condiţia „fără limită", sau nu este corespunză¬ 
toare cu această condiţie? Aşa cum am spus, am crezut 
la început că într-adevăr condiţia „fără limită" înseam¬ 
nă că dezordinea ar scădea în faza de contracţie. Am 
fost indus în eroare în parte de analogia cu suprafaţa 
pămîntului. Dacă se consideră că începutul universului 
corespunde cu Polul Nord, atunci sfîrşitul universului 
trebuie să fie asemănător cu începutul, exact cum Polul 
Sud este similar cu Polul Nord. Totuşi Polul Nord şi 
Polul Sud corespund începutului şi sfîrşitului univer¬ 
sului în timpul imaginar. începutul şi sfîrşitul în timp 
real pot diferi foarte mult. Am mai fost indus în eroare 
de analiza pe care am făcut-o pe un model simplu al 
universului în care faza de colaps era ca inversarea tim¬ 
pului fazei de expansiune. Totuşi, un coleg de-al meu. 
Don Page, de la Penn State University, a arătat că con¬ 
diţia „fără limită" nu cere în mod necesar ca faza de 
contracţie să fie inversarea în timp a fazei de expan¬ 
siune. în plus, unul dintre studenţii mei, Raymond Laf- 
lamme, a descoperit că, într-un model puţin mai 
complicat, colapsul universului era foarte diferit de 
expansiune. Mi-am dat seama că făcusem o greşeală: 
condiţia „fără limită" însemna că dezordinea ar con¬ 
tinua, de fapt, să crească în timpul contracţiei. Sensurile 
termodinamic şi psihologic al timpului nu s-ar inversa 
cînd universul ar începe să se contracte din nou sau 
în interiorul găurilor negre. 

Ce-aţi face cînd v-aţi da seama că aţi făcut o greşeală 
ca aceasta? Unele persoane nu admit niciodată că au 
greşit şi continuă să găsească argumente noi, şi adesea 
necorespunzătoare pentru a-şi susţine cauza — aşa cum 
a făcut Eddington cînd s-a opus teoriei găurilor negre. 
Alţii pretind că nu au susţinut niciodată părerea greşită 
sau, dacă au făcut-o, a fost numai pentru a arăta cît 
este de necorespunzătoare. Mie mi se pare mult mai 

bine şi mai clar dacă admiteţi într-o publicaţie că aţi 
greşit. Un exemplu bun în acest sens a fost Einstein, 
care a numit constanta cosmologică, pe care a intro- 
dus-o cînd încerca să elaboreze un model static al uni¬ 
versului, cea mai mare greşeală a vieţii sale. 

Intorcîndu-ne la sensul timpului, rămîne întrebarea: 
De ce observăm că sensurile termodinamic şi cosmo¬ 
logic sînt îndreptate în aceeaşi direcţie? Sau, cu alte 
cuvinte, de ce dezordinea creşte în aceeaşi direcţie a 
timpului cu aceea în care se extinde universul? Dacă 
se crede că universul se va extinde şi apoi se va con¬ 
tracta din nou, aşa cum pare să implice propunerea 
„fără limită", aceasta devine o problemă; de ce trebuie 
să fim în faza de expansiune şi nu în faza de contracţie? 

Se poate răspunde la aceasta pe baza principiului 
antropic slab. Condiţiile în faza de contracţie nu ar fi 
adecvate pentru existenţa fiinţelor inteligente care ar 
putea pune întrebarea: De ce dezordinea creşte în ace¬ 
eaşi direcţie a timpului în care se extinde universul? 
Inflaţia din etapele timpurii ale universului, pe care o 
prezice propunerea „fără limite", înseamnă că uni¬ 
versul trebuie să se extindă cu o rată foarte apropiată 
de cea critică la care el tocmai evită să sufere din nou 
un colaps, şi astfel nu va suferi un colaps încă foarte 
mult timp. Pînă atunci toate stelele vor fi ars şi pro¬ 
tonii şi neutronii din ele se vor fi dezintegrat probabil 
în particule uşoare şi radiaţii. Universul ar fi într-o stare 
de dezordine completă. Nu ar mai exista un sens ter¬ 
modinamic puternic al timpului. Dezordinea nu ar pu¬ 
tea să crească mult deoarece universul ar fi deja într-o 
stare de dezordine aproape completă. Totuşi, pentru 
ca viaţa inteligentă să funcţioneze este necesar un sens 
termodinamic puternic. Pentru a supravieţui, fiinţele 
umane trebuie să consume hrană, care este o formă 
ordonată de energie, şi o transformă în căldură, care 
este o formă dezordonată de energie. Astfel, viaţa 
inteligentă nu ar putea exista în faza de contracţie a 

universului. Aceasta explică de ce observăm că sen¬ 
surile termodinamice şi cosmologice ale timpului sînt 
îndreptate în aceeaşi direcţie. Nu aceasta face ca expan¬ 
siunea universului să determine creşterea dezordinii. 
Mai degrabă, condiţia „fără limită" determină creşterea 
dezordinii şi condiţiile adecvate pentru viaţa inteligentă 
numai în faza de expansiune. 

Pentru a rezuma, legile ştiinţei nu fac distincţie 
între direcţiile înainte şi înapoi ale timpului. Totuşi, 
există cel puţin trei sensuri ale timpului care diferen¬ 
ţiază trecutul de viitor. Ele sînt sensul termodinamic, 
direcţia timpului în care dezordinea creşte; sensul psi¬ 
hologic, direcţia timpului în care ne amintim trecutul 
şi nu viitorul; şi sensul cosmologic, direcţia timpului 
în care universul se extinde, nu se contractă. Am arătat 
că sensul psihologic este esenţial acelaşi cu sensul ter¬ 
modinamic, astfel că cele două sînt îndreptate întot¬ 
deauna în aceeaşi direcţie. Propunerea „fără limite" 
pentru univers prezice existenţa unui sens termodi¬ 
namic al timpului bine definit, deoarece universul tre¬ 
buie să înceapă într-o stare omogenă şi ordonată. Iar 
motivul pentru care noi observăm că sensul termodi¬ 
namic concordă cu sensul cosmologic este că fiinţele 
inteligente pot exista numai în faza de expansiune. Faza 
de contracţie va fi necorespunzătoare deoarece nu are 
un sens termodinamic puternic al timpului. 

Progresul rasei umane în înţelegerea universului a 
stabilit un colţ mic de ordine într-un univers din ce în 
ce mai dezordonat. Dacă vă amintiţi fiecare cuvînt din 
această carte, memoria dumneavoastră a înregistrat 
cam două milioane de elemente de informaţii; ordinea 
din creierul dumneavoastră a crescut cu circa două mili¬ 
oane de unităţi. Totuşi, în timp ce aţi citit cartea, aţi 
transformat cel puţin o mie de calorii de energie ordo¬ 
nată, sub formă de hrană, în energie dezordonată, sub 
formă de căldură pe care aţi cedat-o aerului din jur 

prin conversaţie şi transpiraţie. Aceasta va mări dezor¬ 
dinea universului cu circa douăzeci de milioane de mili¬ 
oane de milioane de ori mai mult decît creşterea ordinii 
din creierul dumneavoastră — şi aceasta dacă vă 
amintiţi totul din această carte. In capitolul următor 
voi încerca să măresc şi mai mult ordinea acestei zone 
explicînd modul în care se încearcă combinarea teori¬ 
ilor parţiale pe care le-am descris, astfel încît să formeze 
o teorie unificată care ar acoperi totul în univers. 


10 

Unificarea fizicii 


Aşa cum am explicat în capitolul 1, ar fi foarte 
greu să se construiască o teorie complet unificată pen¬ 
tru tot ce există în univers. In schimb, am progresat 
elaborînd teorii parţiale care descriu un domeniu limi¬ 
tat de fenomene şi neglijează alte efecte sau le aproxi¬ 
mează prin anumite numere. (De exemplu, chimia ne 
permite să calculăm interacţiile atomilor, fără a 
cunoaşte structura internă a nucleului atomului.) In 
cele din urmă însă, se speră găsirea unei teorii unifi¬ 
cate, consistente, complete care ar include ca aproxi¬ 
maţii toate aceste teorii parţiale şi care nu are nevoie 
să fie ajustată pentru a se potrivi cu faptele, prin ale¬ 
gerea unor valori arbitrare în cadrul teoriei. Căutarea 
unei teorii de acest fel se numeşte „unificarea fizicii // . 
Einstein şi-a petrecut majoritatea ultimilor ani căutînd 
fără succes o teorie unificată, dar nu era încă timpul: 
existau teorii parţiale pentru gravitaţie şi forţa elec¬ 
tromagnetică, dar se ştia foarte puţin despre forţele 
nucleare. In plus, Einstein refuza să creadă în realitatea 
mecanicii cuantice, în ciuda rolului important pe care 
l-a jucat în dezvoltarea sa. Şi totuşi, se pare că prin¬ 
cipiul de incertitudine este o caracteristică fundamen¬ 
tală a universului în care trăim. Prin urmare, o teorie 
unificată reuşită trebuie să conţină acest principiu. 

Aşa cum voi arăta, perspectivele găsirii unei astfel 
de teorii par a fi mult mai bune acum deoarece ştim 
mult mai multe despre univers. Dar trebuie să nu fim 
prea încrezători — am mai avut speranţe false! La 
începutul acestui secol, de exemplu, s-a crezut că totul 

putea fi explicat în funcţie de proprietăţile materiei con¬ 
tinue, cum sînt elasticitatea şi conducţia căldurii. 
Descoperirea structurii atomice şi a principiului de 
incertitudine a pus categoric capăt acestei idei. Apoi, 
în 1928, fizicianul laureat al premiului Nobel, Max Born, 
a spus unui grup de vizitatori ai Universităţii Gottin- 
gen: „Fizica, aşa cum o cunoaştem astăzi, va fi depăşită 
peste şase luni/' încrederea sa se baza pe descoperirea 
recentă de către Dirac a ecuaţiei care guverna electronul. 
Se credea că o ecuaţie similară ar guverna protonul, 
care era cealaltă particulă cunoscută în acel moment, 
ceea ce ar fi fost sfîrşitul fizicii teoretice. Totuşi, 
descoperirea neutronilor şi a forţelor nucleare a con¬ 
trazis şi această părere. Spunînd aceasta, eu tot cred 
că există motive să sperăm că ne aflăm aproape de ca¬ 
pătul căutării legilor finale ale naturii. 

în capitolele anterioare am descris relativitatea 
generalizată, teoria parţială a gravitaţiei şi teoriile par¬ 
ţiale care guvernează interacţiile tari, interacţiile slabe 
şi forţele electromagnetice. Ultimele trei se pot com¬ 
bina în aşa-numitele mari teorii unificate, sau MTU, 
care nu sînt foarte satisfăcătoare deoarece nu includ 
gravitaţia şi deoarece ele conţin mai multe mărimi 
cum sînt masele relative ale diferitelor particule, care 
nu pot fi prezise de teorie, ci a trebuit să fie alese astfel 
încît să se potrivească observaţiilor. Principala difi¬ 
cultate în găsirea unei teorii care uneşte gravitaţia cu 
celelalte forţe este că relativitatea generalizată este o 
teorie „clasică"; adică ea nu conţine principiul de incer¬ 
titudine din mecanica cuantică. Pe de altă parte, cele¬ 
lalte teorii parţiale depind în mod esenţial de mecanica 
cuantică. Prin urmare, un prim pas necesar este de a 
combina relativitatea generalizată cu principiul de 
incertitudine. Aşa cum am văzut, acesta poate avea 
consecinţe remarcabile cum sînt faptul că găurile negre 
nu sînt negre şi universul nu are singularităţi, ci este 
complet independent şi fără limite. Problema este, aşa 
cum am explicat în capitolul 7, că principiul de incer- 

titudine înseamnă că şi spaţiul „gol" este plin cu 
perechi de particule şi antiparticule virtuale. Aceste 
perechi ar avea o cantitate infinită de energie şi deci, 
conform faimoasei ecuaţii a lui Einstein, E = mc 2 , ele 
ar avea o masă infinită. Atracţia lor gravitaţională ar 
curba universul către o dimensiune infinit mică. 

Infinităţi similare, aparent absurde, se produc în 
celelalte teorii parţiale, dar în toate aceste cazuri in¬ 
finităţile pot fi anulate de un proces numit renorma- 
lizare. Aceasta implică anularea infinităţilor prin 
introducerea altor infinităţi. Deşi această tehnică este 
cam dubioasă din punct de vedere matematic, ea pare 
să fie bună în practică şi a fost utilizată în aceste teorii 
pentru a face preziceri care concordă cu observaţiile 
cu un grad de precizie extraordinar. Renormalizarea, 
însă, are un neajuns serios din punctul de vedere al 
încercării de a găsi o teorie completă, deoarece ea în¬ 
seamnă că valorile reale ale maselor şi intensităţilor 
forţelor nu pot fi prezise din teorie, ci trebuie să fie 
alese astfel încît să se potrivească observaţiilor. 

In încercarea de a îngloba principiul de incertitu¬ 
dine în relativitatea generalizată, există numai două 
mărimi care pot fi ajustate: intensitatea gravitaţiei şi 
valoarea constantei cosmologice. Prin urmare, există 
o teorie care pare să prezică faptul că anumite mărimi 
cum este curbura spaţiu-timpului sînt într-adevăr infi¬ 
nite şi totuşi aceste mărimi se pot observa şi măsura 
ca fiind perfect finite! Această problemă care apare la 
combinarea relativităţii generalizate şi principiului de 
incertitudine a fost bănuită de cîtva timp, dar a fost 
în final confirmată de calcule detaliate în 1972. Patru 
ani mai tîrziu a fost sugerată o soluţie posibilă, numită 
„supergravitaţie". Ideea era de a combina particula de 
spin 2 numită graviton, care poartă forţa gravitaţională, 
cu anumite particule noi de spin 3/2, 1, 1/2 şi 0. 
într-un fel, toate aceste particule ar putea fi conside¬ 
rate ca aspecte diferite ale aceleiaşi „superparticule", 
unificînd astfel particulele de materie de spin 1/2 şi 

3/2 cu particulele purtătoare de forţă de spin 0, 1 şi 
2. Perechile particulă/antiparticulă virtuale de spin 1/2 
şi 3/2 ar avea energie negativă şi ar tinde, deci, să 
anuleze energia pozitivă a perechilor virtuale de spin 

2.1 şi 0. Aceasta ar determina anularea multor infinităţi 
posibile, dar se suspecta că ar mai rămîne unele in¬ 
finităţi. Totuşi, calculele necesare pentru a afla dacă 
există sau nu infinităţi rămase erau atît de lungi şi grele 
încît nimeni nu era pregătit să le efectueze. Chiar cu 
un computer, s-a calculat că ar fi necesari cel puţin patru 
ani şi ar exista mari şanse de a face cel puţin o greşeală, 
dacă nu mai multe. Astfel, răspunsul corect s-ar cu¬ 
noaşte numai dacă altcineva ar repeta calculul şi ar 
obţine acelaşi răspuns, iar acest lucru nu pare foarte 
probabil! 

In ciuda acestor probleme şi a faptului că particu¬ 
lele din teoria supergravitaţiei nu par să se potrivească 
cu particulele observate, majoritatea oamenilor de 
ştiinţă credeau că supergravitaţia era probabil răspun¬ 
sul corect la problema unificării fizicii. Părea modul 
cel mai bun de unificare a gravitaţiei cu celelalte forţe. 
Totuşi, în 1984, a avut loc o schimbare remarcabilă de 
opinie în favoarea a ceea ce se numeşte teoriile corzilor 
(String Theories). In aceste teorii obiectele de bază nu 
sînt particulele, care ocupă un singur punct în spaţiu, 
ci corpuri care au lungime dar nu au altă dimensiune, 
ca o bucată de coardă infinit de subţire. Aceste corzi 
pot avea capete (aşa-numitele corzi deschise) sau pot 
fi unite cu ele însele în bucle închise (corzi închise) (fig. 

10.1 şi fig. 10.2). O particulă ocupă un punct în spaţiu 
în fiecare moment. Astfel, istoria sa în spaţiu-timp 
poate fi prezentată printr-o linie („linia de univers"). 
Pe de altă parte, o coardă ocupă o linie în spaţiu în 
fiecare moment. Astfel, istoria sa în spaţiu-timp este 
o suprafaţă bi-dimensională numită „suprafaţă de 
univers". (Orice punct de pe această suprafaţă de uni¬ 
vers poate fi descris de două numere: unul care speci¬ 
fică timpul şi celălalt poziţia punctului de pe coardă.) 

Suprafaţa de univers a unei corzi deschise este o bandă; 
marginile sale reprezintă traiectoriile în spaţiu-timp ale 
capetelor corzii (fig. 10.1). Suprafaţa de univers a unei 
corzi închise este un cilindru sau un tub (fig. 10.2); o 
secţiune în tub este un cerc, care reprezintă poziţia 
corzii într-un anumit moment. 

Două bucăţi de coardă se pot uni formînd o sin¬ 
gură coardă; în cazul corzilor deschise ele se unesc pur 
şi simplu la capete (fig. 10.3), în timp ce în cazul cor¬ 
zilor închise ele sînt ca două picioare care se unesc pe 
o pereche de pantaloni (fig. 10.4). In mod asemănător, 
o singură bucată de coardă se poate împărţi în două 
corzi. In teoria corzilor, ceea ce înainte erau conside¬ 
rate particule acum sînt imaginate ca unde care se 
propagă de-a lungul corzii, ca undele de pe coarda 
vibrantă a unui zmeu. Emisia sau absorbţia unei par- 

ticule de către alta corespunde divizării sau unirii 
corzilor. De exemplu, forţa gravitaţională a soarelui 
asupra pămîntului a fost imaginată în teoria particu¬ 
lelor ca fiind cauzată de emiterea unui graviton de o 
particulă din soare şi absorbţia sa de o particulă de pe 
pămînt (fig. 10.5). în teoria corzilor acest proces cores¬ 
punde unui tub sau unei conducte de forma H (fig. 
10.6) (într-un fel teoria corzilor este ca o lucrare de insta¬ 
laţii). Cele două laturi verticale ale H-ului corespund 
particulelor din soare şi din pămînt şi bara orizontală 
corespunde gravitonului care se deplasează între ele. 

Teoria corzilor are o istorie curioasă. Ea a fost inven¬ 
tată iniţial la sfîrşitul anilor 1960 în încercarea de a găsi 
o teorie care să descrie interacţia tare. Ideea era că par¬ 
ticule ca protonul şi neutronul ar putea fi considerate 
ca undele dintr-o coardă. Interacţiile tari dintre par¬ 
ticule ar corespunde bucăţilor de coardă care trec prin 
celelalte bucăţi de coardă, ca în pînza unui păianjen. 
Pentru ca această teorie să dea valoarea observată a 
interacţiei tari între particule, corzile trebuie să fie ca 
benzile de cauciuc cu un efort de întindere de circa 
zece tone. 

în 1974 Joel Scherk de la Paris şi John Schwarz de 
la Institutul de Tehnologie din California au publicat 
o lucrare în care au arătat că teoria corzilor ar putea 
descrie forţa gravitaţională, dar numai dacă tensiunea 
în coardă ar fi mult mai mare, de circa o mie de mili¬ 
oane de milioane de milioane de milioane de milioane 
de milioane de tone (1 urmat de treizeci şi nouă de 
zerouri). Prezicerile teoriei corzilor ar fi exact aceleaşi 
cu cele ale relativităţii generalizate la scări de lungime 
normale, dar ele ar diferi la distanţe foarte mici, mai 
mici decît o mie de milioane de milioane de milioane 
de milioane de milionimi dintr-un centimetru (un cen¬ 
timetru împărţit la 1 urmat de treizeci şi trei de zero¬ 
uri). Lucrării lor nu i s-a acordat însă prea mare atenţie 
deoarece chiar atunci majoritatea oamenilor de ştiinţă 
abandonaseră teoria iniţială a corzilor pentru interacţia 

O SINGURĂ COARDĂ 

CARE SE UNESC 


Figura 10.3 

tare, în favoarea teoriei bazate pe quarci şi gluoni, ca¬ 
re părea să se potrivească mult mai bine cu observaţiile. 
Scherk a murit în împrejurări tragice (el suferea de dia¬ 
bet şi a intrat în comă intr-un moment cînd nu era 
nimeni în preajmă să-i facă o injecţie cu insulină). Ast¬ 
fel Schwarz a rămas singurul susţinător ale teoriei cor¬ 
zilor, dar acum cu o valoare mult mai mare propusă 
pentru tensiunea în coardă. 

In 1984, interesul faţă de corzi a înviat brusc, aparent 
din două motive. Unul era că oamenii nu progresaseră 
prea mult pentru a arăta că supergravitaţia era finită 

sau că ea ar putea explica tipurile de particule pe care 
le observăm. Celălalt era publicarea lucrării lui John 
Schwarz şi Mike Green de la Queen Mary College, 
Londra, care arăta că teoria corzilor putea explica exis¬ 
tenţa particulelor care aveau rotaţie intrinsecă spre 
stingă, la fel cu unele particule pe care le observăm. 
Indiferent care au fost motivele, curînd un mare număr 
de persoane au început să lucreze la teoria corzilor şi 
a fost elaborată o nouă versiune, aşa-numita coardă 
heterotică, ce părea că ar putea să explice tipurile de 
particule pe care le observăm. 

O SINGURĂ COARDĂ 



Figura 10.4 

Figurile 10.5 şi 10.6 

Şi teoria corzilor conduce la infinităţi, dar se crede 
că ele se vor anula toate în versiuni cum este coarda 
heterotică (deşi acest lucru nu este încă sigur). Teoriile 
corzilor însă au o problemă mai mare: ele par să cores¬ 
pundă numai dacă spaţiu-timpul are zece sau douăzeci 
şi şase de dimensiuni, în loc de cele patru obişnuite! 
Desigur, dimensiunile suplimentare ale spaţiu-tim- 
pului reprezintă ceva obişnuit în literatura ştiinţi- 
fico-fantastică; într-adevăr, ele sînt aproape o necesitate, 
deoarece altfel faptul că relativitatea implică imposibili¬ 
tatea de a călători mai repede decît lumina înseamnă 
că deplasarea între stele şi galaxii ar dura prea mult. 
Ideea literaturii ştiinţifico-fantastice este că ar putea fi 
posibil să o iei pe scurtătură printr-o dimensiune mai 
mare. Acest lucru se poate ilustra astfel: Imaginaţi-vă 
că spaţiul în care trăim are numai două dimensiuni şi 
este curbat ca suprafaţa unui inel sau tor (fig. 10.7). 
Dacă aţi fi pe o parte interioară a inelului şi aţi dori 
să ajungeţi într-un punct de pe cealaltă parte ar trebui 
să mergeţi de jur împrejur pe partea interioară a 
inelului. Totuşi, dacă v-aţi putea deplasa în a treia di¬ 
mensiune, aţi putea s-o luaţi de-a dreptul. 

De ce nu observăm toate aceste dimensiuni supli¬ 
mentare, dacă ele chiar există? De ce vedem doar trei 
dimensiuni spaţiale şi una temporală? Există ipoteza 
că celelalte dimensiuni sînt curbate într-un spaţiu cu 
dimensiunea foarte mică, ceva cam ca un milion de 
milioane de milioane de milioane de milionimi dintr-un 
centimetru. Aceasta este atît de mică încît pur şi simplu 
nu o observăm; vedem numai o dimensiune tempo¬ 
rală şi trei spaţiale în care spaţiu-timpul este destul de 
neted. Este ca suprafaţa unei portocale: dacă vă uitaţi 
de aproape, este toată curbată şi încreţită, dar dacă o 
priviţi de la distanţă, nu vedeţi umflăturile şi pare a 
fi netedă. La fel este şi cu spaţiu-timpul: la scară foarte 
mică el are zece dimensiuni şi este puternic curbat, dar 
la scară mai mare nu vedeţi curbura dimensiunilor su¬ 
plimentare. Dacă această imagine este corectă, ea 

Figura 10.7 


înseamnă veşti proaste pentru călătorii în spaţiu: 
dimensiunile suplimentare ar fi mult prea mici pentru 
a permite trecerea navei spaţiale. Totuşi, ea ridică o 
altă problemă majoră. De ce ar trebui să fie curbate 

într-o sferă mică doar unele dimensiuni şi nu toate? 
Probabil, în universul foarte timpuriu toate dimensi¬ 
unile ar fi fost foarte curbate. Dar ce a determinat ca 
o dimensiune temporală şi trei spaţiale să se îndrepte, 
în timp ce celelalte au rămas foarte curbate? 

Un răspuns posibil este principiul antropic. Două 
dimensiuni spaţiale nu par a fi suficiente pentru a per¬ 
mite dezvoltarea unor fiinţe complicate ca noi. De 
exemplu, animalele bi-dimensionale care ar trăi pe un 
pămînt unidimensional ar trebui să se caţere unul 
peste celălalt pentru a trece unul de altul. Dacă o crea¬ 
tură bi-dimensională mănîncă ceva ceea ce nu poate 
digera complet, ar trebui să elimine resturile pe aceeaşi 
cale pe care le-a înghiţit pentru că dacă ar exista o tre¬ 
cere prin corp, ea ar împărţi creatura în două jumătăţi 
separate; fiinţa noastră bi-dimensională s-ar desface în 
bucăţi (fig. 10.8). în mod asemănător, este dificil de 
văzut cum ar arăta circulaţia sîngelui într-o creatură 
bi-dimensională. 

Ar fi şi alte probleme pentru mai mult de trei 
dimensiuni spaţiale. Forţa gravitaţională dintre două 
corpuri ar descreşte mai rapid cu distanţa decît o face 
în trei dimensiuni. (în trei dimensiuni, forţa gravi¬ 
taţională scade la 1/4 dacă se dublează distanţa. în 
patru dimensiuni ea ar scade la 1/8, în cinci dimen¬ 
siuni la 1/16 ş.a.m.d.) Semnificaţia acestui fapt este că 
orbitele planetelor (cum este pămîntul) în jurul soarelui 
ar fi instabile: cea mai mică perturbaţie de la o orbită 
circulară (cum este aceea cauzată de atracţia gravi¬ 
taţională a altor planete) ar avea ca rezultat deplasarea 
în spirală a pămîntului depărtîndu-se sau apropiin- 
du-se de soare. Noi am îngheţa sau ne-am arde. De 
fapt, aceeaşi comportare a gravitaţiei cu distanţa într-un 
spaţiu cu mai mult de trei dimensiuni înseamnă că soa¬ 
rele nu ar putea să existe într-o stare stabilă în care 
presiunea echilibrează gravitaţia. El s-ar desface în 
bucăţi sau ar suferi un colaps formînd o gaură neagră, 
în oricare din aceste cazuri, el nu ar mai fi util ca sursă 

ANIMAL BI-DIMENSIONAL 


Figura 10.8 

de căldură şi lumină pentru viaţa de pe Pămînt. La o 
scară mai mică, forţele electrice care determină elec¬ 
tronii să se deplaseze pe orbite în jurul nucleului unui 
atom s-ar comporta în acelaşi fel cu forţele gravita¬ 
ţionale. Astfel, electronii ar ieşi din atom sau s-ar de¬ 
plasa în spirală spre nucleu. In orice caz, nu ar exista 
atomi aşa cum îi ştim. 

Este clar că viaţa, cel puţin aşa cum o ştim, poate 
exista numai în regiuni ale spaţiu-timpului în care o 
dimensiune temporală şi trei dimensiuni spaţiale nu 
sînt foarte mult curbate. Aceasta ar însemna că prin¬ 
cipiul antropic slab se poate utiliza cu condiţia să se 
arate că teoria corzilor permite cel puţin existenţa unor 
astfel de regiuni ale universului — se pare că în- 
tr-adevăr teoria corzilor face acest lucru. Pot exista şi 
alte regiuni ale universului sau ale altor universuri 
(orice ar însemna acestea) în care toate dimensiunile 
sînt foarte curbate sau în care sînt aproape întinse mai 

mult de patru dimensiuni, dar acolo nu ar exista fiinţe 
inteligente care să observe numerele diferite ale dimen¬ 
siunilor efective. 

In afară de problema numărului dimensiunilor pe 
care le are spaţiu-timpul, teoria corzilor mai are şi alte 
cîteva probleme care trebuie rezolvate înainte de a fi 
aclamată ca teoria unificată finală a fizicii. Nu ştim încă 
dacă toate infiniturile se anulează reciproc sau modul 
exact în care undele din corzi se leagă de tipurile de 
particule pe care le observăm. Oricum, este probabil 
că răspunsurile la aceste probleme se vor găsi în urmă¬ 
torii ani, şi că spre sfîrşitul secolului vom şti dacă teo¬ 
ria corzilor este într-adevăr teoria unificată mult căutată 
a fizicii. 

Dar poate exista cu adevărat o teorie unificată de 
acest fel? Sau poate alergăm după un miraj? Par să 
existe trei posibilităţi: 

1) Există într-adevăr o teorie unificată completă, pe care 

o vom descoperi într-o zi dacă sîntem destul de deş¬ 
tepţi. 

2) Nu există o teorie finală a universului, ci doar o suc¬ 

cesiune infinită de teorii care descriu universul din 
ce în ce mai exact. 

3) Nu există o teorie a universului; evenimentele nu 
pot fi prezise decît într-o anumită măsură, ele se 
produc în mod întîmplător şi arbitrar. 

Unii ar susţine a treia posibilitate bazîndu-se pe fap¬ 
tul că dacă ar exista un set complet de legi aceasta ar 
încălca libertatea lui Dumnezeu de a-şi schimba păre¬ 
rea şi a interveni în univers. Este ca un vechi paradox: 
Poate Dumnezeu să facă o piatră atît de grea încît el 
să nu o poată ridica? Dar ideea că Dumnezeu ar putea 
dori să-şi schimbe părerea este un exemplu de erezie, 
menţionat de Sf. Augustin, de a imagina pe Dumnezeu 
ca pe o fiinţă care există în timp: timpul este numai o 
proprietate a universului pe care Dumnezeu l-a creat. 
Probabil, el ştia ce intenţiona atunci cînd l-a făcut! 

O dată cu apariţia mecanicii cuantice, am ajuns să 
recunoaştem că evenimentele nu pot fi prezise exact, 
ci există întotdeauna un anumit grad de incertitudine. 
Dacă se doreşte, se poate atribui această caracteristică 
de întîmplare intervenţiei lui Dumnezeu, dar ar fi un 
fel foarte ciudat de intervenţie: nu există vreo dovadă 
că ea are un scop. Intr-adevăr, dacă ar exista, prin 
definiţie ea nu ar fi întîmplătoare. In timpurile moder¬ 
ne, am eliminat efectiv cea de a treia posibilitate de 
mai sus redefinind scopul ştiinţei: scopul nostru este 
de a formula un set de legi care să ne permită să prezi¬ 
cem evenimentele numai pînă la o limită determinată 
de principiul de incertitudine. 

A doua posibilitate, că există o succesiune infinită 
de teorii din ce în ce mai rafinate, este în concordanţă 
cu toată experienţa noastră de pînă acum. în multe 
ocazii am mărit sensibilitatea măsurărilor noastre sau 
am făcut o nouă clasă de observaţii, numai pentru a 
descoperi noi fenomene care nu erau prezise de teoria 
existentă şi pentru a le explica a trebuit să dezvoltăm 
o teorie şi mai avansată. Prin urmare, nu ar fi foarte 
surprinzător dacă generaţia actuală de mari teorii uni¬ 
ficate ar greşi pretinzînd că nu se va întîmpla nimic 
nou esenţial între energia de unificare electroslabă de 
circa 100 GeV şi energia marii unificări de circa o mie 
de milioane de milioane de GeV. Ne putem aştepta 
într-adevăr să găsim cîteva straturi noi de structură, 
mai fundamentale decît quarcii şi electronii pe care îi 
considerăm acum particule „elementare". 

Totuşi, se pare că gravitaţia poate da o limită acestui 
şir de „cutii în cutii". Dacă există o particulă cu energia 
peste ceea ce se numeşte energia Planck, zece milioane 
de milioane de milioane de GeV (1 urmat de nouăspre¬ 
zece zerouri), masa sa ar fi atît de concentrată încît s-ar 
desprinde singură de restul universului şi ar forma o 
gaură neagră mică. Astfel, se pare că şirul de teorii din 

ce în ce mai rafinate trebuie să aibă o limită pe măsură 
ce trecem la energii din ce în ce mai înalte; astfel că ar 
trebui să existe o teorie finală a universului. Desigur, 
energia Planck reprezintă un drum lung de la energiile 
în jur de o sută de GeV, valoarea cea mai mare pe care 
o putem produce în laborator în prezent. Nu vom 
putea sări această distanţă cu acceleratoarele de par¬ 
ticule din viitorul previzibil! Totuşi, etapele foarte tim¬ 
purii ale universului reprezintă un loc unde trebuie 
să se fi produs aceste energii. Cred că există o şansă 
bună ca studiul universului timpuriu şi cerinţele con¬ 
sistenţei matematice să ne conducă la o teorie unifi¬ 
cată completă în timpul vieţii unora dintre noi care 
trăim astăzi, presupunînd întotdeauna că nu ne dis¬ 
trugem mai înainte. 

Ce ar însemna dacă am descoperi într-adevăr teoria 
finală a universului? Aşa cum am explicat în capitolul 
1 nu am fi niciodată destul de siguri că am găsit cu 
adevărat teoria corectă, deoarece teoriile nu pot fi 
dovedite. Dar dacă teoria este consistentă matematic 
şi face întotdeauna preziceri care concordă cu obser¬ 
vaţiile, putem avea încredere că ea este cea corectă. Ea 
ar duce la sfîrşit un capitol lung şi glorios din istoria 
luptei intelectuale a umanităţii de a înţelege universul. 
Dar ea ar revoluţiona, de asemenea, înţelegerea de către 
persoanele obişnuite a legilor care guvernează uni¬ 
versul. In timpul lui Newton era posibil ca o persoană 
educată să stăpînească întreaga cunoaştere umană, cel 
puţin în linii mari. Dar de atunci, viteza dezvoltării 
ştiinţei a făcut acest lucru imposibil. Deoarece teoriile 
se schimbă întotdeauna pentru a explica noile obser¬ 
vaţii, ele nu sînt niciodată corect sistematizate sau 
simplificate astfel încît să poată fi înţelese de oamenii 
obişnuiţi. Trebuie să fiţi specialist, şi chiar şi atunci 
puteţi spera să aveţi numai o stăpînire corectă a unei 
părţi mici din teoriile ştiinţifice. In plus, rata progre- 

sului este atît de rapidă încît ceea ce se învaţă la şcoală 
sau la universitate este întotdeauna puţin depăşit. 
Doar puţini oameni pot ţine pasul cu avansul rapid 
al frontierelor cunoaşterii şi ei trebuie să îi dedice tot 
timpul şi să se specializeze într-o problemă restrînsă. 
Restul populaţiei are prea puţină idee despre progre¬ 
sele făcute sau despre interesul pe care ele îl generează. 
Acum şaptezeci de ani, dacă îl credem pe Eddington, 
numai două persoane înţelegeau teoria generală a re¬ 
lativităţii. Astăzi, zeci de mii de absolvenţi de univer¬ 
sitate o înţeleg şi multe milioane de oameni cunosc cel 
puţin ideea. Dacă s-ar descoperi o teorie unificată 
completă, ar fi doar o chestiune de timp înainte de a 
fi sistematizată şi simplificată în acelaşi fel şi predată 
în şcoli, cel puţin în linii mari. Atunci am putea avea 
o oarecare înţelegere a legilor care guvernează uni¬ 
versul şi sînt răspunzătoare de existenţa noastră. 

Chiar dacă descoperim o teorie unificată completă 
nu înseamnă că am putea să prezicem evenimentele 
în general, din două motive. Primul este limitarea pe 
care o impune principiul de incertitudine din mecanica 
cuantică asupra puterilor noastre de prezicere. Nu 
putem face nimic pentru a ocoli aceasta. în practică 
însă această primă limitare este mai puţin restrictivă 
decît a doua. Ea provine din faptul că nu putem rezolva 
exact ecuaţiile teoriei, cu excepţia unor situaţii foarte 
simple. (Nu putem rezolva exact nici măcar problema 
mişcării a trei corpuri în teoria gravitaţiei a lui Newton 
şi dificultatea creşte cu numărul de corpuri şi complexi¬ 
tatea teoriei.) Cunoaştem deja legile care guvernează 
comportarea materiei în toate condiţiile cu excepţia 
celor extreme. în special, cunoaştem legile de bază care 
stau la baza chimiei şi biologiei. Şi totuşi nu am redus 
aceste subiecte la stadiul de probleme rezolvate; pînă 
acum, nu am avut mare succes în prezicerea compor¬ 
tamentului uman din ecuaţiile matematice! Astfel, 

chiar dacă găsim un set complet de legi fundamenta¬ 
le, ar mai trebui ani de activitate intelectuală susţinută 
pentru a elabora metode mai bune de aproximare, 
încît să putem face preziceri utile ale rezultatelor proba¬ 
bile ale unor situaţii complicate şi realiste. O teorie uni¬ 
ficată completă, consistentă, reprezintă numai primul 
pas: scopul nostru este înţelegerea completă a eveni¬ 
mentelor din jurul nostru şi a propriei noastre exis¬ 
tenţe. 


11 

Concluzii 


Ne găsim într-o lume uimitoare. Dorim să găsim 
un sens pentru ceea ce vedem în jurul nostru şi între¬ 
băm: Care este natura universului? Care este locul 
nostru în univers şi de unde a apărut el? De ce este 
aşa cum este? 

Pentru a încerca să răspundem la aceste întrebări 
adoptăm unele „imagini ale universului". Teoria super- 
corzilor este la fel ca un turn infinit de broaşte ţestoase 
care susţin pămîntul plat. Ambele sînt teorii ale uni¬ 
versului deşi prima este mult mai matematică şi mai 
precisă decît ultima. Pentru nici una nu există dovezi 
experimentale: nimeni nu a văzut o broască ţestoasă 
gigantică ce duce pămîntul în spate, dar nici nu a 
văzut o supercoardă. Totuşi, teoria broaştelor ţestoase 
nu este o teorie ştiinţifică bună deoarece prezice că 
oamenii pot cădea de pe marginea lumii. Acest lucru 
nu este în concordanţă cu experimentul, în afară de 
cazul persoanelor care se presupune că au dispărut în 
Triunghiul Bermudelor! 

Primele încercări teoretice de a descrie şi explica 
universul conţineau ideea că evenimentele şi feno¬ 
menele naturale erau controlate de spirite cu emoţii 
umane, care acţionau într-o manieră foarte umană şi 
imprevizibilă. Aceste spirite locuiau în lucrurile natu¬ 
rale, cum sînt rîurile şi munţii, inclusiv pe corpuri 
cereşti, ca soarele şi luna. Ele trebuiau îmbunate şi tre¬ 
buia cerută bunăvoinţa lor pentru a se asigura fertili¬ 
tatea solului şi trecerea anotimpurilor. Treptat însă 
trebuie să se fi observat că existau anumite regularităţi: 

soarele răsărea întotdeauna la est şi apunea la vest, 
indiferent dacă se făceau sacrificii zeului soare. In 
plus, soarele, luna şi planetele urmau pe cer traiectorii 
precise, care puteau fi prezise cu o precizie considera¬ 
bilă. Soarele şi luna puteau încă să fie zei, dar erau zei 
care ascultau de legi stricte, aparent fără excepţii, dacă 
nu se ţine cont de poveşti de felul celei în care Iosua 
a oprit soarele. 

La început, aceste regularităţi şi legi erau evidente 
numai în astronomie şi în alte cîteva ştiinţe. Totuşi, pe 
măsură ce civilizaţia a evoluat şi în special în ultimii 
300 de ani, au fost descoperite din ce în ce mai multe 
regularităţi şi legi. Succesul acestor legi l-a condus pe 
Laplace la începutul secolului al nouăsprezecelea să 
postuleze determinismul ştiinţific, adică el a sugerat 
că ar exista un set de legi care ar determina precis 
evoluţia universului, dacă se cunoaşte configuraţia sa 
la un moment dat. 

Determinismul lui Laplace era incomplet în două 
moduri. El nu spunea cum trebuie alese legile şi nu 
preciza configuraţia iniţială a universului. Acestea 
erau lăsate lui Dumnezeu. Dumnezeu ar alege modul 
în care a început universul şi legile pe care le respectă 
acesta, dar el nu ar interveni în univers o dată ce a 
fost pornit. De fapt. Dumnezeu era limitat la zonele 
pe care ştiinţa secolului nouăsprezece nu le înţelegea. 

Ştim acum că speranţele lui Laplace privind deter¬ 
minismul nu pot fi realizate, cel puţin aşa cum le-a 
crezut el. Principiul de incertitudine din mecanica 
cuantică implică faptul că anumite perechi de mărimi, 
cum sînt poziţia şi viteza unei particule, nu pot fi 
ambele prezise precis. 

Mecanica cuantică tratează această situaţie printr-o 
clasă de teorii cuantice în care particulele nu au pozi¬ 
ţii şi viteze bine definite, ci sînt reprezentate de o un¬ 
dă. Aceste teorii cuantice sînt deterministe în sensul 
că dau legi pentru evoluţia undei în timp. Astfel, dacă 
se cunoaşte unda la un moment dat, ea poate fi calcu- 

lată în orice alt moment. Elementul imprevizibil, întîm- 
plător apare numai atunci cînd încercăm să interpretăm 
unda în funcţie de poziţiile şi vitezele particulelor. 
Dar poate că este greşeala noastră: poate nu există pozi¬ 
ţii şi viteze ale particulelor, ci numai unde. Iar noi doar 
încercăm să potrivim undele la ideile noastre precon¬ 
cepute despre poziţii şi viteze. Nepotrivirea care rezultă 
este cauza aparentei lipse de predictibilitate. 

De fapt, am redefinit sarcina ştiinţei ca fiind des¬ 
coperirea legilor care ne vor permite să prezicem eve¬ 
nimente pînă la limita stabilită de principiul de 
incertitudine. Rămîne însă întrebarea: Cum sau de ce 
au fost alese legile şi starea iniţială a universului? 

In cartea de faţă am pus un accent deosebit pe 
legile care guvernează gravitaţia, deoarece gravitaţia 
determină structura la scară mare a universului, chiar 
dacă este cea mai slabă dintre cele patru categorii de 
forţe. Legile gravitaţiei erau incompatibile cu părerea 
menţinută pînă destul de recent că universul nu se 
schimbă cu timpul: faptul că gravitaţia este întot¬ 
deauna o forţă de atracţie înseamnă că universul tre¬ 
buie să se extindă sau să se contracte. Conform teoriei 
generale a relativităţii, trebuie să fi existat în trecut o 
stare de densitate infinită. Big Bang-ul, care ar fi fost 
un început efectiv al timpului. în mod asemănător, dacă 
întregul univers suferea din nou un colaps, trebuie să 
existe o altă stare de densitate infinită în viitor. Big 
Crunch, care ar reprezenta un sfîrşit al timpului. Chiar 
dacă întregul univers nu suferă un nou colaps, ar 
exista singularităţi în regiuni localizate care ar suferi 
colapsul formînd găurile negre. Aceste singularităţi ar 
reprezenta un sfîrşit al timpului pentru orice cade în 
gaura neagră. La Big Bang şi la alte singularităţi, toate 
legile ar fi încetat să funcţioneze, astfel că Dumnezeu 
ar fi avut deplina libertate de a alege ce s-a întîmplat 
şi modul în care începea universul. 

Atunci cînd combinăm mecanica cuantică cu teoria 
relativităţii, se pare că apare o nouă posibilitate care 

nu exista înainte: ca spaţiul şi timpul să formeze 
împreună un spaţiu cvadri-dimensional, finit, fără sin¬ 
gularităţi sau limite, ca suprafaţa pămîntului, dar cu 
mai multe dimensiuni. Se pare că această idee ar putea 
explica multe dintre caracteristicile observate ale uni¬ 
versului, cum sînt omogenitatea sa la scară mare şi aba¬ 
terile de la omogenitate la scară mică, ca galaxiile, 
stelele şi chiar fiinţele umane. Ea ar putea chiar să 
explice sensul timpului pe care îl observăm. Dar, dacă 
universul este complet independent, fără singularităţi 
sau limite şi descris complet de o teorie unificată, 
aceasta are implicaţii profunde pentru rolul de Creator 
al lui Dumnezeu. 

Einstein a pus odată întrebarea: „Cît de mult a 
avut Dumnezeu de ales cînd a construit universul?" 
Dacă ipoteza „fără limite" este corectă, el nu a avut 
deloc libertatea de a alege condiţiile iniţiale. Totuşi, el 
ar fi avut încă libertatea de a alege legile de care ascultă 
universul. Aceasta însă poate să nu fi fost chiar o 
alegere; poate exista doar una, sau un număr mic de 
teorii unificate complete, cum este teoria corzilor hete- 
rotice, care sînt independente şi permit existenţa unor 
structuri complicate cum sînt fiinţele umane care pot 
cerceta legile universului şi care pot pune întrebări 
privind natura lui Dumnezeu. 

Chiar dacă există o singură teorie unificată posibi¬ 
lă, ea este doar un set de reguli şi ecuaţii. Ce este ceea 
ce animă ecuaţiile şi le face să descrie universul? Abor¬ 
darea obişnuită a ştiinţei construcţiei unui model mate¬ 
matic nu poate răspunde la întrebări de genul: de ce 
trebuie să existe un univers pe care să-l descrie mo¬ 
delul? De ce există universul? Teoria unificată este atît 
de restrictivă încît determină propria lui existenţă? Sau 
el a avut nevoie de un creator şi dacă da, a avut aces¬ 
ta un efect asupra universului? Şi cine l-a creat pe el? 

Pînă acum majoritatea oamenilor de ştiinţă au fost 
prea ocupaţi cu elaborarea noilor teorii care descriu 
ce este universul, pentru a pune întrebarea de ce. Pe 

de altă parte, oamenii a căror treabă este să întrebe de 
ce, filozofii, nu au putut ţine pasul cu progresul teori¬ 
ilor ştiinţifice. In secolul al optsprezecelea, filozofii 
considerau întreaga cunoaştere umană, inclusiv ştiinţa, 
ca fiind domeniul lor şi discutau întrebări ca: A avut 
universul un început? Totuşi, în secolele al nouăspre¬ 
zecelea şi al douăzecilea, ştiinţa a devenit prea tehnică 
şi matematică pentru filozofi, sau pentru oricine alt¬ 
cineva cu excepţia cîtorva specialişti. Filozofii au redus 
atît de mult obiectul cercetărilor lor, încît Wittgenstein, 
cel mai faimos filozof al acestui secol, a spus: „Singura 
sarcină rămasă filozofiei este analiza limbajului/' Ce 
decădere de la marea tradiţie a filozofiei de la Aristotel 
la Kant! 

Totuşi, dacă descoperim într-adevăr o teorie com¬ 
pletă, ea trebuie să poată fi înţeleasă în mare, cu timpul, 
în principiu de oricine, nu numai de cîţiva oameni de 
ştiinţă. Atunci noi toţi: filozofi, oameni de ştiinţă şi 
oameni obişnuiţi, ar trebui să putem lua parte la dis¬ 
cutarea problemei: de ce existăm noi şi universul. Dacă 
găsim răspuns la această întrebare, el ar reprezenta tri¬ 
umful final al raţiunii umane — pentru că atunci am 
cunoaşte gîndirea lui Dumnezeu. 


Albert Einstein 


Legătura lui Einstein cu politica bombei nucleare 
este bine cunoscută; el a semnat faimoasa scrisoare către 
preşedintele Franklin Roosevelt care a convins Statele 
Unite să ia ideea în serios şi s-a angajat în eforturile 
de după război de a împiedica războiul nuclear. Dar 
acestea nu au fost doar acţiuni izolate ale unui savant 
atras în lumea politicii. Viaţa lui Einstein a fost, de fapt, 
pentru a folosi propriile sale cuvinte, „împărţită între 
politică şi ecuaţii". 

Prima activitate politică a lui Einstein a apărut în 
timpul primului război mondial, cînd era profesor la 
Berlin. Bolnav de marea pierdere de vieţi omeneşti pe 
care o vedea, el s-a implicat în demonstraţiile împotriva 
războiului. Faptul că susţinea nesupunerea civilă şi 
încuraja public persoanele care refuzau încorporarea 
l-a făcut să fie puţin iubit de colegii săi. Apoi, după 
război, şi-a îndreptat eforturile spre reconciliere şi îm¬ 
bunătăţirea relaţiilor internaţionale. Nici aceasta nu l-a 
făcut popular şi curînd activitatea sa politică a făcut 
dificil pentru el să viziteze Statele Unite, chiar pentru 
a ţine conferinţe. 

A doua mare cauză a lui Einstein a fost sionismul. 
Deşi era evreu prin naştere, Einstein a respins ideea 
publică de Dumnezeu. Totuşi, conştiinţa existenţei 
antisemitismului atît înainte cît şi în timpul primului 
război mondial l-a condus treptat la identificarea cu 
comunitatea evreiască şi mai tîrziu a devenit un supor¬ 
ter deschis al sionismului. Din nou lipsa de popularitate 
nu l-a oprit să spună ce gîndea. Teoriile sale au fost 

atacate; s-a înfiinţat chiar o organizaţie anti-Einstein. 
Un om a fost condamnat pentru că îi incita pe alţii să-l 
omoare pe Einstein (şi a fost amendat cu 6 dolari). Dar 
Einstein era calm; cînd a fost publicată o carte intitu¬ 
lată 100 de autori contra lui Einstein el a replicat „Dacă 
nu aş fi avut dreptate, unul era de ajuns!" 

In 1933, Hitler a venit la putere. Einstein era în 
America şi a declarat că nu se va întoarce în Germania. 
Atunci, în timp ce miliţia nazistă îi percheziţiona casa 
şi îi confisca contul din bancă, un ziar din Berlin publi¬ 
ca titlul: „Veşti bune de la Einstein — Nu se mai în¬ 
toarce/' In faţa ameninţării naziste, Einstein a renunţat 
la pacifism, şi, în cele din urmă, temîndu-se că oamenii 
de ştiinţă germani vor construi o bombă nucleară, a 
propus ca Statele Unite să-şi construiască una. Dar chiar 
înainte ca prima bombă atomică să fie detonată, el a 
atras public atenţia asupra pericolului războiului 
nuclear şi a propus controlul internaţional al arma¬ 
mentului nuclear. 

Eforturile pentru pace făcute toată viaţa de Einstein 
au avut puţine rezultate şi i-au cîştigat puţini prieteni. 
Totuşi, sprijinul său pentru cauza sionistă a fost re¬ 
cunoscut cum se cuvine în 1952, cînd i s-a oferit pre¬ 
şedinţia Israelului. El a refuzat, spunînd că se consideră 
prea naiv în politică. Dar poate că motivul său real a 
fost diferit; îl cităm din nou: „Ecuaţiile sînt mult mai 
importante pentru mine, deoarece politica este pentru 
prezent, dar o ecuaţie este ceva pentru eternitate." 


Galileo Galilei 


Galilei, poate mai mult decît oricare altă persoană, 
a fost răspunzător de naşterea ştiinţei moderne. 
Renumitul său conflict cu Biserica catolică a fost impor¬ 
tant pentru filozofia sa, deoarece Galilei a fost unul 
dintre primii care au susţinut că omul putea spera să 
înţeleagă cum funcţionează lumea şi, în plus, că putem 
face acest lucru observînd lumea reală. 

Galilei a crezut teoria lui Copernic (că planetele se 
mişcau pe orbite în jurul soarelui) mai devreme, dar 
el a început s-o sprijine public numai atunci cînd a găsit 
dovada necesară pentru a susţine ideea. El a scris 
despre teoria lui Copernic în italiană (nu ca de obicei 
în latină), şi curînd părerile sale au fost larg sprijinite 
în afara universităţilor. Aceasta a deranjat pe profe¬ 
sorii aristotelieni, care s-au unit împotriva lui căutînd 
să convingă Biserica catolică să interzică teoriile lui 
Copernic. 

Galilei, îngrijorat de aceasta, s-a dus la Roma pentru 
a vorbi cu autorităţile ecleziastice. El a argumentat că 
Biblia nu intenţiona să ne spună ceva despre teoriile 
ştiinţifice şi că se obişnuia să se presupună că acolo 
unde Biblia intra în conflict cu bunul-simţ, ea era ale¬ 
gorică. Dar Biserica se temea de un scandal care putea 
submina lupta sa contra protestantismului, şi a luat 
măsuri represive. Ea a declarat în 1616 că teoria lui 
Copernic era „falsă şi eronată" şi l-a condamnat pe 
Galilei ca niciodată să nu mai „apere sau să susţină" 
doctrina. Galilei s-a supus. 

In 1623, un prieten de-o viaţă al lui Galilei a devenit 
papă. Imediat Galilei a încercat să obţină revocarea 

decretului din 1616. Nu a reuşit, dar a obţinut apro¬ 
bare să scrie o carte în care să discute ambele teorii, a 
lui Aristotel şi a lui Copernic, cu două condiţii: nu tre¬ 
buia să fie părtinitor şi să ajungă la concluzia că omul 
nu poate determina cum funcţionează lumea deoarece 
Dumnezeu ar putea produce aceleaşi efecte în moduri 
neimaginate de om, care nu poate introduce restricţii 
asupra omnipotenţei lui Dumnezeu. 

Cartea Dialog privind cele două sisteme principale ale 
lumii a fost terminată şi publicată în 1632, cu aprobarea 
totală a cenzorilor — şi a fost considerată imediat în 
toată Europa ca o capodoperă literară şi filozofică. 
Curînd, Papa, realizînd că oamenii căutau cartea ca un 
argument convingător în favoarea teoriei lui Coper¬ 
nic, a regretat că a permis publicarea sa. Papa a ar¬ 
gumentat că, deşi cartea avea aprobarea oficială a 
cenzorilor, Galilei a încălcat decretul din 1616. El l-a 
adus pe Galilei înaintea Inchiziţiei, care l-a condamnat 
la arest la domiciliu pe viaţă şi l-a condamnat să renun¬ 
ţe public la teoria lui Copernic. Pentru a doua oară, 
Galilei s-a supus. 

Galilei a rămas un catolic credincios, dar convin¬ 
gerea sa în independenţa ştiinţei nu s-a schimbat. Cu 
patru ani înainte de moartea sa în 1642, cînd era încă 
în stare de arest la domiciliu, manuscrisul celei de a 
doua cărţi mari a sa a fost trecut peste graniţă de către 
un editor din Olanda. Această lucrare, numită Două 
ştiinţe noi a reprezentat geneza fizicii moderne, chiar 
mai mult decît sprijinul său pentru teoria lui Copernic. 


Isaac Newton 


Isaac Newton nu era un om plăcut. Relaţiile sale 
cu ceilalţi academicieni erau notorii, majoritatea ultimi¬ 
lor ani fiind implicat în dispute încinse. In urma publi¬ 
cării cărţii Principia Mathematica — în mod sigur cartea 
cea mai influentă care a fost scrisă în fizică — Newton 
s-a remarcat rapid. El a fost numit preşedinte al 
Societăţii Regale şi a devenit primul om de ştiinţă care 
a fost înnobilat. 

Curînd Newton a intrat în conflict cu astronomul 
regal John Flamsteed, care mai înainte îi furnizase 
date pentru Principia — dar care acum refuza să-i dea 
lui Newton informaţiile pe care acesta le dorea. Newton 
nu accepta să fie refuzat; el s-a numit singur în corpul 
de conducere al Observatorului Regal şi a încercat 
apoi să forţeze publicarea imediată a datelor. în cele 
din urmă el a aranjat ca lucrarea lui Flamsteed să fie 
luată şi pregătită pentru publicare de duşmanul de 
moarte al lui Flamsteed — Edmond Halley. Dar Flam¬ 
steed l-a dat în judecată şi în scurt timp a obţinut o 
hotărîre care împiedica distribuirea lucrării furate. 
Newton s-a înfuriat şi s-a răzbunat eliminînd sistema¬ 
tic toate referirile la Flamsteed din ediţiile ulterioare 
ale Principia. 

O dispută mult mai serioasă a avut-o cu filozoful 
german Gottfried Leibniz. Atît Leibniz cît şi Newton 
au elaborat independent o ramură a matematicii, nu¬ 
mită calcul infinitezimal, care stă la baza celei mai mari 
părţi a fizicii moderne. Deşi acum ştim că Newton a 
descoperit calculul infinitezimal ani de zile înaintea 

lui Leibniz, el l-a publicat mult mai tîrziu. A început 
o mare discuţie despre cine a fost primul, fiecare avînd 
propriii susţinători. Este remarcabil însă că majori¬ 
tatea articolelor care au apărut în apărarea lui Newton 
erau iniţial scrise de mîna sa — şi publicate doar în 
numele prietenilor! Pe măsură ce discuţia a crescut, 
Leibniz a făcut greşeala de a apela la Societatea Regală 
pentru rezolvarea disputei. Newton, ca preşedinte, a 
numit un comitet „imparţial" pentru investigaţii care 
era format întîmplător numai din prieteni ai lui New¬ 
ton! Dar nu a fost numai atît: Newton a scris apoi singur 
raportul comitetului şi a determinat Societatea Regală 
să-l publice, acuzîndu-1 oficial pe Leibniz de plagiat. 
Tot nesatisfăcut, el a scris o recenzie anonimă a rapor¬ 
tului în jurnalul Societăţii Regale. După moartea lui 
Leibniz se spune că Newton a declarat că a avut o mare 
satisfacţie că „Leibniz şi-a zdrobit inima". 

In timpul acestor două dispute. Newton părăsise 
deja Cambridge şi academia. El a dus o politică anti- 
catolică activă la Cambridge, şi apoi în Parlament, şi 
a fost răsplătit în cele din urmă cu postul avantajos 
de director al Monetăriei Regale. Aici şi-a folosit talen¬ 
tele de a ataca violent într-un mod mai acceptabil din 
punct de vedere social, conducînd cu succes o cam¬ 
panie împotriva falsurilor, chiar trimiţînd cîţiva oameni 
la spînzurătoare. 


Glosar 


accelerator de particule : O maşină care, utilizînd electro- 
magneţi, poate accelera particule încărcate aflate în 
mişcare, dîndu-le mai multă energie. 

acceleraţie : Rata cu care se schimbă viteza unui obiect. 

antiparticulă : Fiecare tip de particulă de materie are o anti¬ 
particulă corespunzătoare. Atunci cînd o particulă se 
ciocneşte cu antiparticula sa, ele se anihilează rămînînd 
numai energie. 

atom: Unitatea de bază a materiei obişnuite, formată 
dintr-un nucleu foarte mic (care conţine protoni şi ne¬ 
utroni) înconjurată de electroni care se deplasează pe 
orbite în jurul său. 

Big Bang: Singularitatea de la începutul universului. 

Big Crunch: Singularitatea de la sfîrşitul universului. 

con de lumină: O suprafaţă în spaţiu-timp care cuprinde 
direcţiile posibile ale razelor de lumină care trec prin- 
tr-un eveniment dat. 

condiţia „fără limită": Ideea că universul este finit dar nu 
are limită (în timpul imaginar). 

conservarea energiei: Legea ştiinţei care afirmă că energia 
(sau masa sa echivalentă) nu poate fi creată sau dis¬ 
trusă. 

constanta cosmologică: Un aparat matematic utilizat de 
Einstein pentru a da spaţiu-timpului o tendinţă intrin¬ 
secă de expansiune. 

coordonate: Numere care specifică poziţia unui punct în 
spaţiu şi timp. 

cosmologie: Studiul universului ca un întreg. 

cuantă: Unitate indivizibilă în care undele pot fi emise 
sau absorbite. 

cîmp : Ceva care există peste tot în spaţiu şi timp, în opozi¬ 
ţie cu o particulă care există numai într-un punct la 
un moment dat. 

cîmp magnetic: Cîmpul răspunzător pentru forţele mag¬ 
netice încorporat acum, împreună cu cîmpul electric, 
în cîmpul electromagnetic. 

deplasarea spre roşu: Modificarea spre roşu datorită efec¬ 
tului Doppler, a luminii provenite de la o stea care se 
depărtează de noi. 

dimensiune spaţială: Oricare dintre cele trei dimensiuni ale 
spaţiu-timpului care se referă la spaţiu — adică, ori¬ 
care în afară de dimensiunea timpului. 

dualism undă/particulă: Concept în mecanica cuantică în 
care nu se face distincţie între unde şi particule; parti¬ 
culele se pot comporta uneori ca unde şi undele ca par¬ 
ticule. 

electron: O particulă cu o sarcină electrică negativă care 
se deplasează pe orbită în jurul nucleului unui atom. 

energia de unificare electroslabă: Energia (înjur de 100 GeV) 
peste care diferenţa dintre forţa electromagnetică şi 
interacţia slabă dispare. 

energia marii unificări: Energia peste care, se crede, forţa 
electromagnetică, interacţia slabă şi interacţia tare nu 
pot fi diferenţiate una de alta. 

eveniment: Un punct în spaţiu-timp, specificat de timpul 
şi locul său. 

fază: Poziţia din ciclul unei unde la un moment specificat; 
arată dacă unda este la maxim, la minim sau la un 
punct intermediar. 

forţa electromagnetică: Forţa care apare între particule cu 
sarcină electrică, a doua ca putere din cele patru forţe 
fundamentale. 

foton: O cuantă de lumină. 

frecvenţă: Pentru o undă, numărul de cicluri complete pe 
secundă. 

fuziunea nucleară: Procesul în care două nuclee se cioc¬ 
nesc şi se unesc formînd un singur nucleu mai greu. 

gaură neagră : O regiune a spaţiu-timpului de unde nimic, 
nici chiar lumina nu poate ieşi, deoarece gravitaţia este 
prea puternică. 

gaură neagră primordială : O gaură neagră creată în uni¬ 
versul foarte timpuriu. 

geodezică: Drumul cel mai scurt (sau cel mai lung) între 
două puncte. 

greutate : Forţa exercitată asupra unui corp de cîmpul 
gravitaţional. Ea este proporţională cu masa sa, dar 
nu este aceeaşi cu aceasta. 

interacţie slabă : A doua forţă, în ordine crescătoare a tăriei, 
dintre cele patru forţe fundamentale, care are o rază 
de acţiune foarte scurtă. Ea afectează toate particulele 
de materie, dar nu afectează particulele purtătoare de 
forţă. 

interacţie tare: Cea mai puternică forţă dintre cele patru 
forţe fundamentale, care are raza de acţiune cea mai 
scurtă dintre toate. Ea menţine quarcii împreună în pro¬ 
toni şi neutroni şi menţine protonii şi neutronii îm¬ 
preună formînd atomi. 

limita Chandrasekhar: Masa maximă posibilă a unei stele 
reci stabile, peste care aceasta trebuie să sufere un 
colaps formînd o gaură neagră. 
lungime de undă: Pentru o undă, distanţa dintre două 
minime adiacente sau două maxime adiacente. 
marea teorie unificată (MTU): O teorie care unifică forţa 
electromagnetică, interacţia slabă şi interacţia tare. 
masă: Cantitatea de materie a unui corp; inerţia sa sau 
rezistenţa împotriva accelerării. 
mecanica cuantică: Teoria dezvoltată pe baza principiului 
cuantic al lui Planck şi principiului de incertitudine al 
lui Heisenberg. (Capitolul 4.) 
neutrin: O particulă elementară de materie, extrem de 
uşoară (posibil fără masă), care este afectată numai de 
interacţia slabă sau de gravitaţie. 
neutron: O particulă neîncărcată, foarte asemănătoare 
protonului, care reprezintă aproape jumătate din par¬ 
ticulele din nucleul celor mai mulţi atomi. 


209 


nucleu : Partea centrală a unui atom, care constă numai 
din protoni şi neutroni, menţinuţi împreună de inter- 
acţia tare. 

orizontul evenimentului : Limita unei găuri negre. 
particulă elementară : O particulă care, se crede, nu mai 
poate fi subdivizată. 

particulă virtuală : în mecanica cuantică, o particulă care 
nu poate fi niciodată detectată direct, dar a cărei exis¬ 
tenţă are efecte măsurabile. 

pitică albă : O stea rece stabilă, susţinută de repulsia dintre 
electroni datorată principiului de excluziune. 
pozitron : Antiparticula (încărcată pozitiv) a electronului. 
principiul antropic: Vedem universul aşa cum este deoarece, 
dacă ar fi diferit, noi nu am exista să-l observăm. 
principiul cuantic al lui Planck : Ideea că lumina (sau orice 
alte unde clasice) poate fi emisă sau absorbită numai 
în cuante discrete, a căror energie este proporţională 
cu frecvenţa lor. 

principiul de excluziune: Două particule identice de spin 
1/2 nu pot avea ambele (în limitele stabilite de prin¬ 
cipiul de incertitudine) aceeaşi poziţie şi aceeaşi viteză. 
principiul de incertitudine: Nu se poate cunoaşte niciodată 
exact atît poziţia cît şi viteza unei particule; cu cît se 
cunoaşte una dintre ele mai precis, cu atît mai puţin 
precis se poate cunoaşte cealaltă. 
proporţional: „X este proporţional cu Y" înseamnă că 
atunci cînd Y se înmulţeşte cu un număr, X se măreşte 
de acelaşi număr de ori. „X este invers proporţional 
cu Y" înseamnă că dacă Y se înmulţeşte cu un număr, 
X se micşorează de acelaşi număr de ori. 
protoni: Particule încărcate pozitiv care formează aproxi¬ 
mativ jumătate din particulele din nucleul celor mai 
mulţi atomi. 

quarc: O particulă elementară (încărcată) care simte inter- 
acţia tare. Protonii şi neutronii sînt fiecare formaţi din 
trei quarci. 

radar: Un sistem care utilizează impulsuri de unde radio 
pentru a detecta poziţia obiectelor măsurînd timpul 
necesar unui impuls să ajungă la obiect şi să fie reflectat 
înapoi. 

radiaţia de fond de microunde : Radiaţia provenită de la 
strălucirea universului timpuriu fierbinte, acum de¬ 
plasată mult spre roşu, încît nu mai apare ca lumină, 
ci sub formă de microunde (unde radio cu o lungime 
de undă de cîţiva centimetri). 
radioactivitate : Dezintegrarea spontană a unui tip de nucleu 
atomic în altul. 

raze gamma: Unde electromagnetice cu lungime de undă 
foarte scurtă, produse în dezintegrarea radioactivă 
sau prin ciocnirea particulelor elementare. 
relativitatea generalizată: Teoria lui Einstein bazată pe ideea 
că legile ştiinţei trebuie să fie aceleaşi pentru toţi obser¬ 
vatorii, indiferent cum se deplasează ei. Ea explică forţa 
de gravitaţie în funcţie de curbura spaţiu-timpului 
cvadri-dimensional. 

relativitatea specială: Teoria lui Einstein bazată pe ideea că 
legile ştiinţei trebuie să fie aceleaşi pentru toţi obser¬ 
vatorii care se mişcă liber, indiferent de viteza lor. 
sarcină electrică: O proprietate a particulei prin care ea 
poate să respingă (sau să atragă) alte particule care au 
sarcină de acelaşi semn (sau de semn opus). 
secundă-lumină (an-lumină): Distanţa parcursă de lumină 
într-o secundă (an). 

singularitate: Un punct în spaţiu-timp la care curbura 
spaţiu-timpului devine infinită. 
singularitate nudă: O singularitate a spaţiu-timpului care 
nu este înconjurată de o gaură neagră. 
spaţiu-timp: Spaţiu-cvadri-dimensional ale căror puncte 
sînt evenimente. 

spectru: Descompunerea, să spunem, a unei unde elec¬ 
tromagnetice în componentele sale de frecvenţă. 
spin: O proprietate internă a particulelor elementare, 
legată de, dar nu identică cu conceptul obişnuit de 
rotaţie în jurul unei axe. 

stare staţionară : O stare care nu se schimbă cu timpul: o 
sferă care se roteşte cu viteză constantă este staţionară 
deoarece ea arată identic în orice moment, chiar dacă 
nu este statică. 

stea neutronică : O stea rece, susţinută de respingerea între 
neutroni datorată principiului de excluziune. 
teorema singularităţilor : O teoremă care arată că o singu¬ 
laritate trebuie să existe în anumite condiţii — în spe¬ 
cial, că universul trebuie să înceapă cu o singularitate. 
timp imaginar: Timpul măsurat utilizînd numere imagi¬ 
nare. 

zero absolut: Temperatura cea mai joasă posibilă, la care 
o substanţă nu conţine energie termică. 

